
Lilja Sigurðardóttir s-a născut în Islanda, la 
Akranes, în 1972, şi a crescut în Mexic, Suedia, 
Spania şi Islanda. Operele de dramaturgie ale Liljei 
au fost răsplătite cu premii, dar a scris până acum şi 
şapte romane polițiste. 

Latul, primul dintr-o serie nouă, a devenit 
bestseller internaţional, iar drepturile de ecranizare 
au fost cumpărate de Palomar Pictures din 
California. 

În 2018, Lilja a primit „Drop of Blood”, premiul 
islandez pentru literatură polițistă, pentru romanul 
Cage (Buriă), al treilea din seria Reykjavik Noir. În 
2019 a primit acelaşi premiu pentru Betrayal (Svik). 

APRILIE 2011 


1. 


Sonja fu smulsă, tremurând, dintr-un somn adânc. Se 
ridică în şezut în pat şi se uită la termometrul instalaţiei de 
aer condiţionat; în rulotă erau treizeci de grade. Închisese 
ochii pentru un pui de somn de după-amiază şi adormise 
imediat, în vreme ce Tómas ieşise să se joace împreună cu 
Duncan - un băiat cam de aceeaşi vârstă cu el, care locuia 
în rulota de alături. Cât dormise ea, soarele făcuse să 
crească temperatura din mica lor locuinţă până la treizeci 
de grade, punct în care aparatul de aer condiţionat se 
trezise la viaţă şi începuse să împrăştie un vânt rece ca 
gheaţa. 

Visase sloiuri de gheaţă plutind spre țărm de-a lungul 
parcului de rulote şi, oricât de stupidă era ideea gheții în 
apropiere de coasta Floridei, visul fusese atât de real că 
Sonja avu nevoie de câteva secunde bune pentru a scăpa 
de imaginea ameninţătoarelor aisberguri ce se tot 
apropiau de plajă. Şi, deşi ştia foarte bine că visul fusese 
doar în imaginaţia ei şi că răceala gheții fusese de fapt 
aerul condiţionat dinăuntru, senzaţia de nelinişte tot nu o 
părăsea. Un vis cu o mare de gheaţă nu e ceva tocmai 
plăcut. 

Sonja cobori din pat şi, de îndată ce păşi pe podea, se 
lovi tare cu degetul mare de la picior de o scândură 
neprinsă cum trebuie în cuie. Rulota asta începea s-o calce 
de-a binelea pe nervi. Dar oricum nu mai conta, căci deja 
sosise vremea să pornească iar la drum. Stăteau aici deja 
de trei săptămâni, iar asta însemna un interval periculos 
de lung. Mâine avea să împacheteze discret tot ce aveau şi 
noaptea, fără să-şi la revedere de la vreun vecin, la 
adăpostul întunericului, aveau să plece în vechiul lor hârb 
pe care-l cumpărase cu banii jos. Chiria rulotei oricum o 
plătise cu o lună în avans, aşa că proprietarul acesteia n- 
avea de ce să se plângă. 

De data asta, ea şi Tomas aveau să călătorească spre 
nord, spre Georgia, unde urmau să găsească o locuinţă pe 

care s-o închirieze pentru o săptămână sau două; apoi 
aveau să se pună iar în mişcare - către un alt loc, unde 
aveau să mai petreacă o vreme dar din care urmau să 
plece înainte să apuce să prindă rădăcini. Aveau să plece 
înainte să-i observe cineva, înainte ca Adam să le poată da 
de urmă. Adam, tatăl lui Tómas; Adam, fostul ei soţ; Adam, 
traficantul de droguri. Adam, negustorul de sclavi. 

Într-o bună zi, după ce vor fi călătorit suficient de 
departe ca să-şi ascundă urmele îndeajuns de bine iar 
Sonja să se simtă în sfârşit în siguranţă, aveau să se aşeze 
la casa lor. Într-un loc liniştit, poate în SUA, poate 
altundeva. De fapt, nu prea conta unde se va afla acest loc, 
atâta timp cât era unul în care să poată dispărea în 
mulţime şi unde să nu trebuiască să arunce permanent 
priviri peste umăr. 

Sonja se chiori în cuptorul cu microunde - în ultima 
vreme devenise un obicei. Inăuntru, oferindu-i o senzaţie 
de siguranţă prin simplul fapt că se afla acolo, se vedea o 
cutie pentru sandvişuri plină cu bani gheaţă. Era o cutie 
albă cu capac albastru, ticsită cu dolari şi euro pe care-i 
strânsese de-a lungul ultimului an în care fusese prinsă în 
capcana lui Adam. Teancul de bani era colacul ei de 
salvare în această nouă existenţă, în care nu mai îndrăznea 
să aibă încredere în nimeni. Făcuse rost de un Walmart 
MoneyCard preplătit pe care depusese o sumă suficientă 
ca să se poată întreţine amândoi timp de câteva luni, însă 
nu îndrăznise să ceară să i se emită un card de credit 
standard; nu voia să rişte ca Agla, care avea acces la 
sistemul bancar, să-l folosească pentru a-i urmări orice 
mişcare. 

Inima îi tresăltă când se gândi la Agla. Amintirea 
mirosului părului şi a căldurii pielii ei sub aşternuturi o 
făcu pe Sonja să simtă în gât un nod ce refuza să se lase 
înghiţit. Cu cât trecea mai mult timp de la despărţirea lor, 
cu atât mai greu îi era să se abţină să o sune. Islanda era 
lăsată de mult în urmă şi aşa aveau să rămână lucrurile. 
Aceasta era acum viaţa ei alături de Tómas, şi fusese din 
capul locului perfect conştientă că va fi una marcată de 

singurătate. Însă singurătatea nu era cea mai mare 
problemă a ei; ceea ce o preocupa cel mai mult era propria 
lor siguranţă - mai cu seamă a lui Tómas. Dacă îşi îngăduia 
luxul să o contacteze pe Agla, exista o şansă însemnată ca 
Adam să le adulmece legăturile şi să le folosească pentru 
a-i da de urmă. 

Sonja deschise uşa rulotei şi se aşeză pe treaptă. Aerul 
de afară era mai fierbinte decât înăuntru şi soarele de 
după-amiază proiecta umbre prelungi dinspre copacii de 
dincolo de fâşia de teren sterp pe care se afla pâlcul de 
rulote. Sonja trase adânc în piept aerul de afară şi încercă 
să-şi alunge neliniştea provocată de vis. Bătrânul ştirb de 
vizavi îşi făcea de lucru cu grătarul lui, care începuse să 
trimită în sus vălătuci de fum după ce fusese aprins focul. 
Mama lui Duncan stătea într-un scaun pliant lângă uşa 
rulotei vecine, ascultând radioul. Locul acesta avea o 
anumită linişte, care, însă, avea să fie curând spulberată 
de zgomotul traficului şi al claxoanelor de pe autostradă, 
atunci când navetiştii urmau să-şi înceapă drumul de la 
serviciu spre casă. 

Duncan ieşi în fugă din rulota sa, aducând cu el o minge 
de baschet cu care făcea tot timpul driblinguri. Se aplecă 
uşor deasupra ei, făcând-o pe Sonja să zâmbească în 
barbă. Ea şi Tómas observaseră că această bizară tehnică 
de-a dribla nu-i afecta deloc acurateţea aruncărilor la coş. 
Abilitatea sa cu mingea de baschet era incredibilă, iar 
după câteva zile în care se jucaseră împreună, pasiunea lui 
îl molipsise şi pe Tómas. 

Tómas... 

— Duncan! Unde-i Tómas? strigă ea, iar băiatul se răsuci 
în aer, lăsând să cadă mingea prin coşul prins de trunchiul 
unui palmier şi, când picioarele îi atinseră pământul, ridică 
din umeri. Unde-i Tómas? repetă ea. 

— Nu ştiu, răspunse Duncan, continuând să dribleze 
mingea. A coborât chiar acum pe plajă, dar apoi au venit 
nişte tipi care-l căutau. 

— Tipi? Ce tipi? 

Dintr-o săritură, Sonja ajunse lângă Duncan. 

În cele din urmă, băiatul lăsă să-i cadă mingea din mână. 

— Nişte tipi, atât, zise Duncan. Doar nişte tipi. 

— Spune-mi, Duncan! Unde s-au dus? 

Duncan arătă în direcţia pădurii care se întindea între 
parcul de rulote şi plajă. 

— Care-i treaba? strigă mama lui Duncan din scaunul ei 
pliant, însă Sonja nu mai zăbovi ca să-i răspundă. 

Sprintă spre plajă, gândurile alergându-i nebuneşte prin 
cap. Imaginea gheții pe plajă, geamătul sloiurilor pe care 
valurile le împingeau pe nisip şi frigul pe care stratul alb îl 
aducea odată cu el îi înceţoşaseră mintea, ca şi cum visul 
devenea deja realitate. Se blestemă în gând pentru că nu 
cumpărase pistolul pe care îl văzuse în talciocul din 
weekend. 

Nu e niciodată de bine când un islandez visează o mare 
de gheaţă, cugetă ea. Asta înseamnă că vine o iarnă grea, 
iar gheaţa aduce cu sine urşii. 


2. 


Tómas sări de pe o piatră pe alta - unele pe jumătate 
îngropate la marginea pădurii, unde acestea formau un fel 
de trepte ce urcau pe o coastă şi se terminau în nisipul din 
vârful plajei. Era desculţ, pentru că-şi lăsase sandalele 
acasă la Duncan. Dar n-avea importanţă; nisipul de pe 
plajă era moale sub tălpile lui şi oricum îşi putea lua 
sandalele când se întorcea, înainte ca mama lui să afle că 
şi le dăduse jos. 

Nu voia decât să adune câteva cochilii - de preferat, 
unele negre, care erau cele mai rare şi cele mai 
interesante. Majoritatea cochiliilor de pe această plajă 
erau galbene, maro sau ruginii, însă din când în când mai 
găsea şi negre, iar acestea erau cele care îi erau cu 
adevărat utile pentru ceea ce făcea. La mijloc fusese o 
sugestie venită din partea mamei lui. Aceasta spunea că 
era o activitate pe care o făcea când era mică, iar în 
momentul în care cutia pentru trabucuri aproape se 
umpluse, Tómas îşi dăduse seama că avea să arate 

impresionant. Cutia provenea de la tipul în vârstă care 
locuia vizavi şi Tomas avusese de gând s-o folosească 
pentru a strânge în ea imagini cu fotbalişti. lar apoi venise 
mama lui cu sugestia că ar trebui să o acopere cu cochilii, 
aşa că Tomas petrecuse trei seri lipindu-le conform unui 
model anume pe exteriorul cutiei. Acum mai avea nevoie 
doar de încă un rând de cochilii negre pentru a termina 
treaba. Nu se îndoia nici măcar o clipă că urma să devină 
cea mai tare cutie din lume în care să fie păstrate imagini 
cu fotbalişti. 

Era flux, aşa că plaja era atât de îngustă, încât avea să-i 
fie tare greu să mai găsească vreo cochilie. Trebuia să 
revină când marea avea să se retragă. Tómas îşi îngropă 
degetele de la picioare în nisip, cu atenţia concentrată 
acum la intrarea într-un muşuroi de furnici. În Islanda nu 
existau furnici, aşa că era ceva complet nou pentru el, ceva 
ce i se părea deosebit de fascinant. Muşuroiul furnicilor nu 
era decât o simplă groapă în pământ, însă zeci de furnici 
umblau în sus şi-n jos într-un unic şir perfect ordonat. Erau 
atât de hotărâte în ceea ce făceau, că trebuia să fie ceva cu 
totul special - un soi de şantier de construcţii pentru 
furnici, probabil. Tómas luă un băț şi îl vâri în gaură, 
sperând să ajungă până la fundul muşuroiului, însă acesta 
părea mai adânc decât crezuse iniţial. Furnicile dădeau 
deja semne de agitaţie, iar preţ de câteva clipe începură să 
alerge în toate direcţiile. Însă se dovediră incredibil de iuți 
când veni vorba să-şi regăsească vechea disciplină ce 
părea să le mâne, aşa că începură imediat să repare 
stricăciunile pe care le suferise intrarea în muşuroiul lor. 

— Tomas? 

Băiatul ridică privirea de la muşuroiul de furnici ca să-l 
vadă pe cel care-i strigase numele de pe celălalt şir de 
trepte ce coborau pe plajă dinspre parcarea pentru maşini. 
Doi bărbaţi îi făceau vesel cu mâna. Oare ce voiau? Porni 
şovăitor în direcţia lor, oprindu-se la o distanţă bunicică de 
locul unde aşteptau ei. Păreau mexicani, iar Duncan îi 
spusese că trebuie să se ferească de genul acela de 
oameni. Tómas nu cunoştea motivul - în Islanda nu existau 

mexicani şi nimeni altcineva nu-i mai spusese de ce erau 
atât de dubioşi. 

— Poftim? le strigă el bărbaţilor, care îi zâmbeau cu 
amabilitate. 

Nu păreau deloc periculoşi. Unul dintre ei se aşeză pe o 
piatră şi celălalt porni în direcţia unei maşini. 

— Vrei să cumperi un căţeluş? întrebă tipul care stătea 
pe piatră. 

Aşadar, erau vânzători ambulanți. Toată Florida era 
plină de oameni care vindeau diverse chestii, iar o bună 
parte dintre ei erau mexicani. 

— Deja am un câine, replică T6mas, dar curiozitatea îi 
fusese deja stârnită. 

— Atunci, unde e? întrebă bărbatul, ridicând dintr-o 
sprânceană. 

Tomas clătină din cap. 

— Acasă, în Islanda. Dar îmi ajunge un câine. Mama nu 
m-ar lăsa să mai iau încă unul. Suntem aici pentru o 
vacanţă lungă. 

Bine, cam asta spera el să spună. Engleza îi devenise 
deja destul de bună, însă tot mai folosea uneori cuvinte 
greşite, făcându-l pe Duncan să râdă. 

Însă bărbatul acela nu râse. 

— Păi, zise el şi oftă, atunci nu ştiu ce să fac cu căţeluşul 
din maşină. Bănuiesc că nu-mi rămâne decât să-l înec. 

— Nu! ţipă Tomas, apropiindu-se de bărbat. 

— Atunci, ce crezi c-ar trebui să fac cu el? întrebă tipul. 
Cunoşti pe cineva care ar fi dispus să-l ia? 

— E mare? întrebă Tómas. 

— Nu. E micuţ. Aproape nou-născut. 

Pe Tómas îl durea sufletul. Poate că ar putea lua el 
căţeluşul, iar mama lui să aibă grijă de el câteva zile, până 
să-i găsească un adăpost. Cu siguranţă n-avea să se înfurie 
dacă venea acasă cu un căţeluş nou-născut pe care îl 
salvase de la înec, nu? 

— Nu vrei să-i arunci o privire? întrebă bărbatul, 
ridicându-se în picioare. E chiar aici, în maşină. 

Bărbatul se îndepărta deja şi Tómas îl urmă pe duna de 

nisip până în parcare, chiar dacă deja începea să se simtă 
vinovat pentru Teddy, câinele pe care îl lăsase în Islanda şi 
pe care nu-l mai văzuse de o groază de timp. Celălalt 
bărbat stătea pe locul şoferului, fumând. Tómas se înfurie 
că individul fuma atât de aproape de un căţeluş nou- 
născut. Toată lumea ştia că fumatul e nesănătos. 

Însă în vreme ce primul bărbat deschidea portiera din 
spate, băiatul încremeni când înţelese ce se petrecea. 

— Mi-ai spus Tómas, zise el, uitându-se la bărbat. De 
unde ştii cum mă cheamă? 


3. 


Agla se trezi cu o durere atât de puternică în piept, încât 
fu sigură că are un atac de cord. 

Se rostogoli pe burtă, căznindu-se să respire, şi-şi dădu 
seama că se află în mijlocul sufrageriei. Lângă ea era o 
sticlă de rom care se răsturnase, vărsând lichidul închis la 
culoare pe covorul turcesc din mătase. Mai trase de câteva 
ori aer în piept, însă durerea nu ceda - acum i se 
răspândea în valuri, către burtă. Nu era un atac de cord. 
Era doar suferinţă. O visase pe Sonja. 

Agla se târî în patru labe până la canapea şi se săltă pe 
ea. Oare chiar să se fi terminat de tot? Oare Sonja chiar să 
fi dispărut pur şi simplu de pe faţa pământului? Oare chiar 
să fie adevărat că nu îi va mai atinge niciodată pielea 
goală, că n-o va mai cuprinde niciodată în braţe şi n-o să-i 
mai vadă scânteia de viaţă ce-i apărea în ochi ori de câte 
ori zâmbea? 

Agla privi de jur-împrejurul sufrageriei. Draperiile erau 
trase şi camera era cufundată în semiîntuneric, chiar dacă, 
potrivit ceasului, era trecut de prânz. Practic, nu-şi mai 
amintea nimic din seara precedentă, doar că stătuse mult 
timp în maşină în faţa apartamentului Sonjei, într-o bizară 
încercare de-a se simţi aproape de ea. Restul nopţii era 
învăluit în ceaţă. Privirea i se opri la o punguliţă cu 
cocaină aflată pe masă. Lângă ea se vedeau două liniuţe ce 
aşteptau să fie trase pe nas, iar blatul de sticlă era 

presărat cu alte câteva, deci pesemne că petrecuse câteva 
ore acolo. Mai bine ar fi tras chiar acum acele două liniuţe, 
pe urmă să facă un duş şi să se apuce de ceva util. Două 
liniuţe i-ar fi oferit energia necesară. Ar fi făcut-o mai 
veselă şi mai optimistă, debordând de încredere în sine, şi 
poate că avea să găsească şi dispoziţia necesară să-şi 
întâlnească avocatul care o apăra. Poate că urma să facă şi 
niscaiva cumpărături pentru o masă adevărată. Asta era 
bucuria oferită de cocaină - îţi schimba nu doar dispoziţia 
de moment, ci tot aspectul general, făcându-te să crezi că 
totul va începe să funcţioneze aşa cum trebuie. Agla se 
aplecă în faţă, rulă o bancnotă de cinci mii de coroane, 
formând un tub, şi trase pe nas prima liniuţă. 

Însă în vreme ce un zumzet fierbinte îi dădu năvală prin 
vene, dezamăgirea îi inundă tot corpul. Durerea din inimă 
nu cedă niciun pic, ba mai mult, crescu pe măsură ce inima 
i-o lua la galop şi, brusc, se simţi ca şi cum ar fi fost deja 
încuiată în celulă, singură şi izolată, şi începu să asude. Nu 
avea niciun rost să discute cu avocatul - câteva idei noi n- 
aveau să schimbe absolut nimic. Era prea târziu. Inima 
ameninţa să-i ţâşnească afară din piept, şi simţi o nevoie 
copleşitoare să scoată un urlet; să urle şi să tipe şi să 
spargă lucruri. 

Insă nu făcu nimic din toate astea. Epuizarea o copleşi 
de-a dreptul, atât de zdrobitoare încât simţea că nu se mai 
putea urni din loc. Apoi începu să se simtă ameţită şi, deşi 
era scăldată în sudoare, începu să tremure de parcă i-ar fi 
fost frig. Afurisita de cocaină doar înrăutăţise lucrurile; cu 
siguranţă exagerase în ultima vreme. 

Agla avu senzaţia că începe să-şi lase trupul în urmă, 
ridicându-se până în tavan, de unde se uită în jos, la 
propriul sine ce stătea îmbrăcat doar cu un tricou şi nişte 
colanţi jerpeliţi, cu ambii obraji mânjiţi de rimel şi cu părul 
ca o căpiţă de fân prost alcătuită. I se părea atât de ireal 
totul, atât de incredibil că versiunea asta dezastruoasă a 
unei fiinţe umane putea fi ea, încât, preţ de o clipă, se 
simţi ca şi cum ar fi călătorit înapoi în timp, că era iar o 
tânără plină de speranţă şi că acum se uita la viitorul sine 

şi se întreba, cuprinsă de teamă şi de uluire, ce anume 
mersese atât de prost de ajunsese aşa. 

În vreme ce Agla revenea în propriul corp, durerea din 
inimă preluă controlul. Rămase împietrită: realitatea 
cruntă era că se terminase totul - era gata să intre la 
închisoare, acuzată de manipularea pieţei, iar Sonja 
plecase de tot din ţară. Existau toate şansele să nu o mai 
revadă niciodată. Pierduse singurul lucru care îi făcea 
viaţa mai uşor de suportat de la marea criză financiară 
încoace. Şi, deşi ştiuse încă din prima clipă a acelui prim 
sărut că această dulce şi arzătoare pasiune a lor era doar 
temporară, faptul că acum se terminase era mai dureros 
decât şi-ar fi închipuit vreodată. Lacrimile începură să-i 
curgă pe obraji şi inima păru ori să-i sară din piept încă o 
dată, ori să se frângă acolo, înăuntru. 


4. 


De data asta, plaja i se părea incredibil de lungă, iar 
nisipul era moale sub tălpile ei, astfel încât picioarele i se 
scufundau în el la fiecare pas. Efortul de-a se mişca era de- 
a dreptul dureros atunci când nu înainta pe cât de mult şi- 
ar fi dorit. Se simţea ca într-unul dintre coşmarurile ei 
recurente, în care alerga şi tot alerga, rămânând de fapt în 
acelaşi loc. 

Plaja era pustie, sau măcar zona în care se afla ea, cea 
dintre stânci, era goală, dar în parcarea aflată de cealaltă 
parte era o maşină - îi putea vedea partea de sus peste 
dună. Însă în vreme ce instinctul îi spunea că acolo se află 
şi Tómas, altceva insista că nu acela era drumul pe care ar 
fi trebuit să o apuce. Işi înfipse cu putere picioarele în 
nisip şi continuă să înainteze, până ce în sfârşit ajunse la 
treptele ce duceau la parcarea de deasupra dunei, cu 
plămânii arzând de la efort. Îşi pierduse încălţările în nisip, 
însă în loc să încetinească se căţără pe trepte în patru 
labe, până ajunse în vârf şi se ridică iar în picioare. O luă 
uşor la fugă, gâfâind din greu, spre maşină. Când se 
apropie, se deschise o portieră şi un bărbat ieşi afară. 


e 15 


— Fiul meu e aici? strigă ea chiar când văzu că Tómas 
stătea în maşină. 

Nu şovăi deloc. Se repezi direct la bărbat. Deşi era 
minionă şi ştia bine că n-are nicio şansă să doboare un tip 
atât de masiv cum era cel din faţa ei, tot trebuia să 
încerce. Fiecare nerv din corp îi cerea să o facă. Se izbi de 
el cu toată puterea, mai întâi cu umărul, şi reuşi să-l 
dezechilibreze pentru moment. Bărbatul se clătină şi păşi 
îndărăt ca să-şi recapete echilibrul, prinzând-o, în aceeaşi 
clipă, pe Sonja în strânsoare. După care o răsuci complet, 
fără să-i elibereze încheieturile. Când fu răsucită, avu 
senzaţia că are un partener de dans. Însă acest dans, într-o 
parcare din Florida, era al naibii de serios - mortal, chiar 
-, şi ea ştia că totul are legătură cu trecutul ei din Islanda. 

Bărbatul, care părea mexican după aspect, îi legă 
mâinile la spate cu ajutorul unei benzi adezive, apoi îi 
aşeză o mână pe cap, exact ca un poliţist, şi o împinse şi pe 
ea în maşină. Vrând să opună o oarecare rezistenţă, Sonja 
se zbătu, însă ceea ce voia ea, de fapt, era să se afle în 
aceeaşi maşină în care se afla şi Tómas. Trebuia să fie 
alături de el. Se lăsă să cadă lângă băiatul ei, care 
plângea. Avea şi el mâinile legate la spate, la fel ca ea, iar 
o bucată de bandă adezivă îi fusese lipită peste gură, însă 
Sonja îi vedea buzele mişcându-se pentru a forma cuvântul 
„mamă”. 

„Mamă”, rostiră iar buzele lui prin bandă, iar lacrimile i 
se scurgeau în continuare pe obraji. 

Sonja se aplecă spre el, îşi lipi capul de al lui şi-i şopti 
aproape neauzit: 

— Sunt cu tine, scumpule. Mami e cu tine. 

Voia să-l ia în braţe, dar deocamdată trebuia să se 
mulţumească cu asta, să stea cu capul lipit de al lui, 
înainte ca bărbatul să întindă o mână spre ea, în maşină, şi 
să o smucească spre el. Acesta rupse apoi o fâşie de bandă 
adezivă de pe o rolă şi dădu să-i astupe şi ei gura. 

— Te rog, nu... mai izbuti ea să spună înainte ca banda 
cenuşie să-i acopere gura, iar acum tot ce mai putu să facă 
fu să respire pe nas. 

5. 


Cei doi bărbaţi aflați pe scaunele din faţă ale maşinii 
vorbeau unul cu altul în spaniolă, aşa că Sonja nu le 
înţelegea discuţia. Păreau liniştiţi, un lucru bun, îşi 
închipuia ea. Nu se comportau ca şi cum ar fi fost nebuni, 
ci doar ca şi cum ar fi dus la bun sfârşit un comision. 
Şoferul coti la stânga pe drum şi opri vizavi de intrarea în 
parcul de rulote, după care cel de pe scaunul pasagerului 
sări afară. Sonja se întinse ca să vadă unde se duce. Acesta 
porni în fugă drept spre rulota ei, se strecură pe uşă şi o 
închise în urma lui. Ce făcea acolo? Oare îi căuta banii 
gheaţă? Oare căuta cu totul altceva? Şi cum de ştia care e 
rulota ei? Se cutremură la gândul că aceşti doi indivizi îi 
urmăriseră fără îndoială de ceva vreme pe ea şi pe Tómas. 

Sonja mormăi ceva pe sub bandă, încercând să 
transmită mesajul că doreşte să spună ceva. Poate că 
şoferul avea să-i smulgă banda ca să afle ce vrea să spună. 
Le putea zice despre banii din cuptorul cu microunde în 
schimbul eliberării ei şi-a lui Tómas, însă şoferul se răsuci 
doar pe jumătate în scaun şi şuieră la ea să facă linişte. 
Panica prinse puteri noi în privirea lui Tómas şi lacrimile 
începură iar să-i curgă pe obraji, aşa încât Sonja se hotări 
că mai bine încearcă să rămână calmă. 

O clipă mai târziu, celălalt bărbat sări din rulotă şi 
alergă spre maşină, îndesându-şi ceva în buzunar. În mâna 
cealaltă ţinea o cutie albă cu capac albastru: cutia cu bani. 
Poate că până la urmă cuptorul cu microunde nu fusese 
chiar ascunzătoarea ideală. 

— Vamonos!! rosti bărbatul în clipa în care se aşeză iar 
pe locul pasagerului, iar pneurile scârţâiră când şoferul 
întoarse maşina şi porni în direcţia autostrăzii. 

Sonja se aplecă într-o parte şi-şi lăsă obrazul pe capul lui 
Tomas. Băiatul tremura de spaimă şi ea tânjea să-l 
cuprindă în braţe şi să-i şoptească în ureche cuvinte 
liniştitoare, însă singurul lucru pe care îl putea face era să 
rămână aproape de el, astfel încât băiatul să aibă parte de 


1 Să mergem, în lb. spaniolă, în orig. (n. trad.). 

un oarecare sentiment de siguranţă oferit de căldura ei, la 
fel cum se întâmpla când era bebeluş. Pe atunci, locul lui 
preferat de dormit era pe burta ei, ca să-i simtă căldura 
trupului şi să-i audă bătăile inimii. _ 

Sonja începu să facă nişte exerciţii de respiraţie. Îşi 
umplu plămânii cu aer, numără până la patru şi expiră. li 
relaxau corpul şi îi venea mai uşor să absoarbă suficient 
oxigen doar pe nas. N-avea să-i fie de niciun folos lui 
Tomas dacă urma să aibă un atac de panică şi să-şi 
folosească toată energia zbătându-se în zadar. Trebuia să- 
şi păstreze calmul, de dragul lui. Toate astea erau şi-aşa 
suficient de îngrozitoare pentru el şi fără să mai fi nevoie 
să facă faţă spaimei ei. 

La următoarea joncțiune intrară pe autostradă, 
îndreptându-se către sud. Sonja urmărea indicatoarele pe 
măsură ce treceau pe lângă ele, încercând să-şi dea seama 
încotro mergeau. Toată situaţia asta i se părea atât de 
ireală încât, dacă n-ar fi fost durerea care-i chinuia braţele, 
ar fi zis că visează, că e doar unul dintre coşmarurile 
acelea stupide. 

Bărbaţii aflaţi în faţă rămâneau tăcuţi, în vreme ce 
maşina se hurduca pe autostradă, trecând pe lângă 
nenumărate păduri ce acopereau terenul de pe margine 
precum un pâlc dens de nori, transformând priveliştea într- 
una monotonă. Prin comparaţie cu ce era aici, Islanda era 
aproape cheală, fără copaci la vedere şi cu toate secretele 
neprotejate. Singurul lucru care se schimba, totuşi, erau 
indicatoarele rutiere; Sonja le citea cu atenţie, fără să-şi 
desprindă obrazul de pe capul lui Tomas. Băiatul părea 
ceva mai liniştit acum, asta dacă modul în care răsufla 
putea fi interpretat în acest fel. 

Apoi Sonja văzu un indicator către Aeroportul 
Internaţional Orlando şi inima ei rată câteva bătăi. Dacă 
într-acolo se îndreptau, atunci urmau să fie expediaţi 
undeva cu avionul. Oare îi putea trimite cineva înapoi în 
Islanda? Urmări, extrem de tulburată, cum indicatoarele 
pentru aeroport deveneau tot mai dese, iar când maşina 
ieşi de pe autostradă chiar la ultimul, oftă şi simţi un val de 

dezamăgire amestecată cu uşurare. 

Toate lucrurile rele pe care şi le închipuise în această 
stranie călătorie pe care o făcuseră amândoi o părăsiră 
dintr-odată: criminali în serie nebuni, hoţi de organe şi 
răpitori, cu toţii deveneau tot mai puţin probabili, pe 
măsură ce aeroportul şi realitatea se apropiau tot mai mult 
de ei. Şi, odată cu ele, şi vechea şi mizerabila ei existenţă. 
Când maşina trase în parcarea aeroportului şi portiera fu 
deschisă brusc, toate suspiciunile ei de până atunci se 
transformară în realitate. 


6. 


Când Agla reuşi să revină cât de cât la normal, era 
aproape miezul nopţii şi chipul îi era umflat de suferinţă. 
De ani de zile nu mai plânsese aşa. De fapt, nici nu-şi mai 
amintea cât timp trecuse de când nu mai vărsase o 
lacrimă. Ciudata combinaţie dintre durere psihică şi 
efectele cocainei rămăsese cu ea toată după-amiaza, timp 
în care ea umblase aiurea prin tot apartamentul precum o 
fantomă, aruncându-se când şi când pe pat şi urlând în 
pernă. Acum, după un duş, se simţea în sfârşit ceva mai 
bine şi gândurile începeau să i se limpezească. Îşi aplică 
un pic de machiaj, îşi pieptănă părul, îşi trase pe ea 
pantaloni şi o cămaşă, îşi luă pantofi în picioare, fără să se 
mai sinchisească să-şi mai ia şi şosete, şi se îmbrăcă şi cu o 
geacă. Aerul de seară de afară era muşcător de rece şi 
frigul îi înţepa pielea, care rămăsese sensibilă după duş. Îşi 
strânse geaca şi mai bine în jurul corpului. Ce bine că 
hotelul era destul de aproape! O masă ca lumea cu 
siguranţă avea s-o mai înveselească. 

— Bucătăria e închisă, o anunţă cu răceală tânărul de la 
recepţie. 

Agla îi întrerupsese jocul pe calculator - vedea bine cum 
îl pusese pe pauză pe ecranul din faţa lui. 

— Nu aveţi room service? întrebă ea. Pot comanda ceva 
de mâncare prin room service şi să mănânc aici? 

Făcu semn cu mâna către canapeaua care ocupa un colţ 

al holului de la intrare, însă tânărul clătină din cap. 

— Room service-ul e pentru oaspeţi în camerele lor, rosti 
el şi rânji. De aceea se numeşte room service. 

— Atunci vreau o cameră, replică Agla, scoţându-şi 
portofelul din buzunarul gecii. 

— Poftim? 

— Dă-mi o cameră! repetă ea, pescuind un card din 
portofel şi făcându-l să alunece pe tejgheaua din faţa 
tânărului. Dacă de asta e nevoie ca să primesc ceva de 
mâncare de aici. 

El îi luă cardul cu o expresie de îndoială pe faţă. 

— Sunteţi sigură? Vreţi să închiriaţi o cameră doar ca să 
puteţi comanda room service? 

— Exact, răspunse Agla. Şi la fel de bine mi-ai putea lua 
şi comanda, dacă tot mă cazezi. Vreau friptură, medium 
rare?, cartofi prăjiţi şi o bere. 

Abia închisese uşa în urma ei când sosi şi mâncarea. Se 
aşeză fericită la masă, inspirând aroma când ospătarul 
săltă capacul tăvii. Friptura era prea arsă, dar nu avea 
chef să se plângă. Îi era prea foame. O tăie în bucățele şi o 
înmuie pe fiecare în sosul cocktail care însoțea cartofii 
prăjiţi, lucru care compensa pentru faptul că era prea 
rumenită. Se întinse după telecomandă şi porni televizorul, 
nu neapărat pentru că voia să se uite la ceva anume, ci mai 
mult ca să obţină ceva de pe urma faptului că plătise 
preţul unei camere ca să primească o masă aproape 
decentă. 

În lift scoase o bancnotă de cinci mii de coroane din 
portofel şi, când ajunse jos, o trânti pe tejgheaua recepţiei. 

— A fost foarte bună, mulţumesc foarte mult! 

Tânărul se ridică din spatele calculatorului şi o urmări 
până ieşi din clădire. Agla era sigură că expresia lui 
trebuie să fi fost una ruşinată. I-ar fi fost destul de uşor să 
se abată de la reguli, să o lase să comande room service şi 
să-şi mănânce mâncarea într-un colţ al holului de la 
intrarea în hotel, dar asta ar fi însemnat să-l smulgă de la 


2 Etapa intermediară de frigere a cărnii de vită, între „în sânge” (rare) 
și „friptă bine” (medium) (n. trad.). 

jocul pe calculator. Tânărului ar fi trebuit să-i fie ruşine 
pentru ce făcuse, iar ea nu avea obiceiul să-i lase pe 
bărbaţi, cu regulile lor meschine, să-i stea în cale. 

Acum, că ajunsese acasă, simţea că parcă se apropie de 
forma ei obişnuită. După ce trase adânc aer în piept, îşi 
adună energia necesară ca să verifice cum stau lucrurile. 
Se aşeză cu laptopul la masa din bucătărie şi se logă la 
pagina cu extrasele de cont ale AGK-Cayman. Avocatul ei, 
Elvar, îi spusese că acum, că se încheiase ancheta, biroul 
Procurorului Special nu va mai continua să-i urmărească 
telefonul şi calculatorul. Cu îndelungile amânări dintre 
anchete, proceduri judiciare şi momentul în care în sfârşit 
se va pronunţa o sentinţă, ea fusese de fapt liberă să se 
ocupe şi de propriile investiţii timp de câteva săptămâni, 
însă pur şi simplu nu avusese energia necesară să o facă. 
Sosise vremea să se ocupe cu adevărat de banii din 
insulele Cayman. Cu toate că porcăriile alea nu făcuseră 
decât să-şi piardă valoarea. Iar să le lase să tot coboare 
aşa nu era cu adevărat o opţiune, deşi pe moment chiar nu 
vedea ce altă alegere mai avea. Realist vorbind, în ultima 
vreme era aproape un miracol dacă-ţi lăsai banii să aibă 
singuri grijă de ei şi nu pierdeai niciunul. Dar pentru ea 
era departe de-a fi suficient. Trebuia să se menţină 
ocupată şi să găsească o metodă de-a produce mai mulți. 
Insă tot acest proces cu Procurorul Special îi scăzuse 
enorm încrederea în propriile puteri. Chiar şi aşa, nu putea 
nega faptul că, pentru ea, lucrurile ieşiseră mult mai bine 
decât s-ar fi aşteptat. Normal că avea să petreacă ceva 
timp după gratii - bănuiala lui Elvar era că va primi mai 
mult de un an de închisoare - şi normal că, înainte de asta, 
vor trebui plătite şi nişte cheltuieli de judecată şi aşa mai 
departe. Însă adevărul era că biroul Procurorului Special 
abia dacă zgâriase puţin suprafaţa a ceea ce se întâmplase 
cu adevărat. Erau siguri că de fapt câştigaseră potul cel 
mare, însă, practic, ei nici măcar nu izbutiseră să pună 
întrebările care ar fi trebuit. Dacă le-ar fi pus, abia atunci 
ar fi văzut adevărata dimensiune a afacerii. Şi era 
groaznică. Ea datora o mulţime de bani şi avea nevoie ca 

investiţiile pe care le făcea să meargă mult, mult mai bine. 

Agla schiţă o grimasă în vreme ce citea extrasul. Dacă 
AGK-Cayman arăta rău, atunci existau toate şansele ca şi 
celelalte fonduri să se comporte la fel. Avea senzaţia că 
pur şi simplu intra într-o casă în flăcări iar acelea erau 
ruinele, rămăşiţele făcute scrum care nu mai fuseseră 
îndepărtate de luni de zile. Agla nu avea nici cea mai vagă 
idee cum să facă aceste fonduri să arate din nou bine. Avea 
să se transforme într-o bătălie. Dar acum regreta că 
inspectase fondul chiar în clipa asta, atât de târziu în 
noapte - cu siguranţă avea s-o ţină trează. 

Închise laptopul şi, de îndată ce se ridică de la masă, 
simţi. Nu auzise niciun zgomot. Nu observase nicio 
mişcare cu coada ochiului. In schimb, avea senzaţia că 
fiecare celulă din corpul ei ştia: nu mai era singură în 
apartament. 


7. 


Adam deschise portiera pentru Sonja de parcă ea ar fi 
fost o vedetă de film sosită la premieră. Dar surâsul jucăuş 
de pe faţa lui se evaporă cu totul când văzu că Tómas era 
legat şi că gura îi era astupată cu totul de bucata de bandă 
adezivă. 

— Nu trebuia să legaţi şi băiatul! se răsti el la cei doi 
mexicani, care începură imediat să-i explice că micuțul se 
luptase ca un tigru şi că ei chiar nu avuseseră de ales. 

Adam începu să desprindă banda care îi acoperea gura 
lui Tómas, însă şoferul se întinse prin faţa lui şi o smulse 
brusc. Băiatul ţipă din cauza durerii subite şi Adam îi 
aruncă o privire urâtă bărbatului, care râse ca şi cum ar fi 
fost ceva amuzant, după care scoase un briceag şi se lăsă 
pe vine în spatele lui Tómas pentru a-i tăia banda care îi 
lega încheieturile. Băiatul plângea în continuare, însă de 
îndată ce mâinile îi fură eliberate se năpusti în braţele 
tatălui său şi-l îmbrăţişă strâns. 

Apoi şoferul tăie şi banda din jurul mâinilor Sonjei şi 
dădu să o ajute cu banda de la gură, însă ea îl plesni peste 

mână şi o desprinse singură; părea să fi prins rădăcini 
acolo. În timp ce trăgea de ea, îi trecu prin minte să 
încerce să fugă, să se repeadă afară din această parcare şi 
să caute pe cineva care ar putea s-o ajute şi s-o ducă la 
poliţie, unde i-ar putea acuza pe aceşti indivizi de răpire. 
Insă era mai bine să dea uitării o asemenea idee. Adam ar 
dispărea din ţară în secunda doi şi, strict vorbind, din 
punct de vedere legal, el încă mai avea custodia lui Tomas. 
Ea era adevărata infractoare. Ea era adevăratul răpitor. În 
timp ce se căznea să-şi desfacă banda de pe faţă, 
mexicanul care stătuse pe locul pasagerului scoase două 
carneţele albastre din buzunar şi i le înmână lui Adam: le 
luase paşapoartele din rulotă. Iar rezerva ei de bani era 
doar un bonus. Adam le scutură mâinile celor doi bărbaţi 
la plecare şi le ceru să-i transmită domnului José cele mai 
calde salutări. lar acum înţelese şi Sonja. Il întâlnise pe 
domnul Jose la Londra, cu câteva luni înainte - o întâlnire 
pe care ar fi preferat s-o dea uitării. Din ce-şi dădea ea 
seama, Adam lucra pentru domnul Jose, care avea ochi şi 
urechi în State, desigur, la fel cum fără îndoială îşi făcuse 
legături solide în toată lumea. 

În vreme ce mexicanii se îndepărtau cu maşina, Adam 
oftă şi zâmbi. 

— Sonja, Sonja, Sonja! făcu el, clătinând din cap. Cine a 
păcălit pe cine, până la urmă? 

Il mângâie pe Tómas pe cap, iar băiatul ridică privirea la 
el, nedumerit. Până la urmă, micuțul începu şi el să 
priceapă ce se întâmpla de fapt; Sonja aproape că-i vedea 
mintea cum încerca să înţeleagă încurcătura pe care o 
creaseră întâmplările din timpul zilei. 

— Ai de ales, continuă Adam. Prima opţiune e să te 
întorci în Islanda împreună cu mine şi cu Tomas şi să o 
luăm de unde am rămas. Cealaltă e să-ţi iei la revedere de 
la amândoi, aici şi acum. Definitiv. 


8. 


Agla porni pe vârfuri către uşa de la sufragerie. Lumina 

din bucătărie fusese foarte puternică, aşa că îi era greu să 
distingă ceva în sufrageria întunecoasă. Se opri în prag şi 
bâjbâi după întrerupător. Acum era sigură că aude o 
răsuflare, însă îşi spuse în gând că de vină erau doar 
imaginaţia ei şi nervii mult prea întinşi, care-i jucau feste 
după toată cocaina şi alcoolul pe care le consumase până 
acum. Cu toate astea, ceva anume o făcea să nu intre 
direct în cameră. Toate simţurile urlau la ea că e cineva în 
întuneric. Cineva care o aşteaptă. 

Găsi întrerupătorul, aşteptându-se ca încăperea să se 
umple de o strălucire orbitoare, însă în loc de asta nu urmă 
decât o pâlpâire slabă, aproape gălbuie. Butonul care regla 
intensitatea era răsucit la maximum. Insă chiar şi această 
lumină slabă era suficientă ca să-l vadă - pe Ingimar. 
Acesta stătea în fotoliul răsucit spre uşă, relaxat, cu 
picioarele larg desfăcute şi cu mâinile proptite pe braţele 
fotoliului. Aglăi îi trecu prin minte o serie de epitete deloc 
flatante la adresa lui. Chiar trebuia să depună un efort 
considerabil ca să-şi menţină stăpânirea de sine şi să nu le 
lase să iasă toate odată. Ar fi preferat de o mie de ori să fi 
avut de-a face cu vreun spărgător necunoscut sau chiar cu 
vreun criminal violent decât cu Ingimar. 

— Bună seara, Agla! rosti acesta fără să se clintească şi 
fără să-şi smulgă privirea de la ea. 

Femeia oftă şi se lăsă să cadă pe canapea, cu faţa spre 
el. Trebuia să se întâmple şi asta. Trebuia să-şi fi dat 
seama că, odată ce ancheta Procurorului Special avea să 
se încheie, urma să vină şi o bătaie la uşă care să-i 
amintească de vechea datorie; de marea datorie. 

— Cum ai intrat? întrebă ea, foindu-se pe canapea şi 
dând la o parte puiul de pernă pe care se aşezase. 

În timp ce făcea asta, lovi o sticlă de bere care căzu 
zăngănind pe măsuţă. Nu era chiar cea mai demnă replică 
din lume, dar oricum nu conta. Ceea ce conta, de fapt, era 
să-l privească în ochi şi să nu tresară. Trebuia să-şi forţeze 
privirea să nu se abată într-o altă direcţie, ca să nu-i 
îngăduie să-i observe neliniştea pe care i-o provocase 
apariţia lui bruscă acolo. 

— Am eu căile mele. Păcat că, atunci când bat la uşă ca 
orice alt musafir normal, oamenii au tendinţa să nu mă 
poftească înăuntru. 

Ezită scurt, apoi adăugă: 

— Ştim amândoi de ce mă aflu aici. 

Agla încuviinţă din cap. Era pe deplin conştientă care 
era motivul, dar se aşteptase ca mesajul de aducere aminte 
să fie transmis prin intermediul lui Jóhann. Ultimul lucru la 
care se aştepta era ca Ingimar să vină direct la ea. 

— Sincronizarea ta e înfricoşător de precisă, rosti ea. 
Exact în clipa asta aruncam o privire la cum stau lucrurile. 

Ingimar zâmbi. Surâsul lui era binevoitor, însă dispăru la 
fel de iute pe cât apăruse, iar expresia îi redeveni serioasă. 
Fără surâsul acela, părea departe de a fi binevoitor. 

— Îmi dau seama că lucrurile se prezintă sumbru, 
continuă el. 

Agla se arătă de acord cu el. 

— Vremurile sunt grele acum, spuse ea, aşa cum ştie 
bine toată lumea. Deci cheia e răbdarea. 

— Asta e: răbdarea. 

Ingimar zâmbi din nou. 

Agla începu iar să se foiască pe canapea. Prin minte îi 
treceau tot soiul de posibilităţi, în vreme ce încerca să 
gândească cu viteza fulgerului care putea fi cel mai prost 
rezultat şi căuta cu disperare un soi de strategie. 

— Nu s-ar putea spune, dat fiind că situaţia e cum e, că 
nu avem altă opţiune decât să fim răbdători? replică ea. 

Ingimar ridică din umeri. 

— Se poate spune şi asta. 

După care se aplecă în faţă în fotoliu, fixând-o atent cu 
privirea. 

— Te pricepi să-ţi acoperi urmele, Agla, dar ştii la fel de 
bine ca şi mine că şi dacă voi trei aţi vinde tot ce-aveţi, tot 
n-aţi acoperi datoria. Toate acţiunile, toate ingineriile tale 
financiare, tot ce aveţi nu valorează nimic. Şi se va mai 
scurge mult timp înainte ca toate astea să mai valoreze 
ceva. Am dreptate? 

În vreme ce rostea întrebarea, el încuviinţă din cap ca şi 

cum era de acord cu propriile spuse. 

Chiar nu avea rost să-l contrazică. Normal că vedea şi el 
bine cum se prezintă situaţia - Ingimar nu era deloc prost. 
Ba chiar nu aveai absolut niciun motiv să-l consideri prost. 

— Şi, deşi eşti destul de isteaţă, continuă el, vei avea 
nevoie de un adevărat miracol ca să faci acţiunile astea să 
producă niscaiva dividende. t 

Agla nu răspunse. Bărbatul avea dreptate. Ințelegea şi 
ea acest lucru, iar acum ştia şi el că ea înţelege. 

— Însă acum, că ai scăpat de procuror, adăugă el, 
susţinându-i Aglăi privirea, am o propunere care să te 
ajute să mai scazi din datorie, ba poate chiar să scapi 
complet de ea. 

Agla tot nu răspunse. În schimb, se ridică, merse în 
bucătărie şi aduse două sticle de bere. Le desfăcu fără să 
se grăbească deloc, după care se întoarse în sufragerie, îi 
oferi una lui Ingimar şi se aşeză la loc pe canapea, cu 
cealaltă în mână. 

— Să auzim! ceru ea. 


9. 


Sonja nu-i zise nimic lui Adam până ce nu ajunseră la 
Washington, de unde trebuiau să ia zborul de legătură. 
Merseră în tăcere prin aeroport şi se îmbarcară într-un 
avion către Islanda fără să-şi adreseze niciun cuvânt unul 
altuia - nici măcar atunci când intrară într-un magazin cu 
haine din aeroport pentru a-i cumpăra şosete şi adidaşi lui 
Tomas. Din când în când, Adam mai murmura câte ceva în 
urechea băiatului, însă acesta începea să înţeleagă, 
treptat, că ororile prin care trecuse în timpul călătoriei din 
acea dimineaţă erau din cauza tatălui său: acum stătea cât 
mai aproape de Sonja, ţinând-o strâns de mână şi ferindu- 
se ori de câte ori Adam încerca să-l atingă pe cap sau să 
vorbească ceva cu el. După ce se aşezară pe locurile lor în 
avion, avu nevoie se meargă la toaletă şi, în timp ce îşi 
făcea loc cu greu pe lângă mama sa, aşezată pe scaunul 
din mijloc, băiatul aşteptă până ce tatăl lui se ridică de pe 

scaunul aflat lângă coridor. 

— Să te mişti repede, scumpule! spuse Adam când 
Tomas porni pe coridorul dintre scaune, însă, în vreme ce 
rostea aceste cuvinte, Tómas se răsuci pe călcâie şi dădu 
să-şi lovească tatăl cu piciorul. 

— Te urăsc! ţipă el. 

Glasul lui limpede răsună în toată cabina şi pasagerii, 
care erau ocupați să-şi vâre bagajele de mână în spaţiile 
speciale de deasupra, rămaseră tăcuţi cu toţii. Tómas se 
năpusti spre toaletă şi dispăru înăuntru când ajunse acolo, 
iar Sonja observă mina lui Adam în timp ce el îşi urmărea 
fiul cu privirea. Preţ de o clipă, o expresie de durere 
profundă i se aşternu peste trăsături înainte de a se apleca 
să-şi frece fluierul piciorului şi să ia loc lângă Sonja. 
Femeia îl urmări apoi cum îşi face de lucru cu ecranul din 
faţa lui, ca şi cum nimic nu s-ar fi întâmplat, şi se întrebă 
când se transformase el într-un om atât de dur. 

Cândva, în urmă cu nu chiar atât de mult timp, 
alcătuiseră un cuplu tânăr cu un bebeluş pe nume Tómas, 
Adam obținuse un post nou-nouţ la bancă, iar Sonja avea 
grijă de casă, depunând toate eforturile să gătească mese 
sănătoase pentru toată familia şi cine sofisticate atunci 
când Adam îşi invita colegii la masă. Râdeau tot timpul 
împreună - unul de altul, dar şi de Tómas, care părea tot 
mai drăguţ pe zi ce trecea. Şi se ocupau de casa lor din 
Akranes, cea pe care o cumpăraseră împreună chiar 
înainte de naşterea băiatului, pentru că preţurile erau 
suficient de scăzute încât să-şi poată permite o casă mare, 
departe de celelalte. În timp ce se gândea la acele vremuri, 
Sonjei îi venea greu să identifice momentul exact în care 
lucrurile începuseră să se schimbe. Se întâmplase cu 
câţiva ani înainte de marea criză financiară, imediat după 
ce Adam se alăturase echipei din conducerea băncii, însă 
Sonja tot nu era convinsă că schimbarea fusese pricinuită 
de slujba lui. 

Adam era un tip jovial, capabil să izbucnească în hohote 
de râs atât de molipsitoare, încât toţi cei care îl auzeau 
începeau şi ei să râdă odată cu el. Mai avea şi obiceiul s-o 

cuprindă în braţe şi s-o sărute în creştetul capului, 
oferindu-i astfel un sentiment de siguranţă, de căldură. 
Însă acum devenise un om dur, deşi furia, despre care 
Sonja ştiuse mereu că ardea tot timpul în el, putea exploda 
în orice clipă. Era ca şi cum această cochilie rece şi dură 
devenise şi mai groasă, însă nu era decât o simplă manta 
de lavă răcită care acoperea o fisură vulcanică. Politeţea şi 
vioiciunea pe care le arătase înainte dispăruseră de mult şi 
nu exista aproape nicio umbră de îndoială că şi ea jucase 
un rol în asta. 

— Cum ne-ai găsit? îl întrebă. 

Adam se întoarse spre ea şi rânji. 

— Câinele Teddy, răspunse el. Tómas mi-a trimis un 
mesaj pe Facebook cu ajutorul băiatului din rulota de- 
alături ca să mă întrebe ce mai face Teddy. 

Sonja oftă. Fireşte, nu fusese suficient să-i interzică lui 
Tómas să mai folosească internetul. Reuşise să intre on- 
line de alături, din locuinţa lui Duncan. N-ar fi trebuit să-i 
arate niciodată cum să folosească Facebook-ul, însă îi 
fusese atât de dor de el încât pur şi simplu nu fusese în 
stare să reziste în faţa acelui mesaj prost scris, lung de o 
singură propoziţie, pe care îl primise de la el pe când 
băiatul se afla acasă la Adam. 

Şi ar mai fi trebuit să-şi dea seama şi că Tómas nu va fi 
în stare să se abţină să-şi contacteze tatăl. Ar fi trebuit să-i 
acorde mai multă atenţie când plângea în toiul nopţii din 
pricină că îi era un dor enorm de câinele rămas acasă. Dar 
pur şi simplu nu realizase cât de ataşat devenise el de 
animalul acela, mai ales că doar ce i-l cumpăraseră. Şi ar fi 
trebuit să se mute şi mai repede de acolo. Să rămână atât 
de mult într-un singur loc fusese o idee extrem de proastă. 

— Şi acum ce urmează? şopti ea. 

— Amsterdam, săptămâna viitoare, apoi Londra, după o 
altă săptămână. 

— Două săptămâni la rând? 

Mintea Sonjei era un adevărat vârtej. Nu prea avea mult 
timp la dispoziţie ca să se pregătească, iar înainte nu 
avusese niciodată mai mult de două drumuri pe lună. 

— Pentru tine nu-i nicio problemă. Oricum îl ai la 
dispoziţie pe tipul de la vamă. 

Adam desfăcu săculeţul în care se aflau căştile şi şi le 
vâri în ureche, dând clar de înţeles că discuţia lor se 
încheiase. 

Când Tómas se întoarse, Adam se ridică pentru a-i face 
loc să treacă, după care băiatul se căţără peste Sonja ca să 
ajungă pe scaunul de la geam. Sonja îi făcu semn unei 
stewardese şi ceru căşti pentru el şi o pătură pentru ea. 
Aerul condiţionat era puţin cam rece pentru cineva 
îmbrăcat în pantaloni scurţi. 


10. 


Agla avea impresia că doar ce închisese ochii în 
momentul în care auzi sunând telefonul. Se blestemă în 
gând că nu-l închisese şi aruncă o privire la ceas; era 
aproape şase dimineaţa. Ingimar rămăsese până la două şi 
după aceea ea zăcuse trează, gândindu-se la propunerea 
lui, însă fără să ajungă la vreo concluzie. Întinse mâna 
după telefon. Un număr necunoscut se ivi pe ecran. 
Probabil era vreun jurnalist - încă unul. Preţ de o clipă, îi 
veni ideea - mai bine zis, inima ei formă ideea - că ar 
putea fi Sonja, însă această speranţă se stinse cu iuţeală. 
Sonja încetase să o mai sune cu mult timp în urmă şi, pe 
lângă asta, ea nici nu dădea telefoane atât de devreme 
decât dacă era vorba de o urgenţă. Agla se ridică în şezut 
în pat, cu inima bubuind. Poate chiar era Sonja, şi avea 
probleme. 

Răspunse la telefon: 

— Alo? 

— Agla... 

Era glasul Sonjei, însă părea subţire şi suna ca şi cum 
plânsese, ca şi cum tot corpul îi era zguduit de suspine. 

— Sonja? Tu eşti? 

Niciun răspuns, însă Agla distingea zgomote în fundal: 
hărmălaia unei mulţimi, ecoul unui soi de alarme de ceas. 

— Sonja, iubirea mea, ce se petrece? S-a întâmplat ceva? 

Agla se ridică imediat în picioare şi merse la fereastră, 
ca şi cum acolo ar fi căpătat semnal mai puternic la 
telefon, ca să fie sigură că nu pierde prima legătură cu 
Sonja după atâta timp. 

— Nu, totul e-n regulă. 

O auzi pe Sonja dregându-şi vocea şi trăgându-şi nasul. 

— Mă întrebam dacă m-ai putea lua de la aeroport. Ceva 
n-a mers cum trebuie şi bagajul meu lipseşte. Şi n-am 
niciun ban, iar şoferul autobuzului nu mă crede... 

— Vin, Sonja, o întrerupse Agla. În jumătate de oră. 
Aşteaptă-mă! Vin. 

Nu o mai interesau explicaţiile. Era suficient că Sonja o 
aştepta. 

Apa de la duş era rece, dar ea tot păşi înăuntru. Nu-i 
trebuia decât să se spele rapid, ca să se trezească. 
Funcţionă de minune şi, în timp ce se ştergea cu prosopul, 
se simţi mult mai vioaie decât se simţise de mult timp 
încoace. Înainte de criza financiară, mai obişnuia să-şi 
înceapă zilele astfel - cu şocul produs de un duş rece ca 
gheaţa. Pe atunci, trebuia să se trezească la şase 
dimineaţa ca să poată face faţă volumului enorm de muncă 
şi ca să fie în stare să-şi pună lucrurile în ordine înainte ca 
banca să-şi înceapă programul de lucru cu clienţii. Dar 
asta se întâmpla pe vremea când abia aştepta să se 
trezească dimineaţa. 

Înhăţă lenjerie intimă dintr-un sertar. Renunţase de mult 
să le mai împăturească, astfel încât dădu peste aceeaşi 
amestecătură cu care se obişnuise, însă reuşi să găsească 
chiloţi şi un sutien în culori destul de asemănătoare, plus 
şosete în loc de colanţi, ca să mai scutească un pic de 
timp. Deschise şifonierul, unde alegerile care îi stăteau 
acum la dispoziţie nu mai erau ce fuseseră odată. Grămada 
de haine care aşteptau să fie duse la curăţătorie era acum 
enormă, însă nu avusese energia necesară să se ocupe de 
ele, aşa că acum mai avea la dispoziţie doar câteva 
costume şi vreo două jachete nepotrivite cu restul. Fără să 
se gândească prea mult, alese un costum Chanel cu 
pantaloni şi o bluză de mătase crem. Erau mult prea 

elegante pentru a lua pe cineva de la aeroport aşa de 
dimineaţă, însă nici nu voia să arate ponosită la prima 
ocazie în care o întâlnea pe Sonja după atâta vreme. 

La fix optsprezece minute după apelul Sonjei, Agla era în 
maşină. Folosi timpul pierdut la semafoare pentru a-şi 
aplica un pic de fond de ten. Părul îi era într-o stare 
acceptabilă şi parfumul cu care se dăduse era preferatul 
Sonjei. Din fericire, practic nu era trafic deloc, aşa că reuşi 
să treacă repede de şirul de intersecţii cu sens giratoriu 
din jurul oraşului Hafnarfjörður, iar la semaforul de lângă 
sala de sport se folosi de timpul rămas pentru a face 
ultimele retuşuri. În vreme ce înghesuiala oraşului şi 
fabrica de aluminiu rămâneau în urmă, ea călcă 
acceleraţia atât de tare încât fu împinsă în scaun ca şi cum 
s-ar fi pregătit să decoleze. 

Lexusul îi dădea ascultare şi şoseaua era uscată, deci 
bruma nu lăsase nicio urmă de gheaţă pe asfalt. Avea s- 
ajungă imediat acolo. După ce maşina atinse 130 km/h, 
menţinu volanul drept cu genunchiul, astfel încât să-şi 
poată aplica şi un pic de machiaj. Trebuia să fie suficient, 
deşi n-ar fi stricat şi puţin rimel. Însă lucrul cel mai 
important era că răspundea imediat rugăminţii Sonjei, ca 
să-i arate că e pregătită, că îi va fi mereu alături. 

În vreme ce se apropia de aeroport, simţi un nod în 
stomac. Ce să-i spună? Cum să încerce să o abordeze? 
Despărțirea lor nu fusese una plăcută. Sonja îi spusese că 
totul se terminase între ele, însă acum o suna şi îi cerea 
ajutorul printre suspine. Ce însemna, oare, asta? Era din 
cauză că voia să o vadă? Sau pentru că nu mai avea pe 
nimeni altcineva la care să apeleze? 

La poarta de la intrarea în parcarea aeroportului, luă un 
ruj şi, în timp ce şi-l apropia de buze, observă că Îi 
tremurau mâinile. 

Maşina abia se oprise când o văzu pe Sonja afară, 
tremurând rezemată de zidul terminalului; în pantaloni 
scurţi. 

11. 


Maşina Aglăi abia se oprise în faţa clădirii terminalului, 
că Sonja şi smuci de portieră şi se repezi înăuntru. 

— Mulţumesc că ai venit să mă iei! zise ea în vreme ce 
trântea portiera. 

Cuvintele i se părură Aglăi seci şi nelalocul lor, date 
fiind împrejurările neobişnuite: apelul telefonic întrerupt 
de suspine de mai devreme şi felul în care era îmbrăcată, 
cu pantaloni scurţi şi tricou, în vreme ce temperatura de- 
afară era sub zero grade. 

— Ai aşteptat afară îmbrăcată aşa? o întrebă Agila, 
uluită. 

Nu acestea erau primele cuvinte pe care avusese 
intenţia să i le spună, însă, cumva, întrebarea îi ieşi dintre 
buze. 

— Nu, am încercat să calculez cam cât ţi-ar lua să 
ajungi, apoi am aşteptat în toaletă, ca să nu se holbeze 
lumea la mine. Ai zis jumătate de oră, prin urmare, mi-am 
închipuit că vor fi patruzeci şi cinci de minute. 

— Şi n-ai avut nicio haină sau altceva...? întrebă Agla, 
însă Sonja nu făcea decât să privească în faţă. 

Avea, aşa, o duritate pe care Agla nu i-o mai văzuse până 
acum. 

— Unde e Tomas? continuă ea. 

— Cu tatăl lui, şopti Sonja, apoi se făcu ghem pe scaunul 
pasagerului, cu gura deschisă şi tremurând din tot corpul, 
deşi nu scotea niciun sunet. 

— Sonja, iubirea mea! zise Agla, trăgând-o în braţele ei. 

Sonja nu opuse nicio rezistenţă, ci doar se lăsă să 
alunece în braţele ei, lăsându-şi capul pe pieptul Aglăi, 
unde scoase un geamăt slab şi răguşit. 

— Ce s-a întâmplat, scumpa mea? şopti Agla în părul 
ciufulit al Sonjei, cu un braţ strâns în jurul ei şi simțind cât 
de rece e. Ce s-a întâmplat? 

Zguduindu-se de suspine, Sonja mai rămase câteva 
secunde în braţele Aglăi, înainte de-a se desprinde şi-a 
rămâne dreaptă în scaun. 

— Să mergem! ceru ea, ştergându-se pe faţă. 

— Poftim...? se pregăti Agla să protesteze. 

— Condu! o întrerupse Sonja. 

Agla băgă maşina în viteză şi se desprinse cu atenţie de 
lângă bordură, complet sigură că Sonja avea să se 
prăbuşească iar. Era pregătită să o ia încă o dată în braţe, 
parcă sperând că vor urma alte lacrimi şi că va fi nevoie de 
alte gesturi de consolare. Însă acum Sonja stătea dreaptă 
şi privea fix înainte, iar expresia aceea neliniştitoare de 
duritate i se aşternuse din nou pe chip. 

Era la fel de linişte în maşină când aceasta viră pe 
Reykjanesbraut, care ducea spre oraş. Sonja se aplecă în 
faţă, porni căldura şi dădu drumul şi încălzirii din scaun, 
însă privirea îi rămânea la fel de concentrată la întinderea 
din faţa ei. 

— Vreau să-ţi cer ceva, rosti ea, întrerupând în sfârşit 
tăcerea. 

— Orice doreşti, răspunse Agla, uşurată că se spusese 
totuşi ceva. 

— Te rog să nu mă întrebi nimic. Nu mă întreba ce s-a 
întâmplat sau de ce m-am întors în Islanda îmbrăcată 
astfel şi aşa mai departe. Te rog să nu mă întrebi nimic 
despre asta! 

— Dacă asta îţi doreşti, se arătă de acord Agla. N-o să-ţi 
pun nicio întrebare. 

Arboră un surâs pentru Sonja şi rămase cu ochii aţintiţi 
la şoseaua din faţa lor, în timp ce imaginaţia ei preluă 
controlul. Motivul pentru care Sonja nu părea dispusă să 
explice ce i se întâmplase trebuia să fie o altă femeie. 
Pesemne că avusese o relaţie cu o femeie care o alungase 
pe Sonja, lăsând-o, în pantaloni scurţi şi în tricou, să 
aştepte în gerul din faţa aeroportului Keflavik. Da, mai 
mult sau mai puţin, cam ăsta trebuia să fie motivul. Agla 
simţi un gust de fiere urcându-i până-n gât la gândul că 
Sonja fusese cu altcineva şi îşi muşcă limba ca să 
împiedice avalanşa de întrebări şi acuzaţii pe care voia să 
le dezlănţuie. Sonja se exprimase clar că nu trebuie să o 
întrebe nimic, iar dacă de asta era nevoie ca să-i poată 

intra din nou în graţii, atunci asta avea să facă. 

O simţea tremurând lângă ea, aşa că se întinse şi răsuci 
butonul de la căldură la maximum. 

— Tot ţi-e frig? zise ea, lăsându-şi o mână pe piciorul gol 
al Sonjei, ca şi cum voia să verifice cât de frig îi e. 

Spre surprinderea ei, Sonja îşi lăsă şi ea mâna peste cea 
a Aglăi, păstrându-i-o pe picior. Palma care îi acoperea 
dosul mâinii era rece ca gheaţa, însă Agla simţea cum 
căldura îşi făcea iarăşi loc în piciorul Sonjei, iar 
electricitatea, scânteile ce se iveau de fiecare dată când se 
atingeau una pe alta, începură să sfârâie şi să trimită mici 
fulgere prin inima ei. 

Incetini până la 80 km/h şi pilotul automat menţinu 
această viteză. Avea de gând să meargă cât mai încet 
posibil până în oraş, să prelungească acest moment la 
infinit. 


12. 


— Mie-mi spui! rosti vecina Sonjei în vreme ce o studia 
din cap până în picioare. Liniile astea aeriene pierd tot 
timpul bagajele oamenilor! 

Scotoci printr-un sertar şi scoase până la urmă un 
mănunchi de chei. 

— Şi chiar a trebuit să mergi prin tot oraşul îmbrăcată 
aşa - pe gerul ăsta? 

— M-a luat cineva cu maşina, replică Sonja. Era cald 
înăuntru. 

— Slavă Domnului! exclamă vecina, întinzându-i cheile 
aproape circumspectă, ca şi cum ar fi vrut să mai 
prelungească momentul. 

Agla procedase identic în maşină, în faţa blocului - 
încercase să o mai ţină un pic acolo, să capete o explicaţie. 
Sonja întinse mâna, luă cheile din mâna vecinei, îi zâmbi şi 
se răsuci pe călcâie. Simţea privirea insistentă a femeii în 
ceafă şi mai că-i auzea întrebările care i se formau deja în 
minte. De bună seamă că pierderea bagajelor nu era o 
explicaţie pe deplin demnă de încredere pentru apariţia ei 

bruscă, îmbrăcată doar pe jumătate. 

Grijile ei în privinţa părerilor vecinei se evaporară 
instantaneu când deschise uşa apartamentului şi mirosul o 
izbi în plin. Plecaseră într-o asemenea grabă în urmă cu 
două luni încât nu mai avusese timp să facă mai întâi curat 
- nici măcar nu dusese gunoiul. Ţinându-şi răsuflarea, 
străbătu din câţiva paşi apartamentul şi deschise uşile de 
la balcon, ca să lase aerul proaspăt să pătrundă înăuntru. 
Trase câteva guri mari de aer de afară, după care se repezi 
în bucătărie, luă sacul cu gunoi din dulapul de sub 
chiuvetă şi îl legă strâns, fără să se mai întrebe ce se afla 
înăuntru de adunase un strat atât de gros de mucegai. 
Când oamenii plecau în vacanţă - într-o vacanţă adevărată 
se gândeau şi la astfel de lucruri, cum ar fi că urmau să se 
şi întoarcă. Însă ea nu luase cu adevărat în considerare o 
asemenea idee. Fusese planul ei C sau chiar D. De fapt, 
planul D nici măcar nu fusese un proiect, ci reprezentase 
doar o umilitoare înfrângere: prăbuşirea extrem de dură în 
realitatea ei de dinainte, fără măcar un ban în buzunar şi 
cu gunoiul plin de mucegai aşteptând-o în casă. 

Găsi un pachet cu beţişoare parfumate într-un sertar din 
bucătărie, aprinse unul şi-l luă cu ea în baie. Porni apa 
caldă şi aceasta începu să curgă năvalnic în cadă. Mirosul 
ascundea un pic din izul de sulf al apei fierbinţi, însă nu cu 
totul. Acest miros, care provenea din adâncimile 
subteranelor geotermale ale insulei, era ceva cu care avea 
să se obişnuiască în următoarele câteva zile. I se părea 
ciudat că, după atât de puţin timp petrecut departe, îl 
putea simţi iarăşi, după care avea să înceteze să-l mai bage 
în seamă aproape imediat după ce se întorsese acasă. 

Lacrimile începură să-i curgă liber de îndată ce se 
cufundă cu totul în apa fierbinte. Uluirea lui Tómas când 
îşi dăduse seama că trebuie să plece împreună cu tatăl lui, 
rânjetul malefic de pe chipul lui Adam când îi spusese că 
poate merge singură în oraş şi propria ei disperare, care o 
învăluia acum cu braţe nemiloase. O lua iar de la zero, de 
la primul pătrat de pe tablă, însă acum era şi mai rău decât 
înainte. Acum nu mai avea nicio şansă de negociere cu 

Adam pentru a avea acces la Tómas. Avea să fie norocoasă 
doar dacă-l vedea. Iar viaţa fără Tómas avea să fie aproape 
insuportabil de pustie. 

Ba, mai rău, ei se aşteptau ca ea să plece la Amsterdam 

săptămâna viitoare şi să aducă înapoi un pachet 
consistent. Aşa aveau să meargă lucrurile în săptămânile şi 
lunile următoare, la fel cum merseseră şi-n săptămânile 
dinainte de-a reuşi să scape prin fugă. 
_ Se cufundă şi mai adânc în apă, dispărând cu totul în ea. 
Îşi ţinu respiraţia până simţi că o să-i explodeze plămânii, 
după care expiră sub apă, trimițând o jerbă de bule către 
suprafaţă. Mai aşteptă câteva secunde în liniştea aceea 
deplină, cu mintea la graniţa dintre pierderea cunoştinţei 
şi o realitate intangibilă. Când se ridică, ieşind din apă şi 
umplându-şi iarăşi plămânii cu aer, avea deja un plan 
format. O nouă strategie de a scăpa din capcană. 


13. 


— De ce face aşa? întrebă Tomas, în timp ce privirea i se 
muta, nedumerită, de la Burete la Huni Thor şi apoi la tatăl 
său, în vreme ce aceştia râdeau în hohote. 

Se jucase cu Teddy din clipa în care ajunseseră acasă de 
la aeroport în acea dimineaţă, iar câinele fusese ascultător 
şi încântat, dând din coadă în timp ce băiatul îşi împărțea 
cu el micul dejun pregătit de tatăl său. 

Apoi se auzi soneria şi, de îndată ce Rikki Burete şi Huni 
Thór intrară în casă, câinele o luă razna. Sări la Burete, 
amuşinându-l plin de energie, fără să exprime aceeaşi 
plăcere ca atunci când venise Tomas acasă, ci mirosindu-l 
şi împungându-l întruna cu nasul. După care încremeni şi 
rămase uitându-se cu atenţie la Burete, lătrând din când în 
când şi încercând să-l zgârie. Indiferent de câte ori încercă 
Tomas să-l facă să vină cu el în dormitor, câinele rămânea 
parcă fermecat de ceva. Nu era nimic de râs, îşi zise 
Tómas în sinea lui, deşi tatăl său şi cei doi prieteni râdeau 
fără oprire, ca şi cum ar fi fost cel mai amuzant lucru din 
ultima vreme. 

— Poate că e bolnav, spuse Tomas, şi o umbră de 
tulburare îi învălui inima cu totul. 

— Nu e bolnav, îl contrazise tatăl lui, ştergându-şi o 
lacrimă de la coada ochiului. 

— De ce râdeţi? Nu-i deloc amuzant, spuse Tomas, 
încercând să-şi tragă câinele departe de Burete. 

— Păi, Tomas, mă întrebam dacă n-ar trebui să-i zicem 
Adulmecătorul de Uşi. 

Izbucniră iar în râs - Burete râzând atât de tare, încât 
trebui să se prindă de un dulap din bucătărie ca să nu cadă 
pe jos. 

Tómas era furios. 

— Nu-l vom numi Adulmecătorul de Uşi! Asta-i unul 
dintre trolii Yule! 

— Sau i-am putea spune Arătător? sugeră Burete, 
zguduindu-se din tot corpul de-atâta râs. 

— Sau Băgăreţul? adăugă Huni Thor. 

— Da, sau Sherlock? 

— Încetaţi! strigă Tómas. Numele lui e Teddy! Şi o să-l 
iau cu mine la mama şi o să locuiesc cu ea, pentru că voi 
râdeţi de el! 

Râsul tatălui său se curmă brusc. Luă mingea cu care 
spusese că Teddy se poate juca doar la ocazii speciale, se 
bătu uşor pe picior şi trase de lesă, iar Teddy prinse 
mingea, pierzându-şi ca prin farmec interesul faţă de 
Burete. 

— Ia-l în dormitor la tine şi lasă-l să se joace cu mingea 
specială! îi ceru tatăl lui. Câinele stă aici. Nu o să meargă 
acasă la mama ta. 

— Nu, nu e deloc o idee bună, adăugă Burete, păstrând 
o expresie serioasă, până ce nu se mai putu abţine şi 
izbucni iar în râs. 

Tómas încă îi mai auzi râzând în bucătărie când închise 
uşa de la dormitor şi-i aruncă lui Teddy mingea specială. 


14. 


Agla se simţea în al nouălea cer când ieşi din maşină în 

faţa casei ei. Cerul se scuturase de nori iar soarele 
strălucea printre ei şi, chiar dacă atârna la limita 
orizontului, ea tot avea impresia că e un lucru de bun 
augur. Nu era superstiţioasă, spre deosebire de Sonja, 
care vedea semne rele în tot soiul de lucruri banale. Însă 
Agla era fericită, şi asta se potrivea de minune cu soarele, 
care făcea un efort demn de laudă să urce pe cer. 
Propunerea lui Ingimar de noaptea trecută i se părea mai 
puţin ridicolă decât atunci când zăcuse trează după 
plecarea lui. Ba chiar i-ar fi putut oferi o cale de scăpare 
din chinul actual. Parcă răsăritul şi Sonja îşi dăduseră 
mâna şi aprinseseră o scânteie de speranţă în interiorul ei. 

Luă ziarele din cutia poştală, le cără cu ea sus, le lăsă să 
cadă pe masă şi-şi pregăti cafeaua. Cu toate că Sonja 
fusese în mod evident reticentă când se despărţiseră şi nu 
spusese mai nimic, de fapt, măcar se întorsese şi îi ceruse 
ajutorul Aglăi. Iar asta trebuia să însemne ceva. Şi nici nu-i 
dăduse Aglăi la o parte mâna de pe picior, ba chiar i-o 
ţinuse acolo şi i-o mângâiase, absent, cu a ei. Iar asta 
trebuia să aibă o anumită semnificaţie. Toate astea îi 
trecuseră prin cap de nenumărate ori de-a lungul ultimilor 
ani. Din clipa în care se atinseseră prima oară, în ea se 
înfiripase o dorință mai puternică decât orice 
experimentase până atunci, însă în acelaşi timp simţea şi 
că ar vrea în adâncul ei să se întâmple ceva care să le 
curme relaţia înainte să afle cineva de ea. Când se 
terminase - prin plecarea Sonjei -, simţise o uşurare 
amestecată cu durere; o angoasă mai mare decât şi-ar fi 
închipuit vreodată. Acum, totuşi, era sigură ce anume îşi 
dorea - chiar dacă simţea în continuare că dorinţa ei era 
ceva de care să îi fie ruşine. 

Îşi scoase jacheta, o atârnă pe un scaun şi deschise 
primul ziar... ca să vadă o imagine cu ea încătuşată, fiind 
condusă la biroul Procurorului Special. Ziarele păreau să 
găsească o plăcere deosebită să folosească aceeaşi 
imagine de fiecare dată, ori de câte ori prindeau ocazia. 
Parcă ar fi fost singură poză cu ea pe care o aveau. 
Imaginile cu Jóhann şi cu Adam erau de departe mult mai 

decente. Jóhann părea să meargă pe o stradă, arătând 
extrem de respectabil într-un palton şi cu cravata elegantă 
imprimată cu logoul băncii. În cazul lui Adam folosiseră o 
poză tip paşaport. Agla evită să se uite la ea, hotărâtă să 
nu îngăduie ca această imagine a lui, şi toată vina pe care 
o aducea odată cu ea, să-i strice bucuria reîntâlnirii cu 
Sonja. 

Deşi ştia destul de bine că mariajul Sonjei cu Adam era 
deja foarte şubred în momentul apariţiei ei, ea tot rămânea 
o distrugătoare de căsnicii. Şi, cu toate că Sonja îi repetase 
de nenumărate ori că nu aşa stăteau lucrurile, se părea că 
Adam era totuşi convins de asta. În momentele în care se 
întâlniseră după criza financiară care îi ruinase pe toţi, 
după prăbuşirea băncii şi după ce Adam dăduse peste ea 
călare peste Sonja în pat, ei nu-i scăpase expresia plină de 
furie acuzatoare din privirea lui. 

Agla citi în diagonală articolul despre cazul de 
manipulare a pieţei instrumentat împotriva ei, a lui Jóhann 
şi a lui Davíð, unul dintre membrii echipei lui Adam, şi 
pufni a batjocură. Jurnaliştii scriseseră un articol despre o 
şedinţă a băncii, despre care găsiseră informaţii în 
documentele Procurorului Special, şi-l prezentaseră ca pe 
un soi de punct de cotitură - momentul hotărâtor în care 
se pusese în mişcare o adevărată conspirație, trimiţându- 
se bani în toate colţurile lumii şi înapoi pentru a cumpăra 
acţiuni ale băncii înseşi, cu scopul de a ridica preţul 
acestora. Cât de puţin ştiau cu toţii, cugetă ea, şi cât de 
entuziasmați se arătau pentru un lucru atât de banal. Era o 
chestiune atât de insignifiantă comparativ cu imaginea de 
ansamblu! Era uşor să-ţi imaginezi ce-ar fi titrat ziarele 
dacă presa ar fi adulmecat măcar un iz din marele adevăr. 


15. 


Agla îşi amintea extrem de clar acea şedinţă. Ce 
prezentase ziarul era adevărat: Jóhann adusese şampanie 
la finalul şedinţei, iar Adam râsese aproape tot timpul, de 
parcă ar fi fost posedat. De fapt, era drogat până în vârful 

urechilor cu cocaină şi nu stătuse o clipă locului. Totuşi, 
restul articolului erau doar porcării. Banii pe care fuseseră 
acuzaţi că-i manevraseră după bunul plac umblaseră prin 
toată lumea, însă nu despre asta se discutase acolo. 

— Aruncaţi-le piticilor resturile, le comandase Jóhann, 
iar David se ridicase imediat în picioare şi plecase în birou, 
de unde se întorsese cu un carnet. Le vom împărţi între ei, 
adăugase Johann, aprinzându-şi un trabuc şi suflând un 
nor de fum, în vreme ce Davíð începea să citească cu voce 
tare firmele care erau nevoite să împartă povara 
majorităţii datoriilor băncii - acestea erau „piticii”, iar 
numele lor erau luate din mitologia nordică. 

— Dvalin, Bofur, Bombur, Nóri, Onar, Mjothvithnir, Nali, 
Vili, Hannar, Austri, Vestri... 

— Nu. Nu şi Vestri! îl întrerupsese Jóhann. Pe Vestri o 
păstrez pentru mine. Pentru că şi eu sunt din vest. 

Adam râsese tare, iar băieții râseseră şi ei slugarnic 
alături de el. 

— Draupnir, Hor, Hlévang, Gloin, continuase Davíð. 
Yngvi, Eikinskjaldi, Fjalar, Frosti, Finn şi Lofar. 

— Excelent! zisese Jóhann profund satisfăcut, după care 
îşi stinsese trabucul în ceaşca de cafea. 

Agla ştia că era o adevărată plăcere pentru el să fumeze 
în timpul şedinţelor, probabil din cauză că fumatul în 
interiorul clădirii era complet interzis. Nimeni altcineva nu 
mai îndrăznea să aducă tutun înăuntru, darămite să-şi mai 
şi aprindă o ţigară. 

— Există două moduri de-a echilibra finanţele, micuţii 
mei. Ori creşteţi veniturile, ori reduceţi datoriile. E o 
regulă de bază a contabilităţii. 

Când rostise cuvintele „regulă de bază a contabilităţii”, 
îi aruncase Aglăi o privire maliţioasă şi băieţii râseseră cu 
toţii. Nu merita să aibă loc nicio şedinţă dacă nu se făcea 
măcar o glumă pe seama ei. Dar ei nu-i păsa. Băieţii aveau 
nevoie să-i zdruncine încrederea în sine pentru a se 
convinge pe ei înşişi că sunt mai buni, mai capabili şi mai 
inteligenţi decât ceilalţi, iar pe ea nu o deranja să mai fie 
din când în când ţinta glumelor. Jóhann se pricepea al 

naibii de bine să profite de punctele lor slabe. Erau tineri 
şi lacomi, şi foloseau atâta aftershave, că uneori era greu 
să respiri în aceeaşi încăpere când se ţineau şedinţele. 
Fără îndoială, fiecare dintre ei şi-ar fi dat viaţa pentru 
Johann. 

— Tu o să lucrezi la departamentul de împrumuturi ca să 
transferi tot, şi o să ai grijă să meargă totul fără probleme, 
nu-i aşa? îi şoptise Johann Aglăi, în vreme scotea dopul 
primei sticle de şampanie cu un pocnet slab. 

Apoi turnase mai multe pahare şi le oferise celor din jur. 

— Noroc! tunase el, rânjind larg. Pentru un rezultat 
pozitiv pentru bancă în raportul trimestrial! 


16. 


Sonja era foarte ocupată. Acum, că îşi formase deja un 
plan în minte, nu mai putea sta locului până nu începea să 
lucreze la el. Dusese gunoiul afară, golise coşul de rufe 
murdare în maşina de spălat, deschisese toate ferestrele şi 
arsese beţişoare parfumate unul după altul, până când 
mirosul din apartament deveni cât de cât suportabil. 

Acum căuta prin şifonier ceva ce să poată purta. 
Majoritatea hainelor ei de zi, blugi şi tricouri, fuseseră 
lăsate în urmă în rulota ei din Florida, dar în şifonier mai 
erau trei rânduri de haine mai bune, haine pe care le purta 
în timpul călătoriilor în străinătate. Adevărul era că erau 
doar nişte costume, un soi de carapace exterioară care 
oferea imaginea alternativă a unei femei cum nu se poate 
mai diferită de cea reală, o persoană care nu terminase 
niciodată facultatea şi se lăsase angrenată în siguranţa 
unui Mariaj fără să stea prea mult pe gânduri. În plus, se 
dădea drept o femeie de afaceri, educată şi hotărâtă să-şi 
vadă de carieră, o femeie cu viziune, o femeie care ştie ce 
vrea. Ba chiar mersese până acolo încât îşi înființase şi o 
firmă fictivă, SG Software, pe post de acoperire, care îi 
oferea un pretext pentru desele ei călătorii peste hotare şi 
care reprezenta o cale de a spăla banii de pe urma mărfii 
pe care o introducea în ţară. 


e 41» 


Alese nişte pantaloni negri, apoi luă un sacou de la un 
costum gri şi-şi mai trase pe ea şi un tricou negru. Îşi dădu 
cu un pic de pudră pe obraji şi cu puţin machiaj în jurul 
ochilor, după care îşi legă o eşarfă cenuşie la gât şi-şi 
atârnă şi cerceii de argint pe care i-i dăruise Agla cu atâta 
vreme în urmă. Imaginea care o privea din oglindă arăta 
convingere şi inteligenţă, dar şi discreţie, totodată. 

Se opri la benzinăria de pe Bustadavegur, care dădea 
spre valea Fossvogur, considerată de mai toată lumea ca 
fiind cel mai verde punct al Reykjavikului, însă care acum 
era golaşă, cu copacii fără frunze, încremeniţi în somnul 
lor adânc din timpul iernii. Preţ de câteva clipe mintea îi 
pluti iar către Florida şi se gândi la peisajele înverzite tot 
timpul anului, pe care nu-i trebuiseră decât câteva 
săptămâni ca să le ia drept o banalitate. 

Intră în benzinărie şi cumpără două cartele SIM 
preplătite. Una ajunse în vechiul ei telefon mobil şi cealaltă 
fu introdusă în telefonul cumpărat pentru Tómas, dar pe 
care Adam i-l dăduse înapoi, spunându-i că băiatul e prea 
mic pentru a avea unul. Acestea erau numerele pe care 
avea să le folosească în orice context care ţinea de 
aducerea mărfii. După o vreme, avea să scape şi de ele şi 
să le înlocuiască cu alte numere anonime, imposibil de 
urmărit. Aşa funcționau lucrurile. Lenea şi lipsa de atenţie 
la astfel de detalii făceau ca oamenii să fie prinşi. Insă ea 
nu era persoana care să nu se ocupe de micile detalii. 

Pe măsură ce se apropia de ea, casa lui Thorgeir i se 
părea foarte diferită faţă de ultima oară când fusese acolo. 
Pe atunci, înăuntru era în toi ditamai petrecerea de 
Crăciun, iar în faţă se afla un ren animat, doldora de 
luminiţe. Acum iarba era ţeapănă de brumă şi tot cartierul 
era tăcut, toţi locuitorii fiind plecaţi la muncă în acest 
moment al după-amiezii. Casa nu dădea niciun semn de 
viaţă. Dar după ce sună de trei ori la sonerie fără niciun 
răspuns şi tocmai se pregătea să încerce clanţa, uşa se 
deschise şi Thorgeir scoase capul afară. Era încălţat cu 
papuci şi purta un halat cu picăţele, iar părul îi era 
îngrozitor de neîngrijit. Arăta ca un moş. Iar Sonja avu 

brusc senzaţia că halatul şi papucii i se potriveau mult mai 
bine cu chipul plin de riduri decât costumele de firmă pe 
care le purta de obicei. 

— Tu! începu el, privind-o de sus până jos aparent lipsit 
de interes. Ce doreşti? 

— Am o propunere pentru tine, răspunse Sonja. 

Thorgeir păşi într-o parte fără să mai zică nimic, dându-i 
de înţeles că poate să intre. Il urmă pe hol, trecând pe 
lângă bucătărie şi intrând apoi în living. Draperiile erau 
trase peste fereastra panoramică, astfel încât camera ar fi 
fost complet învăluită în întuneric dacă n-ar fi fost aprinsă 
o veioză. 

— Stai aşa, în întuneric... începu ea. 

Nu era o întrebare, ci o afirmaţie îndreptată spre figura 
demnă de milă din faţa ei. 

— Mda. Am ieşit din cerc de când am fost arestat. N-au 
mai vorbit deloc cu mine de când am fost eliberat pe 
cauţiune, răspunse el. Şi-au luat alt avocat, în timp ce eu 
îmi petrec timpul aici, ca un condamnat. lar nenorocitul 
ăla de gură-spartă de Rikki Burete lucrează iar cu ei. 

— Hmm! făcu Sonja, ridicând din sprâncene ca şi cum 
căuta un loc unde să se-aşeze. 

Thorgeir dădu la o parte de pe canapea un morman de 
haine şi îi făcu semn să se aşeze acolo. 

— De ce i se spune „Burete” lui Rikki? întrebă ea pe un 
ton vesel, ca şi cum ar fi purtat o discuţie de complezenţă 
la o cafea care nu le făcea plăcere niciunuia dintre ei. 

— Vrei să spui că nu ştii? 

— Nu. Abia de curând am aflat că i se spune Burete. 

— Atunci sigur nu sunt eu cel în măsură să-ţi explice, 
pufni Thorgeir în vreme ce se lăsa să cadă într-un fotoliu, 
deasupra hainelor şi cutiei de pizza care erau deja acolo. 

— Mi se pare corect, zise Sonja şi se aplecă în faţă, ca să 
continue să se uite în ochii lui, lucru deloc uşor, întrucât el 
îşi tot ferea privirea şi şi-o rotea prin toată camera, ca şi 
cum ar fi urmărit fluturi. 

Era de la cocaină, chibzui Sonja în sinea ei şi hotări că 
nu era un lucru chiar atât de rău. Era mai bine decât să 

aibă de-a face cu aroganţa aia a lui tipică şi care o călca 
mereu pe nervi. 

— Am putea lucra împreună, tu şi cu mine, continuă ea, 
străduindu-se din răsputeri să-şi facă vocea să sune 
prietenos în vreme ce vorbea cu acest individ pe care-l 
detesta din tot sufletul. 

Fusese aliatul lui Adam; o păcăliseră împreună, astfel 
încât ea nu avea nicio îndoială că o mare parte din 
suferinţa prin care trecuse de curând putea fi pusă pe 
socoteala lui Thorgeir. Însă acum era nevoită să 
înlocuiască ura cu pragmatismul. 

— Nu pot scăpa de Adam, spuse ea, extrem de 
conştientă de riscul pe care şi-l asuma dezvăluindu-şi 
aceste gânduri în faţa lui Thorgeir. Aşa că singura mea 
opţiune este să găsesc ceva cu care să-l am la mână. Şi, ca 
să se întâmple asta, am nevoie să devin o verigă ceva mai 
importantă în lanţ. 

Ochii mici şi înguşti ai lui Thorgeir îşi opriră pe moment 
mişcarea şi se fixară asupra unui punct aflat deasupra ei, 
în vreme ce bărbatul căzu pe gânduri. 

— Vrei să elimini concurenţa, trase el concluzia, 
uitându-se în sfârşit la ea şi zâmbind. 

Sonja încuviinţă din cap, făcându-l să râdă. 

— La dracu', dar chiar că eşti o figură! Adam habar n- 
are, de fapt, cu ce afurisită de cotoroanţă are de-a face. 

Se opri, făcând nişte calcule, apoi adăugă: 

— Vreau un sfert din ce-o să primeşti tu. 

— Un sfert e prea mult, se împotrivi Sonja, care deja îşi 
conturase în minte liniile generale ale negocierii. Să zicem 
o zecime. Şi, dacă suntem isteţi, e posibil să-i putem 
elimina noul avocat, pentru ca tu să-ţi recapeţi vechea 
slujbă. 

Thorgeir sări în picioare şi începu să umble încolo şi- 
ncoace prin faţa ei. După expresia lui, Sonja îşi dădea 
seama că îşi cântărea opţiunile. Dacă spunea nu, ea urma 
să aibă probleme - pentru că deja îi dezvăluise ce planuri 
avea. 

Spre uşurarea ei, bărbatul răspunse imediat, adoptând 

un ton vesel: 

— Mai pune şi un pic de marfă peste partea mea şi stăm 
de vorbă. 

Sonja nu pregetă deloc. 

— S-a făcut! 

N-avea să fie nicio problemă să-i cedeze şi lui o cantitate 
mică de cocaină. Oricum ea dilua fiecare livrare. 

— Pizda asta se lasă tare greu! râse Thorgeir, întinzând 
o mână ca să pecetluiască înţelegerea, însă ea se ridică 
fără să-i bage în seamă mâna întinsă. 

— Eu nu mă numesc pizdă. Mă numesc Sonja, rosti ea cu 
asprime. 

— Bine, bine, făcu el, desfăcându-şi braţele larg şi 
începând să râdă, după care o conduse înapoi spre uşa de 
la intrare. 

Femeia se răsuci, îl privi în ochi şi aşteptă. El parcă 
uitase la ce înţelegere ajunseseră în urmă cu doar câteva 
clipe. Un efect nedorit al cocainei, cugetă Sonja şi arătă 
spre măsuţa cu telefonul de lângă uşă, pe care se afla şi un 
carnet. 

— Mda, sigur. 

Bărbatul deschise sertarul mesei şi scotoci după ceva de 
scris prin el. Găsi până la urmă un pix şi mâzgăli un nume, 
după care rupse foaia din carnet şi i-o întinse. 

— O să-ţi dau celălalt nume după ce dovedeşti că te ţii 
de cuvânt. 

— Celălalt? făcu ea, surprinsă. Vrei să zici că sunt doar 
doi oameni cu adevărat importanţi? 

— Dap, răspunse Thorgeir, râzând. Tu de câtă cocaină 
crezi că e nevoie în Islanda? 

— De multă, replică Sonja, amuţită de şoc. Credeam că 
cererea e foarte mare. 

— Sunt câţiva clienţi importanţi, care cer cam un 
kilogram sau chiar mai mult pe an, însă majoritatea se 
mulţumesc cu doar câteva grame. Deci nu e nevoie de 
cantităţi mari. 

Sonja luă bucata de hârtie din mâna lui şi se răsuci pe 
călcâie. După mirosul de mucegai şi de stătut din casă, 

aerul proaspăt şi curat de afară i se păru că seamănă cu o 
băutură răcoritoare îmbietoare. Inspiră adânc de câteva 
ori şi simţi cum şi trupul i se mai linişteşte întrucâtva, pe 
măsură ce oxigenul îi inunda arterele. Părea că avea să fie 
mai uşor decât se aşteptase să-şi pună planul în aplicare. 


17. 


Când Bragi deschise ochii, oftă de plăcere. Valdis se 
întorsese acasă şi el îi simţea prezenţa, chiar dacă ea nu 
dormea în acelaşi pat dublu cu el, ci în cel de spital care îi 
fusese amenajat în sufragerie. Bătrânul simţea prin toată 
casa mirosul alifiei cu care o ungea Amy. Radioul era dat 
încet şi din el se auzeau acordurile unui vals vienez, iar el 
percepea glasul aproape imposibil de desluşit al lui Amy, 
care discuta cu Valdis într-un amestec de engleză şi 
islandeză în timp ce avea grijă de ea. 

Era a patra zi pe care ea o petrecea acasă şi de-a lungul 
acestor patru zile sentimentul lui de împlinire crescuse 
enorm. Îşi făcea de mult planuri să o aducă înapoi acasă. I 
se părea remarcabil că era o provocare aproape la fel de 
mare să scoţi pe cineva dintr-un azil pe cât era să îi găseşti 
un loc într-unul. Planul lui funcţionase totuşi, aproape 
exact aşa cum îl gândise de prima dată. Cu toate astea, de 
la dispariţia Sonjei, partea financiară începuse să devină o 
problemă, însă el avea încrederea că ea o să-şi facă din 
nou apariţia - legăturile care îi ţineau pe islandezi aproape 
de ţara lor erau puternice. 

Pe lângă asta, femeia era un exemplar unic, cu nervi de 
oţel şi un simţ atât de practic în felul în care aborda 
lucrurile, încât lui îi luase foarte mult timp să-i înţeleagă 
metodele. O persoană ca ea era prea valoroasă pentru 
indiferent cine trăgea sforile, aşa încât era greu de crezut 
că femeia avea să lipsească prea mult. Păcat, totuşi, se 
gândea el, întrucât chiar îi fusese milă de ea - îi era clar că 
acţionase sub un stres continuu. 

Bragi îmbrăcă un halat peste pijama şi merse în 
sufragerie. Valdis stătea pe pat şi Amy îngenunchease în 

faţa ei, dându-i unghiile de la picioare cu ojă. Bărbatul 
zâmbi. Exact aşa îşi dorea să-şi petreacă ultimele zile pe 
pământ: în siguranţă şi îngrijit de oameni care îi arătau 
înţelegere şi compasiune, plus că niciun pic de răsfăţ n-ar 
fi stricat. La fel cum Valdís îi răsfăţase pe el şi pe copii în 
toţi acei ani. 

— Bună dimineaţa! zise el, depunând un sărut pe 
creştetul lui Valdis. 

Nu cu mult timp în urmă ea încetase să mai scoată vreo 
vorbă, însă zâmbi la el şi arătă spre Amy, care stătea în 
genunchi în faţa ei. 

— Da, ştiu, zise Bragi. Amy chiar are mare grijă de tine. 

Amy ridică privirea şi surâsul lui Valdis se lărgi şi mai 
mult. lar Bragi trebuia să se mulţumească cu asta. Era pe 
cât de plăcut îşi imaginase că va fi. 

Merse în bucătărie şi îşi turnă cafea, după care puse 
două felii de pâine în prăjitor şi se întoarse în dormitor, ca 
să-şi scoată uniforma. Acum lucra de seară, aşa încât 
dimineţile îi erau liniştite. Înainte de întoarcerea lui Valdís 
acasă, îşi petrecuse fiecare dimineaţă liberă ocupat cu 
ceva, spălând maşina sau meşterind la ceva ce trebuia 
reparat, însă acum îi făcea plăcere să se afle pur şi simplu 
acasă, încântat de faptul că se putea relaxa. Asta făcuse 
Valdis mereu: îl ajutase să se relaxeze. 

Se auzi soneria, aşa că se duse în hol şi deschise uşa 
principală. Rămase mai mult decât surprins - dat fiind că 
tocmai se gândise la ea, întrebându-se când avea să-şi facă 
din nou apariţia - când văzu că afară aştepta însăşi Sonja. 

— Bună, Bragi! zise ea, schiţând un mic zâmbet. 

El o privi de sus până jos preţ de vreo două secunde, mai 
mult decât impresionat de cât de frumos era îmbrăcată, 
după care, răspunzându-i la salut, păşi într-o parte şi o 
pofti înăuntru. Închise uşa de la sufragerie, izolându-le 
astfel pe Amy şi pe Valdis, şi îi făcu semn Sonjei să meargă 
în bucătărie. 

Femeia luă loc la masă fără să spună nimic, în timp ce el 
- la fel de tăcut - turnă cafea într-o ceaşcă şi aşeză lângă 
ea o cutie cu lapte. Sonja îşi turnă puţin lapte în cafea, 

sorbi şi apoi tuşi. 

— Mi-ar prinde bine să ştiu cum ai programate turele 
luna care vine, anunţă ea, privindu-l liniştită. 

El încuviinţă din cap, înțelegând din prima. Luă foaia 
printată care atârna pe uşa frigiderului şi i-o întinse, fără 
să şovăie nici măcar o secundă, chiar dacă asta însemna 
să-şi trădeze principiile la care ţinuse atât de mult de-a 
lungul carierei sale de agent vamal. Căci exista un lucru la 
care ţinea şi mai mult: promisiunile pe care i le făcuse lui 
Valdis şi lui însuşi atunci când se căsătoriseră - că o să 
aibă grijă de ea şi la bine, şi la rău. 

Sonja studie un timp foaia cu programul, dădu din cap 
aprobator pentru ea însăşi, o împături şi o vâri în poşetă. 
Mâna ei ieşi la iveală ţinând un telefon pe care i-l întinse 
lui Bragi. 

— O să-ţi trimit o inimioară dacă e totul în regulă şi un 
semn de exclamare dacă se întâmplă ceva şi nu mai pot 
ajunge. În felul ăsta, o să ştii dacă să mă aştepţi sau nu. 

— Oricum o să văd de pe lista cu pasageri pe care o 
trimit cei de la analiza datelor la fiecare tură, spuse el. 

Însă ea clătină din cap. 

— Uneori mă răzgândesc în ultima clipă, zise Sonja. 
Dacă instinctul îmi spune că ceva nu e în ordine. 

— Foarte înţelept! se arătă Bragi de acord, propriul său 
calm luându-l prin surprindere. 

Chiar dacă era pe cale să se lanseze într-o carieră de 
infractor, nu aşa se simţea. 

— Am să procedez şi eu la fel şi am să-ţi trimit un semn 
de exclamare dacă e nevoie să te retragi, zise el. Asta dacă 
ar fi aduşi pe neaşteptate câinii special dresați sau dacă 
celor de la analiza datelor li se pare ceva suspect. 

Îşi aduse aminte de pâinea pusă în prăjitor. 

— Vrei o felie de pâine? întrebă el. 

— Da, te rog! Chiar mi-ar plăcea! 

Sonja rămase tăcută în timp ce el ungea cu unt pâinea 
prăjită şi tăia câteva felii de caşcaval, mintea lui călătorind 
în timp, pe vremea când fiii lui erau mici şi făcea exact 
aceleaşi lucruri pentru ei. 

Pregăti astfel micul dejun şi apoi se aşezară faţă în faţă 
la masă. O vreme, mestecară fără să spună nimic. 

— Mai e ceva, adăugă ea după ce luă ultima înghiţitură. 
Mi-ar fi de ajutor dacă aş scăpa de competiţie. De cineva 
care aduce marfă pentru aceiaşi oameni. Şi ce e bine 
pentru mine e bine şi pentru tine. 

— Ai un nume? 

— Am. 

Sonja scoase o fâşie de hârtie din poşetă şi i-o întinse. El 
o citi, memoră numele Axel Jónsson, mototoli hârtia şi-o 
aruncă în chiuvetă. 

— O să văd ce-i cu el, anunţă Bragi, apoi se ridică în 
picioare. 

— Aceeaşi termeni ca şi până acum, spuse ea. Primeşti 
ce doreşti. 

Bătrânul mormăi în semn de aprobare. Ştia că poate 
avea încredere în ea. O ştiuse din clipa în care venise 
acasă şi găsise plicul pe care ea i-l strecurase în cutia 
poştală; un plic plin cu bani şi un mesaj scris de mână în 
care îşi cerea scuze. 

— Soţia mea a venit acasă, adăugă el. Are Alzheimer în 
fază avansată. O vreau aici, cu mine, pentru timpul care i-a 
mai rămas. 

Ea îl privi în ochi şi zâmbi scurt. 

— Minunat! E într-adevăr minunat să iubeşti atât de 
mult pe cineva! 


18. 


— Pari mai veselă! zise Elvar, avocatul apărării, şi 
surâse fericit. 

Agla îi surâse şi ea, deşi ştia perfect ce îi trecea lui prin 
minte. Numai veselă nu fusese în ultima vreme. De vreo 
două ori mai încercase el s-o înveselească folosind tonul 
acela de unchi sfătos care, în mod destul de ciudat, i se 
potrivea de minune acestui tânăr. Însă fusese în zadar. 
Femeia alesese să rămână alături de sticlă şi de prafuri, 
lăsând cuvintele lui să treacă pe lângă ea fără să le bage 

vreun pic în seamă. Retrospectiv vorbind, era limpede că 
începuse să devină neliniştit din cauza faptului că era 
avocatul care o apăra. 

— Mersi! Chiar mă simt mult mai veselă, zise ea. Tot ce- 
ai făcut arată bine şi poţi merge mai departe şi să-ţi iei 
asistenții de care ai nevoie pentru asta. 

Elvar încuviinţă din cap. 

— Am adus un contabil care să verifice lucrurile pentru 
mine, şi ar fi bine dacă am mai avea încă o persoană, în 
principal ca să facem pregătirile necesare pentru daunele 
cerute de bancă. 

Elvar îşi aşeză mâna pe vraful de acte de pe biroul său, 
aşa încât Agla văzu bine câtă hârţogăraie trebuia să fie 
studiată pentru o pregătire temeinică în privinţa cazului 
legat de daune. 

— Nu-ţi mai face atâtea griji pentru asta! spuse ea. E 
nevoie de o minimă atenţie. Cazul va fi clasat de tribunalul 
districtual. 

— Poftim? făcu Elvar, uitându-se la ea cu o expresie de 
îndoială. 

— Cum ai auzit, îl linişti Agla. Concentrează-ţi toate 
eforturile să mă aperi pe mine. Achitarea daunelor nu mai 
contează. 

Nu avea cum să-i explice mai în detaliu, întrucât nici ea 
însăşi nu cunoştea exact cum anume avea să scape de 
acest caz fostul director-executiv al băncii, Johann. Însă 
era o favoare pe care el i-o promisese, iar ea bănuia că 
avea să se ţină de cuvânt folosindu-se de diversele lui 
contacte. 

— De unde ştii că va fi clasat? întrebă Elvar. Cum...? 

Pe moment, părea că-şi pierduse de tot cuvintele. 

— Cum de poţi fi atât de sigură? 

— Hai să spunem că spiriduşii mi-au făcut o promisiune 
pentru Anul Nou, răspunse Agla şi îi făcu cu ochiul. 

El continuă să se uite la ea cu o figură întrebătoare ce se 
transformă apoi într-o mină care sugera dezamăgire. Asta-i 
plăcea ei cel mai mult la el: faptul că niciodată nu părea să 
o judece, ci doar să fie dezamăgit. Expresia lui era cea a 

unui părinte care, descoperind că de la magazinul din colţ 
a fost şterpelit un pachet de biscuiţi, şi-a dat seama că 
odrasla sa nu a moştenit busola morală pe care încercase 
să i-o transmită. 

— Bănuiesc că nu vreau să ştiu nimic în plus despre 
asta, zise el. 

— Nu, replică ea. Nu vrei să ştii. 

Simti un scurt junghi de vinovăţie şi simţi nevoia să facă 
nişte precizări, însă momentul trecu repede. 

— O să fie bine, Elvar! adăugă ea şi urmări cum el părea 
să se prăbuşească în scaun cu totul, ca şi cum toată vlaga 
se scursese din trupul lui tânăr, trecând direct prin hainele 
lui atent călcate. 

li părea rău pentru el. Abia aşteptase să se ocupe de 
apărarea ei. Era visul oricărui avocat tânăr să apere un 
„bancher hoţoman”, să capete un caz baban, să-şi 
clădească o carieră cu ajutorul unor evenimente care 
aveau să rămână întipărite în istorie. Insă când se apucase 
de treabă fusese ca şi cum el ajunsese, cumva, la concluzia 
că ea e nevinovată, că dreptatea e de partea ei şi că el 
doar trebuie să demonstreze acest lucru. Poate din cauză 
că ea era femeie. Poate că el trăsese concluzia că ea e doar 
o victimă în toate astea şi că, fără să vrea, reuşise să fie 
prinsă în manipularea pieţei făcută de bancă, iar el putea, 
cumva, să o salveze. 

Insă în ultimele luni, când realitatea devenise ceva mai 
clară, se părea că, puţin câte puţin, năzuinţa lui de-a se 
face dreptate începuse să se evapore. Agla oftă. Era greu 
să fii tânăr, cugetă ea. În momentul în care apărarea ei 
avea să fie pusă la punct aşa cum trebuie, cu siguranţă 
urma să se aleagă praful de idealurile lui naive. 


19. 


Era coadă la Mulakaffi, chiar dacă era aproape ora unu, 
însă Sonja se hotărî să aştepte totuşi. li era tare dor de o 
masă ca lumea, iar astăzi aveau peşte prăjit în meniu: 
peşte prăjit, proaspăt prins, ca odinioară, tăvălit prin 

pesmet, cu ceapă şi cartofi, exact cum i-l pregătea mama ei 
de fiecare dată. Gândul la mama ei îi provocă un junghi de 
durere în inimă, dar îi trecu repede. Era obişnuită să-şi 
alunge gândurile de la şicanele care avuseseră loc între ele 
şi să se concentreze la altceva. Totuşi era ciudat cum, de 
cele mai multe ori, într-un fel sau altul, mâncarea era cea 
care îi aducea aminte de mama ei. 

Alese un loc lângă uşă şi se întrebă dacă avea să poată 
termina porţia imensă care îi umplea cu vârf farfuria. Intr- 
o zi normală, pâinea prăjită cu caşcaval pe care o mâncase 
la Bragi i-ar fi ajuns până seara, însă de data asta 
schimbarea de fus orar o dăduse peste cap şi, pe măsură 
ce o cuprindea oboseala, corpul ei parcă avea nevoie de 
mai mult combustibil şi pofta de mâncare i se dubla. 
Localul era plin de pescari care veneau aici de fiecare dată 
ca să aibă parte de o mâncare zdravănă, care să-i ajute să 
facă faţă unei zile grele de muncă. Mai era o femeie 
înăuntru, îmbrăcată cu haine de birou - probabil cineva 
care lucra pentru vreo firmă din districtul financiar. Începu 
să se întrebe ce gânduri îşi puteau face oamenii aceia 
despre ea. Pesemne că era îmbrăcată prea elegant pentru 
Mulakaffi. În mod normal, depunea eforturi să nu iasă prea 
mult în evidenţă în mulţime, să treacă neobservată, însă de 
data asta era prea obosită ca să-şi mai facă griji în această 
privinţă. 

Începu să înfulece peştele şi, în timp ce mânca, alcătui 
în minte o listă cu tot ce trebuia să facă înainte de 
călătoria de săptămâna viitoare. Trebuia să-şi rezerve o 
cameră la Amsterdam, să cumpere o maşină de vidat de pe 
internet şi să o plătească folosind contul PayPal. Era o 
opţiune mai sigură decât un card de credit, pentru că 
autorităţile islandeze încă mai supravegheau operaţiunile 
în valută - mai mult ca sigur ca pretext pentru a-şi băga 
nasul în treburile oamenilor - şi exista posibilitatea, deloc 
de neglijat, ca, dacă ar fi cumpărat o maşină de vidat din 
Amsterdam, să atragă atenţia. Trebuia să cumpere bilete 
de avion, iar cel de întoarcere să fie în ziua în care lucra 
Bragi. Mai trebuia să meargă şi la coafor şi să aibă parte 

de o tunsoare ca lumea - erai mereu răsplătit dacă arătai 
bine, dat fiind că un aspect neîngrijit la vamă însemna pur 
şi simplu să cauţi probleme cu lumânarea. Şi mai trebuia 
să ia legătura şi cu Adam, ca să-i dea noul ei număr de 
mobil şi să-i ceară numărul contactului de la care ridica 
marfa din Amsterdam. Avea să încerce să discute cu el şi 
despre Tómas. Nu suporta să stea prea mult departe de 
fiul ei. Durerea era pur şi simplu prea mare. 


20. 


Aglomeraţia din timpul prânzului încă nu începuse, în 
vreme ce Agla păşea timid în vestiarul băilor termale în 
aer liber din Laugardalur. De zeci de ani nu mai înotase 
aici. li luă o vreme să înţeleagă cum anume funcţiona 
discul de metal pe care i-l dăduse femeia de la recepţie ca 
să deschidă uşa dulapului, iar cineva aflat în trecere îi 
arătă cum se procedează. Incuietorile vechilor dulapuri 
erau mult mai uşor de folosit. Însă puţine alte lucruri se 
schimbaseră de la ultima ei vizită aici, aşa că găsi cu 
uşurinţă duşurile. Işi făcu sul prosopul şi-l aşeză pe 
suportul care rămăsese în acelaşi loc, după care se vâri 
sub cel mai apropiat duş. 

Câteva străine mai stânjenite făceau duş în spatele 
perdelelor care, de asemenea, erau ceva nou - ultima oară 
când fusese ea aici, toate duşurile erau deschise. Deşi 
câteva cabine erau prevăzute şi cu aceste perdele, femeile 
care-şi trădau originea islandeză mergeau direct în 
cabinele fără perdele cu care erau obişnuite. Erau în 
principal femei mai în vârstă, care se întorceau de la 
piscina în aer liber şi de la sesiunea de bârfe de dimineaţă 
în una dintre căzile cu apă fierbinte. Agla observă că toate 
purtau costume de înot Speedo sau Adidas, aşa că modelul 
ei cu trandafiri era clar demodat. Se întrebă dacă n-ar fi 
fost mai bine să se înfăşoare în prosop şi să meargă la 
recepţie ca să închirieze un costum, ceva bleumarin sau 
negru, care nu sărea chiar aşa de rău în ochi, însă se 
răzgândi imediat. Dacă ar fi mers pentru o problemă 

anume la recepţie ar fi însemnat să atragă şi mai multe 
priviri decât dacă ar fi stat pe marginea apei într-un 
costum colorat. lar ea se afla aici cu un scop anume, nu ca 
să atragă atenţia celor din jur. 

leşi din vestiar în aceeaşi clipă cu fostul director- 
executiv al băncii, Johann, care apăru şi el din vestiarul 
bărbaţilor. Se salutară dând din cap unul spre altul şi 
porniră amândoi spre ieşire, în direcţia băilor termale, fără 
ca vreunul dintre ei să aibă nevoie de vreun semnal de la 
celălalt, însă îndreptându-se, aproape simultan, către cea 
mai îndepărtată piscină din clădire - cea mai fierbinte 
dintre toate, care, cumva, era şi cea mai potrivită pentru 
început. 

Agla se căzni să intre, simţindu-şi tălpile amorţite de frig 
după scurta distanţă străbătută pe marginea rece ca 
gheaţa, însă apoi se simţi mult mai bine după ce se lăsă în 
apa aproape opărită. Johann se cufundă în apă ca şi cum ar 
fi fost obişnuit de mult cu ea, suflând şi gâfâind din greu. 
Aşa făcea el mereu totul, iscând agitaţie şi gălăgie. Agla 
găsi un loc şi abia se aşezase confortabil, când li se alătură 
şi Adam. Acesta arăta la fel de bine şi fără haine pe el - 
avea un trup suplu şi îşi păstra cu uşurinţă echilibrul, ca şi 
cum ar fi avut o deplină încredere în propriile tălpi goale 
să nu facă un pas greşit sau să alunece pe gheaţa care se 
formase din pricina aburului de pe margine. Intră în 
piscină şi cobori treptele până se cufundă complet în apă, 
fără să-şi ţină răsuflarea sau să-şi schimbe în vreun fel 
expresia, ca şi cum schimbarea de temperatură n-avea 
niciun efect asupra lui. 

Il salută pe Jóhann dând din cap şi-şi îndreptă atenţia 
spre Agla. 

— Salut! zise el, studiindu-i trupul cu o privire atât de 
pătrunzătoare, încât Agla aproape că îi auzea gândurile: 
„Ce are ea şi nu am şi eu?” 

Chiar dacă ar fi întrebat-o cu voce tare, tot nu i-ar fi 
putut oferi un răspuns. Ar fi putut alcătui o listă lungă cu 
delicioasele calităţi ale Sonjei, însă tot n-avea habar ce 
văzuse Sonja la ea. Acest lucru rămânea un mister. 

Nu se simţea deloc confortabil aici. Ar fi fost mai fericită 
dacă n-ar fi stat atât de sumar îmbrăcată în faţa lui Adam, 
însă acesta era singurul loc care îi venise în minte şi în 
care putea fi sigură că niciunul dintre ei n-avea să ascundă 
un microfon. Johann devenise notoriu pentru înregistrările 
pe care le folosea fără nicio remuşcare, atât ca să obţină 
un avantaj asupra adversarilor în afaceri, cât şi ca să-şi 
menţină sub control subordonații. Era exact genul de 
treabă în care nu merita să-ţi asumi astfel de riscuri. 

— Ingimar a venit să mă vadă, începu ea. 

Cel mai bine era să treacă direct la subiect. Altminteri, 
dacă mai zăbovea mult în căldura aceea, ar fi sfârşit fiartă 
de vie. 

— Ce treabă avea? se răsti Johann, în timp ce Adam 
murmură: 

— Rahat! 

— Eşti un om toxic, Jóhann, replică ea. Eşti anchetat a 
treia oară, aşa că tu nu poti face absolut nimic pentru el. 

Jóhann îşi plecă pe un umăr capul şi bombăni ceva 
neinteligibil. 

— Iar Adam doar i-a dat ceva de ciugulit, continuă ea. 

— Asta pentru că am de-a face cu creditori la fel de duri 
ca el, şuieră Adam. Am căzut de acord că pentru noi era 
prioritar să-i menţinem mulţumiţi. 

Venele de la gâtul lui se umflară de furie şi pe sub apă 
îşi încleştă pumnii ca şi cum trebuia să se forţeze din 
răsputeri să n-o pocnească acolo, de faţă cu toti. 

— Ingimar are o propunere, anunţă Agla. Ceva care ne- 
ar mai putea scădea din marea datorie - ba, poate, chiar 
de toată, dacă ştim cum să ne jucăm cărţile. 

Aproape că vedea cum furia lui Adam se domoleşte la 
cuvintele ei. Însă Jóhann trecu direct la subiect: 

— Ce fel de propunere? întrebă el, iar Agla se jucă preţ 
de câteva clipe cu ideea de a-i spune şi lui despre 
versiunea la care se gândise ea când auzise propunerea lui 
Ingimar - numai ca să-l audă ce crede despre ea. 

Aşa făcuseră ei lucrurile pe vremea când lucrau 
împreună, dezvăluindu-şi unul altuia ideile şi luând fiecare 

în calcul modul de-a gândi al celuilalt. Însă decise ca 
atunci să nu o facă. Ar fi fost mai sigur să rămână ea 
singura care ştia cum avea să se desfăşoare jocul. 

— Ingimar a sugerat ca eu să mă ocup de partea lui din 
treabă şi voi doi să-mi luaţi Procurorul Special din spinare. 
Să aveţi şi voi grijă de oamenii voştri. 

— Deja eşti în rahat până-n gât, spuse Adam, iar ea 
începu să distingă urma rânjetului care începea să i se 
formeze pe faţă. 

— Da şi nu, îl contrazise Agla. În privinţa mea, ancheta e 
aproape încheiată - atât timp cât nu voi mai fi implicată şi 
în alte cazuri. Aşa că nu mai trebuie decât să mă descurc 
cu o acuzare şi o condamnare în următorii câţiva ani. În 
afară de asta, sunt liberă. 

Adam surprinse privirea lui Jóhann. 

— Mi se pare corect, replică el după o scurtă şovăială. 
Nu ştiu cum crezi tu că vei fi în stare să faci ceva pentru 
Ingimar, ceva care să-i mulţumească oamenii. Că aici nu 
vorbim de plevuşcă. 

Agla  zâmbi. Avea dreptate. Banii pe care îi 
împrumutaseră nu erau chiar mărunţiş. Totul arătase 
beton în scenariul iniţial, dar împrumutul se dovedise până 
la urmă cel mai problematic. Pariul făcut le-ar fi putut 
aduce tuturor celor trei o avere, pentru bancă ar fi fost 
mană cerească şi pe creditori nu i-ar fi afectat în niciun fel 
- numai să fi funcţionat. Însă nu funcţionase, şi învăţaseră 
cu toţii, printr-o amară experienţă, că singurul lucru mai 
important decât să ai grijă cui împrumuţi bani e să ai grijă 
de la cine îi împrumuți. 

— Cu cât ştim mai puţine, cu atât mai bine, zic eu, rosti 
Johann, şi Agla încuviinţă din cap, apoi se ridică în 
picioare. 

Îşi simţea trupul greu şi secat de energie din cauza 
căldurii, ca şi cum toată carnea era pe cale să-i curgă de 
pe oase. 

— Agla, dacă o dai în bară cu asta... spuse Adam, 
vorbind cu spatele ei. 

Femeia se întoarse ca să-l privească în ochi. 

— Nu eu o dau în bară, Adam. Eu ştiu cine este Ingimar. 
Eu ştiu de ce e în stare. Prin urmare, nu am de gând s-o 
dau în bară. 

Adam nu mai avea nimic de zis, aşa că Agla îl salută din 
cap pe Jóhann, care acum era roşu ca racul şi pufăia în 
aburii ce se ridicau din apă, după care se prinse bine de 
balustradă când ieşi din piscină, simțind că e pe cale să 
leşine când dădu iar de frig. 


21. 


Tomas îşi urmă tatăl în baie şi-l privi cum îşi atârnă 
şortul de baie şi prosopul. 

— Ai fost să înoţi? întrebă el uluit, simțind un junghi de 
dezamăgire. 

Mersul la înot era una dintre activităţile lui preferate şi 
una dintre puţinele pe care chiar îi făcea plăcere să le facă 
alături de tatăl său. 

— De ce nu m-ai luat şi pe mine? 

— Am avut doar o scurtă întâlnire în piscină cu nişte 
oameni cu care trebuia să stau de vorbă, replică Adam. 

Tomas plecă tropăind în dormitorul său, trântind uşa în 
urma lui. 

— Minţi! ţipă el. Doar nu te întâlneşti cu oameni în 
piscină. Nu vrei să mă iei şi pe mine din cauză că am 
plecat în Florida cu mama! 

Îşi auzi tatăl venind pe hol şi oprindu-se la uşa lui, apoi 
bătând uşor înainte să intre. 

— Nu sunt furios pe tine pentru că ai plecat cu ea, zise 
bărbatul când intră. Sunt furios pe mama ta. Însă nu e din 
vina ta. 

Călcă pe o piesă de Lego şi tresări, după care o trimise 
departe cu piciorul înainte de-a se aşeza pe marginea 
patului lui Tómas. Ridică o mână şi-l mângâie pe spate, 
însă Tomas se feri de atingerea lui. 

— T6mas, nu te comporta aşa! zise tatăl său pe un ton 
aproape implorator, însă Tómas izbucni din nou: 

— L-ai lăsat pe omul ăla oribil să ne lege! răcni el, 

făcându-se ghem într-un colţ al patului, cu tălpile 
îndreptate spre tatăl lui. 

— Nu, Tomas! l-am cerut să vină la voi şi să vă aducă. 
Habar n-aveam c-o să vă lege. Ăsta e adevărul, purul 
adevăr... 

Îl prinse pe Tómas de picioare şi i le ţinu strâns, până ce 
furia lui Tómas se transformă în neputinţă. 

— T6mas, eu nu aş pune niciodată, dar niciodată, pe 
cineva să te lege. 

— Şi toate lucrurile mele care au rămas în rulotă? se 
smiorcăi Tómas. Când o să le mai recuperez? 

— Ce anume îţi lipseşte atât de mult? întrebă tatăl lui. 

— Tot soiul de lucruri. Culegerile de exerciţii, cutia de 
trabucuri plină cu imagini cu fotbalişti şi mingea mea de 
baschet. Cel mai bun model de minge de baschet. Aşa mi-a 
zis Duncan. 

— Tommi, îţi putem cumpăra de aici o minge de baschet 
nouă. Fără nicio problemă. Şi putem cumpăra culegeri de 
exerciţii din orice librărie. 

Era limpede că tata nu înţelegea nimic. El nu pricepea 
că anumite lucruri sunt importante, şi normal că el nu-i 
văzuse niciodată cutia de trabucuri şi toată munca 
migăloasă pe care o depusese ca să o împodobească. 
Mama era cea care înţelegea genul ăsta de lucruri. 

Tata îl trase mai aproape şi, deşi Tómas încercă să se 
împotrivească, până la urmă găsi totuşi un sentiment 
liniştitor când cedă şi se lăsă cuprins de braţele tatălui 
său, simţindu-i mâna cum îl mângâie cu blândeţe, în vreme 
ce el suspină până când bătăile inimii i se mai domoliră şi 
totul începu să-i pară un pic mai uşor decât înainte. Chiar 
şi aşa, el tot cu mama ar fi preferat să stea, şi-n timp ce se 
gândea la felul în care o lăsaseră singură la aeroport, 
îmbrăcată cu haine pentru o vreme mai caldă, furia prinse 
iarăşi aripi în el. 

— Vreau să merg la mama, anunţă el, smulgându-se din 
braţele tatălui său. Vreau să merg acum la mama. 

Adam clătină din cap. 

— T6mas, va trebui să mai aşteptăm şi să vedem ce se 

întâmplă, zise el. Trebuie să înţelegi că eu nu pot avea 
încredere în mama ta că nu va dispărea iarăşi cu tine. 

— Nu înţeleg nimic! ţipă Tómas, sărind în picioare. Eşti 
rău! Vreau să merg la mama! 


22. 


Că fusese o zi ciudată era mult prea puţin zis. Avea 
impresia că trecuse o viaţă întreagă de când rămăsese 
într-o pereche de pantaloni scurţi în faţa clădirii 
aeroportului, fără să aibă habar ce să facă mai departe. 
Acum viaţa ei părea să revină la normal şi, deşi poate că 
nu era în întregime sigură că planul ei va avea şanse de 
reuşită, măcar avea unul. Asta era lucrul cu adevărat 
important. 

De când vechea ei viaţă - existenţa ei lipsită de sens şi 
de direcţie - se prăbuşise cu totul, încercase tot timpul să- 
şi păstreze un anumit ţel în minte. Experienţa ei amară o 
învățase că, dacă nu-şi stabilea singură propriul drum, o 
vor face alţii în locul ei - şi se săturase până peste cap de 
asta. Cu toate că încă mai avea destule probleme pe cap, 
silită să facă tot ce voia Adam, în adâncul sufletului îşi 
stabilise un parcurs cu un rezultat extrem de clar - unul de 
care Adam n-avea să fie deloc bucuros. Presupunea, 
printre altele, ca ea şi Tómas să se afle în siguranţă, într- 
un apartament micuţ, pe undeva. Nu conta unde, atât timp 
cât era un loc în care să aştepte cu nerăbdare fiecare nouă 
zi, în care să se poată juca amândoi şi să se poată 
comporta prosteşte, în care să poată merge în fiecare 
noapte la culcare alături de el, fără să trebuiască să-şi mai 
facă griji pentru siguranţa sau bunăstarea lui. 

Fugise atâta timp, ducând o luptă disperată în 
ariergardă, temându-se permanent că o să fie înghițită cu 
totul de o lume de care se temea atât de tare şi din care nu 
se putea smulge niciodată pe deplin. Era ca şi cum, ori de 
câte ori era sigură că e pe punctul de-a scăpa din capcană, 
se trezea iarăşi prinsă în laţul care ajungea să o strângă şi 
mai tare decât înainte. Însă acum avea de gând să profite 

de timpul pe care-l avea la dispoziţie. Intenţiona să 
înceteze să mai fugă. Era timpul să se răsucească pe 
călcâie, să privească teama în ochi şi să înoate înapoi în 
plasă. Undeva, în încurcătura aceea, trebuia să existe şi o 
cale de scăpare. 

Abia ajunsese acasă şi închisese uşa de la apartament, 
când auzi o bătaie uşoară şi ştiu că e Agla. 

„La naiba!” îşi zise în gând, ştiind că n-avea de ales şi că 
trebuia să o invite înăuntru, după care aveau să sfârşească 
împreună în pat. Şi, cât îi luă să deschidă uşa, ajunse să 
ignore decizia pe care o luase când lăsase Florida în urmă: 
aceea de a sta departe de Agla. De vină era ori mintea ei 
prea obosită, ori, dacă nu, o nevoie de a se lăsa pradă 
instinctelor primare - în voia scânteii de pasiune pe care o 
simţise aprinzându-se iar în maşina care o luase de la 
aeroport, când Agla îi pusese mâna pe coapsă. 

Imediat ce Agla se aplecă în faţă şi o sărută ezitant, 
Sonja alungă cât mai departe posibil dezamăgirile şi 
certurile ce izvorau din secrete şi din gelozie, şi-i răspunse 
pasional la îmbrăţişare. În clipa asta avea o nevoie uriaşă 
de Agla, de sinceritatea, de recunoştinţa şi de mâinile 
acelea fierbinţi care aveau să se avânte lacome pe trupul ei 
aşa cum numai ea ştia s-o facă. 

— Nici nu-ţi imaginezi ce dor mi-a fost de tine! şopti 
Agla, lăsându-se în genunchi în faţa ei şi strecurându-şi 
mâinile tremurătoare pe sub tricoul ei. Aproape c-am 
murit, aşa de dor mi-a fost de tine! adăugă ea, îngropându- 
şi faţa între sânii ei, prea nerăbdătoare, prea disperată, şi 
atingând-o atât de tare, încât Sonja trebui să o desprindă 
de ea ca să-i mai domolească ardoarea. 

— Şi mie mi-a fost dor de tine, dragostea mea! şopti 
Sonja în părul Aglăi care, ca de obicei, se întărise de la 
prea mult fixativ. Şi mie mi-a fost dor de tine. 


23. 


— Cine-i tipul? şopti Agla la urechea unei Sonja încă 
adormite. 

Dormise buştean toată noaptea şi, după ce se trezise, 
rămăsese întinsă, complet nemişcată, bucurându-se de 
sunetul răsuflării Sonjei lângă ea, trăgându-se mai aproape 
de trupul acesteia pentru a se scălda în delicioasa căldură 
a pielii ei. Însă acum avea chef de vorbă. Cu o zi în urmă, 
viaţa i se întorsese la 180 de grade, şi se scursese foarte 
mult timp de când nu se mai simţise atât de optimistă - 
dinainte de marea criză financiară, de fapt. Mintea îi era 
limpede şi liniştită şi avea în cap un plan detaliat despre 
cum să pună în practică propunerea lui Ingimar. Era 
complicat şi presupunea ceva muncă, dar putea fi dus la 
bun sfârşit. Trebuia să recunoască faptul că avea să fie 
distractiv. Genul ăsta de muncă îi aprindea imaginaţia, îi 
punea mintea la încercare şi-i sporea încrederea în sine. 
Nu mai avusese de-a face cu ceva provocator dinainte de 
marea criză - iniţial pentru că, după aceasta, toţi cei de la 
bancă îşi pierduseră complet încrederea în ea şi, prin 
urmare, atunci când devenise un suspect important în 
cadrul anchetei, fusese nevoită să-şi dea demisia pentru a-l 
scuti pe noul director s-o concedieze. Însă acum lucrurile 
arătau mult mai bine. Acum avea o treabă de făcut. În timp 
ce băieţii stăteau şi tremurau de frică în apa fierbinte din 
piscină numai când auzeau rostit numele lui Ingimar, ea nu 
simţise nicio teamă. În schimb, se ivise încordarea, iar 
încordarea fusese mereu combustibilul cu care funcţiona 
ea cel mai bine. 

— La ce te referi? mormăi Sonja, cu ochii în continuare 
închişi. 

— Intrebam care dintre noi e tipul... 

Sonja oftă adânc, se întoarse cu faţa la Agla şi expresia 
aceea familiară din privirea ei însemna că avea un prilej ca 
să o tachineze. 

— Eu sunt tipul, răspunse ea. Port blugi mai des decât 
tine. Tu eşti un fel de lesbiană cu ruj. 

— O ce? 

— O lesbiană cu ruj. 

— Ce vrea să însemne asta? 

— Numără produsele cosmetice de la tine din baie şi ai 

să vezi care dintre noi două e tipul. 

— Nu e doar din cauză că sunt mai bătrână? Că doar nu 
foloseam atât de mult machiaj când eram tânără. 

— Nu, e din cauză că eşti femeia. Eu sunt tipul. 

— De unde ştii? întrebă Agla, căci răspunsul Sonjei o 
luase prin surprindere. De unde ştii care dintre noi e tipul? 

— Poţi verifica şi şifonierele noastre, răspunse Sonja, 
ridicându-se din pat şi deschizând uşa propriului şifonier. 
Compară-l pe al meu cu al tău şi nici măcar nu va mai 
trebui să întrebi care dintre noi e tipul. 

leşi din cameră şi Agla se ridică în şezut în pat, studiind 
cu atenţie conţinutul sărac al şifonierului Sonjei. Era 
adevărat că Sonja nu avea multe haine, însă ea o pusese 
mereu pe seama faptului că nu o ducea prea bine din 
punct de vedere financiar. Şifonierul ei de acasă era mult 
mai bine dotat, chiar dacă jumătate din conţinut zăcea 
grămadă pe jos, aşteptând să fie dus la curăţătorie. 

— Nu am nimic aici, anunţă Sonja din bucătărie. Nici 
pâine, nici cafea, nimic. 

— Ce-ai zice de un mic dejun în Luxemburg? întrebă 
Agla din uşă. 

— Da, te rog! răspunse Sonja, închizând uşa de la 
frigider şi chicotind pe înfundate. 

— Nu glumesc, zise Agla. Trebuie să merg acolo pentru 
o treabă şi ar fi drăguţ dacă ai veni şi tu cu mine. 

Sonja o privi gânditoare preţ de câteva secunde. 

— O să fie minunat, Sonja, îţi promit! Sun acum şi-i spun 
lui Jean-Claude să facă curat în apartament şi să 
aprovizioneze frigiderul... 

— Poftim? o întrerupse Sonja. Cine-i Jean-Claude? Şi ce 
apartament? 

— Apartamentul meu. Jean-Claude locuieşte dedesubt şi 
se ocupă de curăţenie. 

— Ai un apartament în Luxemburg? zise Sonja, 
holbându-se la ea fără să-i vină a crede. Şi, poate, milioane 
sau trilioane în conturi bancare prin toată lumea? Iar ce 
spun ziarele despre tine e adevărat? 

— Ei, nu întregime, răspunse Agla stingherită şi tuşi. 

— Hristoase! exclamă Sonja şi clătină din cap, în timp ce 
Agla se întreba dacă era vorba de surprindere sau de 
dezgust. 

De surpriză, trăgea nădejde. 

Agla se întoarse în dormitor şi începu să-şi caute 
hainele. De la bluza de mătase îi lipseau doi nasturi, 
pierderi colaterale ale pasiunii lor din seara precedentă. Îşi 
îndreptă niţel părul cu degetele şi merse apoi în baie, unde 
Sonja se spăla pe faţă. 

— Haide! Hai cu mine! o imploră ea. 

Ideea de-a merge în străinătate alături de Sonja era 
irezistibilă, într-un loc unde să nu le ştie nimeni, unde să 
nu se holbeze nimeni la ele pe stradă şi unde să nu-i pese 
nimănui de ce făceau ele împreună. 

— Nu pot, răspunse Sonja. Am treabă. 

— Ai să te întorci la afacerea ta cu calculatoarele? Asta 
trebuie să faci? 

— Da, replică Sonja pe un ton coborât, iar o uşoară 
încruntare îi înnegură expresia. Asta trebuie să fac. 

Agla o trase mai aproape şi o sărută. 

— Ştii... începu ea, şi se întrebă cum anume să exprime 
ce voia să zică în cuvintele potrivite;... că, păi... te-aş putea 
oricând ajuta cu bani, dacă te plictiseşti de munca asta. 

Sonja se retrase imediat. 

— Ştiu asta, Agla, se răţoi ea, supărată dintr-odată şi 
părând gata să se înfurie. Pot să am şi singură grijă de 
mine! Aşa cum ţi-am mai spus de nu ştiu câte ori. 

Agla ridică mâinile, în semn de apărare. 

— Bine, bine. Nu-i nevoie să te înfurii. 

O cuprinse pe Sonja în braţe şi o trase iarăşi aproape de 
ea, adăugând: 

— Un weekend întreg în Luxemburg. Doar tu şi cu mine, 
şopti ea, şi o simţi pe Sonja înmuindu-se în braţele ei. Noi 
două, împreună. 

— Eşti diferită, zise Sonja, împingând-o şi uitându-se la 
ea curioasă. Eşti mai fericită. 

Agla simţi cum se înroşeşte. Era de-a dreptul incredibil 
cum Sonja îi putea interpreta senzatiile. 


e 63 - 


— E... ei bine, să zicem că mi s-a oferit o oportunitate de 
afaceri de care sunt tare mulţumită, răspunse ea, sperând 
că Sonja n-o să-i ceară detalii. 

— Chestii legate de bancă? 

— Da. Chestii legate de bancă, zise Agla şi zâmbi. 

— E bine că te văd fericită. 

Sonja îşi lipi un gogoloi de cremă de faţă pe obraz şi 
începu să o întindă. 

— Însă nu pot merge cu tine în Luxemburg. 

— Nu prea îndrăznesc s-o zic, dar dacă nu ai bani pentru 
bilet... 

— Nu... La dracu’, Agla! lătră Sonja la ea. Ţi-am spus 
deja o dată! 


24. 


Bragi aştepta, plin de nerăbdare, când în sfârşit Atli 
Thór, protejatul şi colegul să preferat, veni în camera 
pentru supravegherea video şi-i dădu lista cu pasageri de 
la echipa de analiză a datelor. Luă foile de hârtie şi, 
încercând să-şi ascundă entuziasmul, căută un anumit 
nume - cel pe care i-l oferise Sonja pe o bucată de hârtie 
încreţită. 

— N-ai de gând s-o citeşti cum trebuie? întrebă Atli 
Thor, înainte să-şi îndrepte atenţia la espressor. 

Nu doar că acesta rămăsese fără boabe, ci se umpluse şi 
compartimentul pentru zał, aşa că obţinerea unei ceşti de 
cafea reprezenta o adevărată provocare. 

— Ce era în neregulă cu vechiul aparat? oftă el. 
Maşinăria asta leneşă şi mâncătoare de cafea, care scoate 
doar zaț pe partea cealaltă, are nevoie tot timpul de 
atenţie. E chinul de pe lume să-ţi faci şi tu o cană de cafea 
ca lumea... 

Bragi  rânji observându-i proasta dispoziţie. Noul 
espressor era încă un exemplu al vieţii moderne pe care el, 
unul, se obişnuise să nu-l bage în seamă. N-avea deloc de 
gând să înveţe cum funcţionează acest echipament, cu 
meniul lui de opţiuni şi cu şirul de lumini de avertizare 

care se aprindeau ori de câte ori cineva încerca să-şi facă o 
ceaşcă de cafea. De când fusese înlocuită maşinăria de 
cafea de modă veche, Bragi începuse pur şi simplu să-şi 
facă acasă cafeaua şi să o aducă într-un termos cu el la 
serviciu. Având doar câteva luni rămase până la pensie, 
nici nu mai avea sens să irosească timp învățând cum să 
folosească maşinăria cea nouă. 

În timp ce Atli Thór ducea o luptă bărbătească împotriva 
espressorului, Bragi studia lista cu atenţie, dar nu văzu 
numele, nici pe tura sa, nici pe cele din zilele următoare. 
Însă nu exista motiv de disperare. Era imposibil să-ţi dai 
seama cât de des călătorea acest curier şi, deşi Sonja 
părea să zboare de două ori pe lună, nu aveai cum să ştii 
sigur dacă şi cealaltă persoană proceda la fel. Bragi scoase 
un pix din buzunarul cămăşii şi înconjură câteva nume la 
întâmplare. 

— Vei căuta pe cineva? întrebă Atli Thór şi Bragi 
încuviinţă din cap. 

— La întâmplare, doar, răspunse el. La fel de bine am 
putea alege unul din fiecare douăzeci de pasageri. 

Tocmai se pregătea să dea lista înapoi, când observă că 
mai exista o hârtie, pe care nu o văzuse, în spatele celor pe 
care le citise deja. Aceasta era lista cu zborul spre 
Groenlanda, pe care echipa de analiză a datelor le-o 
trimitea mereu colegilor de aici, verificată deja şi marcată. 
Dintr-un oarecare motiv, această listă cu pasageri care 
părăseau ţara îşi găsise loc în mâna lui Bragi odată cu lista 
cu sosiri, probabil printr-o pură coincidenţă - asta dacă 
exista ceva numit coincidenţă. lar acolo, pe listă, se afla 
numele de pe bucata de hârtie de la Sonja şi pe care îl 
memorase încă de atunci: Axel Jónsson. Ca de obicei, 
zborul spre Groenlanda nu pleca de pe aeroportul 
internaţional Keflavík, ci de pe aeroportul civil din 
Reykjavik, a doua zi de dimineaţă. 


25. 


În drum spre casă de la şcoală, Tómas simţi că îl doare 

burta. Era ca şi cum în burtică i se deschisese, brusc, o 
rană uriaşă. Era bine că venise deja ziua de joi, pentru că 
mâine era vineri şi după aceea urma weekendul, iar de luni 
încolo, spera el, curiozitatea celorlalţi copii din clasă avea 
să înceapă să se estompeze. Îl întrebaseră întruna despre 
Florida şi de ce fusese plecat atât de mult, şi de ce tatăl lui 
venise să-l caute la şcoală şi ţipase la învăţătoarea lor. Insă 
Tómas nu avea ce răspuns să le dea, aşa că doar 
bombănise ceva de nedesluşit. 

Când ajunse acasă, îşi găsi tatăl pe treptele din faţa 
locuinţei, cu Teddy prins de lesă. 

— Pleci la o plimbare? 

— Nu, răspunse tatăl lui. Am de făcut o treabă. 

— Unde? Şi de ce îl iei şi pe Teddy cu tine? 

Tomas se uita întrebător la tatăl lui, care avea o expresie 
stânjenită pe chip. 

— Eu... păi, trebuie să i-l duc prietenului meu pe Teddy 
pentru un timp şi să i-l las acolo. Pentru că se pricepe la 
găsit lucruri. 

— Pot veni şi eu? întrebă Tómas, lăsându-şi ghiozdanul 
pe hol şi gata de plecare. 

— Nu, nu se poate, răspunse tatăl lui, pornind spre 
maşină şi trăgând şi câinele după el. Disa e înăuntru. Va 
avea ea grijă de tine. 

Tomas rămase uitându-se după el şi simțind cum rana 
din burtică se face şi mai mare. Disa era iubita tatălui său 
şi era o tipă în regulă, însă el tot ar fi preferat să meargă 
cu tatăl lui şi cu câinele. 

— De ce nu pot veni şi eu? se văicări băiatul. Mereu mă 
laşi pe dinafară! 

Îşi văzu tatăl clătinând din cap în timp ce se apropia de 
maşină, după care acesta deschise portiera din spate şi 
Teddy sări înăuntru. I se părea o prostie că, mai întâi, tatăl 
lui mersese la înot fără să-l ia şi pe el, iar apoi pleca la 
plimbare cu câinele şi îl lăsa tot acasă. Puţine lucruri pe 
lumea asta îi făceau o plăcere mai mare lui Tómas decât 
înotul şi câinele. Era foarte nedrept! 

— O să plec şi-o să locuiesc cu mama! Şi o să-l iau şi pe 

Teddy cu mine! ţipă el după tatăl său cu toată energia de 
care era în stare, iar acesta se întoarse în sfârşit şi făcu 
iute câţiva paşi înapoi spre el. 

— N-o să pleci nicăieri, Tómas! Ai înţeles? 

Chipul lui era atât de aproape de al lui Tómas, încât 
băiatul îi simţea mirosul de cafea din respiraţie. 

— Mama ta e un părinte nepotrivit, aşa că ai face mai 
bine să încetezi odată să mai visezi cu ochii deschişi! 
şuieră el, după care se întoarse brusc şi trânti portiera 
maşinii în urma lui. 

Preţ de câteva clipe, Tomas avu senzaţia că inima o să 
înceteze să-i mai bată. Nu-i mai fusese niciodată frică de 
tatăl lui. Roţile maşinii scârţâiră când plecă de pe loc. 
Tómas urmări cum vântul făcea să se unduiască suprafaţa 
băltoacei de pe trotuarul din faţa casei, smiorcăindu-se şi 
ştergându-şi lacrimile care-i curgeau pe obraji. Rana din 
burtă se micşoră şi se strânse într-un nod. Avea de gând să 
nu mai vorbească niciodată cu tatăl său. Avea de gând să 
rămână tăcut şi, de-aici înainte, să nu-i mai adreseze nici 
măcar un cuvinţel. 


26. 


Bragi îşi făcea de lucru cu biletul de îmbarcare din mână 
în vreme ce privea de jur-împrejurul sălii de plecări a 
aeroportului civil din Reykjavik. Micuța sală de aşteptare 
ce deservea zborurile către Groenlanda şi Insulele Feroe 
era despărțită de sala de plecări pentru zboruri interne, 
însă şi aici erau adoptate aceleaşi măsuri de securitate ca 
la Keflavik, doar că la o scară mai mică. Aceasta era doar o 
versiune mai mică a unui terminal de aeroport şi Bragi se 
bucura de privelişte. Işi aducea aminte de vremea în care 
clădirea fusese extinsă - nu i se părea că trecuse chiar atât 
de mult timp de atunci. Însă acum îi dădea impresia că e 
dărăpănată, cu lambriurile de lemn originale vopsite şi 
revopsite şi cu podeaua de linoleum tocită de paşii 
nenumăraţilor călători care trecuseră pe aici. Era unul 
dintre puţinele locuri în care el nu lucrase niciodată de-a 

lungul redutabilei sale cariere. Lucrase la divizia de colete, 
la terminalul de feriboturi de pe coastă şi la docurile din 
Reykjavik, însă perioada cea mai îndelungată o petrecuse 
la Keflavik. 

Urmărea cum pasagerii intrau în sala de plecări şi îi 
privea pe fiecare în parte cu atenţie. Un avion Fokker 50 
nu transporta chiar atât de mulţi pasageri, aşa că ar fi 
trebuit să fie în stare să aplice un proces de eliminare 
pentru a reduce numărul de posibili candidaţi care să fie 
Axel Jónsson. Un grup de groenlandezi era deja acolo când 
sosise el, aparent întorcându-se acasă de la o conferinţă 
sau un soi de eveniment. Mai era şi o familie care intrase 
în sală odată cu el - un cuplu tânăr, cu doi copii destul de 
solizi. Bragi îi şterse de pe lista lui mintală. După ei veniră 
trei femei de vârstă mijlocie care călătoreau împreună, 
urmate de două cupluri care păreau să fie de pe undeva 
din Europa Centrală. Mai sosi un grup de groenlandezi, iar 
în spatele acestora se afla un bărbat singur, care îi atrase 
imediat atenţia lui Bragi. Arăta cam la treizeci de ani, cu 
părul negru şi cu o barbă de trei zile, fiind îmbrăcat cu 
blugi şi geacă de piele. Imediat ce trecu de securitate, 
bărbatul plecă la toaletă şi Bragi se întrebă dacă să-l 
urmeze acolo şi să vadă dacă nu cumva face ceva suspect. 
Însă se hotărî că mai bine ar rămâne unde era; mai bine să 
stea într-un loc din care să aibă o imagine perfectă asupra 
pasagerilor care se pregăteau de îmbarcare. 

În timp ce lumea continua să sosească în sala de plecări, 
Bragi se mută într-o zonă mai puţin vizibilă, conştient că 
nu ar trebui să pară că ar căuta pe cineva. De data asta nu 
mai avea o oglindă unidirecţională în spatele căreia să se 
ascundă. Se scurseră câteva minute bune înainte să apară 
bărbatul pe care-l aştepta. Işi dădu imediat seama că 
acesta trebuia să fie Axel Jónsson. Nu mai avea nevoie de 
nicio confirmare, dat fiind că instinctul îi spunea că nu se 
înşală - era ca un câine care adulmecă un miros şi 
porneşte pe urma lui. Bărbatul avea cam patruzeci de ani, 
subţirel şi cu păr negru, tuns îngrijit şi proaspăt bărbierit. 
Purta haine sport, de calitate, ca şi cum ar fi fost în drum 

spre un meci de tenis sau o partidă de golf. Nimic suspect 
la el, ceea ce era, în sine, suspect. Bragi se aşeză pe un 
scaun de plastic şi simţi cum se linişteşte. Acum ştia pe 
urmele cui se află. 


27. 


— Atunci înseamnă că aproape am terminat, zise 
managerul băncii, scuturând mouse-ul de parcă ar fi vrut 
să-l trezească la viaţă. 

Atmosfera de birou de avocatură se împrăştiase odată cu 
plecarea martorilor, lăsând în urmă doar chestiunea 
adăugării tranzacţiilor în sistemul de evidenţă al băncii. 
Agla se lăsă pe spate în scaun şi începu să admire 
priveliştea de sub această fortăreață financiară modernă, 
cu pereţi de sticlă, ce dădea spre canalul nemişcat ca o 
oglindă în care se reflectau clădirile de trei etaje în nuanţe 
de alb şi galben şi care se ridicau drept, de parcă 
prinseseră rădăcini în apă. 

— Vânzătorul e Nóri şi Avance e cumpărătorul, bombăni 
managerul băncii în barbă, bătând totodată în tastatură cu 
cele două degete arătătoare. N 

Agla îl cunoştea din vremurile ei petrecute la bancă. li 
folosise adesea serviciile şi i se păruse un tip excepţional 
de flexibil, care avea şi un adevărat talent să se ocupe aşa 
cum trebuie de clienţii de calibru greu, dând dovadă de un 
adevărat fler de european modern, obişnuit cu luxul. 
Prânzul fusese servit la birou: stridii, şampanie şi apoi 
brânză Stilton învelită în cochilii delicate de ciocolată, 
totul urmat de cafea pe care el o asezonase cu câteva 
picături de coniac fin dintr-o sticlă scoasă din sertarul 
biroului lui. 

— Pachetul de datorii se bazează pe investiţii de bază, 
murmură el în barbă, bifând nişte căsuțe pe ecran, apoi 
ridicând privirea spre Agla. Am să las o notă prin care să 
anunţ că preşedintele consiliului de administraţie al 
Avance Investment va sosi azi, pe seară. Nu trebuie decât 
să se prezinte la biroul de la recepţie de jos şi ei vor şti 

despre ce e vorba. 

— Minunat! replică Agla. Jean-Claude îţi trimite cele mai 
calde salutări, însă astăzi e groaznic de ocupat. 

Era doar pe jumătate adevărat. Jean-Claude era cu 
siguranţă ocupat, întrucât vinerea era ziua în care se 
ştergeau scările cu mopul şi Agla nu simţea deloc dorinţa 
ca el să-l întâlnească pe managerul băncii. Era destul de 
sigură, cunoscându-i manierele, că Jean-Claude ar fi dat 
peste cap stridie după stridie, ar fi strâmbat din nas la 
brânza Stilton cu ciocolată, ar fi întins întruna paharul ca 
să i se mai toarne coniac şi ar fi aruncat întruna nişte 
glume nesărate în discuţie. Era mai bine că el să intre în 
bancă în timp ce taxiul îl aştepta afară, cu motorul pornit, 
să semneze deasupra liniei punctate şi apoi să se întoarcă 
imediat spre uşă. Ea l-ar fi aşteptat acolo ca să-i arate 
discret unde anume trebuie să semneze, aşa cum 
procedează orice secretară de nădejde. 

— Ne dăm toată silinţa ca să facem afacerile cât mai 
plăcute pentru clienţii noştri, spuse managerul. 

Agla înclină aprobator din cap. 

— Cu siguranţă reuşiţi, zise ea. Mereu mi-a făcut o 
plăcere deosebită să închei afaceri aici. 

Incepu iar să admire priveliştea de dincolo de geam şi îi 
trecu prin minte că, odată, visase şi ea la un astfel de loc: o 
cameră spațioasă şi plină de lumină, cu o privelişte 
superbă - poate în portul de culoarea ardeziei din 
Reykjavik. Însă atunci când obținuse ce voise, era deja atât 
de copleşită de stres, încât nu mai fusese în stare să 
aprecieze nimic aşa cum trebuie. Asta se întâmpla cu 
câteva luni înainte de marea criză financiară, pe când 
preţul acţiunilor băncii era în cădere liberă, liniile de 
credit se închideau una după alta şi orice strategie pe care 
o născoceau ca să rezolve situaţia, ca de pildă să transfere 
o parte mai mare din datorie pe seama piticilor, era doar o 
măsură pe termen scurt. 

Managerul băncii îşi împinse ochelarii de citit un pic mai 
sus pe nas şi continuă să bifeze căsuțe pe formularul de 
înregistrare. 

— Rata dobânzii LIBOR:, murmură el. Şi comisionul 
obişnuit al Deutsche Bank, dacă îmi amintesc corect? 

— Da, replică Agla. Aceiaşi termeni ca de obicei. 

— Şi ce sector de industrie ar trebui să introduc pentru 
această tranzacţie? Din ce sector a provenit iniţial 
investiţia? 

— Industria grea, răspunse ea. Aluminiu. 


28. 


Apropierea de Nuuk“ era cuceritor de frumoasă. Bragi 
nu se mai sătura de imaginea oraşului cuibărit lângă 
fiordul zimţat, cu miriadele lui nuanţe de albastru, de la 
cobaltul mării la albastrul-cenuşiu al foilor de tablă din oţel 
de pe acoperişurile caselor care, de la înălţimea aceea, 
arătau ca nişte jucării, şi albastrul-deschis, aproape 
luminos, al zăpezii care acoperea pământul. 

Preţ de o clipă, îl copleşi tristeţea la gândul că Valdis nu 
putea să se bucure şi ea împreună cu el. Asemenea 
gânduri îi veneau din ce în ce mai rar acum, că acceptase 
în sfârşit situaţia soţiei sale, însă atunci când totuşi le 
avea, simţea o durere profundă în adâncul sufletului, ca şi 
cum o piatră grea din pieptul său încerca să-i zdrobească 
organele interne. Totuşi, nu se afla aici ca să admire 
peisajele, aşa că alungă asemenea efuziuni sentimentale şi 
se întinse un pic din scaunul său pentru a-l verifica pe 
bărbatul care se aşezase de partea cealaltă a culoarului, la 
trei rânduri mai în faţă. 

Axel Jonsson stătea nemişcat, aparent adormit, cu capul 
dat pe spate în scaun. În mod limpede pe el nu-l interesa 
priveliştea oraşului Nuuk. Alţi pasageri se aplecară peste 
vecinii lor ca să se uite pe geamuri, însă nu şi el. Bragi 
cugetă că, dacă bărbatul prefera să nu se uite afară 


3 LIBOR (London Interbank Offered Rate) reprezintă rata dobânzii 
practicată pe piața londoneză de către băncile de prim rang care oferă 
fonduri, respectiv, rata dobânzii pe care o percep pentru acordarea de 
împrumuturi bănești (n. trad.). 

+ Capitala Groenlandei (n. trad.). 

deoarece îi era teamă de zbor, atunci o mână i-ar fi fost 
încleştată pe mânerul scaunului, însă nu era cazul. Îşi 
ţinea mâinile moi în poală, iar din locul în care se afla, 
Bragi nu vedea niciun indiciu cum că ar fi fost stresat. 
Poate că se înşela în privinţa bărbatului. Poate că nu el era 
Axel Jónsson. Poate că era doar un călător nevinovat. Sau 
poate că era, de fapt, omul lui şi doar se obişnuise cu 
priveliştea Nuukului după ce îl văzuse de-atâtea ori. După 
părerea lui Bragi, exact aşa stăteau lucrurile. 

Când uşile avionului se deschiseră şi frigul muşcător se 
strecură în cabină, Bragi îi mulţumi în gând lui Valdis 
pentru puloverul de lână pe care îl avea pe el. Era ultimul 
pe care i-l tricotase ea. Modelul fusese ales dintr-o carte 
întrucât, după ce se îmbolnăvise, soţia lui nu mai lucra 
după propriile modele. Nu era cel mai reuşit pulover făcut 
de ea, însă tot era bine împletit şi foarte gros, iar aici, în 
gerul arctic, îi ţinea de cald. Într-un fel ciudat, avea 
senzaţia că, purtând acest pulover, se află în braţele lui 
Valdís şi că, astfel, în îmbrăţişarea aceea putea simţi mai 
mult decât doar căldură. 

Bărbatul despre care Bragi era sigur că e Axel Jónsson 
se ridică şi-şi luă bagajul din compartimentul de deasupra, 
în vreme ce Bragi făcea acelaşi lucru. Îşi luase cu el un 
bagaj de mână în care se aflau numai o periuţă de dinţi şi 
lenjerie de schimb. Nu se aştepta să rămână mult în 
Groenlanda. În listele cu pasageri de care izbutise să facă 
rost văzuse că, de obicei, Axel Jónsson petrecea o noapte 
sau două aici. Prin urmare, existau toate şansele ca şi de 
această dată să procedeze la fel. 


29. 


Agla şi Jean-Claude râseră tot drumul pe scările până la 
primul etaj, unde locuia el. 

— Nu m-am simţit niciodată bine în costum, îi mărturisi 
el, iar Agla îl bătu uşor pe umăr. 

— Da, însă acum eşti preşedintele consiliului de 
administraţie al Avance Investment, zise ea. Şi nu va fi de- 

ajuns să vii să semnezi acte îmbrăcat ca un măturător. 

Jean-Claude întinse o mână cu care i-o scutură viguros 
pe-a ei. 

— Să mă anunţi dacă mai pot face ceva pentru tine. 
Nimic nu e prea mult după tot ce-ai făcut tu pentru mine. 

Agla încuviinţă din cap. 

— Apreciez foarte mult ajutorul! zise ea. 

Şi vorbea sincer. El o reprezenta în cadrul Avance şi al 
altei firme deţinute de ea, şi-n plus se mai arătase de acord 
să o reprezinte şi în alte trei firme-pitici în a căror cârcă 
banca îşi pusese datoriile. Pe lângă toate astea, avea grijă 
de apartament în locul ei, îi redirecţiona corespondenţa şi 
făcea, practic, tot ce era posibil pentru ca ea să fie un 
rezident legal al Luxemburgului. Dintr-o mulţime de 
motive, era extrem de convenabil pentru amândoi. De 
ajutor era şi faptul că el nu înţelegea deloc să umble cu 
cifre, doar comentase odată că „sunt foarte multe zerouri”. 

Jean-Claude dispăru pe uşa apartamentului 
îngrijitorului, după ce îşi scosese deja cravata şi-şi 
descheiase primii nasturi de la gât ai cămăşii. Agla 
continuă pe scările spre următorul etaj şi deschise uşa 
propriului apartament. O clipă, rămase cu ochii închişi şi 
şi-o închipui pe Sonja alergând spre ea. Cumpărase 
parfumul preferat al Sonjei de la aeroport şi dăduse cu el 
prin tot apartamentul, aşa încât mirajul era foarte puternic 
şi, preţ de câteva secunde, aproape crezu în propria 
fantasmă. Deja o vedea pe Sonja, în rochie şi pantofi cu 
toc, cu părul adunat sus într-un coc şi aruncându-şi braţele 
în jurul ei în semn de bun-venit. Ce prostie! Agla deschise 
ochii şi-şi alungă efuziunile sentimentale. Cumpărase acest 
apartament cu vreo doi ani în urmă, la scurt timp după ce 
se sărutase prima oară cu Sonja şi, cumva, în mod stupid, 
păstrase tot timpul în minte o impresie că, într-o bună zi, 
va sta aici cu ea. Chiar dacă până acum n-o mai invitase 
niciodată aici, tavanul înalt din sufragerie, cu modelele din 
ghips în formă de trandafiri din jurul candelabrelor, şi 
podelele din lemn masiv i se păruseră mereu ceva ce 
Sonjei i-ar plăcea. Aşa că nu putea nega că alesese acest 

apartament cu gândul la Sonja. Dacă ar fi fost după ea, 
Agla ar fi ales probabil o casă cu un aspect mai modern. 

Formă numărul Sonjei şi rămase teribil de uşurată când 
îi răspunse. Dar nu-i luă mult să-şi dea seama că Sonja nu 
era în cea mai bună dispoziţie şi că nu avea să mai treacă 
mult înainte să-i spună la revedere şi să încheie apelul. 

— Şi, cum mai merg treburile cu banca? întrebă Sonja. 

Cu toate că Agla ştia că e întrebată doar din politeţe, se 
hotări să-i ofere câteva amănunte, fie şi numai ca să mai 
rămână puţin la telefon cu ea. 

— Merge bine, dar e destul de complicat. Totul se 
învârte în jurul facturării unei firme din Islanda, ca să fie 
ocolite actualele restricţii impuse valutei, răspunse Agla. 

— Şi bănuiesc că nu e chiar în întregime legal? sugeră 
Sonja. 

— Nu fi naivă! râse Agla. 

l-ar fi plăcut să o găsească pe Sonja într-o dispoziţie 
ceva mai bună, ca să-i poată da un indiciu dacă aveau să se 
întâlnească din nou şi când anume. 

— Cât o să te mai ţină afacerea asta acolo? întrebă 
Sonja. 

Iată şi indiciul, sugestia. Voia să afle când se întoarce ca 
să se poată întâlni. 

— Luni merg la Paris, apoi termin la Londra, la sfârşitul 
săptămânii. Atunci ar cam trebui să finalizăm totul. 

— Deci e ceva important? întrebă Sonja, făcând-o să 
sune iar ca şi cum ar fi fost doar o întrebare pusă din 
politeţe, ca să menţină discuţia vie, nu pentru că era în 
mod special interesată de subiect. 

— Foarte important, răspunse Agla. Cea mai importantă 
afacere în care am fost implicată vreodată. 

— Mă bucur pentru tine! spuse Sonja, iar Agla intui, 
cumva, o notă de sarcasm în vocea ei. 

Şi, dintr-odată, spaţiosul apartament i se păru prea gol 
şi prea alb. Se apropie de fereastră şi se uită în jos, la 
canalul de dedesubt. 

Două siluete vâsleau într-un caiac pentru două persoane, 
însă păreau că se chinuie să-şi sincronizeze mişcările - 

ambarcaţiunea se înclina şi să se clătina în acelaşi punct, 
fără să înainteze vreun pic. 

— Ce insinuezi acolo? întrebă ea. 

— Nimic. Nu insinuez nimic. 

Agla voia să modifice cursul discuţiei, să capete o notă 
ceva mai personală, să o întrebe când va fi liberă să se 
întâlnească iar, însă, înainte să apuce s-o facă, Sonja 
încheie, cumva, conversaţia şi închise telefonul. 


30. 


Era bine că exista Curentul Golfului, care menținea 
Islanda caldă. Fără el, iernile din insulă ar fi fost, fără 
îndoială, exact precum cele din Groenlanda. Frigul îl făcea 
pe Bragi să tremure în pofida puloverului de lână de pe el, 
a gecii şi-a fularului gros pe care şi-l înfăşurase de două ori 
în jurul gâtului. Era greu de crezut că Nuuk şi Reykjavik se 
aflau la aceeaşi latitudine. Aerul era proaspăt şi neclintit, 
nu ca atmosfera umedă cu care era obişnuit acasă în 
perioada aceea a anului. lar priveliştea oferită de 
Sermitsiaq - muntele care se ridica deasupra oraşului - era 
magnifică. Prin comparaţie, muntele Esja, de lângă 
Reykjavik, era cât un muşuroi. 

Se aflase chiar în spatele lui Axel Jónsson când se 
cazaseră amândoi la hotelul Hans Egede. Ba chiar stătuse 
o vreme lângă el în holul de la intrare, având grijă să 
rămână neobservat. Acum mergea grăbit în urma lui pe o 
stradă cu un nume lung, ce conţinea cel puţin trei „q”-uri 
şi pe care îi fusese imposibil să-l reţină. Axel avea bagajul 
cu el, atârnat pe un umăr, şi era evident că în el căra ceva 
greu. Geanta era făcută dintr-o pânză galben-deschis şi 
semăna cu un ghiozdan de şcoală, de genul pe care Bragi îl 
observa la tot mai mulţi bărbaţi după ce rucsacurile de 
modă veche căzuseră în dizgrație. 

Axel abia începuse să meargă, când coti la dreapta, pe o 
stradă cu un nume şi mai lung: Samuel nu-ştiu-cum. Trecu 
pe lângă un bărbat care stătea jos pe trotuar şi vindea 
peşte dintr-o mini-ladă frigorifică. Bragi încetini ca să 

arunce o privire peştelui dinăuntru, însă nu cuteză să se 
oprească de teamă să nu-l piardă din vedere pe Axel şi, 
poate, să rateze momentul în care avea să intre în vreo 
casă. Mai bine nu s-ar fi oprit, căci Axel mai făcu o dată 
dreapta şi chiar când Bragi luă colţul îl văzu intrând într- 
un restaurant. 

Lăsându-i un minut avans, Bragi îl urmă şi ocupă un loc 
la geam, de unde îl putea ţine sub observaţie pe Axel, care 
alesese o masă situată mai spre mijloc. Era un local tip 
fast-food. Meniul era împodobit cu un steag danez, însă 
mâncarea părea americană. Bragi comandă un burger cu 
cartofi prăjiţi, preferându-le în locul coastelor de porc pe 
care le-ar fi ales în mod normal, întrucât îşi făcea griji că i- 
ar fi luat mai mult să le mănânce. Voia să termine repede, 
ca să-l poată urma pe Axel când acesta avea să pornească 
iarăşi la drum. 

Axel trebui să aştepte îndelung să-i vină comanda, 
permițându-i astfel lui Bragi să-şi mănânce liniştit 
burgerul, în vreme ce ţinta lui îşi făcea de lucru cu 
telefonul mobil. Bragi urmărea cum lumea de afară trece 
pe lângă geam şi zâmbi când văzu copii jucându-se pe 
stâncile rotunde, gri-deschis, de peste stradă, care erau 
parţial acoperite de un strat de gheaţă. Se căţărau iar şi 
iar pe pantă în sus, astfel încât să poată aluneca apoi la 
vale, întinşi pe spate. Copiii erau la fel peste tot în lume. 

Atenţia îi fu atrasă atunci când uşa restaurantului se 
deschise şi înăuntru intră un bărbat. Nu era inuit, şi nici a 
european nu arăta. Tenul său trăda faptul că venea de 
undeva aflat mult mai la sud. Merse direct la masa lui Axel 
şi ocupă un scaun vizavi de el. Acum lui Bragi îi părea rău 
că se aşezase prea departe pentru a putea trage cu 
urechea la discuţia lor. Dar nu avu prea mult timp pentru 
regrete, deoarece bărbatul se ridică aproape imediat şi 
porni spre uşă. Bragi înhăţă o mână plină de cartofi, ca să-i 
molfăie în drum spre ieşire, şi lăsă o plată generoasă pe 
masă. Geanta galbenă de pânză atârna acum pe umărul 
celui care plecase. 

31. 


Mâinile Aglăi cercetau patul, însă nu avu nevoie să 
deschidă ochii ca să-şi dea seama că Sonja nu-i era alături. 
Şi nici nu mai simţea parfumul în care scăldase perna în 
seara precedentă pentru ca, în vreme ce stătea cu ochii 
închişi şi înainte s-o izbească din plin cruda realitate, să-şi 
poată închipui că Sonja abia se dăduse jos din pat. 

Reluă în minte discuţia telefonică de ieri şi se blestemă 
în gând pentru că nu spusese lucrul potrivit la momentul 
potrivit. Cumva, acesta era modul în care decurgeau mai 
mereu lucrurile între ele. Parcă nu puteau ajunge niciodată 
la o concluzie clară, care să le mulţumească pe amândouă 
cu felul în care trebuia să fie relaţia lor. Se simţea mereu 
groaznic când lucrurile erau seci şi reci între ele, mai cu 
seamă acum, după o despărţire atât de lungă şi de totală. 
Se întinse după telefonul de pe noptieră şi căută numărul 
Sonjei, însă apelul intră direct în căsuţa vocală, deci 
pesemne avea telefonul închis. Putea încerca iar, mai pe 
seară. 

Începea să devină ceva familiar, deşi era un pic exagerat 
să-l numească un tipar. O urmărea pe Sonja cu 
încăpățânare, o prindea în sfârşit în braţe, pentru ca apoi 
să strice lucrurile, fără să ştie exact cum anume, înainte să 
înceapă iar s-o urmărească. Agla simţi cum se îmbujorează 
când îşi făcu apariţia un alt sentiment familiar - vina. 

Sonja parcă insuflase o viaţă nouă în vina de care mama 
ei o scăpase pe când ea avea doar zece ani. 

— Vina e cea care le creează femeilor cele mai multe 
probleme în viaţă, îi spusese mama ei. Dacă scapi de vină, 
vei fi liberă. 

Îi spusese asta când Agla se aruncase în pat, cu obrajii 
plini de lacrimi, după ce se furişase jos în port cu undiţa 
fratelui ei şi o pierduse. 

— Uită-te şi tu la fraţii tăi, continuase mama. Ei n-au 
regrete. Ei doar uită şi merg mai departe. Lasă totul în 
urma lor. Oricum nu poţi schimba trecutul, aşa că de ce să- 
l laşi să-ţi provoace griji? 

După ce mama ei plecase din cameră şi îi spusese 
băiatului negru de furie să se maturizeze şi să depăşească 
momentul, Agla rămăsese tăcută în pat şi căzuse pe 
gânduri. Ştia prea bine că mama ei avea dreptate. 
Junghiurile acelea sâcâitoare provocate de conştiinţă nu 
făceau decât să te ţină în loc. Acela fusese momentul în 
care vina o părăsise şi nu mai reapăruse decât nişte 
decenii mai târziu, când Adam dăduse peste ea cu Sonja în 
pat, el ţinându-l pe Tomas de mână. Toată viaţa familiei 
fusese instantaneu dată peste cap... de către ea. De atunci, 
i se părea că tot ce avea de-a face cu Sonja aducea înapoi 
acel sentiment de vină, amestecat cu un altul, care-şi 
făcuse un adevărat obicei să se ivească: ruşinea. 

Agla se aşeză pe marginea patului, îşi ridică braţele şi se 
întinse bine. Ziua de ieri, în care fusese încălţată cu tocuri 
cui, se lăsase cu dureri de spate. Avea să poarte pantofi cu 
talpă joasă tot restul săptămânii: pantofi fără toc, pantaloni 
de costum şi toată atenţia la bancă. Sonja avea să fie 
ocupată cu treaba ei cu calculatoarele, aşa că rezolvarea 
problemelor dintre ele trebuia să aştepte până ce se mai 
eliberau amândouă. Oricât de mult tânjea să ia următorul 
avion şi să facă tot ce poate să recâştige afecțiunea Sonjei, 
nu acesta era următorul lucru pe listă. Acum trebuia să 
aibă prioritate viaţa adevărată. 

Mai trebuia să dea un telefon pentru a se asigura că e 
totul în ordine, pentru a preveni o neînțelegere ulterioară. 

Ingimar răspunse înainte ca telefonul să apuce să sune o 
dată până la capăt. 

— Voiam doar să te informez în legătură cu ceva, începu 
ea. 

— Da? zise Ingimar, iar ea îi auzi răsuflarea greoaie. 

— Când va ajunge factura la tine, rata dobânzii e cea a 
LIBOR plus rata obişnuită a Deutsche Bank. 

— De ce? 

Agla îi simţea neplăcerea exprimată prin doar două 
cuvinte. 

— Din fiecare plată se deduce ceva, explică ea, dat fiind 
că rata dobânzii practicată de LIBOR e mai scăzută decât 

te aşteptai tu, însă există oportunitatea de-a compensa 
achitarea ratei dobânzii firmelor cu ajutorul impozitului pe 
profit, câtă vreme împrumuturile se fac în termenele 
obişnuite. 

— Chiar dacă plata ajunge să se facă în interiorul 
aceluiaşi grup? 

— Da. 

— Aşa că primim o scutire de taxe la asta? 

Agla îi simţea amuzamentul din glas. 

— Corect, răspunse ea, atâta timp cât folosim condiţii 
considerate obişnuite - rata dobânzii practicată de LIBOR, 
de exemplu. 

Ingimar chicoti înfundat. 

— Nu-mi dau seama dacă eşti nebună sau genială, 
replică el, iar Agla zâmbi în barbă înainte de-a încheia 
apelul. 

Merse apoi în baie şi dădu drumul la duş. Discuţia cu 
Sonja trebuia să mai aştepte până ce se întorcea în 
Islanda. Acum trebuia să îmbrace cochilia mai dură, să-şi 
înfrâneze puseurile de vinovăţie şi să se concentreze la 
afaceri. Trebuia să fie în stare să gândească limpede. 
Săptămâna care urma era una extrem de importantă. 


32. 


Sonja se certă în gând tot drumul spre Amsterdam. 
Avionul, care pleca mult prea de dimineaţă din Islanda, n-o 
ajutase deloc. Nu era deloc plăcut să trebuiască să te 
trezeşti în toiul nopţii, iar acum se afla în trenul de la 
aeroport care o ducea în oraş. În mod normal, o călătorie 
cu trenul i se părea relaxantă, mişcarea ritmică a acestuia 
ducând-o cu gândul la bătăile liniştitoare ale unei inimi şi 
oferindu-i un sentiment de siguranţă, însă de data asta 
sunetul i se părea enervant. Tot ce vedea pe geam i se 
părea urât acum, mintea ei neizbutind să bage de seamă 
cerul senin şi copacii înmuguriţi, ci doar gunoaiele de pe 
marginea autostrăzii ce mergea paralel cu calea ferată şi 
graffitiurile de pe zidurile pasajelor prin care trecea 

trenul. Avea senzaţia că în ultima săptămână viaţa ei 
începuse să meargă în sens invers şi că ea nu mai înainta 
în direcţia corectă. Ca şi cum nu era de ajuns că îl lăsase 
pe Adam să o prindă iarăşi în capcană, nu rezistase nici 
tentaţiei de-a se culca din nou cu Agla, lucru care adusese 
cu el şi obişnuitele aşteptări şi dezamăgiri. În timpul 
apelului telefonic de ieri, ea îi vorbise întruna despre tot 
felul de chestiuni legate de bancă despre care ştia perfect 
că pe Sonja nu o interesează absolut deloc. Auzise 
suficient despre tipul ăsta de porcării - achiziţii, beneficii, 
ipoteci şi cum s-or fi numind toate celelalte. Atenţia ei se 
abătea în altă direcţie ori de câte ori în discuţie se iveau 
chestiuni legate de bănci. Probabil exista şi un dram de 
masochism în faptul că avusese şi un soţ, şi o amantă care 
lucrau în sectorul bancar, având în vedere cât de 
plictisitoare i se păreau Sonjei toate acele chestiuni. Însă 
ştia prea bine că Agla pălăvrăgise despre ele doar dintr-un 
sentiment de stinghereală, pentru simplul fapt că habar n- 
avea despre ce altceva să discute. 

Sonja îşi promisese de multe ori în trecut că se va ţine 
departe de Agla, dat fiind că relaţia cu ea îi dădea mereu 
viaţa emoţională peste cap şi o dezamăgea constant, dar 
săptămâna aceea adusese cu sine distrugerea tuturor 
acelor promisiuni. Încă o dată, îşi pierduse controlul şi se 
lăsase purtată, fără să i se poată opune, de pasiunea ei, ca 
şi cum ar fi fost luată pe sus de o apă vijelioasă. 

Acum o aştepta un punct de cotitură şi nu-şi putea 
permite să se lase distrasă. Trebuia să se concentreze la 
afacerea pornită deja, să fie atentă, cu toate simţurile în 
alertă şi cu emoţiile ţinute în frâu. Orice element nelalocul 
lui în această afacere indica o slăbiciune, şi era vital să se 
asigure că Agla nu o distrăgea de la ce avea de făcut. 

Lăsând în urmă Gara Centraal, ieşi în aerul umed. 
Plouase de curând şi în atmosferă se simţea un parfum 
greu de primăvară. Era limpede că Islanda făcea parte 
doar cu numele din Europa, căci trebuia să mai treacă cel 
puţin o lună înainte ca în apropierea Cercului Polar să se 
ivească vreun semn de primăvară, în vreme ce aici se 

vedeau straturi de lalele colorate deja înflorite. 

İşi rezervase un mic apartament on-line, plătind cu 
contul PayPal al firmei sale, pentru a lăsa cât mai puţine 
urme. Acum răsucea pe toate părţile în minte dacă să aibă 
sau nu încredere că Bragi va avea grijă de tot ce se 
înţeleseseră, astfel încât ea să poată lua un zbor direct 
spre casă cu tot cu marfa, sau dacă trebuia să facă un ocol. 
Aşteptând la coada pentru taxiuri, scoase la iveală tabelul 
cu turele lui Bragi şi începu să-l studieze. Bărbatul urma să 
fie de serviciu marţi, miercuri şi joi. Joi era o zi potrivită să 
se întoarcă acasă cu marfa, oferindu-i astfel destul timp să 
o ia, să o împacheteze şi să-şi facă un plan. 


33. 


Bragi oftă de uşurare când roţile aeronavei atinseră 
solul islandez. Detesta fiecare ocazie când era nevoit să 
plece în străinătate fără Valdís. Işi pierduse tot interesul să 
mai exploreze lumea când ea nu-i mai putuse sta alături şi, 
cu toate că munca lui însemna să supravegheze mii de 
oameni care treceau prin faţa lui intrând sau plecând din 
ţară, nu era deloc invidios pe ei. Era mulţumit cu locul în 
care se afla soţia lui. Acum, că ea era acasă, abia aştepta 
să deschidă uşa şi să fie întâmpinat de mirosul cremei ei 
de faţă şi de bâzâitul radioului. 

şi petrecuse toată seara precedentă plimbându-se prin 
Nuuk, urmărindu-l pe bărbatul care luase geanta de la 
Axel. Aşteptase tremurând în frig, în timp ce bărbatul 
intrase într-o mică băcănie, de unde apăruse fără geantă, 
dar ţinând în braţe o cutie zdravănă. Preţ de o clipă, Bragi 
stătuse în cumpănă dacă să continue să-l urmeze ca o 
umbră pe bărbat, însă era sigur că, indiferent ce conţinuse 
geanta, acum se afla în cutia care, altminteri, părea plină 
de cumpărături de la băcănie. Bărbatul se îndreptase apoi 
spre docuri şi se îmbarcase pe o navă cu logoul Holidays 
Arctic Cruise vopsit pe o parte. Era un vas masiv, deşi 
nicidecum la fel de mare precum vasele de croazieră care 
acostau în Islanda. Prin comparaţie, acesta era doar un 

pitic. Steagul Canadei atârna, lipsit de viaţă, în aerul 
nemişcat de la pupa vaporului. Bragi aşteptase o vreme pe 
chei ca să vadă dacă bărbatul îşi va face din nou apariţia, 
însă nici urmă de el. În schimb, turişti îmbrăcaţi cu geci 
groase şi având aparate foto atârnate la gât înaintau pe 
pasarelă, şi nu mai trecuse mult şi vasul se desprinsese de 
chei, lăsându-l pe Bragi să se uite cum se îndepărtează 
prin fiordul Nuuk. 

Ajuns înapoi la hotelul Hans Egede, se aşezase pe un 
scaun din holul central şi folosise calculatorul hotelului ca 
să vadă pe Google, cum spunea Atli Thór, ce e un Holidays 
Arctic, întrucât Bragi îşi formase deja o teorie în minte - 
ceva ce se opunea gândirii generale a agenţilor vamali 
după care se luau tot timpul. În fine, de data aceea toate 
piesele de puzzle se potriviseră de minune. Holidays Arctic 
era una dintre puţinele firme de shipping care operau între 
Canada şi Groenlanda. Se lăsase pe spate în scaun şi 
zâmbise. Avea senzaţia că izbutise să capete o privire de 
ansamblu a ceva de un nou calibru. In toţi aceşti ani, 
vameşii încercaseră să identifice tipare despre care toată 
lumea ştia că există, însă care erau atent ascunse. Acum 
putea vedea unul cu propriii ochi, cât se poate de limpede. 
Stătea acolo, nemişcat, el, un agent vamal cu ştate vechi, 
pe cale să împlinească şaptezeci de ani, într-un hotel din 
capitala Groenlandei, având la îndemână cea mai mare 
lovitură la care visase vreodată şi incapabil să mai spună şi 
altcuiva despre ea. 

Acum, întors pe pământul de acasă, fără să aibă vreun 
bagaj de aşteptat, părăsi imediat terminalul. Se sui în 
maşină şi porni spre casă. Urma să ia masa alături de 
Valdis, să pună nişte muzică şi să se gândească. Şi cu 
siguranţă avea la ce să se gândească. 


34. 


Când Tómas se întoarse de la antrenamentul de fotbal, 
tatăl său stătea lângă Dísa pe canapeaua din sufragerie. 
De joi încoace, Tómas nu-l mai văzuse decât pe fugă, aşa 

că promisiunea pe care şi-o făcuse, aceea de a nu mai 
vorbi deloc cu el, nu prea avusese cum să fie pusă la 
încercare. Tómas era ud fleaşcă. Antrenorul echipei 
ajunsese la concluzia că le-ar prinde bine să-şi facă 
încălzirea cu o tură de alergare pe afară, dat fiind că 
temperatura era sub zero grade, însă turnase cu găleata 
tot timpul. Se bucurase enorm să-i revadă pe băieţii din 
echipă şi, slavă Domnului!, niciunul dintre ei nu-l întrebase 
pe unde fusese. Doar îi spuseseră „Salut!” şi începuseră să 
se antreneze. Lui Duncan i-ar fi plăcut cu siguranţă să se 
antreneze aşa, serios - ba poate chiar i-ar fi insuflat şi niţel 
respect faţă de fotbal. In schimb, băiatul era convins că 
singurul joc demn de jucat era baschetul, lucru pe care 
Tómas îl considera dovada unei minţi înguste. Lui îi 
plăceau mai toate jocurile cu mingea, deşi, în mod clar, 
fotbalul era cel mai frumos. 

Se dezbrăcă în baie de hainele ude şi tocmai se pregătea 
să dea drumul la robinetul duşului, când îşi auzi tatăl 
strigând din sufragerie: 

— Fă duş, Tómas! Mereu să faci duş după antrenament, 
ţi-aduci aminte? 

Se opri brusc, se întoarse în camera lui şi se îmbrăcă în 
nişte haine uscate. N-avea nici cea mai mică intenţie să-i 
dea tatălui său satisfacția de a-l vedea că face ce i se 
spune. Ar fi preferat să rămână la el în cameră, însă 
foamea îi depăşi orice ezitare. Toată acea alergătură îl 
lăsase flămând. 

Tatăl lui se ridică de pe canapea şi îşi făcu apariţia în 
bucătărie. 

— Să-ţi pregătesc un sandvici? întrebă el, însă Tómas se 
întoarse cu spatele la el şi-şi luă singur pâinea din dulap. 

Tatăl lui îl urmări în tăcere cum îşi unge pâinea cu unt şi 
cum îşi taie apoi nişte caşcaval, după care îl bătu afectuos 
pe spate. 

— Nu sta îmbufnat, Tómas! zise el, iar Tómas simţi ceva 
în tonul lui Adam care-l făcu să-şi dorească să îi dea un 
pumn în moacă - tare. 

Muşcă o bucată generoasă din sandvici şi apoi mai luă 

una, astfel încât gura să-i fie prea plină ca să mai fie tentat 
să spună ceva. 

— Nu ai de gând să vorbeşti cu mine? întrebă tatăl lui, 
având pe buze umbra unui zâmbet, ca şi cum toată această 
situaţie i se părea un pic hilară. 

Tomas clătină din cap şi surâsul dispăru. 

Tatăl lui tuşi şi începu să vorbească, ezitant: 

— Ăăă... îmi pare rău că m-am înfuriat ieri, Tómas! A 
fost o săptămână grea pentru amândoi. Sper să mă poţi 
ierta într-o bună zi pentru tot ce s-a petrecut în America. 
Da? Te voiam doar înapoi. Mama ta nu avea absolut niciun 
drept să te ia aşa. 

Glasul lui Adam prinse putere acum şi şovăiala îi dispăru 
cu totul: 

— Eu şi cu mama ta am avut o înţelegere, iar ea a 
încălcat-o, fugind cu tine în altă ţară şi fără să-mi spună 
unde sunteţi. Aşa că normal că m-am enervat. Ce era să 
fac? 

Tomas nu avea niciun răspuns la această întrebare. Nu 
avea nicio soluţie pentru asta. El voia doar să fie cu mama. 
Merse şi luă un carnet şi un pix dintr-un sertar cu tot felul 
de mărunţişuri şi scrise pe el: „Nu discut cu tine. Doar cu 
mama şi cu Disa.” 

Tatăl său scoase un geamăt şi Tómas văzu cum se 
înroşeşte la faţă. 

— Ei bine, mai vedem noi, tinere! şuieră Adam, apoi ieşi 
din bucătărie şi trânti uşa în urma lui. 

Disa plecă în dormitor şi închise uşa în urma ei, iar în 
timp ce îşi termina sandviciul Tómas auzi pârâituri şi 
bubuituri din garaj, unde tatăl lui părea să azvârle cu 
lucruri în perete. 


35. 


— Bun-venit la Paris! anunţă un William Tedd jucăuş, 
punând accent pe pronunţarea corectă a numelui oraşului. 
Era un american care lucrase pentru o bancă americană 
în Franţa timp de aproape zece ani, dar care abia dacă 

rupea puţină franceză, deşi depunea un efort considerabil 
să folosească un accent franțuzesc în engleza sa atunci 
când o cerea situaţia. 

— Mulţumesc! zise Agla, apoi îl sărută pe ambii obraji şi 
se aşeză la masă. 

— Cum ţi se pare locul pe care l-am ales pentru 
întâlnire? întrebă el entuziasmat, iar Agla dădu din cap 
aprobator. 

Era un mic restaurant primitor din Chevreuse, în 
suburbiile Parisului, iar mirosul de usturoi din aer era tare 
îmbietor. Restaurantul era de fapt fosta căsuţă a portarului 
care avusese grijă de micul castel ce se înălța în vârful 
dealului, cu zidurile înnegrite de mucegai şi înconjurate de 
buruieni. 

Masa lor se afla într-un colţ al grădinii, separat de restul 
spaţiului printr-un spalier cu flori căţărătoare care 
creşteau prin el. Dacă exista un singur lucru care putea fi 
zis despre William era acela că, deşi în anumite privinţe 
era un bancher american tipic, ştia totuşi cum să te ia prin 
surprindere. Era un personaj interesant şi pretenţios, însă 
era mereu plăcut să faci afaceri cu el. Aprecia mâncarea 
bună şi avea un adevărat talent să descopere locuri unde 
se mănâncă bine, spre deosebire de băieţii de la Londra, 
care se duceau pur şi simplu în cele mai scumpe localuri, 
aşteptându-se ca preţul şi calitatea să meargă mereu mână 
în mână. 

— Mi-am luat libertatea să aduc şi o sticlă cu mine, zise 
el, turnându-i şi ei. 

Agla nu recunoscu marca, însă, după ce luă o gură, vinul 
i se păru sec şi uşor. 

— Minunat! îl lăudă ea, sorbind din nou şi văzând cum 
chipul lui William strălucea de mulţumire. 

— Mereu aduc o sticlă aici cu mine, o informă el. Pentru 
că ei nu au decât vinul casei, care e absolut de nebăut. 
Insă mâncarea... mâncarea-i un deliciu! Simplă, dar 
extraordinară. 

— Adică ceea ce ai să faci tu pentru mine, completă 
Agla, şi William începu să râdă. 

— Exact! Simplu, dar extraordinar. Nu aşa am făcut noi 
mereu lucrurile, ma chere Agla? 

Avea dreptate americanul. Mereu făcuseră afaceri bune 
împreună. Problemele de după încheierea crizei financiare 
nu fuseseră vina lui. El îşi acoperise toate urmele, iar 
dovada acestui lucru era că numele lui nu se ivise nicăieri 
în ancheta Procurorului Special cu privire la afacerea de 
care, parţial, fusese responsabil şi el. 

Agla îi dădu hârtiile care detaliau partea din plan despre 
care trebuia să afle şi el şi apoi urmări cum chipul lui 
băieţesc începe să se minuneze de ceea ce citea acolo. 
Iniţial, bărbatul doar ridică o sprânceană, apoi o privi pe 
Agla un moment cu ochi mijiţi, după care continuă să 
citească. În final, rămase cu gura căscată, îşi drese glasul, 
luă o înghiţitură de vin şi lăsă hârtiile deoparte. 

— Mare, zise el. O afacere destul de mare. 

— Corect, îl aprobă Agla. 

— Am nevoie de patru zile. 

— Ai douăzeci şi patru de ore, rosti Agla, făcându-l să 
ofteze. 

— Voi, islandezii, sunteţi mereu îngrozitor de grăbiţi. 

Îşi scoase telefonul, alese un număr şi Agla îl auzi 
cerând ca un broker şi un asistent să fie trimişi la ei la 
restaurant, cu documentele de vânzare gata pregătite în 
care Avance era  vânzătorul, iar  AGK-Cayman 
cumpărătorul, după care citi codurile pentru împrumut de 
pe hârtii. Vorbi repede, apoi uită complet să mai adauge şi 
un accent franțuzesc când zise merci. După aceea lăsă 
hârtiile pe masă şi aşeză telefonul peste ele. 

— Ar putea fi începutul unei relaţii de afaceri 
reîncarnate, rosti el. 

Agla încuviinţă din cap. Avea să iasă bine pentru toţi cei 
care urmau să primească o cotă din transferuri - William, 
banca din Luxemburg, băieţii de la Londra şi, nu în ultimul 
rând, propriii ei parteneri. 

— Pentru o cooperare de succes! zise ea, ridicându-şi 
paharul şi ciocnindu-l de al lui. 

— Am profitat de ocazie şi am comandat melci la 

aperitiv, zise el când ospătarul îşi făcu apariţia cu un 
platou fierbinte, proaspăt scos din cuptor, pe care îl aşeză 
în mijlocul mesei. 

— Minunat! făcu ea, inspirând aroma de usturoi şi 
lăsându-şi în poală şervetul cu picăţele roşii şi albe. 

William fusese cel care o învățase cum să savureze o 
masă. Înainte să-l cunoască pe el, obişnuia să înfulece 
mâncarea pe nerăsuflate, ca un câine hămesit, o moştenire 
a faptului că fusese crescută într-o familie de băieţi. 

— Pur şi simplu trebuie să faci şi tu ce fac ei, îi spusese 
mama ei pe când avea opt ani şi i se plânsese că rămânea 
flămândă după ce toată mâncarea fusese devorată de 
băieţi în doar câteva clipe. 

— Dar nu-mi poţi da mai întâi mie o porţie? spusese ea, 
însă mama ei clătinase din cap. 

— E corect să primească cineva o porţie doar a lui, iar 
ceilalţi nu? replicase femeia. Va trebui să lupţi pentru ce-i 
al tău. E o lume dură, să ştii. 

De atunci, puţin câte puţin, viteza devenise factorul 
principal în reuşita ei de a-şi termina porţia, întrucât 
băieţii păreau capabili să mănânce întruna şi nu păreau să 
împartă nicio îmbucătură. Cumva, îşi dezvoltase şi ea un 
adevărat obicei să stea aplecată peste farfurie şi să 
înfulece din ea cât de rapid putea. Acest lucru durase până 
ce-l cunoscuse pe William, care o întrebase, zâmbind, dacă 
nu cumva făcuse foamea în copilărie. 

Petrecuseră o după-amiază întreagă într-un local micuţ 
din Montparnasse, unde el comandase şapte feluri de 
mâncare şi apoi îi impusese să mestece încet şi să 
savureze fiecare îmbucătură din ele, şi ore întregi se 
scurseseră în vreme ce plănuiau amândoi ruta pe care 
banii aveau să o adopte în jurul lumii. Pe parcursul acelei 
mese, ea ajunsese să simtă cum ceva din interiorul ei se 
liniştise cu totul. 

Acum, îi îngăduia prăjiturii cu ciocolată să i se topească 
în gură, câte o bucăţică pe rând, în timp ce William şi 
asistentul lui, care sosise deja şi se aşezase pe un scaun 
şubred cu un laptop pe genunchi, calculau sumele pentru 

hârţogăraia alcătuită pentru împrumut. După ce se făcea şi 
asta, urma ca ea însăşi să arunce o privire peste ele. Apoi 
îi mai rămânea doar Londra. 


36. 


Sonja prefera să facă tot timpul ceva decât să stea 
degeaba. Dacă era ocupată, se simţea mai puţin stresată. 
Şi-i mai micşora şi nodul de durere din stomac care se ivea 
ori de câte ori se afla prea mult timp departe de Tómas. 

Fusese la cumpărături şi luase cât de multe borcane de 
castraveți muraţi putea căra în două sacoşe până la 
apartamentul închiriat, iar acum era ocupată să le 
golească de conţinut, să le spele şi să le usuce. Trăsese 
draperiile la toate geamurile, ceea ce era mare păcat, căci 
dincolo de geamul de la bucătărie se afla un mic petic de 
verdeață plin de lalele care se pregăteau să se deschidă în 
splendide nuanţe de roşu şi galben. Era un apartament 
înghesuit şi era limpede că în el locuiau persoane tinere 
care, din în când, îşi închiriau locuinţa pentru a-şi mai 
suplimenta un pic veniturile. 

Ridicarea mărfii fusese simplă. O tânără brunetă îi 
întinsese geanta fără o vorbă, în vreme ce stătea pe soclul 
de sub statuia lui Spinoza, după care se răsucise pe călcâie 
şi se îndepărtase. Sonja aruncase iute o privire în jur, 
asigurându-se că niciunul dintre cei care mergeau sau 
pedalau pe podul de peste canal nu acordase atenţie 
acestei întâmplări, însă nu se uitase în geantă până ce nu 
ajunsese înapoi în apartamentul închiriat. Rămăsese uluită 
de cât de prost fusese împachetată marfa. Era sub formă 
de praf, vârât în două pungi de plastic obişnuite şi legate 
la gură cu elastice de păr. Era greu de crezut că bunurile 
sosiseră din America de Sud în felul ăsta, deci pesemne că 
făcuseră parte dintr-un transport mai mare, care fusese 
împărţit ulterior. 

Se dezbrăcă, îşi trase pe mâini o pereche de mănuşi de 
latex, luă marfa şi o aşeză pe masa din bucătărie. După ce 
borcanele fură aliniate pe ea, tăie cu grijă elasticul de păr 


e 88 œ» 


al primei pungi şi începu să transfere cu atenţie, folosind o 
lingură, praful în primul borcan. Era tentant să grăbească 
procesul turnând praful direct, însă graba era un lucru 
care o putea pune în pericol, aşa că Sonja continuă să 
umple borcanele, câte o lingură pe rând, având grijă să nu 
se rătăcească nici măcar un grăunte din el. O cantitate 
minusculă rămasă pe exteriorul borcanului putea cauza o 
groază de probleme. Nu era nicio diferenţă că îl avea pe 
Bragi de partea ei, pentru că tot nu exista niciun motiv să- 
şi asume riscuri iar transportul trebuia să rămână cât mai 
ferit posibil de câinii special dresați. 

Al nouălea borcan era aproape plin când adună ultimele 
rămăşiţe de praf din cea de-a doua pungă de plastic. Îşi 
scoase mănuşile, se spălă pe mâini cu mare grijă în 
chiuveta din bucătărie şi strânse apoi cu atenţie, dar foarte 
bine, capacele borcanelor. După care le înşirui în maşina 
de spălat vase şi porni un program de spălare rapidă. 

În baie, dădu drumul la duş şi văzu că mobilul, rămas pe 
dulapul din baie, îi clipea. Se uită la ecran şi văzu că era 
Agla - pentru a treia oară. Întoarse telefonul cu faţa în jos 
şi recapitulă în minte fiecare pas din ceea ce trebuia să 
facă mai departe. După ce se spăla, trebuia să împacheteze 
fiecare borcan într-un plic gros de plastic şi să folosească 
maşina de ambalat în vid pentru a le sigila. Apoi avea să le 
împacheteze pe toate în haine şi să le vâre în valiza ei, 
astfel încât să nu aibă cum să se spargă. Sticla era 
singurul material prin care nu trecea mirosul de cocaină, 
făcând-o materialul de ambalat ideal. Insă marele ei 
dezavantaj era fragilitatea. Ar fi fost un adevărat dezastru 
dacă ar fi crăpat vreun borcan. Şi mai exista şi pericolul ca 
sistemul de supraveghere electronic de la vamă să le 
identifice conţinutul, chiar şi de la distanţă. lar asta 
însemna să se bazeze în întregime pe Bragi, lucru care nu 
prea era de dorit. Trecuse foarte mult timp de când nu se 
mai bazase în vreun fel pe cineva. 

37. 


Ca să fie complet sigur, Bragi dăduse pe silențios 
telefonul primit de la Sonja şi îl vârâse în dulapul lui 
personal. I se păruse o idee bună să-l ţină acolo, însă când 
merse a treia oară în vestiarul personalului ca să-l verifice, 
genunchii începură să-i protesteze, îmbătrânea mai repede 
decât era dispus să recunoască şi orice drum în plus 
devenea un adevărat efort. Acum, cel mai mult îi plăcea să 
stea jos. 

Verifică telefonul şi deschise fişierul de mesaje ca să 
vadă dacă primise vreunul. lar acum, când verifica a treia 
oară, avea ceva: o inimioară. Care însemna că Sonja sosea 
cu zborul de seară, aşa cum el văzuse deja pe lista cu 
pasageri. Îi trimise şi el o inimă drept răspuns, 
confirmându-i că totul era pregătit pentru ea. 

Bragi îi dăduse liber uneia dintre femeile de pe tura sa, 
sugerându-i că şi-ar putea lua o zi în plus, ştiind că trebuia 
să se pregătească pentru confirmaţia fiului ei. Femeia 
rămăsese complet surprinsă de sugestia lui şi nici măcar 
nu se simţise tentată s-o ia în serios, lucru perfect de 
înţeles, dat fiind că Bragi se arăta mereu foarte strict în 
privinţa prezenţei la lucru; însă apoi se aruncase de gâtul 
lui şi îi depusese un pupic pe obraz. li mai spusese şi că 
nici nu-şi închipuia el cât de mult înseamnă pentru ea. 

Bragi i-ar fi putut răspunde că şi pentru el era foarte 
convenabil faptul că ea trebuia să se pregătească pentru 
ceremonia de confirmaţie. Echipa de analiză a datelor 
venise cu o cerere la fel de convenabilă pentru el: voiau ca 
agenţii vamali să verifice doi polonezi care soseau cu 
acelaşi avion ca şi Sonja, astfel încât el îi încredinţă acea 
sarcină lui Atli Thór şi unui elev care făcea practică la 
vamă, în timp ce Bragi însuşi avea să se ocupe de 
supravegherea sălii de sosiri. 

Vâri telefonul la loc în dulap, îl încuie şi părăsi 
încăperea. Genunchii îl dureau foarte tare, însă avea să fie 
în ordine. Acum Sonja trebuia să fie deja în aer şi urmau 
trei ore lipsite de evenimente până era programat să 

aterizeze avionul ei. Putea să stea liniştit şi să se uite pe 
geam. 

Se întrebă dacă n-ar fi fost nimerit să-i trimită un mesaj 
în care să-i spună că trebuie să se întâlnească cu el. 
Trebuia să-i spună şi ei despre Groenlanda. Însă ajunsese 
să se îndoiască de propriile idei. Poate că vedea un tipar 
acolo unde era, de fapt, o simplă coincidenţă. Poate că îşi 
pierdea flerul, începând să-şi imagineze lucruri. Şi, chiar 
dacă era corectă concluzia la care ajunsese, nu avea de 
unde să fie sigur că marfa sosea în mod regulat prin 
Groenlanda. Evenimentul la care fusese martor putea fi 
unul singular. Îşi trase un scaun şi se aşeză la geamul care 
dădea către sala de sosiri. Cel mai bine era să aştepte 
înainte de-a sta de vorbă cu Sonja despre Groenlanda. 
Prefera ca mai întâi să fie sută la sută sigur. 


38. 


Sonja îşi deschise mobilul cu cartelă preplătită când 
ateriză avionul. Era, practic, un obiect de anticariat, şi 
dură o vreme până să prindă semnal, însă în timp ce 
stewardesa le ura călătorilor bun venit acasă, aşa cum o 
cerea obiceiul liniei aeriene, mobilul ciripi pentru a o 
anunţa că o aşteaptă un mesaj. Oftă de uşurare văzând 
inimioara de pe ecran, cea care-i spunea că totul e pregătit 
pentru ea. Bragi i-o trimisese puţin cam târziu şi ea ar fi 
preferat să fi primit confirmarea înainte de îmbarcare - 
dacă ar fi primit un semn de exclamare, atunci ar fi fost 
prea târziu să mai poată face ceva. Data viitoare avea să 
sublinieze importanţa unui răspuns prompt. 

În vreme ce aeronava se oprea şi pasagerii se pregăteau 
să iasă, Sonja recapitulă în gând caracteristicile falsului ei 
alter ego, aşa cum proceda de fiecare dată. Asta era 
metoda ei de a se pregăti, înconjurându-şi propria 
persoană într-o cochilie de protecţie de ajutorul căreia 
avea nevoie pentru a deveni invizibilă. Asta îi îngăduia să 
dispară în şuvoiul de pasageri fără să devină evident că se 
ascunde. Era o femeie de afaceri, îşi spuse acum în sinea 

ei, deținătoarea SG Software, firmă de consultanţă pe 
probleme de software, iar motivul deselor ei călătorii era 
că vindea şi administra softuri în diverse ţări. Repetă 
aceste afirmaţii ca pe o mantra şi avu grijă să nu-şi lase 
mintea să se avânte în realitatea în care era un biet catâr 
care nu ştia aproape nimic despre calculatoare. 

Uşile se deschiseră, aerul proaspăt inundă cabina 
aeronavei şi lumea începu să coboare. Sonja îşi luă bagajul 
de mână din compartimentul de deasupra, şi-l aruncă pe 
umăr şi-şi împături eşarfa de lână în picăţele în jurul 
braţului. Era pregătită să înfrunte pasajul suspendat al 
aeroportului, cu toate camerele lui cu tot, prin care agenţii 
vamali ţineau sub observaţie pe toată lumea. Coada înainta 
cu încetineală, trecând pe lângă stewardesele ce aşteptau 
la uşă pentru a le spune pasagerilor la revedere. Sonja 
zâmbi şi zise „mulţumesc!” când trecu pe lângă ele. leşi 
afară, în pasaj, şi, după doar câţiva paşi, fu gata să leşine. 
Trei agenţi vamali laţi în umeri aşteptau acolo. 

Cu genunchii moi, simţi cum i se topeşte inima în piept. 
O trădase cumva Bragi? Oare conştiinţa lui îl făcuse să se 
răzgândească? Tuşi şi înghiţi în sec, în încercarea de-a 
scăpa de senzațiile care amenințau să o sufoce, după care 
se sili să meargă mai departe prin pasaj, pas cu pas, 
uşurel, ritmic, purtându-se ca şi cum nimic nu s-ar fi 
întâmplat şi păstrând o atitudine relaxată, îşi impuse să-şi 
menţină noul alter ego, versiunea falsă a propriei 
persoane, să joace cât mai bine rolul de pasager obişnuit, 
de femeie de carieră care călătoreşte ca să vândă şi să 
administreze sisteme software. 

Continuă să meargă prin pasaj, purtându-se ca şi cum 
nici nu observase prezenţa acelor agenţi. Însă, când ajunse 
în faţa lor, cel mai masiv dintre ei făcu un pas în faţă. 

— Vă rog să păşiţi într-o parte! 

Într-o mişcare născută din instinct, ea se trase îndărăt 
din faţa lui şi, deşi gura i se deschise, dintre buzele ei nu 
răzbătu niciun sunet. Se dovedise atât mută, cât şi jalnică, 
incapabilă să pronunţe cuvintele de uluire pe care şi le 
exersase adesea în minte tocmai pentru un astfel de prilej. 

Îi luă doar două sau trei secunde să închidă gura şi să 
continue prin pasaj, dat fiind că îşi dăduse seama că 
echipa serviciului vamal nu i se adresa ei, ci bărbatului 
care se aflase în spatele său la coada care părăsise 
avionul. 

leşise deja din pasaj, străbătuse deja coridorul şi 
coborâse şi cu liftul, acum aflându-se în interiorul 
terminalului, când simţi valul de endorfine şi incredibila 
senzaţie de uşurare provocată de el. 


39. 


Agla lăsă iar jos telefonul. Era clar că Sonja n-avea de 
gând să răspundă. Ori de câte ori o apela, telefonul suna în 
neştire şi nu venea niciun răspuns la mesajele pe care i le 
lăsa în căsuţa vocală. Faptul că refuza să-i dea un semn o 
înfuria peste măsură. Insă putea accepta asta, atâta vreme 
cât Sonja nu dispărea încă o dată. Atunci fusese un 
adevărat infern. Săptămâni întregi se scurseseră fără să o 
zărească măcar. La fel de deznădăjduită se simţise şi când 
aşteptase în maşină în faţa locuinţei Sonjei, sperând să o 
vadă măcar o dată. 

Agla simţea din nou cum teama începe să i se înfiripe în 
suflet, aşa încât îşi îndreptă automat gândurile spre bani, 
spre munca pe care o avea de făcut mai departe. Nu era 
deloc o idee bună să fii deprimat când ai de-a face cu 
finanţele. Optimismul, ba chiar aroganta, parcă ar fi făcut 
banii să se înmulțească. O doză de încredere în sine ajuta 
afacerile să meargă ca unse. E important să crezi în tine 
însăţi şi-n afaceri, îşi reaminti ea. Aproape ca şi cum 
aceasta ar fi prima condiţie. 

Privind în urmă, îşi dădea seama că exact asta fusese de 
vină pentru eşecul lor înainte de criza economică. Adam 
era cu nervii la pământ şi stresul îl făcuse pe Jóhann să se 
îmbolnăvească, acesta vomitând într-un coş în timpul 
fiecărei şedinţe. 

— Dacă am cerceta care dintre clienţii noştri ne-ar 
acorda un împrumut fără să pună întrebări, atunci am avea 

un candidat evident, spusese Jóhann, directorul-executiv al 
băncii, atunci când ei trei se întâlniseră la un moment dat, 
cu doi ani înainte de criza financiară. 

In clipa aceea devenise foarte palid la chip şi pe buza de 
sus îi apăruseră broboane de sudoare: indiciul obişnuit 
care-i trăda stresul. Adam protestase, având imediat un 
acces de isterie la gândul încurcăturii în care ar fi intrat 
dacă s-ar fi aflat ce puneau la cale. Erau clienţii lui şi el era 
sigur că putea să le prezică reacţiile dacă o parte din banii 
lor ar fi dispărut pur şi simplu. Agla rămăsese tăcută pe tot 
parcursul întâlnirii, ţesând planuri în minte. 

— Îl pot coopta şi pe William de la Paris, zisese ea când 
întâlnirea se apropia de sfârşit, dar cel mai bine ar fi ca voi 
să nu cunoaşteţi detaliile şi ca eu să nu ştiu de unde vor 
proveni banii. Aşa e cel mai sigur. 

După care se ridicase în picioare şi plecase. Procedând 
aşa, nu mai fusese de îndeplinit decât o formalitate, dat 
fiind că ei ştiau perfect că ea e conştientă de unde vin 
banii. Proveneau de la contacte de-ale lui Adam, care 
plăteau în fiecare săptămână sume mari pe care, mai apoi, 
Adam le spăla printr-o firmă fictivă. Ea nu ştia precis care 
era originea banilor, însă nu era greu să ajungi să presupui 
că avea legătură cu accesul extraordinar de uşor al lui 
Adam la cocaină. 

Simplul fapt ar fi trebuit să-i declanşeze toate alarmele 
posibile, însă cocaina respectivă le afectase în mod sigur 
judecata tuturor persoanelor care se întâlniseră atunci, 
adică ei trei. 

După aceea izbutiseră să se împrumute cu sume 
consistente în fiecare săptămână, pe care mai apoi le 
făceau să circule prin lumea întreagă. Întrucât banii 
veneau prin intermediul unor firme de-ale Aglăi, le 
folosiseră ca să cumpere acţiuni chiar ale băncii. Strategia 
funcţionase bine la început, iar preţul acţiunilor sărise în 
aer, însă atunci când lucrurile începuseră să se împută pe 
pieţele financiare şi preţul acţiunilor intrase într-o cădere 
liberă, aceste sume nu mai fuseseră suficiente. Colac peste 
pupăză, acţiunile nu mai puteau fi vândute pentru că, la 

acel moment, ajunseseră să valoreze mai puţin decât 
datoria, iar scoaterea lor la vânzare n-ar fi făcut decât să 
reducă şi mai mult din valoarea băncii. 

Acela fusese momentul în care, pe când Adam asuda de 
trebuia să schimbe trei cămăşi pe zi şi Johann vomita prin 
coşuri, le venise ideea să facă ceva radical pentru bancă. 
Ceva mult mai important. Ceva enorm. 

Şi aşa se ajunsese ca datoria iniţială, modestă la început, 
să se transforme într-una uriaşă - cu ajutorul lui Ingimar. 


40. 


Sonja admira noua cicatrice a lui Rikhardur. Era încă 
palidă, cu piele proaspăt vindecată în jurul urmelor 
întunecate lăsate de copci. Bărbatul şchiopăta spre ea pe 
dig. Sonja avea senzaţia că tipetele pescăruşilor din jur 
furnizau o coloană sonoră batjocoritoare la adresa lui, în 
vreme ce acesta se apropia de ea cu o evidentă dificultate. 
Când ajunse în faţa ei, întinse mâna după valiză. 

— Nu mai eşti aşa mândru de tine acum? întrebă ea, 
încercând să adopte o expresie neutră, care să-i ascundă 
teama. 

Fusese tare neliniştită din pricina faptului că trebuia să-i 
înmâneze lui Rikki marfa, din moment ce în mod sigur 
individul încă mai era furios pe ea după ultima lor 
întâlnire. Cu siguranţă ştia că Sonja era cea care-i făcuse 
înscenarea, făcând să pară că el era ciripitorul care 
scăpase informaţia către poliţie, astfel încât Adam şi 
Thorgeir îl stâlciseră în bătaie. Insă Adam îi dăduse 
asigurări că Rikki n-avea să reprezinte o problemă. 

Ríkharður nu zise nimic, ci doar se întoarse şi se 
îndepărtă cu valiza. Era limpede că nu avea de gând să 
vorbească cu ea. Sonja scoase un oftat lung de uşurare. 
Tăcerea îi convenea de minune. Tăcerea putea fi foarte 
bine noua lor metodă de-a avea de-a face unul cu altul. 
Sigur era mai plăcută decât insultele şi măscările cu care o 
tratase el până atunci. Şi era mult mai plăcută decât să 
aibă degetele lui dure ca piatra în jurul gâtului sau pumnul 

înfipt în faţă. Sonja se putea obişnui cu tăcerea. 

Rămase pe dig şi-l urmări cum pleacă în maşină. Era 
prima oară când nu avusese alături de el un pui de gorilă 
înveşmântat într-un costum Armani ca să-şi arate forţa în 
faţa ei. lar Sonja avea impresia că ea era acum cea care 
făcea jocurile. Iar asta era o senzaţie plăcută. _ 

Intră în maşină şi dădu drumul la căldură. Îngheţase de 
tot cât stătuse acolo, aşteptându-l pe Ríkharður în burniţa 
rece. Numără până la zece, inspiră adânc de trei ori şi apoi 
formă numărul lui Adam pe telefon. 

— Rikki are echipamentul, anunţă ea. 

— Bun, răspunse Adam, iar ea simţi că se pregătea deja 
să închidă. 

— Trebuie să discutăm despre Tómas, adăugă ea repede. 

— Despre Tomas nu avem ce discuta, replică el şi-i 
închise. 

Sonja mai inspiră adânc de trei ori, în încercarea de a-şi 
menţine emoţiile sub control, dar nu izbuti. Lacrimile 
începură să-i curgă şi imaginea lui Tomas la aeroport, în 
vreme ce era condus de tatăl lui departe de ea, îi umplu 
mintea cu totul. Neajutorarea din ochii lui şi trupul lui 
micuţ care se zguduia în timp ce se tot uita peste umăr îi 
frângeau inima în mii de bucățele. Ştia perfect că Adam 
juca la cacealma - nu făcea decât să o pedepsească, iar 
mai devreme sau mai târziu ea avea să-l revadă pe Tómas, 
însă aşteptarea acelui moment era aproape de nesuportat. 
N-avea ce face decât să insiste. Soarta ei era legată strâns 
de-a lui Adam. Era şi ea la fel de vinovată ca şi el pentru că 
strecurase ilegal în ţară zeci de kilograme de cocaină, deci 
să devină o turnătoare nu reprezenta o opţiune. Dacă se 
ajungea la asta, nu avea nici cea mai mică îndoială că 
Adam avea s-o tragă şi pe ea la fund odată cu el, iar atunci 
Tomas ar fi rămas fără ambii părinţi. 

41. 


Maria îşi îndreptă nodul de la eşarfă înainte să iasă din 
birou. Habar n-avea la ce să se aştepte. Finnur, procurorul 
care se afla în fruntea echipei când lipsea Procurorul 
Special, o ameninţase cu doar câteva momente în urmă că 
trebuie să se întâlnească între patru ochi. Se duse la o sală 
de şedinţe foarte încăpătoare, dar o găsi pustie, aşa că se 
uită în jur după uşa sălii mai mici, însă nici acolo nu se afla 
nimeni. Se uită la ceas. Ajunsese mai devreme. El spusese 
jumătate de oră, iar abia acum se împlinise acea jumătate 
de oră de când o sunase. 

— Maria? răsună un glas profund în spatele ei, făcând-o 
să se întoarcă. 

Chica de păr brunet a lui Finnur se iţi de după uşa uneia 
dintre camerele de interogatoriu şi apoi el îi făcu semn cu 
arătătorul să se apropie. Ea îi dădu ascultare şi bărbatul 
arătă spre un loc de la geam, ca şi cum ar fi fost suspectă. 

— Ce se petrece? întrebă ea, privindu-l în ochi. 

— Ia loc! îi ceru el. 

În tonul lui se simţea ceva care o irita profund. Vorbea 
de parcă tot locul ăsta ar fi fost al lui, ca şi cum, nu se ştie 
din ce motiv, el era cel care deţinea aici puterea asupra ei. 
Oficial, aşa stăteau lucrurile - fiind şi el procuror special, 
deşi preţ de numai câteva săptămâni. Când se termina 
acest interval, iar Procurorul Special se întorcea, ea şi 
Finnur aveau să se afle iar pe picior de egalitate. 
Procurorul Special promisese că, data viitoare când lipsea, 
ea avea să îi ia locul. 

— Ce se petrece? repetă, fără să se aşeze. 

Învăţase, în timpul unui curs de comunicare asertivă, să 
repete întrebările şi dorinţele într-o manieră relaxată şi 
atent măsurată, până ce interlocutorul înţelegea apropoul. 

— Trebuie să asculţi ceva, răspunse el pe un ton jos, 
aproape o simplă şoaptă. 

Smuci iar din cap spre scaun, dându-i de înţeles că 
trebuie să se aşeze - participase şi el la acelaşi curs ca şi 

ea. Maria cedă şi se aşeză pe scaun, chiar dacă nu-i 
convenea deloc situaţia. În mod normal, ea era cea care le 
arăta suspecţilor că trebuie să ia loc pe scaun. 

— Ce e? întrebă. Vreun secret? 

El zâmbi şi ridică un deget pentru a o face să aştepte o 
clipă, după care îşi scoase telefonul din buzunar. Îşi făcu 
de lucru cu ecranul şi, în cele din urmă, îl lăsă pe masă 
între ei. Mai întâi, se auziră zgomote de interferenţă, apoi 
un telefon sunând şi, în final, un glas răsună din telefon; un 
glas pe care ea îl cunoştea prea bine. 

„Voiam doar să te informez ceva”, rosti glasul. 

Era glasul Aglăi, pe care Maria îl cunoştea foarte bine, 
după nenumăratele interogatorii şi declaraţii. 

„Da?”, întrebă o voce de bărbat, iar în telefon i se auzi 
răsuflarea greoaie. 

„Când va ajunge factura la tine, rata dobânzii e cea a 
LIBOR plus rata obişnuită a Deutsche Bank.” 

Bărbatul întrebă de ce. 

„Din fiecare plată se deduce ceva, explică ea, dat fiind 
că rata dobânzii practicată de LIBOR e mai scăzută decât 
anticipai tu, însă există oportunitatea de-a compensa 
achitarea ratei dobânzii firmelor cu ajutorul impozitului pe 
profit, câtă vreme împrumuturile se fac în termenele 
obişnuite”, zise Agla, vorbind ferm şi repede. 

„Chiar dacă plata ajunge să se facă în interiorul 
aceluiaşi grup?” întrebă vocea de bărbat. 

„Da.” 

Finnur opri înregistrarea, luă telefonul de pe masă şi îl 
lăsă să cadă în buzunar. 

— După cum ai auzit, a fost un apel telefonic interceptat, 
zise el. 

— Da, replică Maria, reţinându-şi şuvoiul de întrebări pe 
care voia să le pună. 

— Interesată? întrebă el pe un ton coborât şi cu o 
sprânceană ridicată. 

Maria chiar era - i-ar fi plăcut să ştie mult mai multe 
despre această înregistrare, dar se abţinu. 

— Depinde de cât de veche e înregistrarea şi, de 

asemenea, mai depinde şi de motivul pentru care îmi 
permiţi să o ascult, răspunse ea calm, codindu-se să-şi 
dezvăluie adevăratul entuziasm pe care îl simţea. 

El îi întâlni privirea o clipă şi încuviinţă din cap. 

— E confidential, evident. 

— Fireşte, replică ea. 

Trecuse multă vreme de când nu mai fusese implicată 
într-un caz confidenţial. 

— E un caz în desfăşurare? 

Finnur clătină din cap. 

— Nu poate fi un caz oficial, zise el. Nu putem justifica... 
hmm, cum să zic?... potrivit regulilor cum anume am 
obţinut această înregistrare. 

— Aha! făcu Maria, zâmbind. 

Nu era deloc un secret că mandatele pentru urmărirea 
telefoanelor erau uneori folosite mult prea liber. 

— Să fiu sigur că pot avea sută la sută încredere în tine? 
întrebă Finnur, în al cărui glas se simţea îndoiala. 

— Poţi avea, răspunse Maria. Dar mă simt cam aiurea să 
nu ştiu de unde ai făcut rost de asta. 

Şi vorbea sincer. li displăceau profund limitele neclare. 

— Să spunem doar că avem nevoie de ceva cu care să 
punem bazele pentru o anchetă solidă. Şi, dacă accepti, 
atunci va trebui să o faci pornind de la premisa că nu 
există niciun mandat formal, adăugă el. În plus, eu sunt 
singurul cu care vei discuta despre asta. În orice caz, îţi 
pot oferi sprijin. Cheltuielile nu reprezintă o problemă. 

— Cât de veche e înregistrarea? repetă ea, aşteptându- 
se să fie o parte a haosului din primele luni ale lui 2008. 

— Are zece zile, răspunse el, iar Maria se simţi dintr- 
odată cum nu se poate mai trează. 

— O să arunc o privire, zise ea. 


42. 


— Firma-mamă din străinătate a primit prima factură, 
iar cei de acolo o vor redirecţiona către fabrica de 
aluminiu de aici, aşa că toată lumea e fericită, anunţă 

Ingimar zâmbind. 

O conduse în sufragerie, care era mult mai de modă 
veche decât îşi închipuise ea, cu o canapea şi scaune de 
epocă şi căni şi farfurii împodobite cu păsări marine într- 
un dulap de sticlă, plus un tablou ce înfăţişa un personaj 
care aducea cu eroul revoluţiei, Jón Sigurðsson. Camera 
dădea impresia că fusese amenajată în Muzeul Arbær ca 
exemplu de casă a unui burghez înstărit de la începutul 
secolului trecut. 

— Doreşti ceva de băut? întrebă el, apropiindu-se de un 
bar de modă veche cocoţat pe rotile. 

— Da. Mulţumesc! zise Agla, luând loc pe un fotoliu cu 
faţa la geam. 

Priveliştea către lacul din centrul Reykjavikului era pur 
şi simplu superbă. Becurile de pe stradă începeau să se 
stingă singure şi lumina zilei părea să se ridice din 
suprafaţa ca oglinda de netedă a lacului. 

— Splendidă privelişte! comentă ea, luând o înghiţitură 
din paharul pe care i-l dădu Ingimar. 

— E o mare prostie să spui că banii nu sunt importanţi, 
zise el, luând loc pe fotoliul aflat vizavi de al ei şi făcând 
semn cu mâna spre geam. Asta îţi pot aduce banii. 

— Adevărat, admise Agla, sorbind iar din pahar. 

Ingimar învârti băutura din pahar, făcând cuburile de 
gheaţă să zornăie. 

— Tu nu te-ai folosit niciodată de bani, adăugă el. 

Agla clătină din cap. 

— Doar investiţii, răspunse ea pe post de scuză. 

Ingimar zâmbi, fluturând amuzat un deget spre ea. 

— Cunosc genul tău, continuă el. Pentru tine e doar un 
joc. Totul reprezintă o competiţie din punctul tău de 
vedere. 

— Aproape totul, îl contrazise ea, gândindu-se la Sonja. 

Pentru Sonja, ar fi cumpărat şi ea o casă ca asta, dotată 
cu toate zorzoanele, inclusiv un serviciu pentru servit masa 
pictat cu pescăruşi şi păstrat într-un dulap de sticlă, astfel 
încât să se poată amăgi că provine dintr-o familie mai bună 
decât provenea de fapt. Pentru Sonja, ar fi făcut toate 

astea. Gândul o făcu să se simtă mai emoţionată decât era 
pregătită, şi oricum nu era ca şi cum Sonja ar fi acceptat o 
casă de la ea. Nu voia niciodată nimic de la ea, iar acum 
nici măcar la telefon nu-i mai răspundea. 

— Clienţii de aici sunt încântați de taxele pe care le pot 
deduce. Vorbim de câteva sute de milioane de coroane 
anual, deci cu greu ar fi putut funcţiona mai bine de-atât, 
zise Ingimar, ridicând paharul, iar Agla îl imită. Noroc! 
adăugă el. Pentru noi. 

— Noroc! repetă Agla, apoi îşi atinseră paharele. 

— Încă un rând? sugeră el. 

Agla scutură din cap. 

— Nu. Nu e o idee bună înainte de masă. 

— Atunci, cafea? propuse el şi se ridică. Să aduc ceaşca 
de dimineaţă pentru amândoi? 

— Da, te rog! acceptă Agla şi-l urmă în bucătărie. 

Era o senzaţie ciudată, ca de vis, să aibă o discuţie 
prietenoasă cu Ingimar, în casa lui. Jóhann şi Adam s-ar fi 
înfiorat de teamă şi de respect dacă ar fi ştiut. Însă spaima 
ei când se gândea la Ingimar păruse să se evapore în mare 
parte când ajunsese să-l cunoască mai bine şi ajunsese de 
partea lui. Indiscutabil, era mai bine să fii de partea lui 
decât împotriva lui. Agla cunoştea o mulţime de oameni 
care se puseseră contra acestui om şi care nu sfârşiseră 
deloc bine. Era ca un păianjen, cu o pânză întinsă în cele 
mai neaşteptate locuri. 

Se aşeză la masa din bucătărie şi urmări cum Ingimar 
număra linguriţele de cafea pe care le punea în filtru. 

— Aşadar, acum, că toate visurile tale au devenit 
realitate, zise ea, va trebui să discutăm ce poţi face şi tu 
pentru noi. 


43. 


Bragi ocupă un loc în camera de percheziţie şi se sprijini 
de masa de oţel cu un oftat adânc. Picioarele îl dureau 
foarte tare şi era deja prea bătrân să se arate mai vesel 
decât era în realitate. Atli Thor îi aruncă o privire, însă 

Bragi nu-şi făcea griji că l-ar disprețul pentru că-i 
obosiseră picioarele. Din punctul de vedere al lui Atli Thor, 
Bragi era eroul zilei. 

Stăteau amândoi lângă geamul prin care supravegheau 
mulţimea, când Bragi i-l arătase pe Axel Jónsson, care 
cobora pe scări. N 

— Hai să ne uităm un pic la ăsta. Imi dă fiori ori de câte 
ori îl văd. 

Atli Thór rânjise subțire, însă expresia lui se transformă 
într-una de uluire pură când din valiza lui Axel Jónsson 
fuseseră scoase la iveală şase pachete mari de cocaină. 

— Par să fie aproape patru kilograme! şopti Atli Thór de 
parcă se aflau în biserică şi conținutul valizei din faţa lui 
erau relicve sfinte. Chem poliția încoace. 

leşi din încăpere şi Bragi rămase singur cu Axel Jónsson. 

— Aşadar, acum eşti ţinut aici şi încerci să accepţi faptul 
că a sosit momentul de care te-ai temut întotdeauna, 
începu Bragi, urmărindu-l pe Axel, care stătea complet 
nemişcat şi fără nicio expresie pe chip lângă peretele din 
colţul opus al camerei, fixând podeaua cu privirea. 

Se oprise din vorbit când îi fusese deschisă valiza. Până 
în clipa aceea, sporovăise vesel - despre călătorie, despre 
una, despre alta. Cuvintele veneau rapid şi sunau voios, 
convingându-l pe Bragi că avea cu el un transport masiv. 
Oamenii nevinovaţi nu vorbesc mult. Par mult mai 
înspăimântați când sunt luaţi deoparte de către cei de la 
vamă, aşteptând în tăcere ca bagajele să le fie examinate 
cu raze X şi întrebând, surprinşi, de ce-au fost luaţi în 
colimator. Contrabandiştii sunt cei care se comportă ca şi 
cum n-ar fi absolut nimic în neregulă. 

— Păcat de următorul drum în Groenlanda, continuă 
Bragi. 

Axel tresări. Ridică privirea din podea, întâlni ochii lui 
Bragi şi se uită imediat în altă parte, îndreptându-şi iarăşi 
atenţia către ceva aflat pe podea, în vreme ce se legăna 
nerăbdător în scaun. Bragi zâmbi în barbă. Asta era 
confirmarea de care avusese nevoie. Nu mai zise nimic, ci 
doar aşteptă, masându-şi genunchiul drept cu nodurile 

degetelor. Pesemne că era vreun soi de artrită. 

Atli Thór reveni însoţit de doi poliţişti, iar după ce fu 
completată toată hârţogăria şi Axel, împreună cu marfa, fu 
încredinţat poliţiei, se întoarseră în micuța lor cantină, 
acolo unde toată echipa îi aştepta nerăbdătoare. Cineva 
fusese să cumpere un tort cu frişcă, mare cât să ajungă 
pentru toată lumea, care acum trona în mijlocul mesei. 

— Omul ăsta are un al şaselea simţ! anunţă Atli Thór cu 
voce bubuitoare şi îl plesni încântat pe Bragi pe spate ca 
să sărbătorească extraordinara realizare. Un al şaselea 
simţ! 


44. 


Thorgeir părea că nu se schimbase prea mult de când îl 
văzuse Sonja ultima oară. Purta chiar şi acelaşi halat ca 
data trecută. Ea se întrebă dacă îl şi spălase de atunci, dar 
nu părea să fie cazul. Păşi pe hol, însă îi refuză invitaţia de- 
a merge în sufragerie. Scoase un plic cu bani din buzunar 
şi i-l întinse. 

— Şi... ştii tu? întrebă Thorgeir, în mod evident agitat. 

Sonja zâmbi şi duse o mână la celălalt buzunar, de unde 
scoase o punguţă cu cocaină. Uşurarea lui Thorgeir era 
limpede. 

— Bun! făcu el, lăsând punguţa să cadă în buzunarul 
halatului. E o adevărată bătaie de cap să faci rost de 
chestia asta de pe piaţă. Ştii cât costă porcăria? E o 
nebunie cât au ajuns să te taxeze pentru ea. O nebunie! 

„Aşa-ţi trebuie!”, cugetă Sonja, încântată că avea ocazia 
să-i servească o porţie din măgăriile puse la cale chiar de 
el, chiar dacă nu era nici pe departe deajuns. 

— Iar tu ai ceva pentru mine? întrebă ea. 


arsi 


Douăzeci de minute mai târziu, se afla în faţa locuinţei 
lui Bragi. Era o casă cu două calcane, cu o alee şi un strat 
de flori în faţă, o casă de oameni cu bun-simt, exact genul 
de casă în care s-ar fi aşteptat să locuiască el. Aşteptă 

acolo, ţinând în mână o bucată de hârtie cu două nume pe 
ele, în timp ce bătrânul parca o maşină care părea de două 
ori mai mică decât ar fi avut el nevoie. 

În vreme ce se apropia de ea, păru să simtă la ce se 
gândeşte Sonja. 

— Economie. Nu mai cheltuiesc nimic pe lucruri care nu 
contează, zise el apropiindu-se de uşă. 

Femeia îl urmă înăuntru şi de data asta el îi făcu semn 
să intre în sufragerie. Canapeaua şi măsuţa de cafea se 
aflau într-un colţ al camerei, în timp ce mijlocul era ocupat 
de un pat de spital. O doamnă în vârstă, mărunţică, se afla 
într-un scaun cu rotile ce stătea lângă pat şi se uită la ei cu 
ochi goi când intrară în cameră. In dulapurile cu uşi de 
sticlă, printre bibelouri de porțelan, Sonja văzu recipiente 
de plastic cu medicamente. Bragi se opri ca să depună un 
sărut pe creştetul femeii şi expresia ei se însenină preţ de 
o secundă. 

— Ea e soţia mea, Valdís, o prezentă Bragi. Valdís, ea 
este Sonja, care acum lucrează cu mine. 

Privirea femeii se îndreptă spre musafir, însă Sonja nu 
era chiar sigură că prezentarea fusese înţeleasă. Era 
evident că această persoană suferindă fusese odinioară o 
femeie splendidă, cu pomeţi înalţi şi valuri groase de păr 
argintiu ce-i cădeau peste umerii înguşti. 

— Bună! zise o femeie cu trăsături asiatice intrând în 
sufragerie cu nişte reviste de modă. 

— Bună seara, Stephanie! răspunse Bragi. Ea e colega 
mea, Sonja, care a trecut să bem o ceaşcă de cafea 
împreună. A mers totul bine astăzi? 

— În regulă, zise Stephanie, apoi luă loc lângă Valdis, 
deschizând o revistă şi începând să-i arate poze din ea. 

Bătrâna păru imediat captivată de o lume de vis, plină 
de rochii şi de petreceri minunate, ca şi cum Sonja şi Bragi 
nici n-ar mai fi stat lângă ea. 

leşiră din cameră şi Sonja abia se aşezase la masa din 
bucătărie când auzi soneria telefonului preplătit. Văzu 
numărul lui Adam şi se scuză, ieşind pe hol ca să răspundă. 

— Trebuie să mergi imediat la Londra, o anunţă Adam 

pe un ton agitat. S-a dus dracului totul! 

— O, Doamne! exclamă Sonja cu o compasiune prost 
simulată şi cu un rânjet mare întipărit pe faţă, incapabilă 
să nu se bucure de răul pe care-l provocase. Dar trebuia să 
merg săptămâna viitoare, nu-i aşa? 

— Trebuie să mergi săptămâna asta, şuieră Adam. 

— Nu pot. Am făcut planuri să merg săptămâna viitoare, 
rosti ea, auzindu-l icnind după aer în încercarea de a-şi 
recăpăta controlul. 

Şi-l închipuia deja cu pumnii încleştaţi şi cu venele de la 
gât zvâcnind. 

— Acuma, dacă aş putea să-l văd pe Tómas... începu 
Sonja şi, spre uluirea ei, Adam răspunse imediat afirmativ. 

— O seară, Sonja. Va veni să te vadă în seara asta şi tu 
vei merge la Londra mâine. 

— Bine, cedă ea cu iuţeală. Bine. 

I se umpluse inima de bucurie. Avea să-l vadă chiar 
astăzi pe Tómas. 

Bragi îi întinse o ceaşcă de cafea aburindă când se 
întoarse în bucătărie. 

— Plec mâine la Londra, îl anunţă ea. Şi mă voi întoarce 
în timpul turei tale de duminică-seara. 

Bragi încuviinţă din cap. 

— Să te aştepţi să fie nevoie să călătoreşti direct în 
Groenlanda cu marfa, zise el şi gemu când se lăsă jos în 
scaun. 

Era limpede că avea probleme cu spatele sau cu 
picioarele. 

— Groenlanda? 

— Da, şi e o idee fantastic de deşteaptă, adăugă el. 
Toate eforturile depuse pentru urmărirea drogurilor sunt 
îndreptate către ruta sud-nord. Dacă vii din nord spre sud, 
atunci vameşii sunt mai mult de decor. Chestia asta merge 
din Groenlanda spre Canada pe mare şi cine ştie unde 
anume ajunge? De bună seamă că în vreun oraş mare de- 
acolo. 

— Chestia pe care o aduc eu în Islanda sfârşeşte în 
Canada? 

— Corect, replică Bragi. Adică, măcar o parte din ea. Şi 
e logic, având în vedere volumul pe care-l cari. Sunt uşurat 
că Islanda e doar o placă turnantă pentru materialul aflat 
în drum către America. Marfa asta nu sfârşeşte toată în 
nasurile islandezilor. 

Îşi sorbi mai departe cafeaua şi privi gânditor în podea. 
Sonja îi întinse fără un cuvânt bucata de hârtie primită de 
la Thorgeir. 

— Catârul se numeşte Illugi Ævarsson. Celălalt, 
Thorsteinn Thorsteinsson, este avocatul care face plăţile şi 
ascunde banii gheaţă, îi explică Sonja. Nu ştiu dacă poţi să 
faci ceva ca să-l scoţi din joc. 

Bragi încuviinţă din cap şi vâri bucata de hârtie 
împăturită în cămaşa de la uniformă. 

— Vom vedea, răspunse el. 

Sonja îşi termină cafeaua şi se ridică. Deja îşi plănuia în 
minte un drum spre Groenlanda. 


45. 


Maria asculta încă o dată colecţia de fişiere audio 
trimise de Finnur. Rămăsese surprinsă când el i le 
trimisese nu de pe adresa lui de e-mail de la birou, ci de pe 
cea personală, de Gmail. Îşi dădu seama că făcuse asta 
deoarece voia să-şi ia o măsură de precauţie, dat fiind că 
înregistrările fuseseră excluse cu mare atenţie din orice 
arhivă oficială. Erau cincisprezece fişiere, toate apeluri 
telefonice, şi majoritatea durau mai puţin de două minute. 

Ea ceruse deja un desfăşurător cu toate apelurile 
telefonice ale Aglăi din ultima lună. O asemenea cerinţă 
devenise acum practic o simplă formalitate şi firmele de 
telefonie ofereau date despre apeluri fără să mai 
protesteze. Plasase cererea pentru apelurile Aglăi odată cu 
multe altele care fuseseră trimise toate deodată, aşa că nu 
băgase nimeni de seamă că fusese trimisă una în plus. 

Că îi displăcea genul ăsta de practică era puţin zis. Mult 
mai aproape de adevăr ar fi fost dacă s-ar fi spus că o 
deranja teribil să ocolească regulile, deşi fusese conştientă 

de la bun început, de când începuse să investigheze 
cazurile care aveau legătură cu marea criză financiară, că, 
mai devreme sau mai târziu, avea să se murdărească pe 
mâini. În mod bizar, acum era totuşi prima dată când 
trebuia să ocolească ea personal regulile. Putea să se 
consoleze cu gândul că solicitarea venise de la cineva din 
eşalonul superior. Adică era responsabilitatea lui Finnur. 

Se făcuse aproape ora cinei, aşa că împachetă tot şi se 
hotări să asculte acasă restul înregistrărilor. Mereu luau 
cina la ora şapte, chiar şi atunci când gătea Maggi - 
preferința ei pentru regularitate îl molipsise şi pe el în cei 
zece ani de când erau împreună. Maria aprecia rutinele pe 
care şi le formaseră şi care erau funia ei de salvare, parte 
a personalităţii pe care ajunsese, cu mare dificultate, să şi- 
o clădească pentru ea însăşi, şi care făcea ca anii săi 
sălbatici din tinereţe să pară tot mai îndepărtați - o 
amintire dureroasă, ce se estompa tot mai mult odată cu 
trecerea timpului. Fusese o adolescentă cam dusă cu pluta, 
mereu la mila propriilor toane. Abia când trecuse bine de 
douăzeci de ani şi se trezise, într-o dimineaţă, după o 
petrecere, cu o mahmureală oribilă şi înconjurată de 
străini în pielea goală, luase hotărârea că e vremea să se 
schimbe. 

Işi strânse geaca în jurul corpului în drum spre maşină. 
Vântul sufla cu putere dinspre mare. Parcase la o oarecare 
distanţă de birou, pentru a fi sigură că va avea suficient 
spaţiu încât să nu se trezească cu vopseaua ciobită de la 
portierele altor maşini. Nu că ar fi avut vreo maşină de lux 
- era doar un model economic, pe care îl alesese după ce 
comparase cu mare atenţie cifrele referitoare la consumul 
de combustibil şi frecvenţa cu care cedau piesele, însă 
micile ciobituri din vopsea o înfuriau la culme. Pur şi 
simplu nu putea pricepe de ce lumea nu era mai atentă 
atunci când îşi deschidea portierele în spaţiile de parcare 
publice. 

Când ajunse acasă, Maggi tocmai se pregătea să aşeze 
mâncarea pe masă. Era şapte fără cinci, ceea ce o făcu să 
zâmbească mulţumită. 

— Bună, dragule! zise ea, depunându-i un sărut pe 
obraz. Ce avem la cină? 

— Ton şi paste, răspunse el, şi nici nu mai era nevoie să 
adauge ceva. 

Mereu aveau parte de o salată sănătoasă la cină. 

Lipsa asta de tensiune din relaţia lor era un lucru pe 
care îl aprecia enorm. Se aşeză la masă şi el începu să 
pună mâncare pe farfurii. Ea stabilise regula că porţia de 
pe farfurie reprezenta cina. A doua porţie era rezervată 
doar pentru Crăciun. Aşa se mențineau amândoi în formă. 

— Trebuie să lucrez după cină, anunţă ea. 

Şi în privinţa acestui lucru căzuseră de acord. Serile din 
timpul săptămânii erau disponibile pentru lucru, dacă 
nevoia o cerea, cu excepţia serii de vineri, când vedeau un 
film. 

— S-a făcut, zise Maggi. Eu mă duc să înot. 

Maria strânse masa după ce mâncară. Altă regulă a 
casei: cel care gătea nu trebuia să spele vasele. Umplu 
ibricul electric pentru a face nişte ceai. Era obosită şi avea 
nevoie de o doză de teină înainte să înceapă să asculte 
toate cele cincisprezece conversații telefonice. 


46. 


Tomas tremură de nerăbdare cât timp tatăl lui verifică 
ce avea prin buzunare, îl bătu uşor pe burtă şi îşi trecu 
degetele pe sub betelia pantalonilor de pe el. 

— Ştii bine că dacă ai la tine paşaportul sau dacă vor fi 
probleme, n-o să-ţi mai vezi mama niciodată! zise bărbatul. 

Era ca în visul pe care îl avea adesea. Urca pe scările 
din blocul mamei lui şi mirosul acelui loc îi făcea inima să 
bubuie năvalnic, dat fiind că aducea cu el promisiunea că 
în curând... în curând, va putea să se arunce în braţele 
mamei, ea îl va săruta pe creştet, îl va strânge cu putere la 
piept şi va începe apoi să-l învârtă. Insă şirul de trepte era 
extrem de lung în visul lui, întinzându-se la nesfârşit 
deasupra sa, aşa încât trebuia să urce şi să tot urce, fără 
să fie în stare să se apropie vreun pic de mama lui. 

Exact acelaşi lucru se întâmpla acum. Se aflau la baza 
scărilor, trecuseră de uşa de la intrare, atât de aproape de 
mama, însă tatăl lui nu voia să-l lase să pornească mai 
repede în sus pe scări. 

TOmas se întrebă dacă ar trebui să-şi încalce jurământul 
de tăcere şi să-i spună tatălui său că totul va fi bine, însă 
se gândi că mai bine tace. Înţelegea prea bine că Adam se 
temea din cauză că el şi mama fugiseră în Florida, dar în 
acelaşi timp era urât din partea lui că-l ameninţa că s-ar 
putea să n-o mai vadă niciodată. Stomacul lui Tomas se 
strânse într-un nod tare la gândul că mama lui s-ar putea 
pierde pentru totdeauna de el. Era hotărât să nu mai 
vorbească cu tatăl lui până nu se rezolva tot ce era între ei 
şi putea să-şi vadă mai des mama - mult mai des. 

În clipa în care tatăl lui îi dădu în sfârşit drumul, Tómas 
începuse deja să scrâşnească din dinţi de nervi. Bărbatul 
aşteptă jos, la parter, şi-l urmări urcând scările în fugă, 
asigurându-se astfel că merge în apartamentul mamei lui. 
De parcă ar fi avut de gând să meargă în altă parte! Tot ce- 
şi dorea era ca mama sa, care deja avea braţele în jurul lui, 
să-i şoptească „dragul meu” în păr. În secunda când uşa se 
închise în urma lui şi rămaseră singuri, zăgazurile din 
interiorul lui se rupseră cu totul şi el începu să suspine. 

Mama îl strânse mult timp în braţe, legănându-l uşurel 
înainte şi înapoi ca pe un bebeluş, iar după o vreme 
suspinele încetară şi ele. 

— Să ţii în tine furia! îi şopti ea. Nu-ţi face bine. 

Băiatul încuviinţă din cap, dar ştia el mai bine. Furia era 
bună. Dacă era furios şi-şi scotea suficient de mult tatăl 
din sărite, atunci acesta nu va mai dori să-l ţină mult la el 
şi-l va lăsa să plece la mama. Iar odată ajuns din nou cu 
mama, putea înceta să mai fie furios. 


47. 


Agla rămase cu gura căscată când deschise uşa. Adam 
intră imediat în casă, fără să mai aştepte să fie invitat. 
— Mi-ar plăcea nişe veşti, începu el şi porni tropăind în 

sufragerie, fără să-şi mai scoată pantofii, aruncând o 
privire în treacăt spre dormitor şi mârâind ca un câine 
nehotărât dacă să înceapă sau nu să latre. 

— Tot nu m-am împăcat cu Sonja, Adam. Toată chestia a 
fost o nebunie. Tot nu înţeleg ce mi-a venit atunci. 

Negarea îi ieşi fără să vrea, chiar dacă abia lăsase jos 
telefonul după ce o implorase pe Sonja să o sune înapoi. 
Prezenţa lui Adam avea acest efect - ruşinea o învăluia 
precum mizeria dintr-o canalizare. 

— Mă refeream la veşti de la Ingimar, adăugă el scurt şi 
se întoarse spre ea. 

Agla nu-şi dădea seama dacă în privirea lui era vorba 
despre dispreţ sau, mai degrabă, despre ură. 

— Da, Ingimar. Desigur. 

Mai bine şi-ar fi muşcat limba. Ce prostie din partea ei 
să înceapă să pălăvrăgească despre Sonja. Normal că el nu 
se afla aici ca să discute despre ea. 

— Ne putem aştepta să ne înjumătăţim datoria până la 
finalul anului şi să scăpăm complet de ea anul următor, 
răspunse. Mai exact, vor şterge complet datoria dacă totul 
va merge conform planului. Dacă va merge aşa cum ne 
aşteptăm eu şi cu Ingimar. 

Adam rămase holbându-se la ea, fără să-i vină a crede. 

— Cum dracu' ai făcut asta? ceru el să afle. 

Agla ridică din umeri. N-avea nimic de zis. Nu avea cum 
să ştie dacă el purta sau nu vreun microfon şi, oricum, nu 
era treaba lui. Era treaba ei, de care se ocupase complet 
singură. Căzuse la o înţelegere cu Ingimar şi avea de gând 
să o respecte. 

Adam pufni din nou şi se îndreptă spre uşă. Agla îl urmă 
şi, din instinct, se gândi că poate ar trebui să-i ofere o bere 
sau o cafea, însă alungă degrabă ideea. Nu era o vizită de 
curtoazie. 

— leşim cu toţii bine din asta, adăugă ea. Cealaltă 
datorie - cea care e pe numele tău - va fi doar mărunţiş, 
dacă totul va merge bine cu Ingimar. 

Adam se răsuci iar în prag şi-i aruncă o privire 
înveninată. Nici urmă de recunoştinţă sau de uşurare pe 


e 111 œ 


chipul lui, cu toate că ea-i desfăcuse ştreangul de la gât. 
Tot ce vedea în expresia lui era amărăciune şi, poate, şi un 
pic de invidie. Adică ceva foarte familiar. Cu toţii fuseseră 
aşa, băieţii de la bancă, ori de câte ori ea realizase cu 
succes ceva. Îşi arătau enervarea şi invidia, ca şi cum le 
luase ceva ce le aparţinea de drept doar lor. lar în ea 
rămăsese mereu sentimentul cu care crescuse în micuța 
cameră pe care tatăl ei i-o construise în capătul holului de 
acasă. 

— Poţi să taci, răsfăţată mică, cu camera ta proprie şi 
toate cele! era nesfârşitul refren al fraţilor ei ori de câte 
ori ea se plângea de ceva. 

Insă când stătea singură în cămăruţa ei şi asculta 
şoaptele şi chicotelile băieţilor din paturile lor suprapuse 
din camera de vizavi, pur şi simplu nu putea înţelege de ce 
îi invidiau ei singurătatea. 


48. 


Sonja făcuse tot ce-i stătea în putinţă să încerce să-l 
convingă pe Tómas să se întoarcă jos, la parter, unde îl 
aştepta tatăl lui. Fusese o seară minunată. Se jucaseră şi 
citiseră cărţi de benzi desenate şi stătuseră de vorbă. Dar 
nu mai dansaseră. Cumva, era o vizită prea scurtă pentru a 
se mai putea pierde amândoi în ceva atât de copilăresc. 
Aveau să danseze la întoarcerea lui, în weekend, zisese 
Tómas, convins că această scurtare a timpului lor petrecut 
împreună era doar un aranjament temporar. lar ea se 
arătase de acord. Oricum nu avea chef să danseze. Aşa 
obişnuiau ei să se distreze împreună, pe ritmuri bubuitoare 
de salsa în urechi, ţopăind şi râzând pe canapea. 

— Londra, mâine, şuieră Adam în urechea ei când îl luă 
pe Tomas de mână şi îl conduse la maşină. 

— Ne vedem curând, Tommi! strigă ea după băiat, în 
timp ce Adam îl împingea pe bancheta din spate pe băiatul 
cu chipul plin de lacrimi. _ 

Spera ca toate astea să se termine în curând. li spusese 
că nu trebuie să se arate prea viteaz - că nu e nevoie să-şi 

reţină lacrimile. 

Adevărul era că Sonja voia ca el să-i demonstreze lui 
Adam cât de bine se simţea când îşi petrecea timpul 
împreună cu ea. 

Iar el păruse să înţeleagă pe moment, însă fără îndoială 
că acum uitase. 

Se abţinu şi ea până ce maşina dispăru din vedere şi 
apoi se aşeză pe treptele din faţa blocului şi începu să 
plângă. Despărțirea era întotdeauna dificilă, însă de data 
asta fusese deosebit de grea. Abia ce începuseră să 
restabilească legătura pierdută când şi sosise vremea ca el 
să plece, iar ea avea o nevoie disperată de această 
legătură cu fiul ei. I se părea că există un soi de cordon 
ombilical invizibil care îi menținea legaţi unul de altul şi 
prin care circulau fluide esenţiale pentru viaţă - nu doar 
dinspre ea, ci şi din direcţia cealaltă. Dacă acel şuvoi era 
întrerupt prea mult, atunci începeau amândoi să se 
veştejească. 

Îşi şterse lacrimile cu dosul palmei şi trase câteva guri 
mari de aer rece. Simţea un gust de fier în el. Temperatura 
coborâse binişor sub zero grade şi, chiar dacă se apropiau 
cu paşi repezi de primăvară, luminile verde-deschis ale 
aurorei boreale tot se mai legănau pe cerul nopţii ca şi 
cum încercau să o înveselească, chiar dacă ştiau că 
eforturile lor sunt zadarnice. Fără Tómas, ea nu avea cum 
să rămână prea mult timp fericită. Visurile ei despre cum 
trebuia să fie viaţa lor nu erau chiar atât de măreţe încât 
să i se pară nerealist ca ele să se adeverească. Doar tânjea 
după un loc sigur doar pentru ei doi, undeva unde să nu le 
fie teamă şi în care să nu depindă de absolut nimeni, iar 
cea mai grea alegere a lor să fie ce anume vor mânca la 
cină în weekend. Sonja trecuse prin suficientă încordare în 
ultimele luni cât să-i ajungă pentru o viaţă întreagă. In 
plus, îi ajunsese cât stătuse fără Tomas. Trebuia să-şi pună 
planul în aplicare cât mai curând posibil. Nu se mai putea 
continua mult timp în felul ăsta. Pur şi simplu nu mai putea 
suporta. 

49. 


Amy întârzia în dimineaţa aceea, ceea ce îi oferea lui 
Bragi mai mult timp decât petrecea de obicei alături de 
Valdis. Şi nu-l deranja deloc. Tura îi începea abia la patru 
după-amiaza, aşa că oricum nu avea de ce să se grăbească 
să plece de acasă. Amestecă în porridge, luă un pic pe 
vârful lingurii şi o hrăni cu el pe Valdis. În ultima vreme, 
ea mânca tot mai puţin. Femeia lua ulei de ficat de cod şi 
vitamine, iar fetele făceau tot posibilul să o convingă să 
mănânce, însă, puţin câte puţin, ea se tot micşora. Părea 
să intre într-un regres, nu doar ca personalitate, ci şi din 
punct de vedere fizic. Trupul parcă îi dispărea câte puţin în 
fiecare zi, ca şi cum s-ar fi retras în el însuşi, iar ea 
devenise uşoară ca un fulg. Bragi nu îşi făcea niciun fel de 
iluzie în privinţa capacităţii sale de a-i prelungi viaţa. Soţia 
lui avea să plece când îi sosea timpul, însă până atunci el 
urma să se asigure că ei îi este cât mai bine. I-o datora. 

— Bună! strigă Amy din hol, apoi apăru cu un surâs pe 
faţă. 

O sărută pe Valdis pe obraz, ca şi cum ar fi fost bunica ei 
sau vreo mătuşă mai în vârstă, iar Bragi merse în 
bucătărie ca să facă nişte cafea. In drum, luă ziarul gratuit 
Fréttablaðið din hol şi văzu că nu era nicio ştire 
interesantă, ci doar zumzetul de nemulţumire din ultimele 
luni: preţul combustibilului era în creştere, firmele aflate 
în dificultate concediau angajaţi pe bandă rulantă, iar 
bătrânii şi persoanele cu dizabilităţi adunau cutii goale de 
prin oraş ca să mai câştige nişte bănuţi în plus pentru 
mâncare. Răsfoi un pic ziarul cât fierse cafeaua, marcă 
ştirile pozitive cu o cruce, umplu trei ceşti şi le luă cu el în 
sufragerie. Se aşeză pe vechiul său fotoliu, în timp ce Amy 
o aducea pe Valdis înapoi din baie şi-o ajuta să se aşeze în 
scaunul cu înălţime reglabilă. Incheieturile ei deveniseră 
atât de ţepene şi ea se chinuia atât de tare, încât Bragi îi 
cumpărase un scaun ca să-i facă viaţa mai uşoară. Amy 
suflă în ceaşca de cafea şi sorbi din ea, înainte să o ridice 
şi să o apropie de buzele lui Valdis, pentru ca femeia în 

vârstă să poată bea din ea. 

Bragi începu să citească o ştire despre văduva lui Bobby 
Fischer şi cum avea ea să-i moştenească toată averea, 
potrivit deciziei unui tribunal regional. Numele lui Fischer 
nu avea nicio rezonanţă cunoscută pentru Valdis, însă Amy 
încuviinţa satisfăcută. El ignoră povestea despre replicile 
care urmaseră după cutremurul şi tsunamiul din Japonia, 
întrucât ştia că ar fi întristat-o pe Valdis şi poate chiar ar fi 
înspăimântat-o.  Dezastrele naturale o  tulburaseră 
întotdeauna. Citi în schimb necrologul lui Elizabeth Taylor, 
apoi ridică ziarul pentru ca ea să poată vedea poza actriţei, 
de-a dreptul splendidă într-o rochie albă cu diamante la 
gât şi un pahar în mână. 

La final, citi o ştire care îi plăcea lui şi în care se descria 
cum un tânăr parlamentar, Huni Thór Gunnarsson, fusese 
amendat de poliţie pentru că intervenise atunci când 
agenţi ai diviziei pentru infracţiuni financiare arestaseră 
nişte bancheri aflaţi la o petrecere la care fusese şi el 
invitat. Bragi nu era genul maliţios, însă băieţelul ăla de 
bani gata părea tare înţepat şi îi provoca fiori reci pe 
spate. 

— Gata cu cititul pe ziua de azi, anunţă el, apoi îi dădu 
ziarul lui Amy, lăsându-l deschis la paginile de cancan pe 
care ştia că Valdis le citea întotdeauna. 

Merse în dormitor şi îşi întinse uniforma pe pat. Cămaşa 
pe care o purtase data trecută era curată şi călcată, aşa că 
o mai putea purta încă o dată. Luă fâşia de hârtie de la 
Sonja, pe care se aflau cele două nume, şi o vâri în 
buzunarul pantalonilor de la uniformă. 


50. 


În timp ce intra pe uşile birourilor Procurorului Special, 
Maria avea senzaţia că toată lumea se uită la ea. Ca de 
obicei, merse direct la automatul de cafea şi, în timp ce 
lichidul maroniu curgea într-un pahar, privi discret în jur. 
De bună seamă că îşi imagina lucruri; simţurile ei o 
luaseră razna. Nu-i acorda nimeni atenţie. Tot personalul 

era absorbit de propria muncă, fiecare dintre ei având pe 
cap o groază de treburi de făcut, care-i împiedicau să 
încetinească ritmul în timpul orelor de program. În plus, 
niciunul nu avea habar despre proiectul acesta 
suplimentar pe care i-l încredinţase Finnur, pornind de la 
înregistrările celor cincisprezece apeluri telefonice 
interceptate care, oficial, nici nu existau. 

O aşteptau două şedinţe până la prânz. Prima era peste 
o oră, aşa că merse în birou şi închise uşa în urma ei. E- 
mailurile ei puteau aştepta cât timp mai asculta o dată 
telefoanele Aglăi; de data asta, doar pe cele care ar fi 
putut implica delicte de natură financiară. 

Apelul pe care o pusese Finnur să-l asculte fusese cu 
siguranţă cel mai interesant. Fişierul audio purta data 
când fusese făcut, însă era greu de precizat dacă era vorba 
despre data înregistrării sau data la care fişierul fusese 
copiat de pe un computer pe altul. Era 16 aprilie. Maria 
trecu peste două înregistrări pe care acum le ştia aproape 
pe dinafară, dat fiind că le ascultase cu o noapte înainte, şi 
se concentră asupra celei mai interesante dintre toate, cea 
în care recunoştea glasul de la celălalt capăt al firului. 
Glasul care îi aparţinea fostului director-executiv de bancă 
Jóhann, personaj central în ancheta Procurorului Special. 
Nu exista nicio urmă de îndoială că, la momentul în care 
fusese făcută înregistrarea, Johann fusese beat. 

„Ai făcut o treabă fantastică”, zise el, apoi îl auzi dând 
pe gât alt pahar. „Insă fireşte că eu şi Adam ne facem griji 
din cauză că lucrurile ar putea s-o ia razna.” 

„Voi, băieţi, nu trebuie să vă faceţi griji în privinţa asta”, 
replică scurt Agla. 

În mod clar era nervoasă. Mariei îi era cunoscut tonul 
plat, vexat, cu o notă de sarcasm nu foarte bine ascuns. 
Era exact tonul pe care Agla îl folosise pe parcursul 
tuturor interogatoriilor conduse de Maria în legătură cu 
manipularea pieţei. 

„Va trebui să fii atentă la Ingimar”, adăugă Johann 
scoțând un geamăt. „Foarte atentă.” 

„Ştiu şi eu foarte bine”, rosti Agla la fel de sec, dar cu 

nerăbdare în voce de această dată. 

„E mult mai periculos decât îţi poţi închipui...”, continuă 
Jóhann, şi era evident că o spunea din proprie experienţă. 

Însă Agla i-o reteză scurt: 

„Nu-i nevoie să-mi spui”, rosti ea ferm. „Putem discuta 
mai târziu despre asta.” 

Apoi se auzi un clic şi înregistrarea se încheie. Maria îşi 
dorea ca Agla să-l fi lăsat să continue cu lălăiala lui, pentru 
a putea afla mai multe despre acest Ingimar. Poate că i-ar 
fi oferit astfel un indiciu în privinţa bărbatului pe care Agla 
şi Jóhann îl considerau atât de primejdios. 

Răspunsul veni mai devreme decât ar fi putut spera. Se 
auzi o bătaie în uşă şi un curier îi întinse un plic maro, pe 
care scria, clar, „Confidenţial”. Semnă de primire, apoi 
rupse repede plicul. _ 

Înăuntru se afla desfăşurătorul apelurilor Aglăi. Însă în 
ultima lună erau bizar de rare. Oare să fi avut un alt 
telefon? Sau pur şi simplu nu lua legătura cu prea mulţi 
oameni? Maria evidenţie cu galben numărul pe care Agla îl 
apela cel mai des. Era un număr neînregistrat şi, 
comparându-l cu datele din înregistrări, îşi dădu seama că 
acest număr îi aparţinea iubitei ei, Sonja, pe care se părea 
că Agla o suna cel mai des atunci când era beată, judecând 
după înregistrările ascultate în noaptea precedentă. Mai 
era şi un număr din străinătate, care apărea pe listă şi pe 
care părea că îl apelase în mod repetat. Maria consultă un 
registru telefonic on-line şi văzu că e un număr din 
Luxemburg. Potrivit cărţii de telefoane a Luxemburgului, îi 
aparţinea cuiva pe nume Jean-Claude Berger. Recunoscu 
adresa - era a blocului pe care Agla îl trecuse ca domiciliu. 
Un lucru care pe ea o irita teribil - o locuinţă în străinătate 
complica mult lucrurile, aducând cu ea nenumărate 
formalităţi în plus în cazul de manipulare a pieţei. O altă 
căutare rapidă scoase la iveală faptul că Jean-Claude 
figura ca portar al clădirii. Maria evidenţie toate apelurile 
dintre ei. 

Apoi consultă o carte de telefoane islandeză şi încercă o 
parte dintre numerele de pe listă, aflând astfel că le 

aparţineau, toate, unor localuri fast-food care ofereau 
servicii de livrare la domiciliu, în afară de ultimul. Potrivit 
datei fişierului, aceea fusese discuţia din 10 aprilie, 
aceeaşi zi în care avusese loc apelul pe care îi ceruse 
Finnur să îl asculte. Numele atribuit numărului în cartea 
de telefoane on-line îi era cunoscut: Ingimar. Ingimar 
Magnusson. 

Maria tresări puternic atunci când un coleg îşi îţi capul 
pe uşă. 

— Nu vii la şedinţă? o întrebă el. 

Sări în picioare. Era  bine-cunoscută pentru 
punctualitatea ei fanatică, iar acum întârziase deja zece 
minute. 


51. 


Casa părea să răspândească acelaşi aer mohorât, în 
pofida exteriorului impecabil. Treptele erau măturate şi pe 
uşa de la intrare fusese aplicat de curând un strat nou de 
ulei, astfel încât mirosul lemnului de esenţă tare plutea pe 
strada din liniştitul şi elegantul cartier londonez, unde 
toate casele erau locuite de cetăţeni bogaţi şi privilegiati. 

Sonja rămase câteva secunde la baza scărilor, înainte 
de-a izbuti să-şi adune curajul să ciocăne. Avea amintiri 
înfiorătoare cu această casă. Simţea că locul era atât de 
impregnat de groază şi de durere, încât practic putea auzi 
ecoul ţipetelor scoase de victimele persoanei care locuia 
aici, domnul Jos€... şi al oribilei creaturi care îi era animal 
de companie. 

Nu exista persoană de care Sonja să se teamă mai mult 
pe lumea asta şi, cu toate că încercă să-şi menţină în frâu 
emoţiile, amintirea cu el era atât de vie, încât nu avea 
încotro decât să fie îngrozită. Simţi cum pe picioare i se 
face pielea de găină când uşa grea se deschise scârţâind. 
Faptul că era lăsată să scârţâie aşa pesemne că era un 
gest deliberat - o măsură în plus de-a băga spaima în 
musafiri. În rest, toată casa era extrem de bine îngrijită şi 
n-ar fi fost nicio problemă pentru locatari să folosească 

două-trei picături de ulei ca să elimine zgomotul. 

— Tu trebuie să fii Sonja, rosti un glas feminin cald, cu 
accent mexican. Bine ai venit! 

Sonja o urmă pe femeie şi, fără să vrea, rămase 
captivată de spatele acesteia. Purta o rochie mulată şi 
şoldurile i se roteau seducător în timp ce păşea. Părul 
negru, lucios, îi atârna până aproape de mijlocul spinării, 
iar în jurul ei plutea un nor de parfum. 

— De bună seamă că l-ai cunoscut pe soţul meu, domnul 
José, zise femeia, întorcându-se spre ea şi făcând semn 
către indianul masiv, care era îmbrăcat la fel ca la ultima 
vizită a Sonjei aici - în tricou şi pantaloni scurţi - şi care 
transpira prin toţi porii, cu toate că temperatura era mai 
acceptabilă decât data trecută. 

Bărbatul porni direct spre Sonja şi depuse două săruturi 
apăsate pe obrajii ei, trăgând-o atât de strâns în braţe, 
încât fu sigură că hainele aveau să-i rămână ude de la 
sudoarea lui. 

— E foarte afectuos, zise femeia cu un surâs, întinzând şi 
ea o mână. Eu sunt Nati. Mucho gusto”! 

— Mucho gusto! mormăi şi Sonja drept răspuns, 

conştientă că glasul îi era cu o octavă mai sus decât de 
obicei. 
_ Spaima părea să-i fi întins la maximum corzile vocale. 
Însă era uşurată că se afla şi o femeie aici. Ideea ei poate 
că nu avea cine ştie ce sens, însă simţea că prezenţa unei 
femei ar fi redus şansele să i se întâmple ceva rău. 

— E gata cina, anunţă domnul Jose, spre marea 
surprindere a Sonjei. 

Ultima masă de care avusese parte aici se sfârşise 
printr-o baie de sânge, aşa că spera ca, de data asta, să 
izbutească să ia marfa şi să se care cât mai repede. 

Cei doi trecură de-o parte şi de alta a ei şi merseră 
împreună în salonul unde se servea masa, care acum era 
decorat cu mai mult bun-gust decât data trecută. Un covor 
spaniol împletit ocupa centrul podelei, în colţuri se aflau 
câteva canapele confortabile şi masa din centru era 


5 Îmi pare bine, în 1b. sp., în orig. (n. trad.). 

acoperită cu servicii de argint şi de porțelan. Domnul Jose 
ocupă un loc în capul mesei, în timp ce Nati trase un scaun 
pentru Sonja şi îl împinse sub ea când se aşeză. Apoi îşi 
ocupă şi ea locul în celălalt capăt al mesei şi sună dintr-un 
clopoțel de argint. Clinchetul acestuia încă mai răsuna în 
încăpere când îşi făcu apariţia servitorul cu ten palid pe 
care Sonja îl văzuse data trecută, purtând o tavă cu trei 
castroane cu supă. 

În timp ce bărbatul aşeza castroanele pe masă, Sonja 
auzi un mârâit profund, ameninţător, venind de undeva din 
adâncurile casei. Simţi îngrozită cum stomacul i se strânge 
într-un nod. Zgomotul nu se asemăna cu nimic altceva de 
pe lumea asta - nici şuierat, nici lătrat, ci durerea 
neîndurătoare emisă de gura unui animal înfometat, închis 
în cuşcă. 

Tigrul era încă aici. 

— Lucrurile n-au mers prea bine în Islanda, zise domnul 
Jose, sorbind zgomotos din lingura cu supă, dar tot nu 
suficient de zgomotos ca să acopere un alt mârâit al 
tigrului. Întâi ai dispărut tu, apoi cei de la vamă au prins 
pe cineva. Asta în afară de problema cu avocatul, Thorgeir. 

Sonja simţi cum i se scurge sudoarea pe spate. Acum era 
sigură că urma să fie pedepsită pentru că fugise. Nedorit, 
un gând îi trecu prin minte - prefera să piardă o mână sau 
un picior în gura tigrului? Era alegerea pe care fusese 
nevoit să o facă prostul de Amadou, cel care se răzvrătise 
aiurea, cu ocazia ultimei ei cine luate aici. Se întrebă dacă 
să-şi ceară iertare sau să încerce să-i explice, să găsească 
o scuză şi s-o exprime prin cuvinte care să ajungă în vreun 
fel la inima acestui individ. 

— Am fugit ca să scap de Adam, rosti ea. 

Faptul că alesese direct adevărul o luă chiar şi pe ea 
prin surprindere. 

— Mă trata foarte rău. Avem un băieţel, după cum bine 
ştii, iar el refuză să mă lase să-l văd. Aşa că l-am luat pe 
băiat şi am fugit. La fel ar face orice mamă. 

— La fel ar face orice mamă, repetă Nati, încuviinţând 
din cap cu compasiune şi aruncându-i soţului ei o privire 

serioasă. 

— Mmm! 

Domnul José ridică spre gură castronul cu supă şi sorbi 
ce mai rămăsese în el. Apoi extrase un pachet de ţigări din 
buzunar, scoase una şi o roti între degete ca să răsfire un 
pic tutunul dinăuntru. Pescui o punguliţă din buzunarul de 
la tricou, apoi turnă cu atenţie în tubul de hârtie al ţigării, 
după care îndesă la loc nişte tutun şi şi-o aprinse. Ţigara 
se consumă după doar câteva fumuri, iar după ce-şi 
recăpătă suflul, bărbatul păru mult mai binedispus. 

— O să stau de vorbă cu Adam, zise el. Nu e corect când 
un bărbat refuză să lase o mamă să-şi vadă copilul. 

— Nu e corect ca un bărbat să facă asta, se arătă de 
acord şi Nati. 

— Ţi-aş fi foarte recunoscătoare, zise Sonja. 

— Vrei să ai băieţelul mai mult timp cu tine? întrebă 
domnul José. 

— Categoric! răspunse Sonja fără nicio ezitare. Mi-a 
plăcea să-l am cu mine tot timpul. Ar putea merge la tatăl 
lui când călătoresc eu. 

— Nicio problemă, zise domnul Jose, întinzând o mână 
într-o parte, într-un unghi de nouăzeci de grade faţă de 
trupul lui. 

Sonja se uita la el fără să înţeleagă, până ce Nati tuşi, 
apoi îi făcu semn cu capul, ţuguindu-şi buzele şi făcând-o 
pe Sonja să priceapă că trebuia să-i pupe mâna în semn de 
recunoştinţă. 

Se ridică iute de pe scaun, se lăsă în genunchi în faţa 
domnului Jose şi-i sărută mâna întinsă. li era sincer 
recunoscătoare. Dacă asta era tot ce trebuia să facă pentru 
a-şi recăpăta fiul, atunci şi-ar fi petrecut bucuroasă toată 
ziua în genunchi în faţa lui, acoperindu-i mâna transpirată 
cu o mie de pupături. 

— În schimb, va trebui să faci şi tu ceva pentru mine, 
adăugă el în vreme ce-şi retrăgea mâna. 

Era de la sine înţeles. Într-o astfel de afacere, cu 
siguranţă că să pupi mâna cuiva era o plată mult prea mică 
pentru recuperarea unui copil. Şi, probabil, insuficientă 

pentru a scăpa de fălcile tigrului. 
— Orice, răspunse Sonja. Absolut orice. 


52. 


Când Agla ajunse la Grill Bar, Ingimar comandase deja 
meniul cu opt feluri pentru toată lumea şi se afla la bar 
alături de un alt bărbat, având amândoi băuturi în mâini. 

— Agla, mi-ar plăcea să ţi-l prezint pe Jón! Jón, ea e 
Agla! 

Îşi scuturară mâinile şi Agla rămase surprinsă de cât de 
mici puteau fi mâinile unui bărbat matur. Acesta avea o 
constituţie delicată, deşi părea de aceeaşi înălţime cu 
Ingimar, şi pe ea o ducea cu gândul la o pasăre. 

— Jón este directorul financiar al fabricii de aluminiu, 
cum ţi-am zis mai devreme, continuă Ingimar. Şi mi s-a 
părut important să faceţi cunoştinţă, dat fiind că e esenţial 
să clădim legături personale, să stabilim o relaţie de 
încredere. 

Jón încuviinţă din cap, iar Agla zâmbi amabil. Apoi 
surprinse privirea ospătarului şi-i ceru un pahar cu vin alb. 
Prefera să le rămână fidelă strugurilor în această seară şi 
să se ţină departe de bere şi de chestiile mai tari, ca să nu 
se îmbete. 

— Agla e o expertă de primă mână în domeniul ei, zise 
Ingimar, dându-i lui Jón un ghiont cu cotul şi făcându-i 
maliţios cu ochiul Aglăi. Există finanţişti cu care am 
colaborat şi care sunt în stare să-şi întreţină permanent 
egourile mult prea umflate, oameni care nu pot rezista 
tentaţiei de a-şi trăi viaţa la maximum, însă după marea 
criză financiară, să te răsfeţi într-un asemenea mod atrage 
în mod sigur probleme. lar Agla e genul competitiv. 
Persoanele competitive n-au nevoie să-şi hrănească 
egourile. Trebuie doar să câştige. 

— Ăsta-i genul de oameni în care nu poţi avea încredere, 
completă Jón, ridicându-şi paharul cu mâna lui delicată. 

Agla îşi ridică şi ea paharul şi bău nişte vin. Rămaseră 
toţi trei tăcuţi cât ospătarul merse în spatele barului ca să 

ia ceva. 

— Când Ingimar a sugerat să adoptăm această strategie, 
recunosc că am avut ceva îndoieli, continuă Jon când 
dispăru riscul să tragă cineva cu urechea la ei. Însă când 
au început să sosească hârtiile, mi-am dat seama că 
fuseseră întocmite cu o asemenea măiestrie, încât erau pur 
şi simplu beton. E o adevărată dovadă de geniu să treci 
totul prin acest fond speculativ internaţional. Cum 
Dumnezeu ai convins un fond atât de mare precum Creek 
să se ocupe de asta? întrebă el cu o scânteie de încântare 
în privire. 

— N-a fost ieftin, răspunse Agla. Absolut deloc. 

— Cred şi eu, zise Ingimar, iar Jón dădu din cap în semn 
că înţelege perfect. 

— De aceea s-au investit sume atât de mari în manevră. 
Fiecare fond care se ocupă de o asemenea datorie percepe 
o taxă. 

Se hotări să nu-l pună şi pe el la curent cu faptul că 
majoritatea firmelor şi a fondurilor prin care era filtrată 
datoria îi aparţineau ei. 

— Desigur, desigur, murmură Ingimar cu glas coborât, 
apoi îşi drese glasul şi Agla înţelese că acum el urma să 
mute discuţia la chestiuni mult mai importante. 

Doar pentru asta şi avea loc această întâlnire: pentru 
datoria cea mare. 


53. 


— Habar n-ai cum sunt oamenii ăştia! se răstise Adam, 
cu glasul extrem de piţigăiat de panică şi umblând încolo 
şi-ncoace prin sala de şedinţe. 

O pată bleumarin de sudoare se întindea pe spatele 
cămăşii sale bleu precum o lună aflată în creştere. Scena 
se întâmpla cu şase luni înainte de criza financiară şi 
grijile îi făceau deja de săptămâni bune să nu mai doarmă 
cum trebuie noaptea, astfel că atmosfera din sala de 
şedinţe de la ultimul etaj al băncii devenea tot mai 
încordată. 

— Ar fi trebuit să ştim şi noi de la bun început în ce ne 
bagi, şuierase Jóhann, lăsând să cadă o pastilă pentru 
stomac într-un pahar cu apă, unde începuse să sfârâie şi să 
scoată o mică furtună de bule. 

— Şi voi doi v-aţi arătat tare nerăbdători să le luaţi banii, 
zisese Adam, iar atât Agla, cât şi Johann ştiau că are 
dreptate. 

Primiseră cu braţele deschise noii clienţi pe care îi 
prezentase el. Chiar dacă habar n-aveau cine sunt, de fapt, 
aceşti clienţi, ar fi trebuit să-şi dea seama că sumele acelea 
de bani n-ar fi avut cum să provină din surse legale. 

— Corect, spusese Agla. Am fost cu toţii tare bucuroşi să 
luăm banii pe care să-i folosim aşa cum credeam de 
cuviinţă, şi e numai vina noastră dacă a ieşit un dezastru. 

— O recesiune globală nu e tocmai vina noastră, 
murmurase Jóhann, sorbind lichidul alb din pahar. E greu 
să te descurci cu linii de credit care se închid pur şi 
simplu. 

— Cu toţii am supraevaluat cât anume va influenţa acest 
aflux de bani preţul acţiunilor băncii. Dacă previziunile 
noastre s-ar fi dovedit corecte, atunci ar fi reprezentat o 
soluţie perfectă din toate punctele de vedere, completase 
Agla. 

Uneori îi plăcea să gândească cu voce tare, iar când 
erau doar ei trei, ceilalți o ascultau. 

— Dar pur şi simplu au fost prea mulţi factori care au 
contribuit la creşterea acestuia, adăugase ea. Pe de altă 
parte, dacă strategia, ca întreg, ar fi fost mai amplă, atunci 
ar fi funcţionat cum trebuie, am fi vândut la preţ maxim, 
am fi returnat împrumutul şi am fi păstrat şi pentru noi o 
porţie zdravănă. 

Jóhann îşi lăsase paharul deoparte şi rămăsese privind 
fix în depărtarea din faţa lui. 

— Dacă zici tu, spusese el. Dacă zici tu. 

Adam continua să umble dintr-un colţ în celălalt al sălii 
de şedinţe, în timp ce atenţia Aglăi rămânea concentrată la 
chipul lui Jóhann: vedea bine, după expresia lui, că pune 
ceva la cale. 

— Dacă adoptăm iar aceeaşi strategie, însă la o scală de 
zece ori mai mare, atunci suntem în siguranţă, zisese el, 
iar Aglăi îi tresăltase inima în piept de nerăbdare. 

— Da, zisese şi ea, înțelegând din prima. 

— Ce? întrebase Adam şi, fără să mai aştepte niciun 
răspuns, se lansase în acelaşi discurs cu care începuse 
acea şedinţă: Dacă tu chiar crezi că ştii o cale de scăpare, 
atunci ar fi bine să fie rapidă, pentru că mie, unul, nu-mi 
place să fiu stâlcit în bătaie. Voi doi nu-i cunoaşteţi pe tipii 
ăştia cărora le datorăm bani, însă eu da! 

— Dacă aranjăm un împrumut şi trimitem banii pe 
aceeaşi rută - prin Tortola, Insulele Cayman şi Elveţia, 
zisese Agla, exprimând în cuvinte gândurile lui Johann, 
astfel încât să priceapă şi Adam, în pofida agitaţiei de care 
era stăpânit, atunci va funcţiona. Cu condiţia ca suma să 
fie atât de mare, încât să fie suficientă să ridice preţul 
acţiunilor băncii când se va reveni la normal. 

— Cunosc pe cineva care are muşchii de zece ori mai 
mari şi care ar putea fi convins să o facă, intervenise 
Johann. 

lar cu asta, Adam se aşezase în sfârşit jos, apoi în 
cameră se aşternuse un moment de tăcere, în timp ce ei 
începeau să înţeleagă anvergura a ceea ce urmau să facă. 

Aşa îl cunoscuse Agla pe Ingimar, şi aşa prinsese viaţă şi 
marea datorie. 


54. 


Sonja aşteptă în tăcere cât timp domnul José îşi pregăti 
o nouă ţigară cu cocaină. Nati era în mod evident obişnuită 
cu acest comportament al lui, aşa că era cel mai bine să-i 
urmeze şi ea exemplul şi să aştepte răbdătoare. 

— Nu e bine când se închid rutele, rosti domnul Jose 
după ce pufăi niţel din ţigară şi-şi recăpătă suflul după 


€ Tortola: cea mai mare și mai populată dintre Insulele Virgine 
Britanice, un grup de insule care face parte din Arhipelagul Insulelor 
Virgine. Are o suprafaţă de 55,7 km? și o populaţie totală de 23.908 de 
locuitori, dintre aceștia 9.400 fiind în Road Town (n. trad.). 

violentul acces de tuse care urmă după asta. Deranjează 
echilibrul tuturor lucrurilor şi mie nu-mi place deloc. 

— Te referi la Groenlanda, bolborosi ea, dându-şi 
imediat seama că teama pusese complet stăpânire pe ea. 

În mod normal îşi păstra calmul în condiţii de stres, însă, 
cumva, faptul că stătea la masa domnului Jose îi răpise 
obişnuitele măsuri de precauţie pe care şi le lua de fiecare 
dată. 

Sonja voia să-şi muşte limba, însă era prea târziu. 
Domnul Jose miji ochii şi rămase fixând-o cu o mină 
enigmatică imposibil de interpretat. 

— Muy bien, zise Nati. Eşti isteaţă. E isteaţă, mi amor”. 

— Poate prea isteaţă, spuse domnul José, ridicându-se în 
picioare. Poate mult, mult prea isteaţă. De unde ştii despre 
Groenlanda? 

— Pot merge eu în Groenlanda, adăugă Sonja cu iuţeală, 
compensând pentru greşeala comisă şi încercând să ofere 
impresia că e pregătită să muncească, trăgând nădejde că 
nu 0 vor privi ca pe un soi de ameninţare. 

Domnul José se apropie alene de Sonja până ce rămase 
exact în spatele ei. Sonja rămase ca înţepenită, cu inima 
bubuindu-i în piept. Se pregătea să explice de unde ştia de 
Groenlanda, când, dintr-odată, simţi mâinile domnului Jose 
în jurul gâtului, strângând. 

În faţa ochilor i se aşternu un întuneric adânc şi simţi 
cum un val de ameţeală îi străbate corpul. O auzi pe Nati 
murmurând ceva şi pe tigru mârâind în depărtare, apoi 
nimic, ci doar liniştea care se prelungi până ce el slăbi 
strânsoarea şi ea putu auzi din nou ceva. 

— Sper că înţelegi că Groenlanda e mina noastră de aur! 
rosti el lent, rămânând tot în spatele ei. 

Sonja nu mai era în stare să zică nimic, glasul parcă o 
părăsise cu totul, aşa că nu făcu decât să încuviinţeze 
viguros din cap. 

— Problemele întâmpinate cu livrarea mărfii în America 
sunt pur şi simplu incredibile, iar costurile sunt 


7 Foarte bine, respectiv, iubirea mea, în limba spaniolă., în original (n. 
trad.). 

astronomice. Există tipi care construiesc submarine ca să 
mişte cocaina de colo-colo, pentru numele lui Dumnezeu! 
Şi nici măcar asta nu e deajuns, pentru că fiecare a doua 
navă e prinsă. 

Acum se înfuriase şi străbătea încăperea în lung şi-n lat 
în timp ce vorbea. 

— Prin urmare, Nati, Dumnezeu s-o binecuvânteze, 
odorul meu, mama copiilor mei, a avut ideea să încercăm 
cu livrări mici şi regulate - pe ruta europeană obişnuită, şi 
apoi de la nord la sud, prin Groenlanda. 

Se opri lângă Nati şi îi sărută creştetul capului. 

— Ocolim jumătate de lume, râse Nati. Dar merită... 
chiar merită. 

— lar bonusul e că, dacă e prins cineva, se pierde doar o 
cantitate mică de marfă, nu cele cinci sute de kilograme pe 
care le poate căra un submarin - adică ce s-a mai 
întâmplat de câteva ori. 

Domnul José izbucni în râs şi Nati zâmbi şi ea odată cu 
el. 

Sonja încuviinţa întruna din cap, deşi nu prea avea 
impresia că acele cantităţi pe care le căra ea sunt chiar 
mici. Însă voia să arate foarte clar că înţelege şi că e de 
acord cu tot ce spuneau ei. Mintea îi era încă învăluită în 
ceaţă şi, dintr-un oarecare motiv, în faţa ochilor îi apăru o 
imagine cu Tómas nou-născut, stând cuminte în pătuţul lui 
de la maternitate. 

Domnul Jose o bătu pe spate, făcând-o să tresară şi să 
înceapă să plângă uşor. El nu păru să observe şi ieşi din 
cameră. 

— Ay, linda, que te pasa*? zise Nati cu blândeţe şi-şi lăsă 
o mână pe umărul ei. Trebuie să te lăsăm să faci un duş, 
scumpa. Hai cu mine! 

O trase pe Sonja de mână. Ea încercă să se ridice, însă 
picioarele refuzară să o asculte, dat fiind că încă era moale 
de groază, atât de moale, de fapt, încât mintea ei nici 
măcar nu izbutise să o ajute să înţeleagă umilinţa de a se fi 
scăpat pe ea. 


3 O, drăguța, ce s-a întâmplat? în limba spaniolă, în original (n. trad.). 

55. 


În timpul mesei cu opt feluri de mâncare de la Grill Bar 
ajunseră şi în punctul în care, cu ajutorul consistent al lui 
Ingimar, trebuiau să găsească un consens cu privire la 
cum să şteargă măcar o bucată însemnată a marii datorii. 

Jon ciugulea ca o pasăre din mâncare, un indiciu al 
motivului pentru care fizicul lui nu era ceva mai robust. 
Aborda fiecare fel de mâncare care îi era pus în faţă 
împărţindu-l în două, apoi mâncând doar o jumătate. 
Tânărul ospătar stagiar care debarasa masa părea atât de 
îngrijorat, încât Agla se simţea tentată să-l complimenteze 
pentru mâncare. 

— În contextul acestui proiect important la care Agla 
lucrează în favoarea noastră, mi se pare rezonabil să 
întreb care va fi rezultatul final pentru ea şi pentru colegii 
ei, zise Ingimar, ştergându-se discret la gură cu un 
şerveţel şi lăsându-l apoi să îi cadă în poală. 

Îşi terminase friptura şi adunase ultimele resturi de sos 
cu ce-i mai rămăsese din pâine, astfel încât farfuria îi era, 
practic, curată. Privirea îi fugi cu iuţeală la farfuria lui Jon, 
unde jumătate de friptură zăcea neatinsă. 

— Vom vedea în trimestrul următor care va fi efectul 
general, răspunse Jón. Până acum nu am primit decât o 
factură, iar următoarea factură privind împrumutul va sosi 
în septembrie... 

— August, îl corectă Agla. Şi n-ar trebui să fie o 
problemă să schiţaţi o previziune precisă... cu privire la ce 
vă va oferi în schimb această înţelegere. Suma primită 
înapoi pentru împrumut nu va reprezenta decât profit pur, 
care poate părăsi ţara şi se duce direct către firma-mamă, 
fără să trebuiască să vă mai preocupe îngrădirile aplicate 
valutei. 

— În plus, e o sumă atât de mare încât e suficientă să ne 
ofere posibilitatea să fim scutiţi de taxe însemnate, astfel 
încât beneficiul e semnificativ mai mare decât am prezis 
noi, adăugă Ingimar. 

— Prin urmare, fabrica de aluminiu nu ar trebui să 

plătească vreo taxă cel puţin în următorii trei ani, 
concluzionă Agla, care aruncase o privire la raportul 
trimestrial al fabricii şi făcuse nişte calcule în minte. 

Lucru pe care îl putea face oricine. Şovăiala lui Jon nu 
era provocată de nesiguranţă. Mai exista ceva care-l 
reţinea. 

— Îmi imaginez că tu şi oamenii tăi aşteptaţi o ştergere 
a datoriei, zise Jón, fără să întâlnească privirea Aglăi, ci 
fixând masa şi porţia doar pe jumătate mâncată. 

Agla nu-i răspunse, întrucât, după părerea ei, nici nu 
merita un răspuns. Normal că aşteptau o ştergere a 
datoriei. Că doar nici ea nu făcuse toate astea de pomană. 

— Un împrumut poate dispărea la fel de uşor pe cât 
poate apărea, zise Ingimar. Nu-i nimic complicat în această 
privinţă. 

— Vorbim aici de zeci de miliarde, zise Jón, accentuând 
cuvântul „miliarde”, ca şi cum acesta, simbolizând atâtea 
zerouri, ar fi trebuit tratat cu ceva mai mult respect. 

Agla oftă neauzit. li cunoştea bine pe bărbaţii de tipul 
lui, bărbaţi care foloseau banii ca unealtă de mânuit 
puterea, intermediari care să agăţau cu ghearele de orice 
fărâmă de putere. Insă pe ea nu o speriau zerourile. Din 
punctul ei de vedere, puteau fi trei, şase sau şase sute. Şi 
nici astfel de bărbaţi nu o speriau. 

— Ştim cu toţii că aceşti bani nu apar niciodată în cifrele 
oficiale ale firmei, acesta fiind motivul pentru care îi putem 
împrumuta chiar mâine, zise ea, surprinzându-i privirea lui 
Jon şi zâmbind, căci o mulțumea faptul că putea forţa ea 
prima. Aşa că n-ar trebui să fie o problemă să o faceţi să 
dispară din pix. 

— Păi, poate în nişte ani... începu Jón, însă Agla i-o tăie 
scurt: 

— Nu! spuse ea ferm. Trebuie să dispară dintr-odată. 
Acum. 

Era momentul unei ameninţări: 

— Altminteri chiar nu văd sensul pentru care să puteţi 
muta zeci de miliarde din ţară în fiecare an dacă eu, 
personal, rămân tot înglodată în datorii. 

Accentuă şi ea cuvântul „miliarde”, mai mult ca să se 
amuze decât ca să-l atace, iar el păru stânjenit. Ingimar 
rămăsese tăcut, sporind tensiunea, iar ochii i se tot mişcau 
de la Jón la Agla şi înapoi, ca şi cum ar fi urmărit un meci 
de tenis. 

— Hmm! făcu Jon, ridicându-şi furculiţa şi începând să-şi 
împingă prin farfurie bucata de friptură pe jumătate 
mâncată, scoțând alt „hmm!”, lăsând furculiţa la loc şi 
făcându-i semn ospătarului. Am dori şi desert. 

Ospătarul dădu aprobator din cap, le adună farfuriile şi 
dispăru. 

— Ar fi convenabil, reluă Jón, lăsându-se pe spate în 
scaun, dacă o mică firmă pe care o am în Elveţia s-ar putea 
ocupa de ştergerea datoriei. Contra unei taxe, fireşte. 

— Normal, zise Ingimar, cu un zâmbet satisfăcut pe faţă. 

— Fireşte, adăugă şi Agla. 

Câştigase. Simţi valul de entuziasm care venea odată cu 
victoria. Ingimar avusese dreptate când îi spusese că ea e 
cineva care are nevoie de competiţie. Pe de altă parte, 
însă, acest păsăroi, Jón, era pur şi simplu lacom. 


56. 


Când Sonja îşi veni iar în fire, se trezi că Nati o vârâse 
sub duş şi că acum stătea ghemuită lângă ea, scăldându-i 
partea inferioară a trupului cu apă caldă. 

— Mersi, o s-o fac eu singură! spuse ea, luând para 
duşului din mâna ei. 

Nu exista nicio perdea care să-i ascundă goliciunea, însă 
se vedea totuşi un prosop într-un cârlig de lângă duş, pe 
care îl luă mai apoi şi cu care se înfăşură folosind doar o 
mână, în timp ce cu cealaltă oprea apa. 

— Îmi pare extrem de rău! zise ea apoi, iar Nati dădu 
nepăsătoare din mână, ca şi cum nu era deloc neobişnuit 
ca musafirii să se scape pe ei în sufrageria sa. 

— Poate fi îngrozitor de aspru, zise ea. E un monstru. 

Neştiind cum să reacționeze la asta, Sonja nu îndrăzni 
să se arate de acord cu femeia, deşi era pe deplin convinsă 

că domnul Jose chiar era un monstru. Rămase pe loc, 
jenată, înfăşurată în prosop în faţa acestei femei ciudate 
care o cărase până aici, neajutorată şi aproape 
inconştientă, o vârâse sub duş, o dezbrăcase şi o spălase 
ca pe un copil mic. 

— Credeam că o să mă omoare, şopti ea. 

Nati ridică privirea şi ochii li se întâlniră în ceea ce 
Sonja alese să interpreteze ca fiind înţelegere reciprocă. 

— O să-ţi împrumut nişte haine, adăugă iute Nati, apoi 
se făcu nevăzută. 

Sonja se înfăşură şi mai strâns cu prosopul şi o urmă 
afară din baie, intrând într-o cameră ce părea un dormitor 
de oaspeţi. Încă-i mai tremurau picioarele şi izbuti să-şi 
găsească echilibrul proptindu-şi o mână în perete. Nu mai 
fusese niciodată atât de îngrozită. Chiar crezuse că domnul 
Jose avea s-o omoare. 


Dai 


În timp ce stătea în taxiul care o ducea înapoi la hotel, 
tot ce avea legătură cu această călătorie părea să fi 
căpătat o tentă ireală. Era ca un coşmar prelungit, mintea 
jucându-i feste, stresul şi frica amestecându-se şi 
transformându-se într-o halucinație absurdă. Insă colanţii 
albaştri strălucitori pe care i-i împrumutase Nati şi 
usturimea din gât când înghiţea erau cât se poate de reale. 

Incercă să-şi abată gândurile la altceva, să privească 
spre viitor şi să se concentreze la ce avea de făcut mai 
departe. Stătea cu o geantă în braţe, cu cinci kilograme pe 
care acum trebuia să le ambaleze şi să le ia cu ea în 
Islanda, iar de acolo în Groenlanda, dacă lucrurile 
decurgeau aşa cum credea ea. 

Incă se simţea nesigură pe picioare când intră în hotel, 
iar gura îi era plină de salivă, pentru că era prea dureros 
să înghită. Holul de la intrare era liniştit - doar un grup de 
femei ce stăteau pe fotolii, cu câte o porţie de desert în 
faţă, şi trei bărbaţi în costume, cu pahare de bere în mâini, 
care se uitau la ştirile de la televizor. Sonjei îi luă o vreme 
să-şi dea seama că imaginile erau de acasă. Preţ de o clipă 


e 131 - 


îi trecu prin minte că era vorba despre o ştire veche, până 
când îşi dădu seama că era ceva ce urma să-i dea toate 
planurile peste cap. Textul de pe burtiera de sub imaginile 
cu o coloană de fum enormă, care se ridica spre ceruri 
precum o ciupercă uriaşă, spunea: Vulcanul islandez a 
erupt. 


57. 


— Ce-i aşa special la individul ăsta? întrebă Atli Thor 
pentru a doua oară. 

Privirea lui Bragi era aţintită la ecranul pe care era 
sigur că găsise persoana potrivită, bărbatul al cărui nume 
se aflase pe hârtia de la Sonja: Illugi Ævarsson. Căutase 
numele pe Google, îl găsise pe Facebook şi apoi se 
Chinuise să-i scormonească prin poze. Potrivit listei cu 
pasageri, acesta sosea de la Glasgow şi era unul dintre 
puţinii bărbaţi care călătoreau singuri. Normal că individul 
îi atrăsese atenţia lui Bragi. Era îmbrăcat cu un costum 
gri-deschis, cu o cămaşă descheiată la gât, şi trăgea după 
el o valiză specială pentru calculatoare, masivă, pe role, 
prin holul terminalului. 

— N-ar trebui să terminăm şi noi şi s-o ştergem acasă? 
zise Atli Thór, bătându-l pe Bragi pe spate. 

Era într-o dispoziţie bună, întrucât erupția vulcanului 
făcuse să se închidă aeroportul şi acesta era ultimul zbor 
de după-amiază. Zborurile de seară fuseseră întoarse din 
drum, aşa că nu le mai rămăsese de făcut decât să trimită 
personalul acasă. Nu se supăra nimeni la gândul unui 
weekend liber venit pe neaşteptate. 

— Stai o clipă, ceru Bragi şi se zgâi mai atent la chipul 
bărbatului de pe ecran. 

Nu se pricepea să recunoască feţele oamenilor, însă cu 
siguranţă părea să fie individul pe care-l căutau. 

— Ce mai e? întrebă Atli Thor pe un ton scăzut, în care 
acum se simţea şi încordare. Piele de găină? Al şaselea 
simţ? 

— E ceva la el, răspunse Bragi, care era sigur că 


132 œ» 


nimerise pe cine trebuie. 

— Îl verificăm acum, decise Atli Thór şi dispăru 
instantaneu în direcţia sălii de sosiri. 

Bragi porni după el, simțind cum i se înrăutăţeşte 
durerea de genunchi. 


m 


Chiar dacă Atli Thór golise cu totul valiza bărbatului în 
camera de percheziţii, valiza însăşi rămânea suspect de 
grea. O luă cu el în camera de-alături, pentru a fi scanată. 
Conform regulilor, trebuia să se găsească indicii de natură 
organică înainte ca trollerul să poată fi tăiat. 

Cât timp Atli Thór lipsi din cameră, Bragi rămase tăcut 
şi-l măsură pe bărbat cu privirea din cap până-n picioare. 
Părul brunet îi era tuns scurt şi începea să-i încărunţească 
la tâmple. Era bărbierit proaspăt, hainele îi erau de 
calitate superioară şi chiar şi pantofii îi erau lustruiţi. Era 
un bărbat arătos şi, cumva, nu remarcai nimic ieşit din 
comun la el. Nu părea deloc neliniştit, ci doar nerăbdător. 
Doar stătea acolo, îl urmărea pe Bragi şi aştepta. 

Bragi pipăi în buzunar şi scoase hârtia de la Sonja. Citi 
şi cel de-al doilea nume: Thorsteinn Thorsteinsson. 
Împături hârtia şi o vârî la loc în buzunar. 

— Thorsteinn Thorsteinsson, zise el, uitându-se atent la 
bărbat. Acesta-i avocatul pe care vrei să-l suni? 

Bărbatul pufni surprins. 

— Nu. Cine ţi-a zis asta? 

— Nu asta ai zis? 

— Poftim? Eu n-am zis nimic. Tu eşti cel care l-a pomenit 
pe acest Thorsteinn... 

— ... Thorsteinsson. 

— Eu n-am zis nimic despre niciun avocat, mârâi 
bărbatul, pe chipul căruia se ivise deja o expresie furioasă. 

Se ridică şi-şi scoase sacoul, iar Bragi concluzionă în 
sinea lui că pesemne bărbatul începuse să transpire. 

— Deci te-ai hotărât să nu ceri un avocat? 

Bragi rămânea nemişcat şi încerca să afişeze o mină 
neutră în timp ce-l urmărea pe bărbat. 

— N-am cerut niciun nenorocit de avocat, răspunse 
bărbatul, care apoi îşi încrucişă braţele la piept şi-şi feri 
privirea, concentrându-se la peretele de lângă Bragi. 

Atli Thor se întoarse cu servieta. Pe chip i se citea acum 
o expresie comică, de uluială. 

— Se pare că există o cantitate impresionantă de 
material organic în geantă, anunţă el, lăsând-o pe masă. 
Mă tem că va trebui s-o tăiem şi s-o deschidem. 

Bragi se ridică în picioare şi scoase un briceag de la 
centura cu unelte. 

— Tocmai mi-a zis că nu doreşte un avocat, îi spuse 
Bragi lui Atli Thór, şi asta era suficient. 

— N-am zis că nu vreau un avocat, se burzului bărbatul. 
Am zis doar că nu-l vreau pe acel Thorsteinn. 

— Thorsteinsson? completă Bragi. Acel Thorsteinn 
Thorsteinsson pe care l-ai menționat chiar acum. 

Atli Thór asculta cu atenție schimbul acela de replici. 
Era perfect, căci avea să ajungă în dosarul de caz al 
poliţiei. În raport se va preciza, conform declaraţiei sale şi 
a lui Atli Thór, că bărbatul îl ceruse pe acest Thorsteinn 
Thorsteinsson, dar apoi se răzgândise. Când briceagul lui 
Bragi tăie prin căptuşeala servietei, nu mai rămase nicio 
îndoială că avea să urmeze un raport: un şuvoi de praf alb 
se scurse prin orificiu. 

— Eşti fantastic! îi şopti Atli Thór lui Bragi în vreme ce-şi 
scotea şi el briceagul la iveală, pregătindu-se să taie cu 
totul peretele lateral al genţii. Absolut fantastic! 


58. 


Cea mai de încredere informaţie despre erupție părea să 
provină de la canalul de ştiri islandez, aşa că Sonja începu 
să le verifice website-ul extrem de tulburată, trăgând 
nădejde să găsească ceva care să-i spună că erupția nu 
avea să dureze mult şi că se va putea întoarce în curând 
acasă, ca să livreze marfa. Sorbindu-şi cafeaua de 
dimineaţă în restaurantul hotelului, se uită la imaginile cu 
fermierii de pe coasta de sud-vest care se căzneau să-şi 

salveze vitele - să le ducă la adăpost, departe de cenuşă - 
şi îşi dădu seama că e egoistă. În vreme ce compatrioţii ei 
se chinuiau să astupe cum puteau orice găurică din case ca 
să poată sta liniştiţi în ele, iar mieluşeii proaspăt fătaţi se 
sufocau în potopul de cenuşă, singura ei grijă era că nu se 
putea întoarce acasă cu cinci kilograme de cocaină. Însă 
pur şi simplu aşa trebuiau să meargă lucrurile. Cocaina îi 
oferea un mijloc de trai, la fel cum mieii le ofereau unul 
fermierilor - iar acum mijlocul ei de trai era ameninţat. 

Să rămână în Londra în acelaşi loc cu marfa era 
întotdeauna primejdios, iar o cameră de hotel nu era 
nicidecum ideală. Cameristele urmau să intre să facă 
curat, iar altcineva din rândul personalului avea să intre ca 
să aprovizioneze minibarul. Fiecare asemenea vizită 
aducea cu ea riscul ca o persoană străină să simtă ceva 
suspect în cameră - sau să decidă, pur şi simplu, să-şi våre 
nasul unde nu trebuie. Însă la fel de primejdios era şi să le 
mute de colo-colo. Abia începuse să ia la rând variantele, 
când îi sună telefonul. 

— Buenos dias, Sonja! zise Nati. 

Desigur, trebuie să fi văzut şi ei ştirile şi erau conştienţi 
că nu avea să mai călătorească astăzi în Islanda cu marfa. 

— Bună dimineaţa! zise şi Sonja, nesigură de ce-ar putea 
spune ca să le mai înveselească niţel starea de spirit. 

— Îmi pare rău să văd ce s-a întâmplat în Islanda, 
continuă Nati. Pesemne că-ţi faci griji pentru fiul tău. 

Grija din vocea ei părea sinceră. 

— Nu, replică Sonja. Norul de cenuşă vulcanică e în 
sudul Islandei, iar fiul meu locuieşte în vest. Deci n-ar 
trebui să fie în pericol. 

Îşi simţea şi ea frivolitatea artificială din glas, prin care 
încerca să alunge orice presupus motiv de îngrijorare. 

Normal că-şi făcea griji pentru fiul ei, însă nu din pricina 
vulcanului. Putea fi, într-adevăr, un inconvenient, dar nu-i 
ameninţa relaţia cu Tómas. Ce nu-i ieşea, în schimb, 
niciodată din gânduri, amintindu-i că fiul ei nu e în 
siguranţă, era situaţia în care se afla ea însăşi, situaţie la 
care contribuia şi Nati. 

— Bun, bun! făcu Nati. Mă bucur să aud că nu e în 
pericol. Însă deocamdată tu nu ai cum să călătoreşti, aşa 
că ar fi cel mai bine să aduci marfa înapoi aici şi o vom 
păstra noi până se termină cu eruptia şi zborurile or să 
revină la normal. 

Nu era o sugestie. Era o instrucţiune. 

— Sigur, replică Sonja. O aduc imediat. 

Deşi nu avea absolut nicio dorinţă să calce iar în casa 
celor doi, în mod indiscutabil era cel mai de bun-simt lucru 
pe care-l putea face. Marfa avea să rămână în siguranţă, 
iar ea putea aştepta fără să aibă grija aceea pe cap. Acum 
doar spera ca erupția să dureze nu mai mult de câteva zile, 
nu săptămâni sau chiar luni întregi. 


59. 


Se simţea un zumzet în aer, ca de fiecare dată când se 
întâmpla ceva important. Majoritatea colegilor se aflau în 
zona de relaxare, acolo unde era televizorul, şi discutau 
aprins despre erupție, însă nu destul de tare încât să-l 
acopere cu totul pe prezentatorul care descria teribilele 
efecte pe care le avea aceasta în sudul ţării. Maria văzuse 
deja suficiente filmuleţe cu nori de cenuşă plutind prin aer 
şi fermieri amărâţi şi, în plus, se părea că nici vulcanul n- 
avea de gând să se potolească. Să încerci să prezici 
comportamentul acestor fenomene era complet lipsit de 
speranţă, deşi vulcanologii de renume ai Islandei îşi 
dădeau toată silinţa. Când începea să erupă un vulcan, era 
imposibil să-ţi dai seama cât va continua să scuipe lavă. 
Asta făcea ca statul acolo, cu o cană în mână, ascultându-şi 
colegii care-şi dădeau cu presupusul cât anume va dura, să 
fie un exerciţiu absolut inutil. 

Îi sună telefonul. 

Era Finnur, care trecu peste orice politeţuri şi intră 
direct în subiect: 

— Ţi-ai dat cumva seama cine este acest Ingimar? 

Maria voia să-şi muşte limba ca să se abţină să nu se 
răstească la el iritată. 

— Am ajuns până în punctul în care mi-am dat seama că 
există un anumit Ingimar cu care Agla vorbea în unele 
înregistrări, răspunse ea. lar dacă ştiai deja asta, de ce n- 
ai zis? 

— Deci n-ai aflat? 

— Ingimar Magnússon. Locuieşte pe Tjarnargata, am şi 
codul lui numeric personal, însă în afară de asta n-am avut 
timp să fac cercetări suplimentare în privinţa lui. După 
cum bine ştii, sunt băgată până-n gât într-un caz de 
evaziune fiscală. 

— Hmm! 

Glasul lui Finnur răsuna ciudat în telefon. 

— Îţi promit că vei descoperi lucruri extrem de 
interesante despre Ingimar odată ce-ai să începi să-l 
cercetezi mai îndeaproape. 

Apoi închise, făcând-o pe Maria să clatine din cap. Avea 
de verificat teancuri întregi de acte despre evaziune 
înainte să-şi poată permite să sape în trecutul lui Ingimar. 
Se ridică, închise uşa şi se aşeză în faţa tabelului pe care îl 
examina mai devreme. Privirea îi fugi în sus şi-n jos pe 
cifre o vreme, înainte să-şi dea seama că mintea nu-i stătea 
nicidecum la această treabă. 

— La naiba! mârâi în sinea ei, apoi închise tabelul. 

Finnur îi distrusese toată concentrarea, aşa că deschise 
Google şi introduse numele lui Ingimar. 

Spre surprinderea ei, nu obţinu decât câteva rezultate. 
Cel mai recent era un link către un interviu dintr-un ziar 
dedicat în întregime casei de pe Tjarnargata. Ingimar 
cumpărase clădirea respectivă într-o stare avansată de 
degradare şi o restaurase, redându-i frumuseţea de pe 
vremuri. În poză se aflau el şi soţia lui slabă ca un ţâr, în 
faţa unei magnifice case de lemn care se înălța maiestuos 
pe stradă. Era un bărbat robust, de vârstă mijlocie, cu păr 
grizonant şi purtând costum, însă având cămaşa 
descheiată la gât. Maria mări chipul bărbatului cât de mult 
îi permitea browser-ul, încercând să-şi dea seama dacă-l 
mai văzuse vreodată, însă nu avu cine ştie ce succes, dat 
fiind că imaginea devenea tot mai neclară pe măsură ce o 

mărea. 

Rezultatul următor nu aduse nici el cine ştie ce, pentru 
că aici numele lui apărea într-un document care enumera 
acţionarii unei firme de expediţii. Părea să fie unul dintre 
micii acţionari, iar asta nu era ceva important. 

În cel de-al treilea link nu-l găsi deloc, în pofida faptului 
că-l citi de la cap la coadă, şi tocmai se pregătea să închidă 
pagina, când observă un nume în poza care însoțea 
articolul. Aceasta îl înfăţişa pe ministrul sănătăţii dând 
mâna cu directorul general al fabricii de aluminiu, care 
tocmai donase un aparat pentru radiografii Spitalului 
Naţional. În spatele lor se aflau bărbaţii ale căror nume 
erau  înşirate sub poză: Huni Thór Gunnarsson, 
preşedintele Comisiei de Sănătate a Parlamentului, Jón 
Jónsson, directorul financiar al fabricii, trei doctori dintre 
care unul radiolog, iar în capătul cel mai îndepărtat, însuşi 
Ingimar Magnusson. Lui nu-i fusese atribuită nicio funcţie 
şi nici vreo altă informaţie, şi în mod clar nu avea ce să 
caute acolo, însă părea tare bucuros să felicite spitalul 
pentru primirea noului echipament, iar un rânjet i se lăţea 
pe toată faţa. 

Maria mai încercă şi alţi termeni de căutare alături de 
numele lui, însă fără niciun rezultat. Cuvinte precum 
„spital”, „sănătate” şi „radiografie” o duseră toate la 
acelaşi articol, aşa că se părea că nu mai se mai putea face 
nicio legătură. lIncercă apoi „fabrică de aluminiu” ca 
termen de căutare alături de numele lui Ingimar, ceea ce îi 
aduse două rezultate. Unul era un cont al directorului- 
adjunct al firmei care opera fabrica, în care Ingimar era 
menţionat în calitate de consultant. Al doilea era un blog al 
unui ciudat care se autointitula Vocea Adevărului şi care 
părea convins că aterizările pe Lună sunt o mare 
înşelătorie şi că CIA-ul plasase bombe în Turnurile 
Gemene. Postarea despre Ingimar era scrisă ca de un 
posedat, căci se sărea de la un lucru la altul, iar frazele 
păreau să se lungească la nesfârşit, cu doar câteva pauze 
între ele. Vocea Adevărului părea să aibă o grămadă de 
idei în cap. Nici titlul nu părea mai logic decât conţinutul: 

„Consilierul media al fabricii de aluminiu - Omul care 
mulge Islanda.” 


60. 


Când Sonja se apropie de casă, văzu că uşa era pe 
jumătate deschisă. Merse tiptil până la trepte şi bătu uşor 
în lemnul dur. Luase un taxi până la grădinile din faţa 
Burton Court şi de acolo continuase pe jos, iar acum, deşi 
gâfâia din greu şi se încălzise, dintr-un motiv oarecare îşi 
ţinea răsuflarea. Era ceva ciudat cu locul ăsta. Stătu în 
cumpănă dacă să se aventureze înăuntru sau dacă să se 
întoarcă pur şi simplu acasă şi să o sune pe Nati ca s-o 
întrebe dacă poate veni ea acolo. Însă, înainte să apuce să 
ajungă la o concluzie, Nati îşi făcu apariţia în uşă şi Sonja 
îşi dădu seama că ceva era foarte în neregulă. Rimelul îi 
cursese în jos pe obraji, părul îi era în neorânduială şi 
privirea plină de spaimă. 

— Hai înăuntru! şopti femeia. 

În glas i se simţea şocul şi o prinse pe Sonja de 
încheietură ca să o tragă în casă, după care închise uşa cu 
grijă. 

— Am deschis uşa ca să nu trebuiască să suni la sonerie, 
o informă ea. Nu ştiu sigur dacă se mai află vreun servitor 
în casă. 

O conduse pe Sonja pe hol şi apoi în sufragerie, unde 
avu iar grijă să închidă uşor uşa în urma lor. La fel ca 
întreaga casă, încăperea era supraîncălzită. Camera era 
mobilată cu zgârcenie, cu două fotolii de piele imense şi o 
canapea extrem de umflată, în care părea tare 
inconfortabil să stai, dar pe care puteai adormi foarte uşor 
în faţa televizorului, noaptea târziu. 

— Ce-o să mă fac? şopti Nati, mergând în vârful 
picioarelor pe podea şi arătându-i ceva aflat în spatele 
canapelei. 

Instinctul o îndemnă pe Sonja să fugă cât mai repede din 
această casă care aducea ghinion. Indiferent ce se afla 
după canapea, trebuia să fie ceva de rău. Însă teama din 

ochii lui Nati era atât de mare, încât pur şi simplu n-o 
putea abandona, chiar dacă, în timp ce se apropia de 
canapea, avea senzaţia că o să regrete pentru totdeauna 
faptul că nu-şi luase imediat picioarele la spinare. 

Se apropie şi mai mult, aplecându-se apoi şi aruncând o 
privire spre capătul canapelei. După care sări în spate 
înapoi când văzu ce-o aştepta acolo. 

Domnul José zăcea într-o baltă de sânge. 

Sonja îşi adună curajul şi se uită încă o dată, iar când 
văzu că bărbatul zăcea nemişcat în acelaşi loc, se apropie 
şi mai mult şi cercetă cu atenţie scena care i se aşternea în 
faţa ochilor. Nu mai era nevoie să pipăie după puls sau să 
verifice dacă bărbatul mai respiră ca să-şi dea seama că e 
mort. Ochii îi priveau goi în tavan şi sângele care băltea în 
jurul lui se coagula deja pe margini. Un cuţit de bucătărie 
îi era împlântat în piept până la mâner. 

— Aşa l-am găsit, o anunţă Nati. Şi n-am putut chema 
poliţia. Nu pot să las poliţiştii să-şi vâre nasul peste tot pe- 
aici. Ce-o să mă fac? 

Se foia, stingheră, de pe un picior pe altul, privirea 
mutându-i-se cu iuţeală de la Sonja la cadavrul însângerat 
şi înapoi. 

— Cine l-a înjunghiat? întrebă Sonja, cu mintea 
înceţoşată. 

— Nu ştiu! se văicări Nati, groaza din privirea ei 
crescând vizibil. Am mers să fac o baie şi, când m-am 
întors, l-am găsit aşa. Ştii şi tu cum era - un adevărat 
monstru. Sunt o mulţime de oameni care-l voiau mort. 

Sonja n-avea absolut nicio îndoială că lista celor care-l 
voiau mort pe domnul Jose era extrem de lungă. Dacă în 
urmă cu o zi, pe când mâinile lui o strangulau, s-ar fi aflat 
pe masă, lângă ea, un cuţit de bucătărie, cu siguranţă s-ar 
fi folosit de el şi l-ar fi înjunghiat. Şi, dintr-un motiv anume, 
avea senzaţia că şi Nati ar fi ajutat-o. 

— Cunoşti pe cineva care te-ar putea ajuta? o întrebă, 
sigură că Nati nu ducea lipsă de cunoştinţe dubioase, care 
să aibă o idee mai bună cu privire la modul în care se 
puteau debarasa de un cadavru plin de sânge. 

— Nu am încredere în nimeni, şopti Nati. Nu ştiu cine a 
făcut asta, aşa că nu mă pot duce nici la oamenii lui Jose. 
Trebuie să mă ajuţi. Ştiu că în tine pot avea încredere. 

— Nu ştiu ce crezi că pot să fac eu, zise Sonja, începând 
să se apropie puţin câte puţin de uşă. 

işi dorea din toată inima să fugă. Fiecare fibră din 
corpul ei îi cerea să-şi ia tălpăşiţa de acolo, cât mai curând 
posibil, departe, cât mai departe de această casă şi de 
nenumăratele grozăvii din ea. 

— Te ajut cu băiatul tău, îi propuse Nati. Pot să am grijă 
ca promisiunea domnului Jose ca Adam să te lase să-ţi iei 
fiul să rămână în picioare. 

Chiar în timp ce femeia rostea aceste cuvinte, Sonja îşi 
dădu seama ce pierduse din cauza morţii domnului José. 
Acesta avusese de gând să stea de vorbă cu Adam. Urma 
să se asigure că ea îl va primi pe Tómas înapoi. Însă acum 
totul depindea de Nati. 

— Adu nişte prosoape! zise ea, trezindu-se brusc la 
viaţă. O mulţime de prosoape şi nişte saci de gunoi negri. 

Nati dispăru imediat, în vreme ce Sonja rămase singură 
cu bărbatul care o făcuse să sufere atât de mult. Nu-i 
trecuse niciodată prin minte că, într-o bună zi, va sta şi se 
va uita în jos la un individ mort în asemenea împrejurări 
dar, dacă tot îi fusese dat să o facă, faptul că individul era 
domnul José era cu atât mai bine. Fără el, lumea devenise 
o idee mai puţin primejdioasă, pentru că insul ăsta n-avea 
s-o mai înspăimânte sau s-o mai chinuie niciodată. 

Se aşeză pe braţul canapelei şi lăsă să-i scape un oftat 
adânc. Se simţea ameţită şi cuprinsă de senzaţia că e 
purtată de un curent violent, că pluteşte odată cu apele 
repezi ale unui râu vijelios, incapabilă să se opună. Domnul 
José însemna probleme. Mort sau viu, întotdeauna însemna 
probleme. 


61. 


Se dovedi că Vocea Adevărului se numea Marteinn şi că 
locuia într-un apartament de la subsol de pe Grettisgata, 

una dintre străzile rezidenţiale din cartierul central aflat 
aproape de Laugavegur, fiind străjuită, în mare parte, de 
căsuțe tradiționale, din scânduri acoperite cu tablă 
ondulată în diferite culori, astfel încât strada ar fi arătat ca 
un curcubeu dacă nişte arhitecţi din anii şaptezeci n-ar fi 
permis ca printre căsuţele de lemn să fie construite blocuri 
din beton masive. 

Mirosul care o lovi pe Maria când se deschise uşa fu atât 
de violent încât aproape o făcu să-şi ridice fularul ca să-şi 
acopere nasul. 

— De obicei nu invit pe nimeni înăuntru, zise acesta, 
împingându-şi şi mai sus pe nas ochelarii pătaţi. 

Umerii îi erau pudraţi cu mătreaţă, care-i cădea din 
părul ce pesemne că nu mai văzuse o foarfecă de vreo doi 
ani. 

— E-n regulă, răspunse Maria uşurată, dat fiind că 
oricum nu se simţea îmboldită să dea piept cu duhoarea 
din apartament. Voiam doar să-ţi pun câteva întrebări. 

— Pentru cine ziceai că lucrezi? 

În spatele ochelarilor murdari, Maria putea zări 
suspiciunea din privirea lui. 

— Pentru biroul Procurorului Special, răspunse ea. 
Anchetăm infracţiuni financiare legate de prăbuşirea pieţei 
bancare. _ 

— Ştiu cu ce te ocupi, zise el. Însă nu-mi dau seama dacă 
eşti sau nu coruptă. Eşti cinstită? 

Îşi miji ochii la ea, făcând-o să zâmbească. 

— Cred că sunt cinstită, răspunse ea. Adică, măcar am 
depus toate eforturile să lucrez respectând regulile şi nu 
iau bani şi din alte părţi în afară de salariu. Pe de altă 
parte, natura corupţiei e atât de complexă, încât nu e deloc 
uşor să-ţi dai seama dacă lucrezi, de fapt, în interesul unei 
anumite persoane sau în interesul societăţii în general. 

Era un răspuns pe deplin sincer. Ştia prea puţine despre 
Finnur, ce vederi politice avea acesta, din ce familie 
provenea şi cum anume obținuse înregistrările apelurilor 
telefonice dintre Agla şi acest Ingimar. În spatele hotărârii 
lui de-a investiga chestiunea respectivă s-ar fi putut afla, la 

fel de bine, şi motive obscure. 

— Hmm! 

Marteinn o măsură încă o dată din priviri, parcă 
închipuindu-şi că acum putea observa ceva ce iniţial îi 
scăpase. 

— Aşadar, de ce te interesează ce ştiu eu despre 
Ingimar? 

— Anchetez legăturile lui cu Agla Margeirsdóttir, despre 
care bănuiesc că ştii că urmează să fie judecată pentru 
încercarea de-a manipula piaţa. Eu conduc ancheta. 

— Agla a spălat bani pentru Ingimar, zise Marteinn. 

— A-şaaa... făcu Maria, lungind ultima silabă în speranţa 
că va continua netulburat, căci nu-i făcea deloc plăcere 
când stătea de vorbă cu ciudaţi ca el. 

Tipul nu mai zise nimic când o femeie care ţinea un copil 
mic de mână trecu încet pe stradă. Întrucât intrarea în 
apartamentul lui se făcea din partea laterală a clădirii, 
exista un pericol extrem de mic ca femeia să tragă cu 
urechea la discuţia lor, însă tăcerea lui Marteinn era cea 
mai bună dovadă a paranoiei sale. 

— Ce bani? întrebă Maria după ce femeia se făcu 
nevăzută. 

— Ingimar e regele aluminiului islandez, adăugă el, 
uitându-se la ea ca şi cum îi aştepta reacţia. 

— Regele aluminiului? 

Maria îl fixa întrebător, iar acela păru să fie momentul 
pe care-l aşteptase atâta amar de timp. 

— Da, nu ştiai? Toată lumea ştie. El e cel care a 
intermediat contractele producătorilor de aluminiu cu 
guvernul şi care a obţinut nişte înţelegeri pentru ei care le 
sunt atât de favorabile, încât nimeni nu are voie să afle cât 
de favorabile sunt. Aşadar, de ce sunt aceste contracte atât 
de secrete, ai? Pentru că le sunt extrem de favorabile... 
producătorilor de aluminiu. Ştii cum se poartă ei cu 
muncitorii din China? Înainte de criză, fabricile plăteau 
pentru energie, însă înţelegerea cu statul, cea 
intermediată de Ingimar, stipula că acesta din urmă 
subvenţionează total costurile până când firmele 

producătoare de aluminiu îşi duc la bun sfârşit „investiţiile 
în eficientizare”. Insă aceste firme nu termină niciodată de 
plătit preţurile pentru acele investiţii. Ci trimit întruna 
facturi. Nu m-ar surprinde să trimită şi acum facturi spre 
guvern. Politicienii islandezi sunt nişte idioţi. Slavă 
Domnului că există controlul asupra valutei pe care îl 
menţin în continuare, pentru moment, cel puţin! Nu că aş 
crede în Dumnezeu. Religia e un drog pentru tâmpiţi. Însă, 
înainte de criza financiară, Agla şi Johann Jóhannsson s-au 
asigurat că banca va ascunde traseul banilor care se 
scurgeau afară din ţară. lar asta nu cumva înseamnă 
spălare de bani? Controlul asupra valutei ar trebui să o 
oprească, nu-i aşa? 

Maria ridică din umeri. Se simţea de parcă dăduse peste 
ea o avalanşă. 

— Ai vreo dovadă care să susţină toate astea? îl întrebă. 
Sau e doar o teorie? 

— Asta-i chestia cu astfel de oameni. Nu poţi dovedi 
niciodată nimic. 

— Abaterile de la reguli pot fi adesea dovedite, protestă 
Maria, însă e nevoie de documente. Nu e suficient să emiţi 
teorii nebuneşti. 

— Teorii nebuneşti? replică Marteinn, brusc agitat. O să- 
ţi ofer eu toate dovezile de care ai nevoie. 

Se răsuci pe călcâie, dând să intre înapoi în apartament, 
apoi se întoarse şi-o aţinti cu un deget. 

— Aşteaptă aici! îi ceru, iar Maria încuviinţă, spăşită. 

Sub nicio formă nu se putea strecura în urma lui. Mai 
degrabă ar fi murit decât să pătrundă în vizuina în care 
trăia Marteinn. Mirosul îi dădea de înţeles că nu se grăbea 
deloc să scoată gunoiul din casă, şi-n plus habar n-avea 
dacă mai exista loc pentru încă o persoană în locuinţa lui. 
Holul era mărginit pe ambele părţi cu stive de ziare care 
lăsau doar un culoar îngust de trecere printre ele. 

— Iată-le, zise el, întorcându-se cu un dosar gros pe care 
i-l întinse. lată toate dovezile de care o să ai nevoie. 

Maria luă dosarul. 

— Ce trebuie să caut? întrebă ea. 

El oftă ca şi cum avea de-a face cu un elev greu de cap şi 
el era profesorul care îi explica răbdător. 

— Caută în rapoartele anuale, răspunse el. O să înţelegi 
la ce mă refer. 

Maria îi mulţumi, îi zise la revedere şi abia ce apucase 
să pună piciorul pe treptele de afară, când el o strigă iar: 

— Adu-ţi aminte, nu de la mine ai primit asta! Dacă află 
cineva, o să mă pui în pericol. 

— Ce fel de pericol? întrebă ea. 

— Dacă o să mă trezesc într-un salon de psihiatrie, 
drogat până-n măduva oaselor, o să ştiu că mi s-a tras de 
la tine. 

Maria se abţinu să înceapă să râdă până ajunse în 
maşină. Nu obținuse cine ştie ce de pe urma acestei vizite, 
însă nu strica să-şi arunce o privire prin dosar. Orice 
informaţie despre acest misterios Ingimar Magnusson era 
bine-venită. 


62. 


Sonja folosi prosop după prosop, urmărindu-le cum se 
îmbibau de fluidul vâscos, roşu-închis. 

— Mai multe, îi ceru lui Nati. Adu mai multe prosoape! 

Nati se grăbi să facă întocmai şi se întoarse cu alt 
morman de prosoape. Sonja i le luă din braţe şi îi spuse, pe 
un ton ferm, să plece şi să se asigure că nu mai rămăsese 
nimeni în casă, iar dacă mai era totuşi vreun servitor 
acolo, să-l gonească imediat. Făcu ghem prosoapele 
mustind de sânge şi le îndesă într-un sac de gunoi negru, 
constatând uşurată că firicelul de sânge care se scurgea 
din cadavru părea să se fi oprit. Poate că se golise complet 
de sânge. Stătu în cumpănă dacă să scoată sau nu cuțitul 
care se ițea din pieptul domnului Jose, însă se hotărî să îl 
lase acolo. Mai bine să nu pună deloc mâna pe el. Işi 
simţea inima bubuindu-i atât de tare în piept, încât fu 
sigură că urma să leşine. Nu îndrăznea să atingă deloc 
cadavrul, pe jumătate convinsă că, dacă o făcea, domnul 
Jose avea să sară în picioare şi s-o strângă iar de gât. 

Un ciudat amestec de dezgust şi de compătimire îi 
inundă mintea. Izul de fier al sângelui o îngreţoşa, deşi în 
acelaşi timp nu se putea abţine să simtă totuşi un dram de 
milă pentru persoana care zăcea moartă în faţa ei. La un 
moment dat, domnul Jose fusese şi el un băieţel, şi 
inocenţa acelui copil parcă îi revenise acum în trup. Zărea 
pe faţa bărbatului o expresie de vulnerabilitate pe care nu 
apucase să i-o vadă niciodată pe când trăia. 

Sonja clătină din cap ca pentru a-şi reaminti că trebuie 
să scape de astfel de sentimentalisme. Nu-şi îngăduia să se 
gândească acum la băieţei vulnerabili, pentru că asta ar fi 
făcut-o să se gândească la Tomas, şi cu siguranţă că, dacă 
ar fi început să se gândească la fiul ei, nu ar mai fi fost în 
stare să-şi ducă treaba la bun sfârşit. 

Gemu în gând şi strânse tare din dinţi, după care 
continuă să apese prosoapele peste petele de sânge, 
pentru a-l face să dispară mai repede. 

— Acum ce facem? şopti Nati în spatele ei, iar Sonja se 
surprinse singură cu un răspuns care-i veni imediat. 

I se ivise pe neaşteptate în minte, ca şi cum ar fi fost 
deja acolo, pândind tocmai această ocazie. Poate că exact 
asta se întâmplase, iar pentru o islandeză, un scenariu din 
care să facă parte frigul era cel mai la îndemână. 

— Intri pe internet, comanzi cea mai mare ladă 
frigorifică pe care o găseşti şi ceri să-ţi fie livrată imediat. 

— Şi pe urmă? se văită Nati. Nu-l pot ţine la nesfârşit 
încuiat în congelator. 

— Nu la nesfârşit, spuse Sonja. Doar câteva săptămâni. 

Neştiind ce să facă, Nati continua să şovăie, iar Sonja 
văzu bine că femeia era pe punctul să cedeze complet. 

— Haide. Fă ce ţi-am spus! rosti ea cu asprime, 
încercând să-şi imprime cât mai multă autoritate în voce. 

Şi-aşa era suficient că trebuia să se descurce cu un 
cadavru înconjurat de-o baltă de sânge, nu mai era nevoie 
să facă faţă şi unei soţii isterice. 

Nati părăsi încăperea şi Sonja se aşeză pe canapea, 
ciupindu-se de braţ. Nu asta făceau oamenii atunci când 
voiau să fie siguri că sunt complet treji şi că nu visează? 

Durerea din braţ era lipsită de orice echivoc, aşa că nu mai 
avu niciun dubiu că nu exista vreo cale uşoară de scăpare. 
Nu era un coşmar, ci crunta, dura realitate - realitatea ei. 
Făcuse tot ce-i stătuse în puteri ca să scape, să se menţină 
pe ea însăşi şi să-l menţină şi pe Tómas departe de omul 
din casa aceea, dar se părea că tentaculele lui se întindeau 
pretutindeni. Fusese înhăţată şi trasă înapoi, direct în 
mijlocul plasei de păianjen. Însă ce găsise aici nu era 
nicidecum lucrul la care se aşteptase. 

Enorma baltă de sânge devenise o altă mare problemă 
de rezolvat. lar ea avea s-o abordeze exact aşa cum aborda 
orice altceva îi scosese până acum viaţa în cale. Cu 
pragmatism. Că doar nu-l omorâse ea. Nu era nevoie să 
simtă nici cea mai mică urmă de vină pentru moartea 
acestui individ. Trase adânc aer în piept şi oftă. 

Avea să facă ce trebuia făcut. 

— Lada frigorifică va sosi aici după ora două, anunţă 
Nati în timp ce se strecura iar tiptil în cameră. Acum ce 
facem? Ce putem face? gemu ea, groaza părând gata să 
pună complet stăpânire pe ea. 

Exact atunci animalul, care fusese mereu prezent în 
mintea Sonjei încă de când îl întâlnise prima oară, cu 
atâtea luni în urmă, păru să-şi deschidă fălcile. Aproape că- 
i auzi mârâiturile flămânde de undeva din adâncurile casei, 
oferindu-i soluţia pentru cea mai sângeroasă dintre 
problemele cu care se confruntase până atunci. 

— Când o să îngheţe complet, o să fie mai uşor de tăiat 
în bucăţi, răspunse Sonja. Apoi o să se poată ocupa tigrul 
de el, bucată cu bucată. În felul ăsta, o să dispară complet. 

— N-am cum să-l tai! ţipă Nati, îngropându-şi faţa în 
mâini. Nu pot! 

Sonja scoase şi ea un geamăt. Nici în ea însăşi nu avea 
încredere că ar putea s-o facă. Însă exista cineva care l-ar 
fi ciopârţit pe domnul Jose ca să-l transforme în hrană 
pentru tigru. Cineva care ar fi făcut-o chiar bucuros. 

— Nigerianul care a lucrat pentru voi - Amadou. Mai e la 
Londra? 

63. 


Furia părea să-l fi părăsit cu totul pe Adam. Stătea 
sprijinit de tocul uşii Sonjei, părând mai relaxat şi vorbind 
neobişnuit de încet, ca şi cum voia să fie sigur că-l 
înţelege. 

— Sonja, aceste călătorii spre Groenlanda nu reprezintă 
o problemă. Tu doar îmbracă-te ca un turist, atârnă-ţi la 
gât un aparat de fotografiat şi o să poţi trece fără 
probleme. Ei nu caută decât danezi care încearcă să facă 
contrabandă cu haşiş. Asta sunt antrenați câinii să 
miroasă. 

Sonja încuviinţă din cap, având grijă să-şi menţină o 
expresie de îndoială întipărită pe chip. Deja se pregătise 
pentru o călătorie în Groenlanda, însă tot amânase să o 
facă, încercând astfel să obţină un oarecare avantaj de pe 
urma faptului că petrecea mai mult timp cu Tómas. 
Săptămâna petrecută la Londra, timp în care aşteptase ca 
erupția să se domolească suficient cât să îngăduie reluarea 
traficului aerian către Islanda, o sleise de puteri, iar 
energia se scursese din ea precum lichidul dintr-o baterie 
ieftină. l-ar fi plăcut să aibă câteva zile la dispoziţie ca să 
se odihnească, însă speranţa timpului petrecut cu Tómas 
luă imediat loc oboselii. Dacă exista o şansă cât de mică 
să-l vadă, să-l cuprindă în braţe şi să-i inspire adânc 
mireasma părului, atunci cu siguranţă era dispusă să 
renunţe la orice moment de odihnă. Pentru el ar fi plecat 
către orice destinaţie aflată pe Pământ. 

— Şi eu ce obţin? întrebă ea, şi văzu o crăpătură de 
moment în atitudinea obişnuită a lui Adam când acesta 
scrâşni din dinţi şi-şi încleştă pumnii. 

Cât timp fuseseră căsătoriţi, acela fusese întotdeauna 
semnalul că urma să-şi piardă cumpătul, iar Sonja renunţa 
de fiecare dată. Renunţa de fiecare dată la propriile ei 
nevoi sau îşi păstra ascunse părerile, numai ca să-l 
împiedice să se dezlănţuie şi să-i domolească furia care 
ameninţa să dea în clocot ori de câte ori era provocat. 

Însă acum doar aşteptă. Nu-i mai păsa deloc de 
consecinţe. Nici dacă-i ardea vreun pumn în faţă nu i-ar fi 
păsat. Trecuse de mult de pragul-limită al stresului din 
pricina acestor călătorii în care fusese cărăuş de droguri şi 
de tot ce aduceau odată cu ele - şi mai ales după ce, de 
curând, făcuse curat la locul unei crime şi dăduse un 
cadavru drept hrană unui tigru -, aşa că nu prea mai exista 
nimic pe lume care s-o sperie. Cugetă că exista, totuşi, un 
sâmbure de adevăr în zicala „ceea ce nu te omoară te 
întăreşte”. 

— Eşti plătită, ca de obicei, răspunse Adam, 
recăpătându-şi stăpânirea de sine. Eşti plătită, repetă el. 
Asta o să obţii. 

— Normal, zise Sonja. Dar ştii foarte bine unde bat. 

Adam surâse vag şi Sonjei îi veni să-şi încleşteze şi ea 
pumnii, în urmă cu doar câţiva ani, pe când stăteau 
amândoi lipiţi unul de altul pe canapea, râzând împreună 
cu Tómas în timp ce el încerca să se târască pe podea în 
faţa lor, nu i-ar fi trecut niciodată prin minte că băieţelul 
avea să devină într-o bună zi mărul discordiei dintre ei. Ba 
devenise chiar mai mult de-atât, preschimbându-se într-un 
motiv de târguială între părinţii lui aflaţi pe poziţii ostile. 

— Cum să am încredere în tine că n-o să pleci iar din 
ţară cu el? 

— Îmi poţi ţine tu paşaportul cât timp e cu mine. N-o să 
pot ajunge departe fără el. 

— Eşti atât de vicleană, încât ai putea să ai un paşaport 
de rezervă ascuns pe undeva, replică Adam, a cărui 
încăpățânare i se citea limpede pe chip. 

Cu el nu era niciodată uşor să negocieze când îi intra 
ceva în cap. 

— Adam, înainte să-mi fi dat seama că tu erai păpuşarul 
din umbră şi că tu trăgeai sforile, făceam tot ce-mi ziceai 
de teamă pentru Tomas. Eram îngrozită că o să-i facă 
cineva rău. Însă acum, că mi-am dat seama că tu eşti 
regele suprem, nu mai trebuie să-mi fie teamă pentru el, 
pentru că ştiu că nu i-ai face niciodată rău. Asta înseamnă 
că nu mă mai poţi controla aşa. Dă-mi ce-mi doresc şi plec 

cât ai clipi spre Groenlanda. 

Sonja făcu un pas îndărăt şi prinse uşa cu o mână, vrând 
să dea de înţeles că se pregăteşte să o închidă. Chiar nu 
mai avea să folosească acel ton plângăreţ, care funcţionase 
de fiecare dată pe când trăia în aceeaşi casă cu Adam. 
Tonul implorator. Nu mai avea de gând să cerşească aşa. 
Începu să închidă uşa, iar asta păru să funcţioneze, 
întrucât expresia lui se îmblânzi. 

— Îl poţi avea un weekend pe lună şi paşaportul tău 
rămâne la mine cât timp el e cu tine. 

— Un weekend da, un weekend nu, măcar, contracară 
Sonja. 

Adam stătu un pic să chibzuiască. 

— Bine, răspunse până la urmă. Un weekend da, un 
weekend nu. 


64. 


— Să spunem doar că au existat... ăăă... anumite 
presiuni... să te încurajăm să te pensionezi. 

Hrafn, ofiţerul superior al Serviciului Vamal, avea o 
expresie jenată pe chip şi-şi freca întruna palmele una de 
alta, de parcă ar fi vrut să-şi întindă vreo cremă. Pupitrul 
din biroul lui era imens şi Bragi avea senzaţia că Hrafn 
arată cam mic, cum stătea acolo de cealaltă parte a mesei. 
Trecuse pe la biroul vamal din centrul Reykjavikului ca să- 
şi ia o nouă centură cu unelte şi, nu se ştie cum, Hrafn 
auzise că e în clădire şi-l chemase la el. 

— Da, răspunse Bragi. Ştiu prea bine. 

Dacă ar fi cedat presiunii superiorilor, ar fi fost plecat de 
mult. Trecuseră deja patru ani de când fuseseră lansate 
primele apropouri, însă el rezistase ferm pe poziţii. Avea 
tot dreptul să lucreze până la şaptezeci de ani, şi exact 
asta şi avea de gând să facă. Avusese nevoie de anii aceia 
ca să-şi pună lucrurile în ordine, ca să se asigure că ultimii 
ani ai lui Valdís vor fi feriţi de griji - acasă, alături de el. 

— Aveam nevoie de bani, continuă el, deşi păstră doar 
pentru sine faptul că nu la salariul încasat de la Serviciul 

Vamal se referea, ci la bonusul pe care izbutise să-l câştige 
pe deasupra. 

— Înţeleg, desigur, mormăi Hrafn, frecându-şi în 
continuare la fel de energic palmele. Rămâne să te 
pensionezi în august, adăugă el. 

— Corect, răspunse Bragi. O să împlinesc şaptezeci de 
ani pe 2 august, iar atunci îmi voi lua la revedere de-a 
binelea şi veţi scăpa definitiv de mine. 

Hrafn se foi stingherit în scaun şi scoase un râset sec. 

— Ei, păi să scăpăm de tine nu e neapărat o prioritate 
pentru noi, Bragi. 

— Cum aşa? făcu Bragi, ridicând întrebător o 
sprânceană. 

Hrafn izbuti să mai scoată un hohot scurt de râs, la fel 
de sec. 

— Păi, vezi tu... Cum să mă exprim?... Echipa de analiză 
a datelor e destul de încântată de ce ai reuşit în ultimele 
două săptămâni, aşa că, după cum e şi normal, se întreabă 
dacă nu cumva există anumite lucruri pe care alţii le-ar 
putea deprinde de la tine, dacă nu cumva ai informaţii în 
plus, care s-ar putea dovedi folositoare în cele din urmă. 

Exact la asta se aşteptase şi Bragi. Două capturi babane 
nu trecuseră chiar neobservate. 

— Nu, nu păstrez nimic doar pentru mine, răspunse el 
cu un zâmbet de scuză. Presupun că am mers mai mult 
după fler în aceste ultime săptămâni, având în vedere că 
oricum sunt pe picior de plecare. 

— După fler? 

— Exact. Nu am mai respectat întru totul instrucţiunile 
celor de la analiza datelor şi nici nu mi-am mai programat 
percheziţiile în avans. N-am mai stat nu ştiu cât pe 
gânduri, ci doar am urmărit lumea şi mi-am lăsat instinctul 
să preia controlul. 

— Hmm! 

Era limpede că Hrafn nu ştia cum să răspundă la asta. 
Sprâncenele îi jucau în sus şi-n jos pe frunte şi tot dădea 
din cap nerăbdător, ca şi cum voia, într-un fel, să se arate 
de acord cu Bragi, însă nu înţelegea cu ce voia, mai exact, 

să se arate de acord. 

— Mi-am zis că, dacă tot sunt gata de plecare, n-ar fi un 
capăt de ţară dacă aş face nişte greşeli prosteşti. Însă vezi 
bine la ce rezultate am ajuns. 

— Văd, zise Hrafn, râzând din nou. i-am putea cere să 
mai faci câteva astfel de greşeli? 

— O să-mi dau toată silinţa cât timp mai stau aici. 

— A! Apropo de asta... 

Hrafn începu să-şi frece iar mâinile. 

— Unii se întreabă dacă nu cumva te-am putea convinge 
să mai rămâi, într-un fel sau altul. Poate pe post de 
consultant? 

Acum Bragi era deja sincer uluit. Nu la asta se 
aşteptase. 

— Unii? zise el. Care unii? 

— Păi... cei de la analiza datelor. Şi cu mine. 

Bragi se abţinu să rânjească larg, cu toată gura, chiar 
dacă ar fi vrut cu toată fiinţa. Până acum, Hrafn făcuse tot 
ce-i stătuse în puteri să-l facă să plece mai repede, hotărât, 
se părea, să recruteze niscaiva tineri dornici să preia 
funcţia de inspector-şef. Nu făcuse absolut nimic să-şi 
ascundă părerea că Bragi era complet învechit şi mult prea 
bătrân pentru slujbă. 

Insă dacă rămânea până în august era suficient să 
strângă un fond din câştigurile adunate de la Sonja, 
suficient ca s-o păstreze pe Valdis acasă, în siguranţă, 
pentru timpul care-i mai rămânea. Şi nici că-i mai trebuia 
altceva în plus. 

— Nu, mulţumesc! răspunse el, ridicându-se în picioare. 
Mi-a ajuns. Treizeci de ani sunt mai mult decât suficienţi. 


65. 


— Ce-i cu mirosul ăsta? întrebă Maggi, strâmbând din 
nas. 

— A, scuze! zise Maria, ridicându-se din pat şi apoi 
sărind în picioare. E un dosar vechi, care a fost ţinut foarte 
mult timp într-un depozit plin de umezeală. O să-l duc în 

altă cameră. 

Chiar n-avea nicio intenţie să-i pomenească lui Maggi 
despre această sarcină în plus, extrem de neclară, şi cu 
siguranţă nu intenţiona să-i explice mai multe despre 
Vocea Adevărului sau de unde anume primise dosarul. 
Indoindu-se că avea să afle vreo informaţie interesantă din 
el, îl lăsase în portbagajul maşinii timp de câteva zile, 
sperând că mirosul avea să se mai estompeze şi că îi va 
veni, astfel, mai uşor să citească din el. Mirosul i se păruse 
mult mai puţin pregnant când îl luase înăuntru cu ea, însă 
duhoarea se revărsase încă o dată din el când îl 
deschisese. 

Luă dosarul cu ea în cealaltă cameră şi-l lăsă pe masa pe 
care mâncau de obicei. Aruncase deja o privire rapidă prin 
el, verificând rapoartele anuale ale firmei-mamă din 
străinătate, precum şi pe cele ale firmei islandeze 
producătoare de aluminiu, însă până acum, din ce-şi dădea 
ea seama, nu exista nimic în neregulă. Facturile păreau să 
se înscrie în limitele obişnuite şi sumele principale păreau 
perfect normale. Oftă. Ar fi trebuit să ştie şi ea că nu avea 
să găsească nimic util în aiurelile Vocii Adevărului. De 
bună seamă că la mijloc fusese doar imaginaţia lui prea 
bogată. 

Merse în baie, se spălă pe mâini şi şi le duse la faţă. Încă 
se mai simţea un miros uşor de umezeală în palme, un iz 
de mucegai cu aceeaşi tentă ce emană de obicei dintr-un 
tomberon de gunoi într-o zi călduroasă, aşa că se mai spălă 
o dată pe mâini şi apoi şi le unse cu cremă. 

După ce se întoarse în pat lângă Maggi, îl măsură din 
priviri, cum zăcea întins pe spate, cu ochelarii de citit 
coborâţi la jumătatea nasului şi o carte pe burtă. Nu ştia 
dacă încă citea sau adormise deja, însă nu voia să-l 
deranjeze stingând veioza pentru citit. Se întrebă, în 
vreme ce o fura somnul, dacă ar fi trebuit să accepte totuşi 
sarcina în plus pe care i-o dăduse Finnur. Nu izbutise să 
scoată la iveală nimic nou despre acest Ingimar şi nici 
despre convorbirile lui telefonice cu Agla, şi trebuia să 
recunoască faptul că, dacă n-ar fi fost vorba despre Agla, ci 

despre altcineva, atunci cu siguranţă nu ar fi interesat-o 
absolut deloc cazul. Cel mai bine era ca mâine să 
returneze dosarul proprietarului său urât mirositor, după 
care să-l anunţe pe Finnur că mai bine se ocupă el însuşi 
de apelurile telefonice înregistrate. 

Era deja târziu în noapte - camera era acum învăluită în 
întuneric şi Maggi dormea buştean lângă ea - când se trezi 
brusc, ca şi cum ar fi avut o viziune sau ar fi primit un 
mesaj în lumea viselor. Nu era nimic în neregulă cu 
rapoartele anuale. Toate erau perfect normale. Ceea ce era 
în neregulă era faptul că cele două nu se potriveau. Cifrele 
firmei-mamă indicau profituri senzaţionale de pe urma 
fabricii de aluminiu din Islanda, în timp ce cifrele firmei 
islandeze indicau pierderi. 


66. 


Sonja stătea în faţa calculatorului, cercetând pagină web 
după pagină despre Groenlanda, însă pur şi simplu îi era 
imposibil să se concentreze; mintea îi stătea doar la 
Tomas. Nerăbdarea la gândul că putea iar să-l vadă o 
împiedica, practic, să poată sta locului. Urma să-l lase să 
aleagă el ce mâncau la cină, după care aveau să meargă la 
înot, să joace jocuri stupide, să danseze prin toată 
sufrageria şi apoi să-i citească până-l lua somnul. Nimic pe 
lumea asta nu i se părea mai minunat decât să-i citească 
până-l fura somnul, cu capul odihnit pe braţul ei, iar ea să 
stea acolo, întinsă lângă el, îmbătându-se cu mirosul lui. 
Mireasma pe care o simţea în creştetul lui era întotdeauna 
proaspătă ca o zi de primăvară şi de fiecare dată se simţea 
şi ea cuprinsă de un tumult de emoţii care o purtau hăt- 
departe, tocmai în primele lui zile de viaţă, pe când abia 
îndrăznea să lase jos acest miracol nou-născut, de teamă 
că ar fi putut dispărea de sub ochii ei. Aşteptarea din zilele 
rămase până la venirea weekendului n-avea să fie deloc 
uşoară, însă până atunci avea să folosească timpul în mod 
util, pentru a pregăti călătoria către Groenlanda. 

Abia ce izbutise să-şi concentreze atenţia la o hartă a 

străzilor din Nuuk, când îi sună telefonul. Sonja regretă că 
răspunsese imediat ce auzi glasul scăzut de la celălalt 
capăt. O singură persoană începea o discuţie spunând „Da, 
bună” în timp ce trăgea aer în piept: mama ei. 

— Bună! replică iute Sonja, şi-şi dădu imediat seama că 
se exprimase prea informal, dat fiind că mama ei îi dădu 
un răspuns şi mai ţeapăn: 

— Da, bună! zise femeia. Speram să pot vorbi cu Tomas. 

Deci asta era. Mama ei credea că Tómas e cu ea. N-ar fi 
sunat-o pe Sonja pentru o discuţie banală. Fusese clar, 
atunci când ea şi Adam porniseră pe drumuri separate, că 
mama ei nu mai avea nimic să-i spună. 

— Tómas nu e aici, cu mine, în clipa asta, adăugă Sonja. 

— Păi, acasă la ei nu răspunde nimeni şi, dat fiind că 
Adam mi-a spus că ai din nou acces la el, m-am gândit... 

— O să fie cu mine weekendul următor, o întrerupse 
Sonja. Apoi, un weekend da, un weekend nu. 

— Drăguţ din partea lui Adam, din moment ce ai fugit cu 
băiatul! 

— Asta chiar e o exagerare, replică Sonja, făcându-şi 
cuvintele să sune normal, în pofida furiei pe care o simţea 
crescând în ea la gândul că mama ei şi cu Adam făcuseră 
schimb de confidente. 

Mama ei părea capabilă să sporovăiască la nesfârşit cu 
adoratul său ginere despre Sonja, fără să se simtă 
îmboldită să discute şi cu Sonja - propria ei fiică. 

— L-am luat pe Tómas într-o vacanţă în Florida, iar 
Adam nu s-a bucurat deloc şi a făcut o adevărată criză de 
nervi. 

— Chiar aşa? Asta s-a întâmplat? 

Nota de dezaprobare din glasul ei era mai mult decât 
evidentă. 

— Da, răspunse Sonja. Exact asta s-a întâmplat. Eşti 
bine-venită să suni înapoi în weekend, dacă vrei să stai de 
vorbă cu Tómas. 

— Mă aştept ca până atunci să izbutesc totuşi să iau 
legătura cu el, zise mama ei, trăgându-şi nasul. Am rămas 
destul de apropiaţi, eu şi Adam. 

— Văd bine, rosti Sonja sec, apoi închise. 

Deja simţea senzaţia de arsură din spatele ochilor şi 
trase adânc aer pe nas ca să-şi înfrâneze lacrimile. Trecuse 
mult timp de când îşi promisese că nu-i va mai îngădui 
mamei ei să o facă să plângă. 

Abia lăsase jos telefonul, când se auzi soneria. Căpătase 
obiceiul ca mai întâi să verifice pe vizor cine e înainte să 
deschidă uşa, iar de data asta nici nu-i veni să creadă cine 
e de partea cealaltă. Instinctiv, făcu un pas în spate şi icni, 
înainte de-a se apleca în faţă pentru o a doua privire, ca să 
fie sigură că nu se înşelase. După telefonul de la mama ei, 
Sonjei nici nu-i trecea prin cap că se putea şi mai rău - 
însă cu siguranţă aşa stăteau lucrurile. Tresări când auzi o 
bătaie în uşă. 

— Sonja! Deschide! Ştiu că eşti înăuntru! 

Nu avea cale de scăpare. Trebuia să deschidă. 

Când o deschise, Nati păşi în ritm de vals înăuntru, ca şi 
cum era cel mai normal lucru din lume, lăsând să cadă pe 
podea o valiză mare şi o droaie de genţi mai mici. Era 
îmbrăcată din cap până-n picioare cu un costum de piele 
mulat pe corp şi Sonja nu se putu abtine să nu privească o 
secundă mai mult decât trebuia în magnificul decolteu al 
femeii. 

— Am făcut un mic popas! o anunţă Nati vesel. Iar acum, 
îmi poţi arăta ţara ta! 


67. 


— Da? 

În glasul lui Finnur se simţea entuziasmul şi Maria mai 
că regretă faptul că nu avea nimic nou pentru el. Închise 
uşa biroului în urma ei şi se aşeză pe scaunul din faţa 
pupitrului lui. 

— Mi-ai spus că pot obţine o mână de ajutor, începu ea. 
Orice am nevoie. 

— Exact. Dar poate nu pentru ceva care să sară în ochi 
la tribunal. Poţi obţine sprijin pentru o anchetă preliminară 
cu scopul de a găsi ceva care să poată rezista apoi la 

tribunal, dacă va deveni oficial. 

Bărbatul deschise un sertar şi scoase de acolo un baton 
de ciocolată. Era una dintre acele noi adaptări ale 
tradiţionalei ciocolate cu lapte islandeze şi părea să creeze 
dependenţă, pentru că brusc toată lumea părea să înfulece 
cantităţi enorme din acest nou produs, care cu doar câteva 
luni în urmă părea complet neinteresant. Finnur sfâşie 
ambalajul, rupse două bucățele din baton, le vâri în gură şi 
restul i-l dădu Mariei. 

— Sare de mare şi caramel, preciză el. 

Femeia clătină din cap. Mânca la ore fixe, nu ori de câte 
ori avea chef. 

— Deci înţeleg că încă nu s-a pornit nicio anchetă, reluă 
ea, brusc îndoindu-se şi aducându-şi încă o dată aminte de 
senzaţia de stinghereală de mai devreme. 

— Ştii şi tu cum merg lucrurile, zise Finnur, mestecând 
ciocolata. Nu există nicio anchetă în desfăşurare. Dar, 
dacă găseşti ceva, atunci putem acoperi costurile care se 
vor ivi după aceea. 

— Şi vor fi trecute în contul tău? 

— Da, răspunse Finnur. De ce ai nevoie? 

Finnur mai rupse două pătrăţele din batonul de 
ciocolată. 

— Cred că ar merita să o urmărim pe Agla, ca să vedem 
ce pune la cale: unde merge, cu cine se întâlneşte, şi să 
vedem apoi ce iese. Şi, dacă s-ar putea, ar merita să-i 
punem telefonul sub ascultare. 

— Supravegherea nu e o problemă, zise Finnur, cu gura 
plină şi ridicând din umeri ca şi cum ar fi fost vorba de o 
chestie complet banală. O să îl pun pe Steini să se ocupe 
de ea şi el te va ţine la curent cu ce apare. Telefonul e o 
adevărată bătaie de cap. 

— Cum aşa? 

— Cel despre care ştim noi este cel din Islanda, pe care 
ea nici nu-l foloseşte aşa de mult. Mai are un număr pe 
care nu-l putem urmări, pentru că e înregistrat în 
străinătate. 

— Înţeleg. 

Asta explica de ce Agla îşi folosea telefonul atât de 
puţin. Avea două telefoane. Maria trebuia să afle informaţii 
despre celălalt telefon, dacă avea de gând să scoată ceva 
util din această anchetă - asta dacă putea fi numită 
anchetă. 


68. 


Agla stătea nemişcată, încercând să rămână atentă la ce- 
i spunea Elvar, avocatul, însă privirea îi tot fugea înainte şi 
înapoi către masa la care Sonja stătea alături de cineva 
necunoscut. Femeia părea străină, cu păr negru, lucios, şi 
cu pielea arămie ca a latino-americanelor. Sonja stătea cu 
spatele la ea, însă Agla vedea bine faţa femeii în timp ce 
aceasta vorbea fără contenire, însă nu reuşea să înţeleagă 
niciun cuvânt. Sonja părea subjugată, judecând după 
poziţia capului şi a felului în care tot încuviinţa. 

— Asculţi, măcar? întrebă Elvar, iar Agla dădu aprobator 
din cap, sorbi din vin şi-şi dublă eforturile de a-şi tăia 
friptura în bucăţi suficient de mici pentru a le putea 
înghiţi, însă acestea nu-i alunecau defel, căci gâtul i se 
strângea tot mai tare şi pofta de mâncare îi dispăruse cu 
desăvârşire. 

Această femeie trebuia să reprezinte motivul pentru 
care Sonja nu-i mai răspundea la telefon. Poate că ea era şi 
motivul dispariţiei Sonjei şi al misterioasei ei sosiri în 
Islanda, îmbrăcată doar în pantaloni scurţi. lar acum 
stătea aici, lângă foc, alături de cocota asta, în 
restaurantul preferat al Aglăi, stricându-i complet plăcerea 
unei fripturi de care altminteri s-ar fi bucurat tare mult. O 
adusese şi pe Sonja aici de vreo două ori, aşa că senzaţia 
de trădare era şi mai acută, din moment ce alesese tocmai 
locul acela ca să se distreze alături de o altă femeie. De 
fapt, era singurul loc din Reykjavik care oferea o friptură 
decentă. Vita islandeză nu s-ar fi putut număra în veci 
printre cele mai gustoase din lume, însă când venea vorba 
de grătar argentinienii păreau să fi descoperit o metodă 
de-a scoate ce era mai bun din carnea pe care o aveau la 

dispoziţie. Focul deschis arunca o pâlpâire caldă peste 
clienţi, oferind o atmosferă ideală pentru a sporovăi în 
tihnă sau a flirta, exact cum părea să fie acum cazul cu 
Sonja şi femeia aceea. 

Agla privi de mai multe ori în direcţia lor şi văzu că 
femeia tot bâţâia din picior pe sub masă, încercând, fără 
îndoială, să găsească o ocazie să o atingă pe Sonja pe 
picior. Agla simţea că nivelul de stres începe să atingă cote 
alarmante. Sorbi iar din vin şi dădu din cap în semn de 
aprobare faţă de orice-i spunea Elvar atunci, ca şi cum 
toată atenţia ei ar fi fost îndreptaţi asupra lui. Se întrebă 
dacă să meargă la ele şi să le salute, pur şi simplu ca să le 
întrerupă momentul, însă nu îndrăzni. Nu era deloc sigură 
că ar fi fost în stare să se controleze. 

Elvar bolborosea ceva despre audierea care-i aştepta, în 
timp ce Agla îşi goli paharul, nădăjduind totodată că Sonja 
avea să meargă la toaletă. Nu trebui să aştepte mult. 

— Scuză-mă! îi spuse ea lui Elvar şi se ridică în picioare 
ca s-o urmeze pe Sonja. 

Inăuntru se aflau două cabine, ambele goale, iar la 
chiuvete nu se mai afla nimeni. Sonja era complet singură 
în faţa oglinzii, cu rochia ei neagră învăluindu-i strâns 
corpul şi cu părul legat într-un coc în creştetul capului, în 
vreme ce la gât avea atârnat colierul pe care Agla i-l 
făcuse cadou de Crăciun. 

Agla o cuprinse în braţe pe la spate, căutându-i cu 
buzele pielea moale de la ceafă. Incordarea care i se 
acumulase în piept deveni aproape dureroasă când o 
atinse. 

Insă Sonja se smuci imediat din îmbrăţişarea ei şi-o 
plesni peste mâna care i se întinsese instinctiv spre 
marginea de la gât a rochiei. 

— Sunt aici cu o prietenă, Agla! şuieră ea furioasă. 

— O prietenă? pufni Agla. Asta e pentru tine? 

Incercă să o ia iar în braţe pe Sonja, însă femeia o 
împinse. Buzele îi tremurau şi ochii păreau gata să emită 
scântei nimicitoare. 

— Lasă-mă în pace, Agla! îi ceru ea. Eşti beată şi te porţi 

oribil. 

Agla îşi găsi echilibrul sprijinindu-se de chiuvetă, 
simțindu-se brusc beată şi nesigură pe picioare. Dar nu 
înţelegea şi pace. Sonja o atrăgea cu un soi de forţă căreia 
pur şi simplu nu-i putea rezista, în timp ce Sonja însăşi 
părea capabilă să-şi stabilească propriii termeni despre 
cum ar trebui să stea de fapt lucrurile, reuşind foarte uşor 
să plece atunci când nu-i convenea ceva. 

Însă ea avea o altă femeie alături de care să plece acasă, 
în timp ce Agla nu avea pe nimeni. Poate că asta era, de 
fapt, problema. 

Poate că, dacă voia să scape definitiv de acest nesfârşit 
dor, avea nevoie să procedeze exact ca Sonja. 

O idee nebunească, doar pe jumătate formată, i se 
înfiripă în minte când rememoră o ştire despre un anumit 
loc în Kópavogur unde femeile îşi ofereau în mod deschis 
trupurile. 

Câteva minute mai târziu îl trimisese la plimbare pe 
Elvar - destul de abrupt, trebuia să recunoască -, după 
care se năpustise şi ea afară din restaurant, având grijă să 
treacă pe lângă masa la care stăteau aşezate Sonja şi 
cealaltă femeie şi să dărâme un pahar cu poşeta, ca din 
întâmplare. 

În timp ce se apropia de K6pavogur într-un taxi, dorinţa 
de-a simţi iar senzațiile care se învârtejeau în ea când o 
atingea Sonja deveni atât de puternică, încât avu impresia 
că inima avea să-i explodeze, deşi, în acelaşi timp, era atât 
de furioasă pe ea, încât era mai mult decât hotărâtă să 
găsească aceleaşi emoţii alături de o altă femeie. Dacă 
Sonja se putea descurca fără ea, atunci şi ea se putea 
descurca fără Sonja. 


69. 


Aglăi îi luă doar o secundă să aleagă o fată. Exista una 
singură cu pielea închisă la culoare şi cu părul negru în 
locul acela. Era hotărâtă să găsească şi ea exact acelaşi 
lucru pe care îl căutase Sonja când o alese pe cocota cu 


e 161 œ» 


părul ca pana corbului. O parte dintre tipii cu care lucrase 
la bancă spuseseră că femeile cu ten închis au un miros 
special al lor. 

Fata o duse într-o cabină, unde Agla se aşeză într-un 
fotoliu şi începu să bea dintr-un pahar cu şampanie de 
proastă calitate, pe care nici măcar nu-l comandase. Fata 
îşi ocupă poziţia, însă peste mirosul de fum de ţigară, 
duhoarea de bere vărsată şi un iz acru, pe care Agla se 
strădui din răsputeri să nu-l asemene cu cel de spermă 
veche, nu izbuti să detecteze nicio mireasmă specială la 
tânăra aceea. Rezervase un lap dance de zece minute şi 
fata îşi scotea deja hainele, săltând ritmic din şolduri şi 
stând cu un picior cocoţat pe braţul fotoliului. 

— Te simţi în largul tău să dansezi pentru o femeie? 
întrebă Agla. 

Pentru prima oară, fata o privi în ochi şi surâse. 

— Sigur, răspunse fata pe un ton tărăgănat, după care 
se răsuci, se lăsă pe vine şi-şi scoase sutienul printr-o 
mişcare abilă. 

Viaţa ar fi mult mai simplă dacă toate femeile ar putea 
face asta, cugetă Agla. Apoi tânăra se răsuci spre ea, cu 
sânii la vedere. Avea o siluetă senzaţională, îngustă în talie 
şi cu un piept generos şi plin. Pielea, mai întunecată în 
jurul sfârcurilor, părea aproape neagră în lumina scăzută, 
iar Agla începu să simtă cum i se formează un nod în gât. 
Fata dansa pentru ea, răsucindu-se şi scuturându-se într- 
un mod care poate că ar fi arătat bine pe o scenă, însă care 
aici, în acest spaţiu înghesuit, părea doar absurd. Îşi dădu 
jos şi chiloţii tanga, însă privirea Aglăi rămânea aţintită la 
sânii ei. 

O clipă mai târziu, se termină timpul. Agla era atât de 
sigură că ceva anume începuse să crească în ea, încât mai 
rezervă o oră. 

Fata continuă de unde rămăsese. Muzica se amesteca cu 
pulsul Aglăi, care acum urma ritmul dansului, mai rapid, 
tot mai rapid, mai iute, tot mai iute. Se preschimbă într-un 
adevărat tumult sălbatic, cu bubuituri de tobă în fundal - o 
pădure tropicală plină de umezeală, cu piele neagră care 

lucea în semiîntuneric, cu sudoare sărată şi inimi care 
zvâcnesc. America de Sud chiar aici, în Kopavogur. 

Apoi fata o mângâie pe păr, întrerupând vraja. Femeia 
asta nu avea atingerea. Atingerea ei îi provoca doar 
stânjeneală. Agla se trezi brusc tânjind amarnic după 
atingerea Sonjei - o senzaţie atât de copleşitoare, încât 
simţea că nu mai poate să respire. Pe deasupra, mai era şi 
gândul că Sonja se afla chiar acum acasă cu femeia din 
restaurant. Ideea o răni ca o lovitură de pumnal în inimă şi 
deveni prea dureroasă ca să mai rabde în tăcere, aşa că îşi 
lăsă capul între sânii stripteuzei şi începu să plângă. 

Agla îşi reveni când fata îi întinse un şerveţel şi-i spuse 
că mai avea încă douăzeci de minute la dispoziţie. 

— Mă laşi să te fac fericită? îi sugeră fata. 

Dar Agla clătină din cap. Tot ce-şi dorea era să plângă şi 
să-i povestească despre Sonja - toată povestea. Aşa că-i 
povesti cum făceau dragoste în fiecare zi, uneori chiar şi 
de două ori pe zi, şi cum nici nu-şi puteau desprinde 
mâinile una de pe alta. li povesti cum fericirea îi curgea 
prin vene precum sângele îmbogăţit cu oxigen ori de câte 
ori îi zâmbea Sonja; cum, uneori, stătea întinsă şi o 
urmărea dormind, cu inima pâlpâind de atâta recunoştinţă. 

— O iubeşti foarte mult, constată stripteuza. 

— Da. O iubesc. 

O iubea pe Sonja. Era mai mult decât o clipă de atracţie 
sau de nebunie. O iubea cu adevărat pe Sonja. 

Stripteuza şi unul dintre paznicii de la intrare o 
conduseră până la un taxi. Plânsese în hohote în cabină şi 
acum se clătina pe picioare. Cu toate astea, îi ceru 
taximetristului să o ducă la apartamentul Sonjei. Trebuia 
să-i spună că o iubeşte. Avea nevoie să-i spună că o 
iubeşte. 

Ajunsă în faţa blocului Sonjei, lăsă taxiul să plece, sigură 
că aceasta o va lăsa să intre de îndată ce-i va spune că o 
iubeşte. O s-o arunce pe cocota străină afară şi o va 
cuprinde pe Agla în braţe, în timp ce ea îi va spune iar şi 
iar cât de mult o iubeşte. O să i-o spună de o mie de ori, 
pentru fiecare dată în care Sonja tânjise să audă cuvintele 

acelea din partea ei, pentru fiecare dată când se arătase 
incapabilă să le rostească. 

Agla se clătină în sus pe scări şi apăsă butonul 
apartamentului de la ultimul etaj, întrucât ştia că bătrânul 
de acolo deschidea uşa fără să stea prea mult pe gânduri. 
Inăuntru, se împletici pe scări şi bubui cu ambii pumni în 
uşa Sonjei, până ce prin geamul fumuriu de deasupra uşii 
văzu aprinzându-se lumina. 

— Am ceva important să-ţi spun, o informă Agla cu 
răsuflarea tăiată când Sonja îi deschise în sfârşit uşa, 
îmbrăcată doar cu cămaşa ei de noapte roşu-burgund şi cu 
părul lăsat liber în jurul umerilor. 

— Eşti beată, răspunse ea, trântindu-i uşa în faţă şi apoi 
stingând lumina dinăuntru. 


70. 


Avionul prinse viteză şi apoi se ridică în aer. Mişcările îi 
erau blânde, dar iuți, iar Sonja se simţea ca şi cum ar fi 
stat pe o canapea zburătoare. Scaunele de piele aveau 
căptuşeala groasa, iar masa care o despărţea de Nati 
părea să fie din lemn lustruit, cu intarsii scânteietoare ce 
arătau ca nişte bucăţi de gresie viu colorate. 

— Ce zici de decor? întrebă Nati, mândră. 

— E... foarte frumos, răspunse Sonja. 

Cu experienţa ei limitată în materie de avioane private, 
practic nu avea niciun termen de comparaţie. Acum era 
prima oară când zbura cu o astfel de aeronavă. Adam mai 
zburase uneori cu avioane private la întâlnirile de la 
Londra organizate de bancă, însă ea nu mersese niciodată 
cu el, întrucât nu voia să stea departe de Tómas când era 
foarte mic. 

— Eu însămi l-am conceput, anunţă Nati, fluturând din 
mână către desenele de pe pereţi - cactuşi, păsări şi şerpi, 
înconjurați de vegetaţie verde, luxuriantă. 

Sonja nu era sigură dacă era vorba despre un strat de 
plastic lipit dintr-un capăt în celălalt sau dacă interiorul 
avionului chiar fusese vopsit de mână. 

Nati pocni din degete ca să cheme o stewardesă, iar 
aceasta se ridică şi se apropie de ele, chiar dacă butonul 
centurii de siguranţă continua să pâlpâie. 

— Şampanie, ceru Nati. Şi nişte gustări. 

— Chiar nu ştiu de ce merg în Mexic cu tine, zise Sonja 
când stewardesa îşi făcu din nou apariţia şi începu să le 
toarne şampanie în pahare. 

Era deja epuizată după 72 de ore în compania lui Nati. 
Zborul cu elicopterul peste Thingvellir şi cascada Gullfoss, 
vizita la Laguna Albastră, apoi excursia cu snowmobilul, 
toate o făcuseră să se simtă ca o turistă. Nati parcă îi 
arătase o latură a Islandei despre care uitase complet că 
există. Nu mai trecuse prin aşa ceva dinainte de marea 
criză financiară. Cu o seară înainte, Nati îi ceruse să 
aleagă un restaurant şi ea recapitulase cele mai elegante 
localuri din oraş, iar până la urmă se oprise asupra celui 
care amintea cel mai mult de America de Sud. Cel despre 
care avea senzaţia că se va apropia cel mai mult de 
standardele lui Nati. Şi apoi trebuise să dea acolo taman 
peste Agla, beată şi geloasă. 

— Am nevoie de o prietenă, zise Nati acum, ridicând 
cupa de şampanie. De o prietenă adevărată, care să-mi fie 
mereu alături, indiferent de situaţie. E o lume a bărbaţilor, 
iar noi, fetele, trebuie să ţinem aproape una de alta. 

Sonja ridică şi ea cupa în semn de aprobare, însă abia se 
atinse de conţinut. Îi ajunsese cu vârf şi îndesat şampania 
din ultimele 24 de ore. Însă nu şi lui Nati. O sorbea ca şi 
cum ar fi fost substanţa ei vitală, dar asupra ei părea să nu 
aibă absolut niciun efect. 

— Vrei să fii tu acea prietenă? 

Nati se întinse şi îşi aşeză mâna peste a Sonjei, 
mângâind-o uşor. p 

Sonja îi împinse mâna la o parte şi zâmbi jenată. Într-o 
singură zi, devenise practic o reacţie automată să se 
ferească de atingerile şi de mângâierile lui Nati fără să 
pară nepoliticoasă. 

— Sinceră să fiu, eu visez la o viaţă alături de fiul meu, 
făcând ceva de-a dreptul banal, rosti Sonja cu blândeţe. 

Dacă e să fiu absolut sinceră cu tine, nu sunt sigură că aş 
putea fi eu persoana potrivită să-ţi fie prietenă. 

Regretă imediat faptul că se exprimase atât de sincer: 
chipul lui Nati se înnegură imediat, iar ochii ei negri, care 
continuau să o fixeze cu atenţie, deveniră reci. 


71. 


— Nu, n-a stat doar acolo şi-a băut. Am urmărit-o şi am 
văzut-o intrând într-o cabină privată cu una dintre fete. Şi 
a rămas mult timp acolo. 

Erau veşti parcă prea bune ca să fie adevărate. Ar fi 
putut reprezenta tocmai ocazia pe care o pândea Maria. 
Stătea în birou, cu spatele la geam, şi-l asculta pe Steini 
dându-i raportul, în vreme ce acesta citea dintr-un carneţel 
momentele şi locurile prin care umblase Agla în ziua 
precedentă. Însă pe urmă adusese în discuţie vizita la 
clubul de striptease. Iar lucru ăsta îi putea oferi Mariei o 
oportunitate, o şansă de-a se apropia de Agla fără ca ea să 
suspecteze că reprezintă subiectul unei noi anchete. 

— Şi a plecat singură acasă? 

— Da. Era complet dusă, nici nu mai putea sta singură în 
picioare. A fost ajutată să urce într-un taxi la ora 23:43, 
care mai apoi a dus-o la... 

Steini îşi răsfoi repede carneţelul, apoi adăugă: 

— ...numărul şaisprezece de pe Eskihlíð. A intrat, însă a 
revenit în scurt timp în stradă şi a plecat pe jos acasă, 
destul de lent, de fapt - din gard în gard, practic. A ajuns 
acasă, în partea de vest a oraşului, la ora 00:37. 

— Mersi, Steini! Asta e tot, pentru moment. O să te 
contactez dacă mai am nevoie de ceva. 

Steini se ridică apoi în picioare şi plecă fără niciun 
cuvânt. Silueta lui plină de muşchi se deplasa cu o graţie 
silenţioasă - parcă ar fi plutit la vreo doi centimetri 
deasupra linoleumului. Mereu i se păruse un individ atipic. 
Făcea parte din personalul Procurorului Special şi, 
asemenea celorlalţi, era împuternicit uneori cu atribuţii de 
poliţist, însă nu se amesteca niciodată cu restul lumii şi 

nici nu rămânea prea mult timp în birou - pur şi simplu îşi 
prezenta raportul şi se făcea nevăzut. 

Era prima oară când Maria îl folosise pentru o misiune. 
Până în clipa de faţă, fusese refuzată de fiecare dată când 
ceruse să fie supravegheat câte un suspect, pe motiv că ori 
era prea costisitor, ori nu existau motive întemeiate pentru 
a da curs cererii ei. Se întrebă dacă Finnur decisese de 
capul lui că merita ca Agla să fie urmărită de această dată, 
când tot ce aveau la dispoziţie era simpla speranţă că vor 
obţine ceva folositor. Cu siguranţă Procurorul Special avea 
să pună întrebări când se întorcea din concediu. 

Fireşte, era de la sine înţeles că Finnur trăgea nădejde 
că aveau să obţină ceva care să reprezinte baza unei 
viitoare anchete în toată regula. lar Maria spera exact 
acelaşi lucru. Visase să o prindă pe Agla - sau, mai 
degrabă, să o prindă mai bine decât o prinsese deja. Cazul 
de manipulare a pieţei ar fi băgat-o doar câteva luni la 
răcoare, cel mult, însă toată lumea ştia că ea era unul 
dintre peştii cei mari din toată criza financiară. Făcea 
parte din rândul infractorilor din clasa de sus, care scăpau 
mereu cu mârşăviile lor colosale şi care, mai apoi, stăteau 
rânjind când erau luaţi la întrebări, dat fiind că doar o 
parte mică a nelegiuirilor lor ieşea la iveală. 

Maria se răsuci în scaun ca să se uite pe fereastră. 
Vântul izbea în geam, bombardându-l cu mici clinchete 
provenite de la mizeria care părea să umple aerul în 
ultimele zile - particule fine de cenuşă vulcanică şi 
amestecul de nisip şi sare pe care autorităţile de la 
Drumuri şi Poduri îl împrăştiau toată iarna pe străzile din 
Reykjavik şi pe care vara erau nevoite să-l măture. Bătu de 
câteva ori cu degetele în ritm cu ciocăniturile uşoare din 
geam, în vreme ce mintea îi lucra la viteză maximă. 

Nu era sută la sută sigură că avea să găsească ceva cu 
care să o prindă pe Agla. Ca să urmărească banii - urma 
care ducea la marele adevăr - avea nevoie de nume. Avea 
nevoie de numele persoanelor cu care Agla ţinea legătura 
pentru indiferent ce punea la cale împreună cu Ingimar 
Magnusson. Şi nu era deloc sigură că le va obţine. 

Însă găsise un mod de-a pătrunde în casa Aglăi - şi, 
Doamne-ajută! - în telefonul ei. 


72. 


Înregistrarea crea o impresie uluitor de distorsionată 
asupra a ceea ce se întâmplase în realitate, chiar dacă 
fusese compusă din evenimente complet adevărate. Sonja 
îşi dădea seama că pe baza elementelor care rămâneau 
nespuse putea fi formulată extrem de uşor o concluzie 
complet falsă. Dintr-odată, scaunul capitonat din avion i se 
părea foarte inconfortabil. 

— Mie nu-mi place cum arată, zise ea şi-i dădu înapoi 
telefonul lui Nati. 

Nu mai era nevoie să se mai uite o dată ca să înţeleagă 
ce voia Nati să-i transmită arătându-i-o. Primele imagini îl 
arătau pe domnul Jose stând la masa din casa lui din 
Londra şi prinzând-o pe Sonja cu mâinile de gât. După 
încercarea de strangulare, secvenţa se muta rapid la 
Sonja, care se împiedica de cadavrul domnului José şi-i 
ştergea sângele cu prosoape. În cele din urmă, o arăta pe 
ea şi pe Amadou cel ciung înfăşurând cadavrul în folie de 
plastic specială pentru construcţii şi târându-l spre 
treptele care duceau în pivniţă. Filmarea nu avea sunet, 
astfel încât evenimentele înfăţişate în ea păreau foarte 
diferite de ce-şi amintea Sonja. Acum părea foarte simplu 
cum ea şi Amadou scoseseră cadavrul din sufragerie, 
întrucât nicio înjurătură şi niciun oftat nu răzbătea dinspre 
ei în vreme ce se căzneau să manevreze mortul acela 
masiv. 

— Amadou va depune mărturie că tu ai fost cea care i-a 
cerut să ciopârţească în bucăţi cadavrul şi să-l dea de 
mâncare la tigru. 

Nati zâmbi dulce, făcând-o pe Sonja să scrâşnească din 
dinţi, enervată pe propria prostie. Era destul de corect că 
ea îi ceruse lui Amadou să o ajute să se debaraseze de 
cadavru, deşi avusese grijă să sublinieze că nu ea îl 
înjunghiase, însă asta nu mai conta deloc acum. 

— Pentru orice eventualitate, am mai păstrat o bucată, 
continuă Nati. Ceea ce s-ar putea numi o vrăbioară, dacă 
scumpul meu José ar fi fost un taur. 

Nati făcu semnul crucii în dreptul feţei şi murmură ceva 
pe care Sonja nu-l distinse din cauza vuietului scos de 
avionul privat. 

— Şi mai ştiu şi că Amadou îi păstrează capul în 
congelator, acasă la el, astfel încât să-l poată scoate şi să-l 
scuipe ori de câte ori e prost-dispus. A rămas groaznic de 
supărat pe Jose după treaba aia cu mâna. 

Sonja se lăsă pe spate în scaunul de piele şi închise 
ochii. Se simţea bizar de amorţită pe dinăuntru. Avea 
senzaţia că nu mai era suficient să se înfurie, să se arate 
devastată de faptul că speranţele ei de-a fi liberă alături de 
Tomas se năruiau încă o dată. În schimb, mintea ei căuta 
cu răceală o lacună, o gaură minusculă în plasa strâns 
împletită pe care o simţea închizându-se în jurul ei. Însă nu 
găsi niciuna, aşa că, la 10.000 de metri deasupra 
Atlanticului, renunţă până la urmă; renunţă la speranţa că 
tot acel coşmar, în care intrase acum un an şi jumătate, 
avea să se sfârşească într-o bună zi. Nu exista vreo cale de 
scăpare şi trebuia să se împace cu ideea. Nu conta cât de 
aprig se împotrivea, n-avea să scape niciodată. Chiar dacă 
ar fi scăpat de Adam, avea să fie legată, în schimb, de Nati. 
Orice cale care ar fi putut-o conduce înapoi la un soi de 
viaţă normală părea să se fi curmat brusc pentru ea. 

Sonja trase adânc aer în piept, se ridică de pe scaun şi 
privi adânc în ochii căprui ai lui Nati. 

— Acum, că m-am gândit mai bine, zise ea, chiar mi-ar 
plăcea să fiu prietena ta. 


73. 


Agla nu-şi amintea să-i fi întâlnit pe Maria sau pe soţul 
ei. Oricât de adânc ar fi săpat prin propriile amintiri, seara 
continua să rămână învăluită în ceaţă, iar lucrurile care nu 
erau învăluite în ceaţă erau cele pe care ar fi preferat să le 
uite. Maria zicea că dăduseră una peste alta pe când ea şi 

soţul ei se pregăteau să intre în club şi Agla să iasă, însă 
Agla chiar nu-şi amintea de vreo asemenea întâmplare. 
Mintea ei părea să intre într-o ciudată stare de panică şi-şi 
tot zicea în sinea ei că se simte teribil de uşurată că ieri 
avusese ideea să o cheme la ea pe femeia care îi făcea 
curat, astfel încât apartamentul era acum sclipitor de 
curat. Nu că Maria s-ar fi aflat aici ca să-i verifice 
abilităţile de întreţinere a gospodăriei. Femeia stătea pe 
canapeaua ei, făcută ghem şi cu toată expresia de hotărâre 
iniţială ştearsă complet de pe chip - un ghem strâns, 
alcătuit din nefericire şi regret. 

— Vrei să spui că m-am umilit de pomană venind aici şi 
cerându-ţi să fii discretă? Eram sigură că m-ai văzut. Doar 
ne-am privit ochi în ochi! 

— Nu ai de ce să te umileşti, bombăni Agla. 

Era mai mult decât nedumerită. Era evident că femeia e 
extrem de tulburată, iar asta o ajuta, într-un mod greu de 
explicat, să-şi depăşească propriul sentiment de jenă că 
dăduse peste cineva cunoscut într-un club de striptease 
din Kópavogur. Ştia exact cum se simţea Maria. Mai 
trebuia să găsească şi o cale să o liniştească pe femeia din 
faţa ei, să o înveselească, dacă se putea. 

— Ţi-ar plăcea o liniuţă? 

— Poftim? 

Maria ridică privirea, apoi clătină din cap când îşi dădu 
seama la ce se referea Agla. 

— Lucrez pentru Procurorul Special, îţi aminteşti? 

— Sau o bere? îi propuse Agla. 

— Da, o bere ar fi mai bună, replică ea cu un surâs slab. 

Mintea Aglăi umbla pe coclauri în timp ce intră în 
bucătărie ca să ia două beri, aşa că se hotări că are ea 
însăşi nevoie să tragă ceva pe nas, chiar dacă Maria nu 
voia nimic. Luă un borcan din bufet, îi deşurubă capacul şi 
trase un pic de cocaină pe nas, folosind pentru asta coada 
unei linguriţe. O mică infuzie de încredere în sine era 
exact ceea ce-i trebuia acum. 

După ce se întoarse lângă Maria şi după câteva guri de 
bere, îşi drese glasul şi încercă să se gândească la ceva de 

zis care să mai liniştească întru câtva temerile neaşteptatei 
musafire. 

— Nu trebuie să-ţi faci griji din pricina mea, zise ea. Se 
pot spune o mulţime de lucruri despre mine, însă nu m-aş 
folosi niciodată de aşa ceva împotriva ta. Indiferent ce se 
va întâmpla cu cazul şi cu afacerile mele, tu poţi sta 
liniştită că nu e ceva pe care l-aş folosi vreodată în 
dezavantajul tău. N-aş pomeni niciodată aşa ceva în faţa 
colegilor tăi de la biroul Procurorului Special sau către 
oricine altcineva. De fapt, nici măcar nu-mi amintesc să mă 
fi întâlnit cu voi doi la club. 

— Îţi mulţumesc! şopti Maria, iar Agla văzu cum femeii îi 
tremura berea în mână. Of, chiar nu ştiu ce-o fi fost în 
capul nostru! 

Clipi rapid, ca şi cum încerca să-şi reţină lacrimile, şi 
Agla simţi cum i se umple inima de milă. 

Femeia spusese că se aflase acolo alături de soţul ei, că 
fusese de fapt ideea lui, însă Aglăi nu prea-i venea să 
creadă că Maria se arătase pur şi simplu de acord să 
meargă în Kópavogur şi să se uite cum îşi dau femeile 
veşmintele jos - dacă nu cumva şi ea însăşi se simţea 
atrasă de asemenea lucruri. 

Poate că la mijloc era doar ridicolul situaţiei, ori poate 
că era doar energia pe care i-o oferise cocaina, însă, fără 
să stea vreun pic pe gânduri, Agla se aplecă în faţă şi o 
sărută pe Maria pe buze. 


74. 


Maria ştia că împinsese lucrurile prea departe. Se luase 
chiar şi pe ea însăşi prin surprindere, iar acum, că stătea 
din nou în maşină, înconjurată de lucrurile de zi cu zi care 
reprezentau o viaţă normală - cel mai bun sacou al lui 
Maggi, împachetat frumos în celofanul în care i-l dăduseră 
cei de la curăţătorie, mănuşile jerpelite pe care ea le purta 
doar când curăța de zăpadă maşina, CD-ul cu Elvis din 
player -, toate păreau cumva să o acuze de înşelăciune. 
Fireşte, exact asta şi era: o înşelăciune clară, o trădare a 

lui Maggi şi a întregii lor vieţi împreună. Cu greu s-ar fi 
putut găsi ceva mai departe de felul lor de-a fi şi de stilul 
lor de a-şi trăi viaţa decât o vizită la beţie într-un club de 
striptease. Maggi n-ar fi călcat nici mort într-un asemenea 
loc. Inventase minciuna doar pentru a-i câştiga Aglăi 
încrederea, pretinzând că fuseseră amândouă în situaţii 
asemănătoare, iar cumva scenariul cu clubul de striptease 
i se păruse perfect pentru a clădi o punte. 

Abia când Agla o sărutase îşi dăduse şi ea seama că 
mersese mult prea departe - mai departe decât avea 
încredere în sine să meargă - şi că era pe cale să piardă 
controlul asupra situaţiei pe care singură o crease. Uluirea 
pusese stăpânire pe ea, iar furia şi repulsia pe care le 
simţise adesea pentru Agla în vreme ce stăteau faţă în faţă 
în camera de interogatoriu, în timpul anchetei de 
manipulare a pieţei, îşi găsiseră descătuşarea în palma 
aceea răsunătoare peste faţa Aglăi. 

Însă izbutise totuşi să facă ce-şi propusese de la bun 
început. Telefonul secret al Aglăi se afla acum în buzunarul 
ei - îl înhăţase de pe masă când plecase de acolo, extrem 
de mândră de propria faptă. Acesta era telefonul 
înregistrat în Luxemburg şi cu siguranţă acolo aveau să 
găsească activităţi mult mai interesante decât pe cel cu 
număr de Islanda. Trebuia să lucreze repede, pentru că 
Agla ar fi putut descoperi că-i lipseşte telefonul şi că 
această bizară vizită din partea ei nu fusese chiar de 
natură personală, până la urmă, ci avea legătură directă cu 
o anchetă în desfăşurare de care se ocupa Maria însăşi. 

Genul acesta de abordare era complet atipic pentru 
personalitatea Mariei - o personalitate pe care şi-o clădise, 
o modelase şi o finisase de-a lungul anilor. Poate că în 
tinereţe ar fi făcut astfel de lucruri, însă acum avea 
senzaţia că sugestia aceea discretă a lui Finnur, cum că 
poate ar fi trebuit să iasă din limitele obişnuite ale 
regulilor de lucru, o trimisese pe o pantă unde pământul 
de sub picioare i se părea nesigur şi unde nu avea nicio 
funie de care să se ţină ca să nu cadă. Şi nu-i plăcea defel. 
Se apropia prea mult de persoana care fusese înainte. 


e 172 œ» 


Îi trimise un mesaj lui Maggi ca să-l anunţe că avea să 
lucreze până târziu în seara aceea şi că nu o să vină acasă 
pentru cină. Acum trebuia să se grăbească să copieze toate 
datele de pe telefonul Aglăi, înainte ca ea să-i observe 
dispariţia şi să-şi dea seama ce se întâmplase, de fapt. Mai 
bine că biroul era aproape pustiu la ora aceea, căci putea 
lucra în linişte. 


75. 


Renunţarea i se părea o experienţă remarcabilă. Sonja 
nici nu-şi mai amintea de când nu se mai simţise atât de 
liniştită. Adormise în timpul zborului şi nu se mai trezise 
până ce avionul nu era deja pe pistă, după care mersese 
spăsită până la maşina care le aştepta deja acolo şi 
urmărise adormită ce se vedea dincolo de geamul maşinii 
până ce ajunseseră în oraş. Încetase să o mai preocupe ce 
urma să se întâmple cu ea. Nati se afla la butoane, iar ea 
nu făcea decât să-i dea ascultare. Viaţa ei nu se mai afla în 
propriile mâini. Era inutil să mai încerce să se 
împotrivească, precum un animal prins în capcană. 

Lângă ea, Nati vorbea rapid în spaniolă cu şoferul, în 
timp ce scaunul din faţă era ocupat de un bărbat cu 
ochelari care nu scosese nicio vorbă până atunci, însă care 
le escortase de la avion la maşină, deschizându-le mai apoi 
portierele ca să intre. Cei de la vamă nu păruseră deosebit 
de interesaţi de ele când intraseră în ţară. Cugetă că viaţa 
ei ar fi fost mult mai uşoară în Islanda cu o atitudine atât 
de nonşalantă. 

Maşina prinse viteză prin ceea ce părea un cartier 
aproape pustiu. Din când în când se mai vedeau figuri 
răzlețe şi un câine galben stingher traversase strada, în 
vreme ce treceau pe lângă un şir prelung de vitrine vopsite 
în roz, albastru sau galben-pal ce le aparţineau unor 
magazine cu un singur nivel, şi pe lângă restaurante 
stradale, toate părând însă închise. 

— Unde sunt toţi oamenii? o întrebă pe Nati, care îi 
aruncă o privire surprinsă. 

— A, deci eşti vie? făcu ea. Siesta, mi amor. Siesta. 
Toată lumea se piteşte când e cel mai cald ziua. 

Sonja înţelese. Aerul condiţionat al maşinii funcţiona la 
maximum, însă ea tot era lac de transpiraţie. Soarele 
arzător era exact deasupra lor, în mijlocul cerului, astfel 
încât nu exista nicio umbră, şi şoseaua din faţa lor pâlpâia 
practic în ceața provocată de arşiţă. Suprafaţa neagră a 
asfaltului emana aburi care în lumina soarelui scânteiau 
precum metalul. 

Maşina viră într-un cartier care părea foarte dens 
populat. Casele impunătoare se înghesuiau una în alta. 
Erau vopsite în nuanţe pastel, cu decoraţiuni aurite, şi 
fiecare casă avea o cruce pe acoperiş, astfel încât semănau 
toate cu o adunătură de biserici ceva mai mici. Maşina se 
opri în faţa unei case galbene, mai mare decât cele 
dimprejur, cu vitralii la ferestre şi trepte în formă de 
semilună care duceau la o pereche de uşi sculptate din 
lemn de esenţă tare. 

Bărbatul tăcut cobori din maşină şi deschise portiera 
pentru Nati, în vreme ce şoferul făcea acelaşi lucru, 
simultan, pentru Sonja. 

— Aici stăm? întrebă Sonja, admirând masivul înger 
sculptat de pe acoperiş, ce fusese plasat astfel încât părea 
pe punctul de a-şi lua zborul. 

— Nu, prostuţo! râse Nati aproape neauzit. Acesta e un 
mausoleu. 

— Un mausoleu? 

— Da, exact. Mausoleul soţului meu. Dumnezeu să-i 
binecuvânteze sufletul vicios! adăugă Nati, închinându-se. 

— Mausoleul domnului Jose? 

— Da. Slujba de comemorare începe la ora patru, deci va 
trebui să ne mişcăm repede. 

Sonja era prea surprinsă ca să mai poată pune vreo 
întrebare şi o urmă pe Nati în clădire, uşurată că poate 
avea iar parte de aer condiţionat după arşiţa zdrobitoare 
de afară. 

De la uşa principală, intrară într-o cameră încăpătoare 
aproape goală, cu excepţia câtorva scaune înşirate paralel 

cu pereţii şi un altar enorm aflat în capăt, unde 
nenumărate lumânări ardeau în faţa unei gigantice 
fotografii a domnului Jose. Imaginea îl înfăţişa cu o 
expresie blândă pe chip, purtând costum şi cu părul atent 
pieptănat pe spate. Sonja privi îndelung poza şi, deşi 
scotea la iveală o latură a lui pe care ea nu i-o cunoscuse, 
simplul fapt că se uita la el îi dădea fiori care se amestecau 
cu picăturile de sudoare care-i alunecau pe spinare. 
Împreună cu teama pe care i-o provocase fotografia, Sonja 
simţi cum o cuprinde brusc ameţeala când un miros de 
sânge cu iz de fier îi umplu nasul şi tot ce vedea în faţa 
ochilor fu acoperit de o peliculă roşie, asemănătoare cu 
balta de sânge în care îl găsise zăcând pe domnul Jose. 

— Lumânările ard întruna aici de la moartea lui, o 
anunţă Nati, şi era evident că acest lucru o impresiona. Cei 
de aici îl iubeau, oricât de monstru ar fi fost. Categoric îl 
iubeau. 


76. 


Agla făcu duş, îşi uscă părul şi-şi aplică un strat 
consistent de fond de ten, în speranţa că-şi va acoperi 
astfel iritaţia de pe obraz. Maria o plesnise destul de tare. 
Roşeaţa dispăruse şi, cu toate că încă o mai simţea pulsând 
acolo, de bună seamă că la mijloc nu era vorba decât 
despre imaginaţia ei. Ba chiar era păcat că-şi făcea pielea 
să lucească. Îşi dădu seama că tremură când se îmbrăcă şi 
îşi aduse aminte încă o dată de tulburarea care le 
cuprinsese pe amândouă după ce încasase palma aceea 
zdravănă. 

Agla îşi ceruse scuze de zeci de ori, în timp ce Maria îşi 
recuperase poşeta şi apoi smucise atât de tare de haina pe 
care şi-o agăţase în cuierul de lângă uşă, încât acesta se 
desprinsese din perete şi toate hainele din el sfârşiseră 
grămadă pe podea. leşise ca o furie, fără să le arunce 
măcar o privire. 

După ce se spălă şi se împrospătă, Agla prinse cuierul la 
loc în şuruburi şi atârnă în el hainele căzute, după care îşi 

dădu seama că telefonul ei nu se mai vedea pe nicăieri. Cel 
islandez era la locul lui, însă celălalt dispăruse - telefonul 
ei de bază. Era sigură că nu putea fi prea departe. Işi 
amintea că-l folosise ca să caute ceva pe internet mai 
devreme, înainte de sosirea Mariei. Il căută prin dormitor 
şi apoi iarăşi prin sufragerie, ridicând toate pernele, însă 
nu avu noroc. Poate era în maşină? Se hotări să-l caute 
încă o dată după ce trecea complet peste faza cu palma şi 
scăpa de senzaţia că un obraz îi pâlpâia în toate nuanțele 
posibile de roşu. 

În pofida sentimentului de disconfort, Agla simţea că 
nefericitul eveniment reprezenta şi un soi de victorie. 
Fusese ciudat şi jenant, însă şi un triumf ce o umplea de 
bucurie. Simţea că depăşise un soi de barieră prin 
apropierea de Maria. Chiar dacă avea creierul îmbibat de 
cocaină, izbutise să interpreteze complet aiurea o situaţie 
şi nici acum nu avea habar de unde-şi adunase acel curaj 
ca să o sărute, dar tocmai o făcuse. Şi exact în asta consta 
triumful. 

Mereu fusese mult mai curioasă în privinţa fetelor decât 
a băieţilor. Băieţii erau doar băieţi; era sătulă de ei acasă. 
Insă fetele erau ceva complet misterios şi ei îi fusese 
mereu teamă de ele. I se păruse de fiecare dată greu să 
înţeleagă ce gândesc şi nu înţelesese niciodată de ce 
preferă să stea închise într-un dormitor şi să sporovăiască, 
în loc să iasă şi să joace fotbal. Nu era ca şi cum nu avea 
deloc prietene, ba chiar avea o groază. Insă relaţia lor nu 
era niciodată de durată. Toate prietenele pe care şi le 
făcea nu se arătau interesate de sport, nu aveau absolut 
nicio ambiţie să ia note bune şi se arătau destul de 
supărate atunci când Agla prefera să plece acasă, ca să-şi 
termine tema, în loc să meargă cu ele la vreun film. Pe 
lângă toate astea, pe ea o plictiseau teribil toate acele 
discuţii nesfârşite despre băieţi. Era uluitor cât de mult 
puteau să vorbească despre ei. Ea însăşi era împresurată 
de băieţi acasă, aşa că aceştia erau ultimul lucru la care 
voia să se gândească sau despre care să vorbească atunci 
când în sfârşit se întâlnea cu nişte fete. 

Agla termină de aşezat pernuţele la loc pe canapea şi fu 
trezită din reverie de o bătaie în uşă. Merse tiptil pe hol, se 
uită pe vizor şi rămase surprinsă să dea tocmai peste 
Ingimar. Până cu ceva timp în urmă, o vizită din partea lui 
i-ar fi trimis fiori reci pe spate. Însă acum descoperea că se 
bucură de prezenţa lui. De ajutor era şi faptul că bărbatul 
bătuse de această dată la uşă, în loc să intre ca şi cum ar fi 
fost la el acasă. 

Îl pofti înăuntru, după care se duse în bucătărie, desfăcu 
două sticle de bere şi îi dădu lui una, fără să-l mai întrebe 
dacă vrea. Ingimar luă sticla şi se aşeză jos în sufragerie, 
de data asta alegând el canapeaua şi lăsând fotoliul pentru 
Agla. Acestea erau genul de interacțiuni pe care ea le 
înţelegea. Cu băieţii şi cu bărbaţii era mult mai uşor să 
ajungi la o înţelegere, ei fiind foarte direcţi. Lumea 
bărbaţilor era o ierarhie bine aşezată, pe care ei aveau 
grijă să o modifice tot timpul, iar un simplu scaun 
îndreptat spre uşă demonstra o poziţie de forţă. O canapea 
întoarsă cu spatele spre uşă demonstra supunere. Agla 
devenise extrem de abilă în a interpreta simbolurile 
mediului bărbaţilor în mijlocul hoardei de fraţi alături de 
care crescuse. Se aşeză în fotoliu şi zâmbi când Ingimar se 
întinse din toate oasele pe canapea şi bău din bere. 

— Am primit veşti de la Jón, începu Ingimar. Că 
ştergerea marii datorii ar trebui să aibă loc în această 
săptămână. 

Agla ridică berea, se aplecă în faţă şi o ciocni de-a lui. 

— N-ar strica deloc să păstrăm asta doar pentru noi, cel 
puţin deocamdată, zise ea, iar Ingimar ridică o 
sprânceană. Mi-ar plăcea să-i mai fierb un pic la foc mic pe 
băieţi, îi explică ea. 

Ingimar rânji. 

— Chiar că-ţi place competiţia, o lăudă el. Gândeşti cu 
mai multe mutări înainte, nu-i aşa? 

— Da, recunoscu Agla. De cele mai multe ori îmi şi iese. 

Îi putea fierbe pe băieţi cât îi poftea ei inima. Avea să le 
spună că doar jumătate din datorie fusese ştearsă 
deocamdată, iar ei urmau să se arate încântați de acest 

lucru. După care le putea spune că se ocupă ea şi de 
restul, lucru care avea să-i aducă linişte şi pace. In felul 
ăsta, ei urmau să aibă grijă ca niciunul dintre foştii lor 
colegi de la bancă să nu o amestece pe Agla în vreuna 
dintre anchetele Procurorului Special. 


77. 


Maria rezistă tentaţiei de a-şi turna o cafea. Se făcuse 
deja prea târziu şi conştiinţa oricum o mustra prea tare ca 
să-i mai îngăduie să şi adoarmă. Ba chiar se hotărâse să 
rămână la birou până ce avea să fie sigură că Maggi 
adormise, ca să nu trebuiască să mai stea cu nimeni de 
vorbă în seara aceea. Era ferm convinsă că el şi-ar fi dat 
imediat seama că se comportase nepotrivit. Şi mai era 
conştientă şi că exact asta făcuse. De fapt, pe măsură ce se 
scurgea tot mai mult timp de la momentul în care ieşise 
furioasă din apartamentul Aglăi, se întreba tot mai des de 
ce jucase în felul ăla. Ce fusese, de fapt, în mintea ei? 

Pregătise deja un tabel în care erau detaliate apelurile 
telefonice ale Aglăi - atât către, cât şi de la cele câteva 
numere de pe telefonul de Islanda, cele pe care i le 
trimisese furnizorul de telefonie, dar şi pe cele pe care le 
scosese din telefonul şterpelit de la Agla. Existau două 
numere care se regăseau în ambele: un număr 
neînregistrat, despre care Maria ştia că îi aparţine Sonjei 
Gunnarsdóttir şi pe care Agla părea să-l sune la orice oră 
din zi şi din noapte. Şi numărul lui Jean-Claude, portarul 
clădirii în care se afla domiciliul legal în Luxemburg al 
Aglăi. Maria apăsă pe coloana cu apeluri dintre Sonja şi 
Jean-Claude şi le făcu galbene. Acestea erau apeluri 
personale, care nu prezentau niciun interes pentru ei. 

După care se puse să marcheze numerele după 
naţionalitate. Majoritatea începeau cu prefixul 352, de 
Luxemburg, după care urma un pâlc de apeluri de-a lungul 
unei săptămâni către numere având prefixul 33, adică 
Franţa, şi fiecare începea cu 1, care indica Parisul. De 
două ori, Agla sunase numere începând cu 32, iar Maria 

descoperise că acel prefix era pentru Belgia. Mai urmau 
alte câteva apeluri către numere cu prefixul 44, adică 
Marea Britanie, iar dintre acestea majoritatea începeau cu 
20, adică Londra. 

Ordonarea apelurilor după dată indica un tipar care 
începea în Luxemburg cu un telefon către Belgia, iar de 
acolo se ajungea în Franţa şi apoi la Londra. Maria folosi 
Paginile Aurii din Luxemburg şi începu să formeze numere. 
Două erau de la restaurante, iar pe acestea le însemnă 
imediat cu galben. Celelalte aparţineau unor bănci, iar un 
altul - unui fond de investiţii. Maria era deja sigură că, 
odată ce avea să verifice toate numerele, avea să poată 
distinge un traseu care atingea mai multe instituţii 
financiare din toată Europa. 

Împrăştiate în tabel se aflau zeci de apeluri către 
numere pe care le văzuse nici ea nu mai ştia de câte ori în 
registrele de apeluri ale suspecţilor în timpul anchetelor 
privind criza financiară: erau numere cu 1-345 şi 1-284; 
Insulele Cayman şi Tortola. Era cât se poate de sigură că 
Agla punea ceva la cale. 


78. 


O mulţime de oameni se strânsese în jurul mausoleului 
şi majoritatea invitaţilor erau nerăbdători să-şi exprime 
condoleanţele în faţa lui Nati. Femeia stătea lângă 
fotografia domnului Jose din fundul sălii, acceptând 
îmbrăţişări, săruturi şi coroane de la oameni, dintre care 
unii se lăsau şi în genunchi ca să-i sărute mâinile. Sonja 
urmărea cu o uluire din ce în ce mai mare cum siluete 
înveşmântate în zdrenţe, majoritatea făcând parte din 
populaţia indigenă, împingeau bancnote în mâinile lui Nati 
şi murmurau condoleanţe, în timp ce ea îşi lăsa mâna pe 
capul lor ca şi cum ar fi fost un preot care binecuvânta 
copii la ceremonia de confirmaţie. 

Nati adusese cu ea o urnă de teracotă masivă pentru 
slujbă, aşezând-o apoi pe altar în faţa fotografiei şi 
lăsându-se preţ de câteva secunde în genunchi, ca să se 

închine de câteva ori. Era îmbrăcată din cap până-n 
picioare în negru, iar rochia croită special, pe care i-o 
aduseseră două cusătorese înainte de ceremonie, îi 
sublinia cu mare eleganţă silueta, în vreme ce chipul îi era 
pe jumătate ascuns de voalul care-i cobora de pe borul 
pălăriei. Sonja încerca să-şi potrivească materialul sintetic 
al rochiei pe care i-o aduseseră cusătoresele şi care atârna 
pe ea ca plasticul, întrebându-se totodată ce se putea afla 
în urna de teracotă. Singurul lucru pe care sigur nu-l 
conţinea era cenuşa domnului José. 

Dintr-o scurtă discuţie cu şoferul, aflase că domnul José 
construise mausoleul cu mult timp în urmă, iar până acum 
fusese folosit doar pentru banchete. Şoferul îi mai spusese, 
tare mândru, că pentru o lungă perioadă fusese cel mai 
măreț din tot cimitirul. Apoi chipul i se înnegură când 
adăugă că era bine că domnul José nu apucase să trăiască 
pentru a vedea că alt rege al narcoticelor construise unul 
nu departe de al lui - iar acela avea trei niveluri. 

După ce şoferul se îndepărtă, alt bărbat îşi făcu apariţia 
lângă Sonja. Ea se pregăti să-l salute politicos, când 
surâsul îi îngheţă pe buze. Recunoscu instantaneu pomeţii 
masivi şi tunsoarea periuţă. Era unul dintre cei doi bărbaţi 
care îi răpiseră pe ea şi pe Tomas în Florida. Işi simţi 
corpul reacţionând instinctiv şi o cuprinse un val puternic 
de ameţeală. Aproape că simţea iarăşi banda adezivă 
înfăşurată mult prea strâns în jurul încheieturilor. 

— Mă numesc Sebastian, rosti bărbatul în engleză, 
întinzând o mână, în timp ce Sonja făcu instinctiv un pas 
îndărăt. Ştiu că probabil eşti supărată pe mine, însă 
trebuie să stăm de vorbă, adăugă el, luând-o de braţ şi 
conducând-o într-o cameră alăturată. 

— Las-o deschisă! îi ceru Sonja, prinsă pe picior greşit 
de faptul că el se pregătea să închidă uşa şi încremenită de 
spaimă, deşi raţiunea îi spunea că e greu de crezut că 
bărbatul avea s-o răpească a doua oară şi s-o ducă departe 
de acolo chiar în timpul slujbei de comemorare. 

— E o chestiune de viaţă şi de moarte. Trebuie să mă 
asculţi, continuă Sebastian. Sunt mult mai multe la mijloc 

decât îţi poţi imagina. Te implor să m-asculţi! 

Se lăsă să cadă pe o bancă de lângă perete şi-şi împleti 
degetele, ca şi cum s-ar fi rugat. Sonja simţi cum toată 
încordarea îi părăseşte corpul, că bărbatul nu o mai 
domina cu statura lui. Normal că putea să-l asculte. 


gpi 


Când Sonja reveni în sală, o femeie mărunţică, 
îmbrăcată cu un poncho colorat, se apropie de ea, îi întinse 
un platou acoperit cu folie argintie şi murmură în spaniolă 
ceva ce Sonja nu înţelese. Incercă să-şi ceară scuze şi 
împinse platoul înapoi în mâinile femeii, însă aceasta 
scutură din cap, se închină şi îi întoarse spatele. Aşa că 
rămase acolo, ţinând un platou cu mâncare în mâini, 
îmbrăcată cu o rochie dintr-un material sintetic lipicios, în 
vreme ce urmărea cum lumea intra şi ieşea încontinuu din 
mausoleu. Un adevărat carusel de idei i se învârtea prin 
minte, declanşat mai ales de discuţia cu Sebastian şi de 
propunerea lui. Ar fi putut însemna sfârşitul tuturor 
problemelor pentru ea. Sau ar fi putut s-o coste viaţa. 

Totul devenise un vis bizar, genul de nonsens pe care 
doar cineva aflat în pragul morţii şi l-ar fi putut închipui. 
Gândindu-se mai bine, putea vedea deja o linie clar 
definită, un şir de evenimente înlănţuite. Era un drum - de 
bună seamă, plin de cotituri şi de răspântii -, care pornea 
de la decizia ei iniţială de-a câştiga nişte bani în plus 
făcând acel misterios comision pentru avocatul Thorgeir cu 
un an şi jumătate înainte şi care o aducea tocmai aici: 
stingheră, într-un mausoleu mexican din Culiacân, şi 
cugetând la o decizie pe care nu era pregătită să o ia. 
Problema cu o astfel de recapitulare a evenimentelor era 
că, privind în urmă, fiecare dintre ele devenea destul de 
limpede, însă, în acelaşi timp, i-ar fi fost de-a dreptul 
imposibil să fi putut anticipa vreunul dintre ele. 


79. 


Sonjei încă îi mai ţiuiau urechile după nesfârşita suită de 
<e 181 - 


cântece a trupei de Mariachi. Singurul lucru pe care-l 
distingea totuşi în cadrul versurilor era numele domnului 
Jose - doomnul Hozee -, aşa cum ieşea de pe buzele 
cântăreților îmbrăcaţi în culori vii. Invitaţii apreciau în 
mod evident muzica, dat fiind că-şi ridicau permanent 
paharele în semn de salut pentru membrii trupei. 

Nati o informase că muzica se numeşte narcocorridos. 

— Cântecele sunt despre ce gangster a fost Jose. E o 
muzică destul de populară. 

Plecaseră de la mausoleu în toiul petrecerii, escortate de 
bărbaţii care le luaseră de la aeroport - şoferul şi tipul 
tăcut care purta în continuare ochelari de soare, cu toate 
că se lăsase întunericul. Li se alăturase şi Sebastian, care 
acum stătea înghesuit pe bancheta din spate, între Nati şi 
ea. 

Maşina se opri în faţa unei clădiri scunde şi coborâră cu 
toţii, urmându-l pe şofer. Un miros de gaz şi de cărbune 
plutea în aerul cald, dat fiind că majoritatea locuitorilor 
oraşului îşi pregăteau cina. Şoferul se apropie de o uşă din 
oţel şi bubui în ea. O aşchimodie de bărbat, înfăşurat în 
zdrenţe, le deschise imediat uşa. Intrară şi se opriră în faţa 
unui obiect aşezat pe podeaua de beton simplu - semăna 
cu un enorm castron pentru salată. 

— Ce-i asta? întrebă Sonja. 

— E o navă-melc, răspunse Nati. Parasito. 

Sonja aştepta o explicaţie mai precisă, însă, dintr-un 
motiv anume, cei de acolo se holbau la ea ca şi cum îi 
aşteptau reacţia la chestia de metal de pe podea. 

— Şi? 

— Prinzi nava-melc de un vas care merge din Europa 
spre Islanda, după care o muţi pe un vas care merge din 
Islanda către SUA. E o rută deschisă oricăror oportunităţi! 
Şi apoi nu va mai trebui să ne facem griji în privinţa 
Groenlandei. În SUA, se verifică vasele care vin din sud, nu 
şi cele care vin din nord. Putem căra patruzeci de 
kilograme în fiecare navă-melc. 

Nati zâmbi mulţumită. 

— Ce vrei să spui, că eu ar trebui să lipesc chestia asta 


e 182 » 


de un vas? 

— Te scufunzi, răspunse Nati. Şi o fixezi de fundul 
vasului. 

Dacă Sonja n-ar fi fost atât de înspăimântată, probabil că 
ar fi izbucnit în râs. 

— Eu nu ştiu să mă scufund. 

Era de-a dreptul ridicol. 

— Poţi lua cursuri. Ți le plătesc eu. Oricine poate învăţa 
să se scufunde. 

Sonja râse amar, neajutorată. 

— Eu chiar cred că eşti nebună, zise ea. Nu pot prinde 
chestia asta de un vapor. Cred că nici măcar nu pot să o 
ridic. 

Se aplecă şi verifică greutatea vasului de metal. Era la 
fel de greu pe cât părea. 

— Pur şi simplu o să mă duc la fund cu chestia asta, 
adăugă ea. 

Bărbatul slăbănog şi zdrenţăros flutură din mâini. 

— Nu, nu! Va fi prins plute de ea, o lămuri el într-o 
engleză ţeapănă. Nicio problemă înotat când plutele acolo. 

— Nicio problemă, repetă Nati. Nicio problemă pentru 
tine. Înăuntru se află o membrană de cauciuc în care intră 
marfa. E un sistem pe care l-am folosit de nenumărate ori. 
Sebastian o să-ţi arate exact cum funcţionează. 

Femeia se răsuci şi porni spre uşă, însă se opri brusc şi-l 
întrebă pe slăbănog când va fi gata nava-melc. 

— Două săptămâni, îi răspunse bărbatul şi făcu o 
plecăciune. Sebastian venit şi luat peste două săptămâni. 

Nati se întoarse cu încetineală, aruncând din ochi 
fulgere în direcţia bărbatului, după care trecu pe spaniolă 
şi, cu toate că Sonja nu-i înţelegea cuvintele, tonul ei nu 
lăsa nicio urmă de îndoială asupra amenințărilor furioase 
pe care i le arunca. Bărbatul bombăni ceva ce semăna cu o 
scuză şi începu să tremure atât de tare, încât îi clănţăneau 
dinţii în gură. 

Nati mai lătră ceva ce păru ultimul ei cuvânt, apoi 
scuipă la picioarele bărbatului şi dădu din cap către şofer, 
care reacţionă imediat, ridicând o bucată de ţeavă de pe o 

bancă şi pocnindu-l zdravăn cu ea pe bărbat peste picior. 
Acesta se prăbuşi imediat, schelălăind de durere. 

Sonja s-ar fi repezit imediat instinctiv să-l ajute, dacă 
Sebastian n-ar fi tinut-o pe loc, conducând-o în direcţia 
uşii. 

— Prefă-te că n-ai văzut nimic, îi şopti el la ureche, în 
vreme ce Sonja îşi înghiţea groaza care prinsese formă în 
măruntaiele ei când auzise ţipetele bărbatului chinuit de 
durere. Câte o lovitură din asta pentru fiecare săptămână 
de întârziere, aşa a zis Nati. 

Sonja îşi dorea ca el să nu se fi sinchisit să-i traducă 
ameninţarea lui Nati pentru că, indiferent cât de tare 
înghiţea în sec, iar şi iar, căznindu-se să tragă adânc aer în 
piept, tot nu-şi putea depăşi teama. Picioarele refuzau să-i 
dea ascultare şi simţea că e gata să leşine. In timp ce 
ieşeau din clădire, Sonja îl văzu pe bărbat ghemuit pe jos, 
ţinându-se strâns de piciorul vătămat. 

— După cum vezi, şuieră Nati, întorcându-se spre Sonja, 
e mai bine ca oamenii mei să se ţină de cuvânt. 

Sonja se sui în maşină şi, când Sebastian închidea 
portiera, zări pe chipul lui expresia unui om obişnuit cu 
asemenea scene. Dintr-odată, propunerea lui din mausoleu 
nu se i se mai părea chiar atât de exagerată. 


80. 


— Acum unde mergem? întrebă Sonja, prefăcându-se 
curioasă. 

Mintea îi era la fel de amorţită şi avea senzaţia că e gata 
să leşine. Sebastian le lăsase în faţa unui club de noapte, 
şoptindu-i la ureche un „Vorbim mai târziu” când coborâse 
din maşină. Sonja încuviinţase aproape imperceptibil din 
cap. 

Trebuia să reia cu mare atenţie în gând discuţia pe care 
o purtaseră în mausoleu. Trebuia să o analizeze acasă, în 
cadrul spaţiului ei personal, având în faţa ochilor realitatea 
de zi cu zi, departe de nebunia caniculară a Mexicului. 

— Acum te ducem acasă, răspunse Nati. 

— Mergem acum la aeroport? 

— Exact, mi amor. Eu nu dorm bine în Mexic. Nu ştii 
niciodată când o să-ţi fie aruncată o grenadă pe geam. 
Bietul Jose poate că a fost un tip popular printre cei de- 
aici, însă avea, totodată, şi o groază de duşmani. Acum i- 
am moştenit eu pe toţi, făcându-mi, probabil, şi alţii în 
plus. 

În timp ce treceau pe lângă aceleaşi străzi pe care 
veniseră mai înainte de la aeroport cu maşina - cele care 
atunci păruseră complet abandonate -, Sonja văzu că acum 
erau extrem de animate. Vitrinele erau descoperite, 
străzile erau pline de oameni cu sacoşe de cumpărături în 
mâini şi tonetele cu mâncare se înmulţiseră, iar ea se 
întrebă cât de mare putea fi în zona asta piaţa de taco şi 
sope, care, judecând după reclamele la tot pasul, erau mai 
tot ce se vindea. 

Chiar şi întunericul părea torid în timp ce se apropiau de 
aeroportul a cărui pistă era bine luminată. Sonja încă mai 
ducea cu ea platoul cu mâncare primit de la bătrâna 
localnică, pentru că Nati dorea cu tot dinadinsul să-l ia cu 
ele. Ajunse la bordul avionului, luă platoul de la Sonja şi i-l 
dădu stewardesei. 

— Încălzeşte asta! îi ceru ea. Ne e foame. 

Chiar când cuvintele acestea ieşeau de pe buzele lui 
Nati, Sonja simţi şi ea cât de foame îi era. Se simţea 
complet golită şi măruntaiele începură practic s-o doară şi 
să se frământe la gândul mâncării. Nu mai pusese nimic în 
gură de la friptura din restaurantul din Reykjavik, însă nici 
în ruptul capului nu-şi mai putea aminti cât trecuse de- 
atunci. Timpul şi spaţiul se prelungiseră şi se răsuciseră cu 
susul în jos de când îi bătuse Nati la uşă. 

Stewardesa îşi făcu apariţia cu platoul la scurt timp 
după decolare şi Nati bătu din palme, încântată. 

— Mole-ul lui mama! 

— Mama? se miră Sonja. Al mamei tale? 

— Da! răspunse Nati. Pui cu sos de chilii şi ciocolată. 
Gustă şi tu, e minunat! 

— Femeia care a adus mâncarea e mama ta? întrebă 

Sonja, aducându-şi aminte de localnica de la care primise 

platoul, în loc să profite de ocazia să stea de vorbă cu Nati. 
Pur şi simplu nu dăduse niciun semn că şi-ar recunoaşte 

fiica şi nici nu-şi exprimase vreo dorinţă de-a vorbi cu ea. 

— Ea e. Nu ne vorbim. Ea... cum să mă exprim? Nu e de 
acord cu stilul meu de viaţă. Însă tot vrea să mănânc cum 
trebuie şi crede că sunt prea slabă, zise Nati râzând. 

— Dar a venit, totuşi, la slujba de comemorare, zise 
Sonja, simțindu-se dintr-odată îmboldită să-i ia apărarea 
femeii mărunţele, chiar dacă ei înseşi nu prea i-ar fi 
convenit ca altcineva să sară să-i apere mamei ei defectele. 

— Cu siguranţă e încântată de moartea lui Jose. Nu a 
fost niciodată de acord cu el. Iar el încerca tot posibilul să 
se poarte frumos cu ea - ba chiar i-a cumpărat şi o casă, în 
care ea a refuzat să se mute. Dar dacă vrea să trăiască 
într-o colibă de pământ şi să gătească la un foc afară, e 
problema ei. 

Nati rămase tăcută preţ de câteva secunde, uitându-se 
pe geam. 

— Gustă şi tu! zise apoi. Nimic nu se compară cu 
mâncarea gătită de mama ta. 

Mâncarea era într-adevăr excelentă şi Sonja simţi cum 
treptat se linişteşte în timp ce se servea din nou din sosul 
dulce, închis la culoare. Nati o urmărea plină de 
satisfacţie. 

— E fantastică! o lăudă Sonja, făcând-o pe Nati să 
radieze de încântare. 

Parcă ar fi bombardat-o pe ea cu laude pentru mâncare, 
nu pe mama ei. 

Mâncară în tăcere o vreme şi stewardesa le umplu 
cupele cu şampanie. Sonja o dădu imediat pe gât pentru 
că, deşi era dulce, în sos se mai simţea şi o iuţeală care-i 
ardea gâtul. 

— Mă întrebam, reluă ea la un moment dat, când ai de 
gând să mă ajuţi să-mi recapăt fiul - când ai de gând să-l 
faci pe Adam să fie de acord cu custodia. 

Nati înghiţi şi ultima îmbucătură şi se şterse la gură. 

— Eu nu lucrez la fel ca Jose, începu ea. Acum, că am 

preluat controlul, o să existe nişte schimbări în felul cum 
se fac lucrurile. Şi vreau şi să văd cum te descurci cu nava- 
melc. 

— Dar mi-ai promis când te-am ajutat cu cadavrul, îţi 
aduci aminte? 

— M-ai ajutat? zise Nati, având pe chip o expresie atât 
de uluită încât ar fi convins-o imediat pe Sonja, dacă ea n- 
ar fi ştiut tot ce se întâmplase. Tu eşti cea care l-a omorât! 
Doar am înregistrarea. 

Sonja se lăsă pe spate şi oftă. Discuţia asta căpătase o 
turnură complet greşită. Cartea prieteniei jucată de Nati, 
cu plecarea lor spre sud şi solidaritatea feminină, se 
evaporase. 

— Ai spus că ai nevoie de un prieten, iar prietenii se 
ajută unul pe altul, zise Sonja, conştientă de tonul rănit pe 
care-l adoptase. De ce ai vrut să merg cu tine în Mexic, 
dacă nu sunt prietena ta? 

Nati muşcă dintr-o scobitoare, supse o secundă din ea şi 
apoi o scuipă pe jos. Miji ochii şi îi aruncă o privire plină 
de furie Sonjei. 

— Am vrut să-ţi arăt pentru cine lucrezi. Lucrezi pentru 
mine, iar eu nu sunt Jose. Eu nu trebuie să cumpăr iubire 
făcând favoruri. Eu n-am nevoie de narcocorridos sau de 
mausolee somptuoase. Mă doare-n cot dacă mă iubeşte sau 
nu lumea. Sunt de o mie de ori mai fericită atunci când 
oamenilor le e frică de mine. 

Sonja închise ochii, incapabilă să se mai uite la Nati. 
Discuţia cu Sebastian îi reveni în minte, iar acum înţelegea 
pe deplin ce voise el să spună atunci când îi zisese că 
nimeni nu poate avea vreodată încredere în Nati. 


81. 


Maria evidenţiase cu roşu toate apelurile Aglăi către 
instituţii financiare. Compară tabelul ca să urmărească 
tiparul apelurilor ei şi imaginea deveni aproape completă. 
Mai rămâneau două numere necunoscute: unul în 
Luxemburg şi unul în Paris. Acestea trebuiau să fie mobile 

înregistrate pe numele unor persoane. Începu cu numărul 
cu prefix de Luxemburg, însă, indiferent unde căută, nu 
obţinu nimic. Se gândi serios dacă să sune chiar ea la acel 
număr, însă putea fi periculos. Chiar nu voia ca Agla şi 
prietenii să afle aşa repede că sunt supravegheați. Urmele 
puteau dispărea foarte repede, aşa cum ştia foarte bine din 
proprie experienţă lucrând pentru biroul Procurorului 
Special. 

Se hotări să se concentreze asupra celuilalt număr, cel 
francez. Îl introduse într-un registru al Parisului şi imediat 
îi apăru numărul deţinătorului: William Tedd. Având în faţă 
un nume care părea mai degrabă englezesc decât 
franțuzesc, Maria îl căută pe Google. Existau nenumărate 
linkuri, aşa că adăugă şi „Paris” la termenii de căutare şi 
îşi dădu seama încă de la primul rezultat că găsise ceea ce 
căuta. Acest William Tedd lucra pentru o bancă americană 
care avea o filială la Paris. Oftă. Datorită listei cu apeluri 
telefonice a Aglăi, găsise exact ce se aşteptase să găsească 
- confirmarea că Agla era implicată într-un soi de 
maşinaţiune financiară. Dar asta tot nu făcea nimic să-i 
domolească mustrările de conştiinţă pe care le avea din 
pricina felului în care descoperise această informaţie. 

Se uită la ceas şi văzu că se făcuse aproape miezul 
nopţii. Îşi luă telefonul şi cheile de la maşină şi tocmai se 
pregătea să activeze alarma, când şovăi. Numele acela, 
William Tedd, i se părea cunoscut de undeva. Nu era un 
nume pe care să-l fi verificat în legătură cu Agla, însă era 
sigură că-l mai văzuse într-un loc care avea legătură cu 
unul dintre fondurile din străinătate. Se întoarse în biroul 
învăluit în întuneric şi merse în camera arhivei. Tastă 
codul şi ascultă cum uşile se deschid cu un sâsâit. Nu-i luă 
mult să găsească dosarele respective. Le luă cu ea în sala 
de mese, unde porni espressorul, pe care se aprinse o 
lumină roşie ce indica faptul că se încălzeşte. Acum cu 
siguranţă avea nevoie de o doză de cofeină, dacă voia să 
verifice toate aceste documente. 

Nici nu apucă espressorul să scoată bâzâitul acela care 
anunţa că e pregătit, că Maria şi găsi numele lui William 

Tedd în dosarul de caz. Supraveghease o tranzacţie 
financiară pe care ei renunţaseră să o mai cerceteze, deci 
nu însemna cine ştie ce. Însă în acelaşi dosar dădu peste 
un alt nume interesant. Privind retrospectiv, numele acela 
n-ar fi avut nimic deosebit pe care ea să şi-l amintească 
dacă nu l-ar fi întâlnit recent: Jean-Claude Berger. Însă de 
data asta el nu mai apărea în rolul de portar, ci de 
preşedinte al consiliului de administraţie al Avance 
Investment, cel mai mare fond de investiţii folosit de Agla 
şi despre care biroul Procurorului Special ştia prea bine 
că-i aparţine ei, chiar dacă nu era pe numele său. Maria se 
lăsă pe spate în scaun şi râse tare. Portar şi preşedinte al 
consiliului de administraţie. Oare Agla chiar devenise atât 
de neglijent de încrezătoare în sine? 


82. 


Tómas vedea bine că mama lui strălucea de bucurie 
când se uita la el. El însuşi de-abia se abţinea - şi se 
bucurase enorm să se prostească încă de când venise 
Sonja. Abia dacă-i venise să-şi creadă urechilor când tatăl 
lui îi spusese că mama urma să vină în vizită. In vizită! Ea 
nu mai intrase în casă de când plecase de aici, iar tatăl lui 
îl pusese mereu să fugă repede la maşină când ea venea 
să-l ia, nici măcar o dată nu o invitase înăuntru. lar acum, 
iat-o pe podeaua dormitorului lui, râzând în timp ce el 
stătea în mâini în pat, iar tata făcea cafea în camera 
cealaltă. 

— Pentru că trebuie să plec în străinătate cu serviciul, 
nu o să poţi veni la mine până duminică, zise mama. Însă 
avem tot weekendul viitor doar pentru noi. 

Tomas făcu o tumbă pe spate în pat. Lui nu-i păsa că 
weekendul cu ea se amânase, acum că Sonja venise să-l 
vadă. Erau atât de multe lucruri pe care voia să i le arate, 
iar ea nu se jucase niciodată cu Teddy, care părea să o 
placă şi încerca din când în când să o lingă pe faţă. 

Din bucătărie, tata anunţă că era gata cafeaua. Când 
merseră în bucătărie, văzură că el pregătise şi ciocolată 

caldă pentru Tómas, astfel încât să poată sta şi el la barul 
pentru micul dejun lângă mama şi să bea din cana lui, ca 
un adevărat adult. 

— Totul în regulă la Londra? întrebă tatăl său. 

— Cred că da, replică mama. 

— Ai grijă! adăugă Adam. 

— Mereu am, răspunse mama. 

— O să vorbim când te întorci, zise tata. 

— Te anunţ, replică mama. 

Suna ca o discuţie normală dintre doi oameni normali, 
iar mama părea fericită, trăgându-l întruna pe Tómas de 
lobii urechilor şi ciufulindu-i părul, iar tata nu părea chiar 
deloc furios. Avea o expresie absolut firească pe chip, ca şi 
cum se bucura sincer că e şi mama aici în vizită. Poate că 
lucrurile mergeau mai bine între ei? Învăţătoarea îi 
spusese că după un divorţ e mereu complicat, iar oamenii 
se puteau certa foarte mult, însă în timp lucrurile aveau să 
meargă mai bine. Poate că acel timp sosise deja? 


83. 


Sonja merse de la aeroport direct acasă la Nati, în 
Chelsea. În faţa uşii principale, trase o singură dată adânc 
aer în piept şi bătu imediat, ca să nu îngăduie spaimei din 
sinea ei să se transforme în şovăială. Cel mai bine era să 
depăşească momentul. Amadou deschise uşa şi Sonja trecu 
imediat pe lângă el, intrând în hol. 

— Sonja! strigă Nati încântată, venind şi ea pe hol. 
Intră! 

Sonja nu o întâmpină la fel de călduros. Acum chiar nu 
mai exista niciun motiv să se comporte ca şi cum nu se mai 
văzuseră de ani întregi, având în vedere că se despărţiseră 
cu doar două zile în urmă pe aeroportul din Reykjavik. 

Nati o conduse în sufragerie şi Sonja începu deja să 
simtă cum i se face pielea de găină pe picioare. Însă acum 
încăperea arăta complet diferit, atât de diferit încât cu 
greu ar fi putut spune că se întorsese în acelaşi loc. Fusese 
umplută cu flori în ghiveci şi lămpi, pe pereţi erau atârnate 

tablouri colorate şi mobila era din bambus deschis la 
culoare. Se aşezară amândouă în fotolii aflate de o parte şi 
de alta a măsuţei, iar Amadou îşi făcu apariţia cu o tavă cu 
cafele. Sonja se pregătea să se ridice ca să-i ia tava, însă o 
clătinare din cap a lui Nati îi dădu de înţeles să rămână la 
locul ei. Amadou ţinea tava cu ajutorul ciotului rămas din 
mână, aşezând-o apoi zăngănind pe o măsuţă de lângă 
perete, astfel încât cafeaua se vărsă din ibric. Aşeză ceşti, 
o zaharniţă şi o carafă cu lapte pe masa dintre ele şi apoi 
turnă cafea în ceşti. Având o singură mână, îi luă mult timp 
să termine, răstimp în care ele două aşteptară în tăcere. 
Apoi bărbatul se aplecă, se folosi de ciot ca să prindă tava 
şi ieşi din încăpere. 

— E un pic dureros, zise Nati, şi Sonja fu sigură că 
zăreşte ceva răutăcios în expresia ei, ca şi cum i-ar fi făcut 
plăcere să urmărească chinurile bărbatului rămas cu o 
singură mână. 

— Acum cât o să transport? întrebă Sonja. 

— Patru, răspunse Nati. Şi mergi direct în Groenlanda, 
unde tipul meu va prelua livrarea. Bine, el îi permite 
partenerului său din Nuuk să-şi oprească o cantitate mică, 
pe care o foloseşte pentru amestecul ieftin destinat 
localnicilor. Par obsedaţi să-şi tragă cât mai mult din 
marfă, în orice formulă sunt capabili. Îţi spun asta ca să 
ştii şi tu că am cunoştinţă de ce se întâmplă. Cel mai bine e 
ca oamenii să-şi dea seama că ştiu tot. Nu trebuie să-şi 
închipuie nimeni că mă poate lucra pe la spate. 

— Am înţeles, răspuns Sonja, oftând. 

Senzaţia de resemnare care o cuprinsese ca o pătură în 
zborul către Mexic o învălui din nou. Avea de gând să facă 
tot ce i se spune. Era inutil să încerce să-şi schimbe 
condiţiile - deocamdată, însă propunerea lui Sebastian nu-i 
dădea pace. 

— Dacă închid un ochi la astfel de lucruri, reluă Nati, e 
pentru că mă avantajează. Însă dacă cineva taie pachetele 
şi fură din ele, iar eu am senzaţia că nu-mi prieşte la 
afaceri, atunci nici Dumnezeu şi nici o mie de îngeri nu-l 
mai scapă pe omul ăla. M-ai înţeles? 

— Absolut, răspunse Sonja, luând o gură din cafeaua în 
care Amadou părea să fi pus zahăr fără ca ea să bage de 
seamă. 

— Ăsta e ultimul tău zbor. Poţi găsi pe altcineva să care 
cantităţile mici pe calea aerului, iar tu poţi prelua 
transporturile mari cu nava-melc. 

— Eu nu am niciun om în Islanda, protestă Sonja. Am 
lucrat mereu singură şi habar n-am cum aş putea găsi pe 
cineva pentru zboruri. Nu e mai bine să se ocupe Adam de 
asta? 

— Nu, răspunse Nati pe un ton plat. 

Sonja aşteptă ca femeia să mai spună ceva, însă aceasta 
rămase cu un surâs întipărit pe chip, în vreme ce Sonja se 
zvârcolea ca un peşte prins în undiţă, încercând să 
găsească o cale de scăpare. 

— Ce-ai zice dacă s-ar ocupa Adam de nava-melc? Doar 
are o mulţime de oameni în jur care pot învăţa să se 
scufunde şi care sunt suficient de puternici ca să care ceva 
atât de greu. În felul ăsta, eu pot continua cu zborurile şi 
pe ruta către Groenlanda... 

— Adam n-a făcut decât să dea chix lunile astea, o 
întrerupse Nati. Oamenii lui sunt prinşi încontinuu de 
către cei de la vamă, aşa că nu mai am încredere în el. Însă 
în tine am încredere. Tu eşti o persoană talentată. Incepi 
să te ocupi de nava-melc de săptămâna viitoare şi găseşti 
pe cineva care să se ocupe de zborurile de aici către 
Islanda. Şi-l poţi lăsa pe Adam să păstreze puţinul care-i 
trebuie pentru distribuţia în Islanda. 

— Adam n-o să se bucure deloc când o să afle, zise 
Sonja. 

— l-am spus deja cum o să stea lucrurile. N-are de ales 
decât să se supună. 

Sonja fu luată prin surprindere de asta. 

— Când l-ai anunţat? Când i-ai zis că eu voi fi cea care 
va prelua controlul? 

— Alaltăieri, răspunse Nati, mai turnându-şi nişte cafea 
în ceaşcă. 

Era uluitor. Să se fi bucurat Adam că fusese scos din 

joc? Ieri se purtase mai frumos cu ea decât în orice altă 
ocazie de când se despărţiseră. Fusese politicos, o invitase 
înăuntru şi primirea lui fusese una călduroasă. Oare să-i fi 
spus Nati ceva care o aşeza pe Sonja pe o poziţie 
superioară în raport cu el? Oare faptul că era prietena lui 
Nati îi sporise puterea de influenţă? Sonja se hotări să-şi 
pună soarta la încercare amintindu-i despre favoarea pe 
care i-o ceruse şi pe care Nati i-o promisese. 

— Când o să-i spui lui Adam că trebuie să obţin custodia 
fiului nostru? 

Nati îi apăsă un deget pe buze. 

— Şşş! zise ea tare. Nu forţa nota, Sonja! Vom vedea 
cum merg lucrurile în următoarele săptămâni, iar dacă te 
arăţi harnică, atunci o să vedem ce se poate face. 

Era o replică la care Sonja se aşteptase. Se ridică în 
picioare, gata să-şi ia la revedere. 

— Mai bine aş lua marfa şi m-aş duce la hotel ca să o 
împachetez, zise ea, însă Nati clătină din cap. 

— Nu o să stai la hotel, zise ea. O să stai aici. Şi mă 
aştept la o întâmpinare ceva mai entuziastă decât data 
trecută când ţi-am bătut la uşă. S-a înţeles? 

Sonja încuviinţă din cap şi se aşeză la loc. Mai luă o gură 
din cafeaua mult prea dulce şi aceasta păru să i se lipească 
de gât, fiindu-i imposibil s-o înghită. Nu conta absolut 
deloc cât de mult se zvârcolea ca un peşte prins în cârlig. 
La fel de bine ar fi putut renunţa cu totul la orice plan de 
până acum, să cedeze şi să se lase purtată de curent. Orice 
ar fi făcut, capcana continua să se închidă în jurul ei. 


84. 


— Chiar trebuie să aduci astea cu tine în pat? întrebă 
Maggi când Maria trânti un vraf de hârtii pe noptieră şi se 
căţără lângă el. 

— Voiam doar să verific o parte din rapoartele anuale, 
răspunse ea. Cu ce e diferit faţă de-a o citi pe Yrsa? 

Arătă cu degetul cartea din mâna lui Maggi, adăugând: 

— Eu citesc chestii din astea pentru că-mi plac, la fel 

cum şi ţie îţi plac cărţile crime. 

— Ştiu, zise el şi se rostogoli pe o parte. 

Nu era deloc un semn pozitiv. Când se întorcea cu 
spatele la ea, însemna că îl nemulţumeşte ceva. Parcă 
simţise ceva. Poate că ar fi trebuit să-i spună adevărul 
despre ce se întâmplase cu Agla. Poate că ar mai fi 
limpezit niţel lucrurile între ei, pentru că, avea ea senzaţia, 
el adulmecase deja că pune ceva la cale. Poate că l-ar fi 
făcut să se amuze dacă i-ar fi povestit cum păcălise ea o 
„bancheriţă hoţomană”, intrându-i în casă folosindu-se de 
o poveste despre ei doi mergând la un club de striptease. 

— E totul în regulă? întrebă ea. 

Maggi se întoarse iar pe spate. 

— Normal, totul e în regulă, răspunse el şi zâmbi. 

li zâmbi la rândul ei, mulţumită că se uitase cu atenţie la 
ea şi uşurată că el râsese, totuşi. 

— Sunt doar îngrijorat de faptul că munca îţi ocupă tot 
timpul. Azi-noapte ai venit în toiul nopţii şi acum te bagi în 
pat la ora nouă, luând cu tine hârtii de la birou. 

Maria scoase un oftat de uşurare. Dacă asta îl deranja, 
atunci mai bine să-l mintă şi gata. Mai bine să păstreze 
secretul despre incidentul acela ridicol cu Agla. 

— Ai dreptate, zise ea, lăsând înapoi în noptieră raportul 
anual pe care-l deschisese şi trăgându-se mai aproape de 
el. E bună cartea Yrsei? 

— Al naibii de bună, răspunse Maggi, lăsând-o şi el jos şi 
stingând lumina. 

Se întoarse spre ea, o cuprinse în braţe şi o trase mai 
aproape. Maria rămase nemişcată, bucurându-se de 
această apropiere, în vreme ce aştepta ca el să adoarmă şi 
ea să se poată strecura în camera de-alături, cu teancul de 
hârţoage de pe noptieră, încercând din nou să le înţeleagă 
conţinutul. 

Erau rapoartele anuale oficiale din ultimii zece ani, 
inclusiv unul care nu se regăsea şi în dosarul Vocii 
Adevărului. Cel mai recent, adică. Cercetase pe fugă 
rezultatul financiar şi văzuse că, pentru prima oară în zece 
ani, fabrica de aluminiu raportase profit. Chestia în sine 

era bizară, acela fiind primul an de după criza financiară. 
Rata de schimb se modificase, e drept, însă ea avea o 
bănuială - foarte puternică - cum că restricţiile asupra 
valutei impuse pe perioada crizei jucaseră un rol major în 
asta. Fabricii îi fusese mult mai greu să plătească facturile 
firmei-mamă într-un cont din străinătate, din moment ce 
Banca Centrală luase hotărârea că e nevoie de aprobarea 
ei pentru toate plăţile mari care părăseau ţara. 


85. 


Pe Bragi îl aştepta un mesaj pe telefon. Scoase un 
geamăt de mulţumire când văzu inimioara. Totul mergea 
conform planului. Sonja avea să sosească cu avionul de 
seară de la Londra şi el trebuia să se asigure că nu urmau 
să fie probleme - adică nicio verificare la întâmplare a 
pasagerilor. lar mâine pe podea, lângă uşă, avea să-l 
aştepte un plic în care se aflau suficienţi bani cât să o mai 
ţină pe Valdís încă patru luni. Deja economisise suficient 
ca să le plătească pe Stephanie şi pe Amy câteva luni dar, 
mai devreme sau mai târziu, Valdis urma să aibă nevoie de 
îngrijire şi noaptea, iar asta însemna şi mai multe 
cheltuieli. Deci merita să pună cât mai mult deoparte. 
Pensia ei şi salariul lui ajungeau ca, deocamdată, să 
supravieţuiască amândoi, însă din august, când urma să 
iasă şi el la pensie, urmau să intre şi-n economii. Însă 
Sonja îi dăduse asigurări că urmau şi mai multe călătorii, 
aşa că şi el avea să încaseze mai mult. 

Vâri telefonul în fundul dulapului şi-l încuie. Avionul 
trebuia să fie deja în aer şi, două ore şi jumătate mai 
târziu, urma să ajungă deja pe pistă. Putea să-i ţină ocupati 
până atunci pe cei de pe tură, fără să bată în vreun fel la 
ochi - punându-i să facă ordine sau să se ocupe de hârtii, 
în timp ce el însuşi supraveghea sala de sosiri. leşi 
încetişor din vestiar şi scrise sarcinile zilei pe tablă. 
Verifică încă o dată lista pasagerilor, se uită la numele 
Sonjei şi scrise apoi că dorea să fie verificat unu din 
douăzeci de pasageri din zborul dinspre Copenhaga care 

ateriza înaintea ei. În felul ăsta, băieţii se vor bucura să ia 
o pauză în momentul în care va ateriza avionul de la 
Londra şi să profite de îndată de momentul de respiro 
oferit de el. Poate că le va face cinste cu nişte rulouri 
daneze în pauza pentru cafea, ca să-i încurajeze să nu 
revină chiar atât de repede la posturi. Dar asta ar fi fost 
prea evident. Nu merita să se abată prea des de la rutină. 
Ar fi trezit suspiciuni. 

Încă mai chibzuia la ideea cu rulourile când uşa de la 
birou se deschise şi intrară doi agenţi vamali, pe care îi 
recunoştea din Reykjavik, urmaţi de un poliţist de la 
Antidrog şi de un câine special dresat. 

— Ei, dar bună dimineaţa! îi întâmpină el, încercând să 
pară vesel, deşi mintea i-o luase deja razna. 

— Neaţa, neaţa! rosti unul dintre agenţi, iar celălalt 
repetă întocmai: Neaţa! 

Cei trei se înghesuiră în jurul espressorului, care le dădu 
imediat ascultare, începând să macine boabele de cafea. 

— Cărui fapt îi datorăm această onoare? întrebă Bragi, 
simțind deja o apăsare în creştetul capului. 

— Ca de obicei, răspunse polițistul de la Antidrog, 
lăsându-se greoi în scaun şi luând un biscuit din pachetul 
de pe masă, pe care-l rupse în două şi îi dădu jumătate 
câinelui, acesta repezindu-se imediat să-l molfăie pe 
mochetă. 

— Se sporesc măsurile de securitate sau ce? 

— Nici vorbă. Doar un pont la linia specială a 
informatorilor, proaspăt primit. E pe cale să sosească un 
transport baban. 

— Aha! făcu Bragi. De la Copenhaga? 

— Nici vorbă, răspunse polițistul, înmuind jumătatea de 
biscuit rămasă în ceaşca de cafea. De la Londra. 


86. 


Lui Bragi îi tremura mâna aşa de tare, încât scăpă 
telefonul pe care-l scosese din dulap, făcându-l să zăngăne 
pe podea şi să se desfacă în bucăţi. Ce noroc pe capul lui 

dacă jaful ăsta de telefon se găsea exact acum să se 
spargă, când chiar avea mare nevoie de el... Se lăsă în 
genunchi, adună bucăţile telefonului şi încercă să le 
potrivească laolaltă. Telefonul nu părea spart, însă capacul 
de pe spate i se desfăcuse şi acum acolo era un spaţiu gol, 
unde pesemne că intra bateria. Mai încercă de câteva ori 
să le potrivească aşa cum trebuie şi îşi dădu seama că 
oricum nu avea de ce să se grăbească. Mâinile îi tremurau 
atât de tare, încât de-abia şi le putea controla, iar capul 
mai avea puţin şi-i plesnea de durere. Abia dacă mai putea 
gândi. 

În cele din urmă, îşi dădu seama că în interiorul 
telefonului se aflau trei mici contacte electrice de formă 
pătrată care corespondau cu cele de pe baterie, aşa că 
izbuti în sfârşit să potrivească totul şi să prindă capacul la 
loc. Apăsă de trei ori butonul de deschidere, înainte ca 
telefonul să-i dea ascultare. După care mai dură puţin să 
pornească şi să se conecteze la reţeaua mobilă. 

Acum se confrunta cu posibilitatea ca Sonja să fie 
prinsă, iar odată cu asta, îl izbi şi ideea că el însuşi s-ar 
putea afla în pericol. Nu discutaseră niciodată dacă ea va 
păstra sau nu tăcerea în privinţa ajutorului primit din 
partea lui. Bragi presupusese că femeia era genul care ar 
fi făcut asta. Fusese la el acasă şi o văzuse pe Valdis. Ştia 
prea bine pentru ce îi trebuiau banii. Lui nu-i trecuse 
niciodată prin cap că ea l-ar implica şi pe el. Însă acum 
avea senzaţia că toate lucrurile pe care le luase ca atare îi 
fuseseră smulse dintr-odată. Nemulțumirea faţă de azilul 
în care fusese îngrijită Valdis, faptul că îi fusese un dor 
teribil de ea şi toate grijile lui în privinţa vânătăilor de pe 
trupul ei deveniră brusc minore prin comparaţie cu ce îl 
putea aştepta de aici înainte. Dintr-odată, se trezea în faţa 
posibilităţii ca Valdis să moară singură şi abandonată, în 
timp ce el stătea la închisoare. Că asta ar fi fost 
recunoştinţa lui faţă de ea după o viaţă întreagă în care 
avusese ea grijă de el - o viaţă întreagă de iubire. 

Când micuța pictogramă îşi făcu în cele din urmă 
apariţia în colţul ecranului, Bragi deschise mesageria şi 

trimise un semn de exclamare spre telefonul Sonjei. Însă 
acel unic semn de exclamare părea prea puţin, având în 
vedere cât de gravă era situaţia, aşa că-i mai trimise un 
mesaj cu un şir de trei semne de exclamare. Un mesaj pe 
care sigur avea să-l înţeleagă. 

Oftă. Aeronava urma să aterizeze curând, aşa că 
avertismentul lui venea mult prea târziu. 

Vâri telefonul înapoi în dulap şi se rezemă de perete, ca 
să nu leşine. Picioarele i se transformaseră în gelatină şi se 
simţea foarte ameţit. Era mult prea bătrân pentru un 
asemenea stres. Ar fi trebuit să cugete mai pe îndelete 
înainte să pornească această enormitate. Pesemne că o 
luase complet razna când pornise pe panta asta plină de 
pericole. 


87. 


Aterizarea fu neobişnuit de brutală şi avionul săltă de 
mai multe ori pe pistă - atât de tare, încât se zgudui din 
toate încheieturile şi Sonjei îi clănţăniră dinţii în gură cum 
stătea în scaun. Vremea de afară părea să fie bună şi 
lumina albastră a primăverii dezvăluia cu detalii nemiloase 
peisajul golaş ce mai avea totuşi nevoie de alte câteva zile 
ca să capete nuanţe verde-deschis. 

Îşi porni telefonul şi acesta îi ţiui de două ori. Poate că 
era doar imaginaţia ei, însă avu senzaţia că percepe o notă 
de disperare în acele ţiuituri ascuţite. Inima îi rată o bătaie 
când văzu semnul de exclamare şi parcă uită să-i mai bată 
când văzu al doilea mesaj, cu un şir întreg de semne de 
exclamare. De bună seamă că era ceva foarte serios. 

Aeronava se apropia încet de terminal. Ca de obicei, 
pasagerii săriră în picioare în clipa în care se stinse lumina 
centurii de siguranţă şi începură să-şi scoată bagajele din 
compartimentele de deasupra. Sonja nu prea mai avea ce 
face. Poate că semnele de exclamare însemnau că în 
punctele de control din aeroport se aflau câini special 
dresați. Poate că o aşteptau deja la capătul pasajului 
mobil. Marfa se afla în geanta laptopului de la picioarele 

ei. De data asta, nu-şi luase nicio măsură specială ca s-o 
ascundă în afară de pungile vidate din pachetele goale de 
cafea, pe care apoi le învelise bine în folie de plastic. Asta 
transformase totul într-un singur pachet plat, care 
încăpuse perfect în geantă, alături de laptop. Pachetele 
însele erau vidate şi învelite în mai multe straturi de folie 
perfect izolate. Nu renunţase deloc la măsurile de 
precauţie standard, nici măcar atunci când Nati râsese de 
ea urmărind-o cum se pregăteşte. 

Chiar nu avea de unde să ştie dacă pachetele erau 
imposibil de detectat de către câinii dresați, dat fiind că 
fuseseră împachetate atât de recent, încât nu putea fi 
sigură dacă mirosul cocainei penetrase deja cele trei 
straturi de protecţie. Insă, din moment ce habar n-avea ce 
puteau însemna cele trei semne de exclamare, parcă nici 
nu-i venea să părăsească avionul cu încărcătura după ea. 
Cuplul de alături era deja în picioare şi îşi făcea loc pe 
culoarul dintre rândurile de scaune, căutându-şi bagajele. 
Sonja luă instantaneu decizia: se lăsă în genunchi, scoase 
vesta de salvare de sub scaunul din mijloc, luă pachetul 
plat din geanta laptopului şi-l strecură în compartimentul 
rezervat vestei de salvare. 

Simţi apoi aerul rece care inundă avionul odată cu 
deschiderea uşilor. O clipă mai târziu, mulţimea de 
pasageri se puse în mişcare, aşa încât ea rămase în faţa 
scaunului de lângă culoar şi se prefăcu a căuta ceva în 
compartimentul special de deasupra. Privi iute împrejur, 
ca să se convingă că nu-i acordă nimeni vreo atenţie, iar 
când se convinse că n-o bagă nimeni în seamă, vâri vesta 
de salvare în acel compartiment. Apoi îşi luă geanta cu 
laptopul, aşteptă să-i vină rândul şi se alătură cozii care 
părăsea cabina avionului. Drogurile urmau să fie găsite în 
curând, iar pe lista pasagerilor avea să figureze că locul 
acesta îi aparținuse, aşa încât acest efort de ultim moment 
probabil că n-avea s-o ajute cine ştie ce. Însă măcar mai 
câştiga nişte timp - un răgaz în care să cugete mai pe 
îndelete ce să facă mai departe. 

88. 


— O ştiu din vedere. Ar fi mai bine să merg cu tine şi s-o 
luăm direct de la pasajul mobil, îi zise Bragi celui mai 
tânăr dintre cei doi agenţi vamali din Reykjavik. Voi doi 
verificaţi bagajul cu câinele. Nu vreau să reținem pasagerii 
mai mult decât trebuie, aşa că e mai bine să verificaţi 
repede şi bagajele, dar s-o faceţi cum trebuie. 

Agentul de la Antidrog ridică din umeri, de parcă n-ar fi 
fost decât un ins care venise la serviciu numai pentru că e 
plătit s-o facă şi îl interesa prea puţin ce se petrece mai 
departe. Tipul mai în vârstă îl privi curios pe Bragi. 

— Cum de o ştii din vedere pe această Sonja 
Gunnarsdóttir? întrebă el. 

Bragi se lăsă pe spate în scaun până ce acesta rămase 
legănându-se doar pe cele două picioare din spate, un 
tertip ca să pară mai relaxat. 

— Asta-i chestia ciudată aici, răspunse el. Mi-a atras 
atenţia data trecută în şirul de pasageri. Nu avea nimic la 
ea, însă mi s-a părut suspectă. 

— Suspectă? In ce sens? 

— Păi, nu ştiu cum să zic. Pur şi simplu mi s-a părut că 
văd la ea ceva ce nu mi se părea în regulă. 

Zâmbi în chip de scuză şi unul dintre agenţii vamali îi 
sări în ajutor: 

— Am căpătat cu toţii impresia că Bragi are un al 
şaselea simţ. E pur şi simplu bizar cum de reuşeşte să 
pescuiască contrabandiştii doar uitându-se la ei. 

Se simţea o anumită mândrie în glasul tânărului şi, 
dintr-un anumit motiv, asta îl zgândări pe Bragi. Tinerii 
ăştia, care-l priveau acum cu adoraţie, s-ar fi simţit tare 
dezamăgiţi dacă ar fi descoperit adevărul. 

— Nu ştiu dacă e chiar atât de teatral precum un al 
şaselea simţ, zise el râzând. Mai degrabă ar fi anii de 
experienţă. 

— Mi se pare cinstit, zise agentul mai în vârstă, făcându- 
i semn din cap tipului de la Antidrog cu câinele să vină cu 
el. Aterizarea e în cinci minute. Hai să ne mişcăm! 

Bragi simţea prea bine cât de moi îi sunt picioarele când 
se ridică de pe scaun şi porni pe urmele agentului vamal 
mai tânăr, care sporovăia încontinuu despre cum visase el 
mereu să obţină un post la aeroportul Keflavik şi cum avea 
să depună cerere pentru un transfer de îndată ce căpăta 
mai multă experienţă. Când ajunseră pe culoar, tânărul 
încetini - aparent din respect faţă de Bragi -, astfel încât 
ajunseră în capătul pasajului mobil exact când se opreau 
motoarele aeronavei. Bragi se întrebă dacă Sonja îşi 
pornise direct telefonul şi dacă îi văzuse avertismentul sau 
dacă părăsea avionul fără să aibă habar ce-o aşteaptă. 

Văzu pe chipul ei, în timp ce ieşea din pasajul mobil, 
faptul că îi văzuse avertismentul. 

— Pot să te rog să ne însoţeşti? îi propuse Bragi şi o 
prinse uşor de braţ, dându-i de înţeles agentului vamal mai 
tânăr că trebuie să o ia înaintea lor. 

Deja îi spusese acestuia că vor folosi coridorul 
personalului, ca să nu stârnească interesul celorlalţi 
pasageri luând-o prin pasajul principal. Se apropiau deja 
de uşă, când Sonja se opri şi se lăsă pe vine pentru a-şi 
potrivi pantoful. 

— Eşti bine? o întrebă Bragi pe un ton de îngrijorare 
forţată când se uită în jos la ea. 

— Sub scaunul 19E, îi şopti Sonja când se ridică în 
picioare. 


89. 


— Condu-o înăuntru! îi zise Bragi agentului mai tânăr. Şi 
spune-le băieţilor să vină cu mine la avion cu câinele. 
Trebuie să căutăm înăuntru, înainte de-a fi curăţat. 

Incerca marea cu degetul, mizând totul pe posibilitatea 
ca tânărul să nu fie familiarizat cu manevrele de rutină ale 
aeroportului. li urmări pe cei doi în timp ce se îndepărtau 
pe coridorul personalului, iar de îndată ce uşa se închise 
urma lor, se repezi pe cât de repede îi îngăduia genunchiul 
paradit de-a lungul culoarului. Merse pe lângă zid, contra 
şuvoiului de pasageri ce se îndreptau veseli spre 

magazinul duty-free. Aceştia pesemne că erau cei din 
avionul de Oslo, care fusese programat să aterizeze la zece 
minute după cel de la Londra. 

Rămăsese deja fără suflu şi capul îi era gata să 
explodeze din pricina tensiunii acumulate când ajunse în 
interiorul pasajului mobil - exact la timp pentru a 
împiedica noul echipaj să suie la bord. Pilotul păru 
îngrijorat şi-şi verifică ceasul, iar Bragi îşi dădea prea bine 
seama ce e în mintea lui. 

— N-ar trebui să fie nicio întârziere, zise el liniştitor în 
timp ce păşea înăuntru. Un câine e deja pe drum şi va 
verifica prin cabină cât ai zice peşte. 

Personalul care se ocupa de curăţenie era deja la bord şi 
începeau mereu cu partea din spate a cabinei, pornind 
spre partea din faţă, aşa că avea drum liber să ajungă la 
rândul 19. Locul E era cel din mijloc, aşa că se aplecă ca să 
se uite sub el. Nimic pe podea, însă vâri mâna dedesubt şi 
simţi că acolo unde ar fi trebuit să fie vesta de salvare se 
afla cu totul altceva. Ridică pachetul şi rămase surprins de 
cât de greu e. Nu era deloc un transport mic. 

Doi dintre cei care făceau curăţenie intraseră în toalete 
şi unul aduna gunoiul dintre scaune. Bragi aşteptă ca 
bărbatul să se aplece, apoi se răsuci iute şi lăsă pachetul 
să cadă uşurel în sacul de gunoi ce stătea desfăcut pe un 
cadru de metal pe rotile. Chiar la ţanc, întrucât bărbatul se 
îndreptă imediat de spate şi lăsă să cadă o mână de 
gunoaie în sac, ascunzând instantaneu pachetul dinăuntru. 

— Toată lumea afară! strigă Bragi suficient de tare ca 
să-l audă şi cei din toalete. 

— Scuze, ce-ai zis? zise bărbatul care ţinea cadrul de 
metal cu sacul în el. 

Era un polonez sfrijit - sau aşa presupunea Bragi - al 
cărui ecuson prins de tricoul şifonat îl informa că se 
numeşte Pavel. 

— Toată lumea afară din avion, vă rog! ţipă Bragi. Avem 
un câine special dresat care vine încoace. E pe drum deja. 

Bătu din palme, ca să-i zorească. Aceştia reacționară 
imediat: bărbatul şi femeia care curăţau toaletele lăsară 

tot pe jos şi se repeziră afară. Pavel se vedea bine că se 
pregăteşte să facă aşa cum i se ceruse, adică să lase 
cadrul de metal cu sacul în urmă, însă Bragi se răsti la el 
să ia naibii chestia aia cu el afară şi să se dea la o parte 
din calea lui. 

Deşi bărbatul se uită la Bragi ca la un nebun, făcu aşa 
cum i se ceruse, părăsind avionul cu căruciorul 
zdrăngănind după el. 

Bragi se aşeză pe primul şir de scaune din faţă ca să-şi 
tragă sufletul. Nu ar fi ajutat-o absolut deloc pe Valdis 
dacă ar fi murit din pricina unui atac de acord exact în 
clipa asta. Trase câteva guri adânci de aer, numărând până 
la cinci după fiecare, ca să-şi domolească bătăile inimii. 
Repetase deja de câteva ori manevra atunci când agentul 
vamal mai în vârstă din Reykjavik şi tipul de la Antidrog îşi 
făcură apariţia cu câinele dresat special. 

— Nimic în bagaj, anunţă tipul de la Antidrog, lăsând 
câinele pe culoarul dintre scaune şi instruindu-l să înceapă 
să caute. 

— A fost cineva la bord? întrebă agentul vamal. 

— Echipajul încă nu s-a îmbarcat, iar cei de la curăţenie 
abia începuseră când i-am trimis afară, răspunse el. O să 
merg să discut cu ei cât verificaţi voi cabina. 

Se ridică în picioare şi porni pe culoarul dintre scaune, 
dând din cap spre piloţii care-i zâmbiră cu falsă răbdare. 

Cei trei care făcuseră curat în avion aşteptau grupaţi în 
capătul pasajului. Bragi înşfăcă sacul din cadrul de metal, 
spre uluirea lui Pavel, şi se răţoi: 

— Vama! 

Acum trebuia să gândească foarte repede. 

Porni iute cu sacul direct spre toaleta din capătul 
coridorului. Luă pachetul din sac, se ridică pe capacul 
toaletei şi se căzni să împingă la o parte o placă din tavan, 
însă era lipită bine şi se văzu nevoit să o lovească cu 
pumnul. Se mişcă, însă în ea se ivi o crăpătură, nu că ar 
mai fi avut însă ce face în această privinţă. Impinse 
pachetul sub tavanul fals şi se rugă în gând să nu bage 
nimeni de seamă placa aceea crăpată. După care cobori cu 

grijă de pe vasul de toaletă, luă sacul şi se întoarse în 
pasaj, pornind pe coridorul rezervat personalului şi apoi pe 
scări în jos. 

— Mă omoară vezica asta! îi zise el repede Vilhelminei, 
care urmărea camerele de supraveghere şi care acum 
ieşise să-l întâmpine. Am avut senzaţia că trebuie să fac 
pipi din cinci în cinci minute toată ziua. 

Fu suficient ca să alunge tot ce ar fi vrut să-i spună 
femeia. Goli sacul pe una dintre mesele cu blat de oţel, îşi 
trase pe mâini o pereche de mănuşi de latex şi începu să 
scormonească prin gunoi. Nu era cine ştie ce: doar câteva 
ambalaje de sandviciuri, două sticle de apă, un borcan gol, 
o revistă ruptă, vreo două ambalaje de gumă de mestecat 
şi alte câteva gunoaie mai mici. 

— Nimic aici, oftă el. Absolut nimic. 

Staţia de emisie-recepţie de la brâu se trezi la viaţă, 
spunându-i că şi cercetarea avionului se terminase. 

Vilhelmina ridică din umeri. 

— Crezi că le-o fi cărând în interiorul corpului? întrebă 
ea. 

— Nu m-ar surprinde, răspunse Bragi, lăsându-se pe 
scaun şi frecându-şi genunchiul. 


90. 


Nu era prima oară când Sonja aştepta la clinica din 
Reykjavik ca o radiologă să vină să îi facă o radiografie. 
Ghinionista femeie doar ce ajunsese acasă, când fusese 
chemată înapoi. 

Când o văzu pe Sonja, o gratulă cu un zâmbet obosit. 

— Bună, din nou! zise ea. ; 

— Bună! rosti Sonja pe un ton de scuză. Imi pare rău că 
ti-am întrerupt cina, însă se pare că mă plac cei de la 
vamă. 

De când Îi apăruse semnul de exclamare pe ecran, se 
chinuise din răsputeri să-şi mențină calmul. Atunci când 
începuseră colaborarea, Bragi îi explicase cum să se 
comporte dacă e arestată: cea mai bună abordare era să 

rămână calmă, dar să întrebe totuşi când şi când de ce 
fusese aleasă şi când anume poate să plece acasă. Asta 
dădea impresia de nevinovăție, îi zisese el. Iar ea îi urmase 
întocmai instrucţiunile şi-i întrebase de vreo două ori pe 
agenţii vamali, care o interogau şi-i transforma bagajul în 
nişte particule aproape minuscule. Apoi aduseseră 
înăuntru un bărbat cu un câine care o adulmecase peste 
tot, fără să pară a detecta ceva suspect. Sonja era uşurată 
că-şi respectase cu sfinţenie obiceiurile în privinţa 
măsurilor de precauţie pe care Nati le considera mult prea 
exagerate. Cea mai mică particulă agăţată de haine ar fi 
fost suficientă ca să pună câinele în alertă, însă părea să fi 
scăpat totuşi cu faţa curată. lar dacă îi verificau şi bagajul, 
tot n-ar fi avut cum să găsească pachetul abandonat în 
cabină. 

— De ce m-aţi ales tocmai pe mine? întrebă ea încă o 
dată, în vreme ce aştepta alături de tânărul agent vamal ca 
doctoriţa să termine de prelucrat radiografia. 

— Am primit un pont, îi răspunse el. Un pont anonim. 

— Ce ciudat! exclamă ea, însă ştia că nu e nimic ciudat. 

Adam le dăduse pontul: fără îndoială că sunase direct la 
linia specială sau chiar la Serviciul Vamal. Asta însemna că 
îşi dăduse seama că ea se află în spatele arestărilor celor 
doi curieri ai săi şi pesemne că discuţia cu Nati îl făcuse să 
nu mai ţină cont de nimic. Sonjei i-ar fi plăcut tare mult să- 
i vadă mutra atunci când Nati îl informase că fosta lui soţie 
urma să-i preia rolul, şi de bună seamă că asta era 
explicaţia pentru care se arătase atât de amabil atunci 
când îi permisese să-l vadă pe Tómas. Deja se hotărâse să 
o dea de gol şi vizita aceea fusese ocazia potrivită ca 
Tómas să-şi ia adio de la ea. 

Închise ochii, se lăsă pe spate şi-şi rezemă capul de 
perete. Ceaţa creată de sentimentul de cedare care o 
învăluise în timpul zborului spre Mexic lăsă locul unei noi 
emoţii, care în clipa de faţă elibera o asemenea căldură în 
ea, încât îşi simţea practic sângele fierbându-i în vene. Era 
mânioasă. Era neagră de furie, iar dorinţa de a riposta se 
reaprinse în ea. 

— Cred că ştiu cine se află în spatele poveştii ăsteia, îi 
zise ea agentului vamal. Poate că ar trebui să staţi un pic 
de vorbă cu Adam Tómasson şi să-i daţi de înţeles că n-ar 
trebui să dea ponturi anonime în legătură cu fosta lui soţie. 

— Poftim? 

— Mă tem că suntem angrenaţi într-o dispută destul de 
urâtă din pricina custodiei, zise ea când doctoriţa îşi făcu 
apariţia pe hol. 

— Nimic în interior, îl anunţă ea pe agent. 

Sonja se aplecă în faţă şi-şi desprinse banda din jurul 
gleznelor. 


91. 


Maria opri maşina pe un loc liber de la benzinăria de pe 
Sæbraut şi lăsă motorul pornit cât intră. În mod normal nu 
proceda aşa, arătându-se permanent preocupată de 
valorile unui Pământ verde, însă simţise un asemenea frig 
când coborâse din pat, încât se hotărâse să menţină 
maşina caldă. Afară erau doar opt grade şi, deşi soarele 
strălucea practic non-stop, tot mai era mult până la vară. 

Cumpără o cartelă SIM, o plăti cu banii jos şi se repezi 
înapoi la maşină. Rupse ambalajul şi vâri cartela în telefon, 
înlocuind-o pe cea pe care o folosea de obicei. După care 
parcurse cei câţiva metri rămaşi până la biroul 
Procurorului Special, dar, înainte de-a cobori din maşină, 
formă numărul de Luxemburg pe care nu izbutise să-l 
identifice. Acesta rămânea singurul număr necunoscut din 
tabelul cu apelurile Aglăi. Ascultă tonul ascuţit, apoi urmă 
o scurtă pauză şi, în final, un ton mai jos - obişnuit atunci 
când se apela un număr din străinătate. Niciun răspuns 
însă, aşa că Maria vâri dezamăgită telefonul în buzunar. 

Se mai înveseli puţin când intră în birou şi văzu extrasul 
de cont pe care îl ceruse de la Banca Centrală. Rupse 
plicul şi mai făcu o dată un tur al biroului, pentru a arunca 
plicul în coşul pentru reciclat hârtie, cercetând 
documentul în timp ce mergea. Era o listă de plăţi 
însumând mai mult de jumătate de miliard de coroane, 

efectuate de firme islandeze către entităţi financiare 
străine în lunile precedente. Aşeză o riglă pe prima pagină 
a extrasului de cont şi o făcu să alunece încet în jos. Nimic 
remarcabil pe prima pagină şi nici pe a doua. Abia pe 
pagina a treia descoperi ceea ce căutase. O plată 
însemnată, făcută la sfârşitul lunii aprilie - de către firma 
de aluminiu din Islanda către firma-mamă din străinătate, 
şi identificată în sistemul Băncii Centrale ca rambursare a 
împrumutului contractat pentru fonduri de înfiinţare. 
Coloră tot rândul cu un evidenţiator şi continuă până în 
josul paginii, trecând apoi pe următoarea, apoi pe cea de 
după, până ce merse înapoi cale de opt luni. Nu mai găsi 
nicio altă plată asemănătoare. Aceasta trebuia să fie plata 
pentru un împrumut nou. 

Maria sări în sus când îi sună telefonul. Cartela SIM era 
tot în telefon, iar numărul care îi apăru pe ecran era cel pe 
care încercase să-l sune, cel înregistrat în Luxemburg. 

— Alo? făcu Maria, nerăbdătoare. 

— Alo? Cine e? întrebă un glas de bărbat în engleză, însă 
cu un pronunţat accent islandez. 

Maria încheie apelul, închise telefonul şi scoase cartela 
din el. Acum ştia ce trebuise să găsească. Nu mai era 
nevoie să o întrebe şi cum o cheamă pe persoana 
respectivă. O recunoscuse din înregistrările apelurilor 
telefonice ale Aglăi pe care i le dăduse Finnur. Era 
Ingimar. 


92. 


— Nu în faţă! îi ceru Adam lui Rikki. Dar îi poţi da la 
picioare. Sonja avea mâinile legate la spate şi se târa pe 
podea în faţă, împingându-se în picioare, în timp ce câinele 
mârâia în colţul în care i se spusese să aştepte. Bărbaţii 
căutaseră peste tot, în zadar însă. Câinele zgâriase uşa 
frigiderului, însă ea ştia că o făcea din pricină că simţea 
urmele vagi ale drogurilor pe care le păstrase de vreo 
două ori în compartimentul congelatorului. 

— Unde e nenorocita de marfă? urlă Rikki, lovind-o iar în 

picior, astfel încât ea se rostogoli pe o parte. 

O lovi apoi în spinare şi în burtă, până ce ajunse să zacă 
întinsă pe piept. După care începu să o lovească iar peste 
picioare. 

— Au luat-o cei de la vamă, icni Sonja încă o dată. 

Era destul de adevărat, cu toate că nu avea de gând să 
le spună că tocmai agentul ei vamal luase marfa şi o 
ascunsese sub tavanul fals din una dintre băile de pe 
coridorul aeroportului, unde o aştepta pe Sonja să o 
recupereze în timpul viitoarei ei sosiri în ţară. 

— Ar fi ajuns peste tot la ştiri dacă ar fi luat-o cei de la 
vamă, iar tu ai fi în arest. Aşadar, unde e nenorocita de 
marfa? 

— A trebuit s-o las în avion şi probabil că au luat-o 
vameşii, răspunse ea, iar ultimul cuvânt se transformă într- 
un urlet de durere când Rikki o izbi cu bocancul în spate şi 
durerea o săgetă până în burtă. 

— Cum îl cheamă pe tipul de la vamă pe care-l plăteşti? 

Nimic nelalocul lui în glasul lui Rikki şi nici măcar un 
indiciu că ar fi obosit după ce o bombardase cu şuturi ca 
un adevărat fotbalist. Ştiau şi ei că ea avea propriile 
contacte la vamă şi o ştiau deja de ceva timp, însă ea ar fi 
preferat să moară decât să le dezvăluie numele lui Bragi. 

— Ce dracu' i-ai spus lui Nati despre mine? şuieră Adam 
ca o pisică furioasă. 

— Nimic, şopti Sonja. 

— Ce căcat e asta, că vei lucra direct cu Nati şi că eu 
sunt scos din schemă? 

— Nu mai are încredere în tine, pentru că ai pierdut 
două livrări! 

— Din vina ta, curvă afurisită! răcni Adam. Tu eşti cea 
care i-ai asmuţit pe tipii de la vamă asupra tipilor mei! 

Sonja se aştepta să o lovească el însuşi de data asta, 
însă Adam se abţinu. Nu o atinsese niciodată nici măcar cu 
un deget. Ceva dinlăuntrul lui parcă îl oprea de fiecare 
dată în ultima clipă. Însă nu avusese nicio remuşcare să-l 
lase pe Rikki să o facă în locul lui. Adam îi făcu semn din 
cap lui Rikki, iar acesta se lăsă pe vine, o prinse de bărbie 

şi începu să-i îndese în gură un burete de baie. Femeia 
simţea că e gata să-i fie dislocat maxilarul, însă acesta 
continuă să-i îndese buretele cu forţa, folosindu-se de 
degetele mari de la mâini, până ce tot buretele îi ajunse în 
gură. 

Treptat-treptat, tot trupul îi amorţi şi singurul lucru la 
care se mai concentră fu să respire cum trebuie. Nasul îi 
era astupat de lacrimi şi de sânge, şi nici aer, nici zgomote 
nu mai treceau pe lângă burete, astfel încât ţipetele ei 
erau înăbuşite undeva adânc în stomac. Dădu să împingă 
buretele cu limba afară, însă nu făcu decât să icnească şi 
să se înece, aşa că se opri, încercând să respire în schimb 
pe nas. O lovitură năprasnică în bărbie o răsuci pe o parte 
şi ea încercă din instinct să tipe, dar nu răzbi niciun sunet 
afară. Actele astea de violenţă asupra ei deveniseră bizar 
de liniştite. Loviturile lui Rikki deveniră mai puternice şi 
mai ritmice, ca şi cum încerca să menţină ritmul unui 
cronometru din capul lui. 

— Nu în faţă! îl auzi ea repetând pe Adam, iar dintr-un 
motiv ciudat, Sonja se simţi momentan recunoscătoare, 
chiar dacă ştia că nu spre binele ei propriu încerca el să nu 
lase nicio urmă vizibilă. 

Se înjură din nou în gând pentru că deschisese uşa. 
Deloc inteligent din partea ei să aibă două lanţuri şi un 
zăvor de metal pe uşă, dacă fusese suficient de fraieră să 
le deschidă. Iar asta se întâmplase din pricină că Adam i se 
păruse foarte liniştit când se uitase la el prin vizor - îşi 
butona telefonul, aşa cum proceda mereu când trebuia să 
aştepte. lar Sonja chiar crezuse că venise la ea ca să 
negocieze vreun termen, ca să-i facă vreun soi de ofertă, o 
sugestie cu privire la cum ar putea cădea la pace şi 
colabora. Dar ar fi trebuit să îşi dea seama că Adam nu s- 
ar fi recunoscut niciodată înfrânt de bunăvoie. 

Bătaia încetă câteva secunde, însă ea de-abia apucă să 
tragă un pic de aer, când Rikki o săltă în sus ţinând-o de 
păr. Incapabilă să se îndrepte folosindu-se de mâini, părul 
îi preluă întreaga greutate. Rămase surprinsă că încă mai 
avea rădăcini prinse de scalp când izbuti în sfârşit să stea 

în picioare. În spatele ei acum, Rikki îi mătură picioarele 
cu un şut, astfel încât căzu în faţă şi se ghemui la podea, 
iar Adam se apropie de ea. 

— Te crezi tare deşteaptă, zise el cu glas coborât. Crezi 
că-mi poţi scoate oamenii din joc, că-mi poţi fura marfa, că 
poţi stabili singură o înţelegere cu Nati şi apoi îmi trimiţi şi 
poliţaii pe cap, taman acasă! 

Dacă gura Sonjei nu ar fi fost umplută complet cu 
buretele, de bună seamă că ar fi răcnit şi ea la el că ar fi 
trebuit să aibă bunul-simţ să nu dea ponturi anonime la 
linia specială Antidrog. Normal că poliţiştii se şi repeziseră 
să-l chestioneze după ce ea îi povestise agentului vamal 
despre disputa lor legată de custodie, iar ea mai adăugase 
şi câteva suspine înlăcrimate, ca să sporească tensiunea. 
Aşa că îi plătise cu vârf şi îndesat, trimiţându-i oamenii 
legii pe cap, fie şi numai ca să-i bage în căpăţână să nu mai 
aducă acuzaţii false. 

Adam întinse mâna spre faţa ei, o strânse tare de fălci şi 
scoase buretele afară, ceea ce o luă complet prin 
surprindere. Înghiţi imediat o gură mare de aer, însă se 
înecă în clipa următoare, având senzaţia că trage ceva 
afară din adâncurile gâtlejului. 

— Futu-i, eşti de-a dreptul dezgustătoare! şopti Adam. 
Chiar nu înţeleg cum te-am putut iubi vreodată. 

Se simţea durere în cuvintele lui, iar aceeaşi logică 
ciudată o stăpânea şi pe ea. li era milă de el; îi părea rău 
pentru profunzimea furiei lui, pentru mânia încărcată de 
durere care era, până la urmă, provocată tot de ce făcuse 
ea - şi, în acelaşi timp, aceeaşi furie, pe care o simţea şi 
ea, era din vina lui. 

Rikki slăbi legăturile din jurul braţelor ei şi degetele 
începură să o înţepe atunci când sângele i se întoarse în 
vene. 

— O să mergi la Nati şi o să-i spui că te-ai răzgândit. Sub 
nicio formă n-o să fii în stare să conduci treburile de-aici. 
Nu te poţi descurca. Nu ai oameni, nu ai protecţie, nu ai 
nimic. Eşti o proastă dacă într-adevăr crezi că-mi poţi lua 
locul. 

Adam ieşi din sufragerie, urmat îndeaproape de Rikki. 

— Haide, Teddy! Tómas te aşteaptă acasă, strigă Adam 
spre câine, care se supuse şi-l urmă afară. 

Sonja se prăbuşi făcută ghem şi încercă să-şi controleze 
respiraţia în vreme ce-şi plimba limba în sus şi-n jos, 
încercând să-şi umezească gura iritată toată şi uscată ca 
un os. Adam nu reacţionase aşa cum se aşteptase ea. 
Fusese sigură că o s-o abordeze cu mult mai multă 
viclenie, că o să încerce să negocieze, în loc să recurgă la 
violenţă. Sonja avusese impresia că se află pe o poziţie mai 
puternică şi că prietenia ei cu Nati o va proteja. Însă acum 
aflase că protecţia lui Nati nu răzbătea până în Islanda. 

Şi mai descoperise şi de unde provenea porecla lui 
Rikki: Buretele. 


93. 


Sonja nu răspunse când Agla sună la soneria de la 
parter, aşa că aceasta sună încă o dată la apartamentul de 
deasupra şi, astfel, urmă un şuierat când bătrânul de 
deasupra deschise uşa în locul ei. Bietul de el, părea să fie 
luat drept portar pentru tot blocul. Acum era mult mai 
probabil ca Sonja să-i deschidă uşa apartamentului dacă 
bătea în ea. 

Simţea o nevoie disperată să stea de vorbă cu ea. Zăcuse 
trează în fiecare noapte, reluând în minte tot ce voia să-i 
zică. Urma să-i povestească despre cum încercase s-o 
sărute pe Maria, despre mersul în club şi încă altele. Urma 
să-i spună că, în lumina ultimelor săptămâni scurse, simţea 
că un blocaj din interiorul ei fusese parcă înlăturat. Era ca 
şi cum hotărârea de a nu-şi schimba poziţia faţă de ceva 
anume, ceea ce lucrase totdeauna în dezavantajul ei, 
începuse treptat să se clatine şi să cedeze, aproape fără ca 
ea să bage de seamă, până ce, în final, se ivise o fisură în 
ceea ce ajunsese să considere a fi tocmai armura ei. Era 
fisura care îi îngăduise Sonjei să ajungă tocmai până la 
inima ei. Asta voia să-i explice, pe cel mai dulce ton de 
care era în stare. Aşa că Sonja ar fi făcut bine să-i dea 

drumul la uşă. 

Se pregătise să stea acolo şi să bată până îi deschidea, 
aşa cum făcuse de-atâtea ori până atunci, aşa încât şovăi 
când văzu că uşa o aştepta întredeschisă. 

— Sonja! strigă ea, bătând uşor de câteva ori cu 
degetele în toc, însă neprimind niciun răspuns. 

Păşi dincolo de prag şi intui imediat că ceva nu e în 
regulă. Micuța comodă cu sertare de pe hol era trântită pe 
o parte, cu sertarul de sus tras afară şi cu conţinutul 
împrăştiat pe jos. 

— Sonja! 

Poate că îi spărsese cineva casa şi, preţ de o clipă, îi 
trecu prin minte că poate spărgătorul era în continuare 
înăuntru. Poate ar fi fost mai bine să nu o strige. 

În bucătărie nu era nimeni şi nici nu se zărea ceva 
nelalocul lui, aşa că Agla intră precaut în sufragerie. 

Sonja zăcea grămadă la podea, cu ochii închişi. 

Agla se trânti în genunchi lângă ea şi o scutură cu 
blândeţe. 

— Ce s-a întâmplat? Eşti rănită? Ai căzut? Chem o 
ambulanţă. 

Işi scoase telefonul cu număr islandez din geantă şi se 
pregătea deja să sune la urgenţe, când Sonja întinse 
anevoie mâna şi o prinse de braţ. 

— Nu! îi ceru ea, deschizând ochii. Nu suna! A fost 
Adam. 


Pui 


O oră mai târziu, Agla stătea nemişcată ca o statuie pe 
canapea, mângâind capul Sonjei aşezat în poala ei. îi 
dăduse analgezicele ei extrem de puternice, o obligase să 
le înghită cu bere, iar acum Sonja părea gata să adoarmă, 
cu o pungă de gheaţă lipită de obraz. Agla urmărea cum pe 
braţe deja i se iveau vânătăi. Cum de putea să devină atât 
de aprigă o bătălie pentru custodie? Şi de ce pentru Adam 
nu era destul să aibă custodia băiatului? De ce încerca în 
mod constant să împiedice puţinul acces pe care Sonja îl 
avea la băiat? Şi de ce naiba recursese la violenţă? Pur şi 

simplu nu mai înţelegea nimic. 

În vreme ce furia clocotea în ea, simţea cum vina pe 
care o simţise de când Adam dăduse peste ea şi Sonja în 
pat se evaporă. Nu mai era nevoie să mai simtă nici cea 
mai mică urmă de responsabilitate pentru că le distrusese 
căsnicia. Adam n-o merita pe Sonja. Un bărbat care 
recurgea la aşa ceva nu merita absolut nimic. 

Sonja începuse să respire mai adânc şi părea în sfârşit 
să adoarmă, aşa că Agla îi desprinse punga cu gheaţă de 
pe obraz şi o înveli cu o pătură. Era atât de subţirică şi de 
slabă pe sub pătură, încât Agla simţi un junghi de 
compătimire pentru ea. Cum de fusese în stare bărbatul 
ăla să o lovească? 

Agla era mândră că-şi păstra cumpătul în momente atât 
de încordate. Când furia ei era la cote maxime, atunci se 
simţea şi cel mai cu picioarele pe pământ. Normal că i-ar fi 
plăcut să cheme un malac pe care să-l pună să îi aplice lui 
Adam acelaşi tratament pe care i-l administrase el Sonjei, 
însă nu avea niciun rost. Avea în minte un plan care să o 
elibereze complet pe Sonja. 


94. 


Maria tresări brusc când Agla intră în birou. 

— Cine ţi-a dat drumul înăuntru? întrebă ea, surprinsă, 
iar Agla nu se putu abţine să nu râdă. 

Tânărul al cărui birou se afla chiar lângă uşă se ridicase 
imediat ce ea îşi făcuse apariţia acolo, tastându-şi codul pe 
tastatura de lângă încuietoare, aşa cum procedase de 
nenumărate ori înainte şi dându-i drumul înăuntru cu un 
surâs pe chip. Aparent, el nu bănuise nimic. Era limpede 
că nu toată lumea de la biroul Procurorului Special ştia 
faptul că până la urmă cazul ei fusese încheiat şi că ea nu 
mai avea niciun motiv să vină acolo. 

— Mă cunosc toţi de-aici, răspunse ea, închizând uşa 
încăperii Mariei şi ocupând scaunul din faţa biroului 
acesteia. 

Maria îşi potrivi mai bine gulerul bluzei, aşeză câteva 

hârtii într-un teanc ordonat pe tăblia din faţa sa şi-şi drese 
vocea. 

— Cu ce te pot ajuta? întrebă ea. 

Agla rânji iar. Exprimarea era mult mai formală decât 
atunci când se întâlniseră ultima oară. 

— Mi-ar plăcea foarte mult să-mi dai telefonul înapoi, 
răspunse ea. 

Fără niciun cuvânt, Maria deschise un sertar, scoase 
telefonul afară şi i-l înapoie. 

Agla rămase uşurată că Maria nu încercase să pretindă 
că n-are nimic de-a face cu telefonul ei. 

— Presupun că n-ai avut niciun mandat pentru ăsta? 
continuă Agla. 

Maria ridică din umeri. Normal că nu avusese niciun 
mandat. Dacă ar fi avut unul, atunci ar fi venit la ea cu 
toate hârtiile şi i-ar fi luat telefonul în mod legal, fără să fie 
nevoie să apeleze la tertipuri. Agla simţi că se înroşeşte la 
faţă amintindu-şi incidentul. 

— Bănuiesc că l-ai luat pentru că e înregistrat în 
Luxemburg şi pentru că nu ai reuşit să faci rost de mandat 
să-mi interceptezi convorbirile sau să faci rost de lista 
apelurilor. Mi-aş putea chema avocatul şi să depun o 
plângere oficială, continuă ea. Şi am putea continua aşa la 
nesfârşit. Sau am putea cădea la o înţelegere. Tu uiţi că 
mi-ai văzut vreodată telefonul, iar eu ţi-l dau pe Adam pe 
tavă. 

O urmări pe Maria cum înţepeneşte în scaun şi pe faţă îi 
apare o încruntătură întrebătoare. 

— Ţi-l mai aminteşti pe Davíð de la bancă? continuă 
Agla, deschizând aplicaţia reportofonului pe telefon şi 
tastând un cod. 

Faptul că îi fusese şterpelit telefonul îi readuse aminte 
de importanţa blocării fişierelor importante cu ajutorul 
unei parole; nu se ştie niciodată pe mâinile cui ar putea 
încăpea. 

— Fireşte că mi-l amintesc pe David, răspunse Maria cu 
o uşoară nerăbdare în glas. Şi sunt perfect conştientă că el 
a luat asupra sa vina lui Adam. 

— Ascultă această discuţie a mea cu David, zise Agila, 
apăsând butonul de redare. 

Mai întâi se auzi un zumzet neclar - zgomotul dintr-o 
cafenea; în fundal se distingea şuieratul puternic al unui 
espressor. 

„Trebuie să-l scoatem pe Adam dintr-o situaţie dificilă. 
Te bagi?”, se auzea glasul Aglăi în telefon. 

Se auzi apoi zdrăngănitul unei ceşti aşezate pe o 
farfurioară, apoi, brusc, glasul unui bărbat: 

„Categoric. Cum ţi-am zis. Doar spune-mi ce trebuie să 
fac.” 

„Ai putea primi doi ani de închisoare”, se auzi iar vocea 
Aglăi. 

„E o oportunitate. Doi ani înseamnă nimic prin 
comparaţie cu închisoarea pe viaţă care mă paşte pe mine 
momentan.” 

„OK”, se auzi iar Agla. „Vom găsi o modalitate de a-ţi 
transfera datoriile asupra unui holding din străinătate şi 
acolo vor rămâne pentru totdeauna. Mai bine te-ai duce 
acasă şi-ai calcula câţi bani gheaţă îţi vor trebui. Şi nu te 
sfii. Vrem să ştii că apreciem în mod deosebit ce faci 
pentru noi.” 

„Agla... tu nu ştii cât de mult înseamnă asta pentru 
mine. Habar n-ai cât de important e pentru mine.” 

„Bine”, se auzi apoi glasul Aglăi, urmat de un clic, când 
se termină înregistrarea. 

Agla lăsă jos telefonul şi o privi pe Maria în ochi, în timp 
ce aceasta se apleca entuziasmată în faţă. 

— O vrei? 

— Dacă o vreau? repetă Maria. Normal că o vreau! Ce 
fel de întrebare mai e şi asta? 

— În cazul ăsta, mă absolvi de absolut tot ce mai ai 
împotriva mea. Davíð primeşte doar o mustrare pentru 
mărturie falsă şi tu îl primeşti pe Adam. Şi uităm 
amândouă de incidentul cu telefonul. 

Agla rămase nemişcată, urmărind expresia de pe faţa 
Mariei. Deja îi putea citi şi gândurile: iniţial, pe buze îi 
apăru un surâs de îndoială, care se preschimbă în 

neîncredere pentru a se transforma apoi în interes şi, în 
final, în hotărâre. 

— Aşteaptă aici! îi ceru Aglăi înainte să dispară aproape 
în fugă pe uşă. 

Se întoarse înainte ca Agla să fi apucat măcar să termine 
o rundă de Solitaire pe telefonul proaspăt recuperat. 

— De acord, anunţă Maria, iar Agla se ridică în picioare. 

— Îţi trimit pe e-mail înregistrarea, adăugă ea. Iar David 
va lua legătura cu tine ca să-şi modifice mărturia. 


95. 


David se tunsese scurt. Aglăi aproape îi era dor de 
buclele lui blonde, ca de înger. Îşi mai lăsase să crească şi 
o barbă stufoasă, ceea ce-l făcea să pară mai în vârstă. 
Prea bine, cugetă ea, întrucât mereu îl considerase doar 
un copil crescut peste măsură. 

— În clipa de faţă au loc nişte schimbări, începu Agla 
când Daviă păşea înăuntru, trăgând uşa după el şi 
închizând-o, acoperind astfel zgomotele făcute de copiii 
care se jucau înăuntru. Vei merge astăzi la Procurorul 
Special şi-ţi vei schimba mărturia. 

— Poftim? se încruntă Daviă, evident îngrijorat. 

— Vei recunoaşte că ai minţit ca să-l protejezi pe Adam, 
însă acum ai înţeles eroarea de judecată făcută atunci şi 
vrei, aşadar, să vezi că adevărul iese la iveală. Aşa că le vei 
spune tot ce ştii. 

Davíð se întinse şi prinse neliniştit gulerul gecii ei. 

— Dar, Agla... Am mai luat un împrumut pentru casă. 
Mă bazam în totalitate pe înţelegerea noastră! 

Pete roşii se iviră pe pielea lui palidă şi parcă devenea 
tot mai agitat. 

— Înțelegerea rămâne, răspunse Agla. Nu-ţi face griji în 
privinţa ei. Ba chiar mai pot ridica un pic şi suma, dacă ai 
nevoie. 

Davíð îi dădu drumul la geacă şi se aşeză pe zidul jos ce 
despărţea aleea de treptele care duceau până la uşă. 

— Chiar nu înţeleg, zise el. Chiar nu înţeleg de ce ar 

trebui să-l înjunghii pe Adam în spate taman acum! 

— Chiar nu e nimic de înţeles aici, replică Agla. Tot ce 
trebuie să ştii e că, dacă faci aşa cum îţi spun eu, nu va 
mai trebui să pledezi vinovat - ceea ce înseamnă că vei 
scăpa de condamnarea la închisoare şi înţelegerea noastră 
va rămâne în continuare în picioare. E un rezultat mult mai 
bun pentru tine. 

— Şi unul mult mai rău pentru Adam, completă Daviă. 

— Da. Cam aşa s-ar putea rezuma totul, replică Agla. 

— Credeam că sunteţi cu toţii în asta. A 

— Mult timp, aşa am crezut şi eu, spuse Agla. Însă, când 
condiţiile devin mai grele, afli cine îţi sunt cu adevărat 
prieteni. Ştii şi tu cum e. 


96. 


Tómas stătea pe bancheta din spate a maşinii de poliţie 
şi se prefăcea că ascultă cu plăcere emisiunea pentru copii 
pe care poliţista de la volan o considera potrivită pentru el. 
Însă ea nu-şi dăduse seama că el era deja prea mare 
pentru Pippi $oseţica şi că, în mod categoric, era suficient 
de mare ca să priceapă că în clipa aceea se întâmpla ceva 
ieşit din comun şi că dorea să afle care era scopul 
călătoriei lor. 

Poliţiştii care veniseră să-i ia tatăl de acasă nu erau 
îmbrăcaţi în uniformă, însă cei care veniseră după aceea 
purtau uniforme şi şepci de baseball şi spuseseră că-l vor 
duce acasă la mama lui. El îi întrebase încă o dată de ce 
tatăl lui fusese luat de acasă, însă cele două polițiste îi 
răspunseseră pe rând că avea să-i explice mama lui totul. 
Deocamdată, el nu mai putea sta cu tatăl său. 

Tómas nu-şi dorea nimic mai mult decât să meargă la 
mama lui, însă, totodată, se simţea stingher. Era tare 
ciudat să-i vadă pe străinii aceia ducându-i tatăl în cătuşe, 
în timp ce Disa umbla încolo şi încoace, plângând întruna. 
Acum îi părea şi lui rău că refuzase atât timp să vorbească 
cu tatăl său. In vreme ce ieşeau din tunelul Hvalfjörður, 
începuse să plângă, însă poliţista de la volan pornise un pic 

sirena, ceea ce-l mai înveselise niţel. Un zgomot puternic 
înveselea pe toată lumea. Mama lui ştia asta şi de aceea 
dădea volumul la maximum şi dansau salsa când el se 
simţea necăjit. 

Cu cât se apropiau mai mult de oraş, cu atât parcă se 
simţea mai entuziasmat să-şi reîntâlnească mama. Ea urma 
să-i explice ce se întâmplase, aşa cum îi spusese şi 
poliţista, iar apoi aveau să facă ceva distractiv împreună. 
Şi, dat fiind că poliţiştii îl luaseră cu ei pe tatăl lui, el putea 
să stea mai mult cu mama. 

Teddy stătea alături, pe banchetă. Tómas îi mângâie 
blana moale şi-şi înfăşură pe deget o buclă de păr de-a 
câinelui. Teddy părea perfect liniştit şi nici măcar sirena 
nu-l speriase. Tómas se putea baza mereu pe Teddy; era 
cel mai bun câine din lume. lar mama lui cu siguranţă avea 
să se bucure că îi vede pe amândoi. 


97. 


Sonja se trezi cu un surâs pe faţă şi Agla ştia prea bine 
că asta se datora faptului că fiul ei îi era alături. Cu o seară 
înainte le sărutase pe amândouă de noapte bună şi 
mersese în camera lui alături de câine, iar când cele două 
femei îşi vârâseră capetele pe uşă văzuseră că băiatul 
dormea buştean, cu câinele făcut covrig la picioarele lui. 
Dintr-odată, Agla îşi dăduse seama că exista o 
probabilitate destul de mare ca lucrurile să stea aşa şi pe 
viitor, că viaţa putea să rămână exact ca seara trecută. 
Acum erau treji cu toţii şi totul era şi mai plăcut decât 
fusese cu o zi înainte. Întinse o mână şi mângâie spatele 
învineţit al Sonjei. 

— Cum te mai simţi? o întrebă, iar Sonja îi răspunse că 
se simţea bine. 

Cu toate astea, Agla luă analgezicele de pe noptieră şii 
le întinse. După vânătăile acelea enorme, pesemne că tot o 
mai durea tot corpul. Sonja înghiţi ascultătoare pastilele şi 
se făcu iarăşi ghem, în timp ce Agla se ridică din pat. 
Aruncă o privire în sufragerie, unde Tómas stătea şi se uita 

la televizor îmbrăcat în pijama, şi-l întrebă dacă vrea cafea. 
Băiatul râse la gluma ei, apoi atenţia îi reveni imediat la 
ecran. 

Agla merse după aceea în bucătărie şi făcu două cafele 
tari. Trebuia să cumpere un espressor ca lumea pe care să- 
l ţină aici, dat fiind că filtrul de cafea standard nu o 
mulțumea nici pe departe. Şi mai erau câteva lucruri pe 
care trebuia să le cumpere pentru apartament. Cum ar fi 
un frigider nou, cugetă ea când deschise uşa celui actual 
cu un scârţâit puternic. 

li sună telefonul, cel pe care îl recuperase din biroul 
Mariei şi care, primise asigurări, nu îi era ascultat. 
Răspunse bucuroasă la el: o suna William de la Paris. 

— Am definitivat transferul, anunţă el şi Agla ştiu că se 
referea la transferul către contul lui Adam din Tortola. 

O sumă consistentă, deşi se referiseră mereu la ea ca la 
„datoria mică”. 

— Mulţumesc! zise Agla şi îi adresă un vesel „au revoir”. 

Agla formă apoi numărul lui Jóhann, care răspunse 
imediat. 

— İl poţi anunţa pe Adam, când va fi eliberat, că am 
făcut transferul în contul lui pentru datoria mică? 

— Nu prea vorbiţi unul cu altul în ultima vreme... 
remarcă Johann. 

— Nu, replică Agla. Dar nu îţi face griji! Am şters 
jumătate din datoria mare şi mă ocup şi de restul. Tu doar 
ţine-l departe de mine pe Procurorul Special până termin 
eu toată treaba. 

— Eşti... adăugă Jóhann şi apoi nu mai zise nimic. 

Agla nu era sigură dacă voia să o înjure sau să o felicite, 
aşa că încheie apelul înainte ca el să mai apuce să spună 
ceva. Erau destul de mari şansele ca nici el însuşi să nu 
ştie sigur cum să reacționeze. Ar fi trebuit să fie mulţumit 
că mergea totul ca uns, că urmau să scape de toată 
datoria, însă Johann era mai degrabă îngrozit de faptul că 
ea li-l servise procurorilor pe Adam pe tavă. Aşa că nu era 
deloc rău să-l menţină şi pe el într-o stare de relativă 
teamă. 

Cafeaua era gata, aşa că umplu două cești, turnă un pic 
de lapte în fiecare şi le luă cu ea în dormitor. 

— E un adevărat lux să am parte de room service, zise 
Sonja, în vreme ce se ridica greoi în şezut în pat, iar Agla 
se aşeza pe margine şi sorbea din cafea. 

— Serios acum: care dintre noi două e tipul? întrebă ea. 
E vreun soi de secret safic? Ceva ce ştii, dar nu vrei să 
spui? 

— Ţi-am zis deja, răspunse Sonja. Eu sunt tipul. 

Însă Agla vedea bine pe chipul Sonjei că glumeşte. 

— Dar aş zice că aş putea fi eu tipul, rosti ea şovăitor, 
iar Sonja râse. 

— lar eu cred acelaşi lucru despre mine. 

Luă o gură de cafea. 

— Chiar aşa? 

— Poate că suntem amândouă tipul. Poate că suntem un 
cuplu de homosexuali. 


98. 


Sonja amesteca feliile de ceapă în oală. Erau aproape 
transparente, aşa că mai adăugă usturoiul şi ghimbirul pe 
care le mărunţise deja şi continuă să amestece uşor, până 
când aroma începu să se ridice în aer şi să-i ajungă la 
papilele gustative. Dintr-odată, i se făcuse poftă de ceva 
condimentat la prânz, aşa că se hotărâse să facă supă. Insă 
gândurile nu-i dădeau pace, parcă amestecându-se cu 
ingredientele pe care le tot adăuga în oală. Era vânătă 
toată şi fiecare mişcare îi provoca dureri. Agla o forţase să 
ia nişte analgezice foarte puternice de dimineaţă, aşa încât 
nu-şi mai simţea rănile la fel de rău ca în ziua precedentă. 
Ceea ce-i mai alina puţin durerile era să îl audă pe Tómas 
în sufragerie, vorbind singur în timp ce se juca cu piesele 
de Lego pe podea. Acestea erau momentele pe care le 
preţuia cel mai mult pe lume: aroma care se ridica din oală 
şi zgomotele făcute de fiul ei în timp ce se juca fericit în 

cealaltă cameră. 

Măcar de n-ar fi stat tot timpul cu sabia deasupra 
capului. Sonja nu avea de unde să ştie cât va rămâne Adam 
după gratii pentru chestiile cu banca, însă trăgea nădejde 
că va sta cât mai mult posibil. Sincronizarea era incredibil 
de perfectă. A doua zi după ce privise cum e stâlcită în 
bătaie fusese arestat pentru implicarea în cazul de 
manipulare a pieţei în care fusese implicată şi Agla. De 
fapt, era de-a dreptul uluitor că nu fusese arestat mai 
devreme pentru acel caz, întrucât, potrivit Aglăi, dosarul 
fusese închis. Însă arestarea lui pica exact la ţanc. Ce 
drăguţ era modul ăsta în care se întorceau lucrurile! 
Măcar de-ar fi avut parte şi ea mai des de genul ăsta de 
noroc! 

Adăugă pudră de curry şi seminţe de ceapă, amestecând 
totul cu uleiul care căpătase o culoare gălbuie, în vreme ce 
mirosul se schimba şi el. Braţul o durea atât de tare, încât 
se chinui ceva până să deschidă cutia cu lapte de cocos; 
trebui să manevreze cu mare atenţie desfăcătorul de 
conserve. Da, astăzi totul se derula cu încetinitorul. 
Trebuia să recunoască faptul că acum se confrunta cu 
două ameninţări. Pe de o parte erau Adam şi bătăuşii lui, 
pe de alta era Nati. Ambii îşi înfipseseră ghearele adânc în 
ea, aşa că, dacă scăpa totuşi de unul, tot trebuia să-l 
înfrunte pe celălalt. Iar asta o aducea la propunerea lui 
Sebastian. 

Adăugă un cub de concentrat de carne de vită în oală şi 
amestecă până se dizolvă în laptele de cocos ce absorbea, 
treptat, galbenul curry-ului. Căută în frigider şi găsi doi 
morcovi destul de vechi, pe care îi coji şi-i tăie cubuleţe 
mici pentru supă, însă în congelator nu mai exista nicio 
urmă de proteină. Nişte creveţi ar fi fost perfecţi. 

Dădu focul mai mic sub oală, astfel încât să fiarbă încet, 
şi o acoperi cu capacul, apoi se aşeză la masa din 
bucătărie pentru a se uita câteva clipe pe geam. Poate că 
sosise în sfârşit momentul să înceteze să mai încerce doar 
să răzbată la suprafaţă. Poate că sosise în sfârşit vremea 
să plonjeze mai în adânc, în speranţa că acolo, jos, va găsi 

ceva mai solid, un sprijin pe fundul apei care să o 
propulseze înapoi în sus. 

Luă telefonul şi găsi numărul pe care îl memorase cu opt 
zile în urmă, în mausoleul din Mexic. Apelă. Sună de 
câteva ori pe mai multe tonuri, până ce semnalul se fofilă 
un pic printre reţele, iar în final auzi glasul lui Sebastian. 

— M-am gândit mai bine, zise Sonja. Şi mă bag. 

— Îţi trimit ajutoare, răspunse Sebastian. Vaya con 
Dios?! 

Mai avea un cofraj cu trei ouă în frigider. Expiraseră 
deja, însă ştia toată lumea că le poţi folosi mult după data 
inscripționată pe carton, aşa că le sparse cu atenție pe 
toate trei În supă. 


99. 


María era pusă pe fapte mari după treaba de dimineață. 
Începuse cu două ceşti de cafea în vreme ce aştepta ca 
Adam să fie adus din arest pentru interogatoriul 
preliminar, care fusese, aşa cum se întâmplă adesea la o 
primă întâlnire, scurt şi dificil. Adam se arătase foarte 
furios şi nedumerit, iar avocatului său îi fusese tare greu 
să-i explice situaţia, astfel încât nu exista niciun motiv să 
se insiste prea mult. După 24 de ore într-o celulă din 
închisoarea Skólavörðustígur din centru, avea să se mai 
liniştească un pic, iar după alte 24 de ore se va fi liniştit 
aproape de tot. Deşi chiar nu existau motive întemeiate să 
fie închis în arest şi nici nu avea cum să le influenţeze 
cazul dacă ar fi rămas în libertate, pe genul ăsta de 
delincvenţi sus-puşi nu strică niciodată să-i ţii un pic la 
răcoare. Era suficient pentru a alunga aproape toată 
aroganţa din ei şi mai aveai şi avantajul că după aceea se 
arătau dispuşi să petreacă un timp cât mai îndelungat în 
camera de interogatoriu, pentru că aşa puteau avea parte 
de companie - astfel se întruneau condiţiile ideale, dat 
fiind că scopul final era să-i faci să vorbească. lar câtă 
vreme Maria oricum obținuse un mandat de arestare 

pentru Adam, n-avea de ce să nu se folosească de el. 

Acum aştepta ca Procurorul Special să se întoarcă din 
pauza de prânz. Era prima lui zi de după concediu şi fusese 
asaltat din toate părţile încă din clipa în care păşise pe 
uşă. De obicei nu pleca niciodată departe de birou pentru 
prânzul lui frugal, aşa încât cu siguranţă avea să se 
întoarcă înainte de ora unu. Maria pregătise deja toate 
documentele ca să i le arate şi abia aştepta să-i audă 
părerea despre cea mai potrivită mişcare de aici înainte. 
Apăsă butonul  espressorului pentru a-şi face un 
cappuccino. Avea să se urce pe pereţi după asta, dar nu 
avea importanţă. Era o zi pentru fapte, nu de stat la birou. 

— Vrei să vorbeşti cu mine? o întrebă Procurorul Special 
când intră, iar Maria îl urmă imediat în birou la el. 

Luă primul document din teancul pe care îl căra după 
ea, extrasul de la Banca Centrală, şi îl aşeză pe birou, în 
faţa lui, indicându-i tranzacţia pe care o evidenţiase mai 
devreme. 

— După cum vezi, a avut loc o plată însemnată din 
partea fabricii de aluminiu către firma-mamă din 
străinătate, începu ea. Plata e marcată în cadrul arhivei de 
plăţi în valută ca plată pentru returnarea unui împrumut 
de înfiinţare. 

— Chiar aşa? întrebă procurorul, punându-şi ochelarii de 
citit. 

— Plata asta e nouă, însă de aici înainte e marcată ca 
fiind trimestrială. 

Procurorul fluieră încetişor în vreme ce se uita la 
extrasul de cont. Maria continuă: 

— Plata e atât de mare încât, la finalul anului, fabrica va 
raporta pierderi câtă vreme va continua să efectueze 
plăţile, iar potrivit înţelegerii cu statul islandez ei nu 
plătesc nicio taxă cât timp sunt returnate costuri de 
înfiinţare. 

Procurorul încuviinţă din cap. 

— Firmele din industria grea au jucat mereu jocul ăsta, 
zise el. „Creşterea valorii bunurilor aflate în tranzit” se 
numea în vremurile bune, pe când firmele-mamă vindeau 

materialul brut către fabrici la preţuri astronomice, astfel 
încât să creeze costuri mai mari şi să piardă tot profitul de 
aici. A 

— Corect, zise Maria. Însă aceasta este o datorie nouă şi 
nu a fost făcută nicio investiţie de înfiinţare de către 
fabrică pentru a justifica asemenea sume. Am verificat 
deja. 

— Şi? replică bărbatul, fixând-o curios cu privirea. 

— Am motive să cred că o anumită Agla Margeirsdóttir 
se află în spatele creării acestui aşa-zis împrumut, în 
colaborare cu Ingimar Magnússon. 

Maria aşeză pe biroul din faţa procurorului lista cu 
apelurile telefonice efectuate de Agla. 

Bărbatul îşi drese vocea. 

— Nu cumva de dimineaţă ai interogat pe cineva care s- 
ar putea să fie implicat în cazul de manipulare a pieţei? 
Cum se leagă aia de treaba cu fabrica de aluminiu? 

— Nu se leagă; sau se leagă, de fapt, dar indirect. Agla 
Margeirsdóttir are legătură cu ambele cazuri. Momentan, 
trebuie să o ţinem departe de asta, însă ar trebui să fie 
suficient ca să aruncăm o privire mai atentă la persoana lui 
Ingimar Magnusson. 

— Stai niţel, zise el, că pierd şirul. Mai exact, ce anume 
verifici tu în legătură cu fabrica? 

— Dacă Agla ajută sau nu firma-mamă a fabricii de 
aluminiu să păcălească statul islandez inventând costuri 
care nu există. 

— Şi, mai exact, în legătură cu care dintre anchete faci 
asta? 

Procurorul Special netezi hârtiile de pe birou şi i le dădu 
înapoi Mariei. 

Femeia rămăsese uitându-se la el, surprinsă. 

— Păi... deocamdată nu e nimic oficial. Finnur mi-a cerut 
să cercetez asta şi să văd dacă e suficient de consistentă 
pentru o anchetă, şi acum trebuie demarată o investigaţie. 

— Finnur? făcu Procurorul Special, dându-şi jos ochelarii 
de citit. Ce-a vrut să facă Finnur prin asta? El nu deţine 
nicio putere să autorizeze anchete noi. 

— Dar am crezut că totul se face cu cunoştinţa ta, adică 
cercetarea apelurilor telefonice interceptate. 

Maria simţea deja cum îi înţepeneşte surâsul pe faţă. 

Procurorul Special ridică dintr-o sprânceană şi ridică din 
umeri. 

— Maria, eu habar n-am ce tot spui acolo, zise el. Chiar 
nu am nici cea mai vagă idee. 


100. 


Maria tocmai părăsea tribunalul districtual, când îi sună 
telefonul în buzunar. 

Îşi încheie pardesiul ca să se apere de vremea aspră 
obişnuită, de altfel, în locurile ferite de soare din vara 
timpurie în Reykjavik şi, fără să răspundă la telefon, se 
îndreptă către ceasul din mijlocul pieţei pentru ca să se 
încălzească sub razele soarelui. 

Mersese pe jos de la birou la tribunal, pentru a-şi acorda 
timp să cugete pe îndelete şi pentru a se calma după 
discuţia cu Procurorul Special. Nu mai înţelegea nimic. 
Lucrase alături de Finnur încă din prima ei zi la biroul 
Procurorului Special şi nu-şi dăduse niciodată seama că 
metodele acestuia nu se încadrează în limitele legii. Insă 
acum, când procurorul îl sunase pe Finnur şi îşi dăduse 
telefonul pe difuzor ca să poată asculta amândoi, acesta 
pretinsese că nu ştie absolut nimic despre chestiunea în 
cauză; şi nici Procurorul Special nu ştia nimic. Cu toate 
astea, încă de la bun început Finnur îi spusese Mariei că 
totul se face cu ştiinţa Procurorului Special. 

Nu aşa îi spusese? Brusc, Maria descoperi cu stupoare 
că nu mai era chiar sigură cum anume decursese discuţia 
ei iniţială cu Finnur. Era sigură că el zisese „noi”. „Noi” nu 
putem explica cum anume am făcut rost de aceste 
înregistrări şi aşa mai departe. lar ea presupusese că „noi” 
însemna el şi Procurorul Special. Acum, părea mai mult 
decât probabil că Finnur nu afirmase niciodată în mod 
limpede că această neobişnuit de neconvenţională anchetă 
era efectuată cu ştiinţa superiorului lor. 

Telefonul îi sună iar în buzunar. 

— Cumva tocmai ai depus cerere pentru un mandat de 
interceptare a telefonului lui Ingimar Magnusson? ceru să 
afle vocea adâncă a lui Finnur de îndată ce ea îi răspunse. 

Femeia se lipi cu spatele de partea însorită a turnului cu 
ceas. Avea atâtea întrebări pe care voia să i le pună! 

— Mă bucur să te aud, Finnur! începu ea. Avem o 
mulţime de discutat. Şi, da, abia am plecat de la tribunalul 
districtual. Am luat decizia să acţionez din proprie 
iniţiativă în acest caz, având în vedere că doar ce m-ai 
înjunghiat pe la spate pretinzând că nu ştii nimic despre 
asta. 

— Spune-mi, te rog, că glumeşti, zise el cu glas foarte 
coborât, aproape şoptind. 

— Ştiu că de obicei nu obţinem cine ştie ce de pe urma 
urmăririi unei linii telefonice fixe, dar... 

Finnur o întrerupse şi ea îi simţi tremurul din voce: 

— Nu depui nicio cerere de mandat pentru apelurile lui 
Ingimar. Nu faci asta! Du-te imediat şi anulează cererea, 
înainte să se dezlănţuie iadul! Căcat, căcat, căcat! 

Bărbatul încheie apelul. 


101. 


Soarele de vară îi întâmpină când ieşiră cu bicicletele pe 
uşa din spate. Tomas arăta adorabil cu casca lui de 
biciclist în formă de ciupercă, ceea ce o făcea pe Sonja să 
zâmbească non-stop. Ei îi plăcea enorm această perioadă a 
anului - serile liniştite, soarele din miez de noapte şi 
mirosul de iarbă proaspătă din aer. O durea tot corpul 
după bătaia primită, dar îşi zicea că poate îndura o scurtă 
plimbare cu bicicleta. 

Agla rămăsese la aragaz, înăuntru, gătind doar ea ştia 
ce. Le spusese că are nevoie de o oră de linişte şi pace ca 
să poată termina de gătit. Sonja îi explicase că încă se 
simţea sătulă după supa de la cina din seara precedentă, 
iar Tómas avea să fie mai mulţumit cu paste cu puţin sos 
de roşii peste ele decât ceva mult mai elaborat. Insă Agla 

rămăsese de neclintit, aşa încă se hotărâseră să meargă cu 
bicicletele până la locul de joacă. 

Tómas suci de câteva ori haotic de ghidon înainte să 
izbutească să-l controleze suficient ca să-şi menţină 
echilibrul, iar Sonja veni în spatele lui pe bicicletă până 
luară colţul clădirii. Acolo aştepta un enorm jeep negru, cu 
geamuri întunecate. 

— Vă invit la o plimbare, zise Rikki Burete în timp ce 
deschidea portiera din spate la fel ca un taximetrist cu 
experienţă. 

— Burete! ţipă Tómas vesel, dând drumul bicicletei pe 
jos, apoi alergând la Rikki şi luându-l în braţe. 

Sonja simţi un brusc val de ameţeală atât de puternic, 
încât avu senzaţia că e gata să leşine. Pur şi simplu o 
revolta faptul că individul ăsta îi ridica fiul în braţe şi-l 
învârtea aşa. Tomas se suia deja pe bancheta din spate a 
jeepului. 

— Eu nu mă sui în maşină cu tine, nemernicule! şuieră 
ea către Rikki suficient de tare ca să nu fie nevoie să se 
apropie mai mult, dar nu şi ca să o audă Tómas. Tómas, 
haide, doar am plecat într-o excursie cu bicicleta, nu-i aşa? 
strigă ea spre băiat, iar Tómas îşi iţi capul din maşină, 
uitându-se nedumerit când la Sonja, când la Rikki. 

— Mergem la o întâlnire, replică Rikki şi-i făcu semn să 
se aşeze şi ea în spate. 

Sonja clătină din cap. 

— Sebastian îţi trimite salutări, adăugă Rikki, uitându-se 
hotărât la ea. 

— Sebastian? 

Sonja rămase neclintită preţ de o secundă, holbându-se 
uluită la Rikki. 

— Sebastian te-a trimis? 

— Sebastian îţi trimite salutări, repetă Rikki, aruncând o 
privire spre Tomas. lar noi doi o să ne luăm câte o 
îngheţată, cât timp mama ta merge la o întâlnire. 

Tómas chiui de fericire şi deja anunţa tare combinaţia de 
îngheţată de ciocolată cu vanilie pe care o avea în minte, 
în timp ce Sonja se aşeza lângă el. 

102. 


Huni Thor Gunnarson era inscripţionat pe placheta 
aurită de lângă cutia poştală. Sonja citi de două ori 
cuvintele ca să fie sigură că nu le citise greşit, apoi se opri 
pe trepte ca să se mai gândească o dată dacă e cazul să 
bată sau nu la uşă. Placheta lucioasă, glastrele de flori cu 
modele de pe trepte şi perdelele groase de la ferestre îi 
dădeau impresia că aici locuia, de fapt, o bătrânică, nu 
omul pe care presei de scandal îi plăcea să-l numească o 
stea a politicii. Habar n-avea ce treabă o fi având Huni 
Thór cu ea sau ce legătură ar fi putut avea el cu Sebastian. 
Huni mersese la şcoală cu Adam şi se mai întâlniseră de 
câteva ori la petreceri şi reuniuni, însă ea se lămurise că 
nu se făcuse remarcată cu nimic în faţa lui, întrucât 
bărbatul nu o recunoscuse când se întâlniseră o dată în 
faţa biroului lui Thorgeir. 

Inima Sonjei parcă uită să mai bată. Thorgeir. El trebuia 
să fie legătura. Îl întrebase o dată cum de îl ştie pe Huni 
Thor, iar răspunsul lui fusese că el se ocupase de fondurile 
lui electorale. Însă poate că legătura lor era mult mai 
profundă de atât. Să fi fost oare Huni Thor cel care îi lega 
pe toţi unul de altul? 

Sonja ciocăni uşor, apoi văzu soneria şi apăsă şi pe 
butonul acesteia. Auzi răsunând o serie de note melodioase 
în casă, ce aduceau cu sunetul îndepărtat al unor clopote 
de biserică. Notele încă se auzeau când Huni Thor îşi făcu 
apariţia în prag. 

— Bună! o întâmpină el. Hai înăuntru! 

Era o întâmpinare calmă, dar informală, ca şi cum ar fi 
fost cunoştinţe vechi, fără să fie prieteni apropiaţi. 

Il urmă pe hol şi se întrebă dacă nu cumva ar trebui să 
îşi scoată pantofii, însă se hotări să nu o facă, dat fiind că 
erau curaţi şi uscați, iar ea voia să se poată retrage cu 
iuţeală în caz că ar fi fost nevoie. Trupul îi era vânăt tot şi 
plin de dureri, dar şi aşa era pregătită să reacționeze rapid 
dacă situaţia ar fi cerut-o. 

— Sebastian a zis că eşti pregătită, începu Huni Thór de 

îndată ce ajunseră în sufragerie. 

Sonja scană repede încăperea cu privirea şi rămase de-a 
dreptul uimită de colecţia pestriță de mobilier de-acolo. 
Canapeaua de piele cu tapiţerie groasă, care părea să fie 
veche de câţiva ani, nu se potrivea deloc cu măsuţa de 
cafea alb cu auriu cu aspect clasic, iar frigiderul 
Westinghouse retro de un roşu-aprins aflat într-un capăt al 
sufrageriei părea complet nelalocul lui în mijlocul tuturor 
obiectelor. Huni Thór părea genul care-şi doreşte ca tot ce- 
l înconjoară să fie alb şi minimalist. Era un bărbat slăbuţ, 
cu o tunsoare plăcută şi cu o barbă scurtă şi îngrijită, 
îmbrăcat cu un costum ce părea destul de scump. 

— Ce naiba ai tu de-a face cu Sebastian? întrebă Sonja, 
sincer surprinsă. 

Huni Thór o studie în tăcere câteva secunde, ca şi cum 
încerca să-şi dea seama dacă ştie mai multe decât era 
dispusă să recunoască. Se îndreptă apoi spre frigider, 
deschise uşa şi scoase două beri. Sonja luă berea de la el şi 
cugetă că era cazul să se obişnuiască să bea bere ceva mai 
des. În ultima vreme, toţi apropiații ei păreau să vrea să o 
silească să bea bere. 

— Cel mai bine ar fi să ştii cât mai puţin posibil, 
răspunse el pe un ton coborât, însă imprimând o asemenea 
greutate cuvintelor, încât Sonja simţi imediat un gol în 
stomac. Tot ce trebuie să ştii e că, dacă faci asta, atunci 
noi îţi vom asigura spatele. 

— Şi cine sunteţi aceşti „voi”? întrebă ea aproape şoptit. 

Spaima care-i fusese tovarăş aproape permanent se 
întoarse cu o asemenea forţă, încât glasul îi fusese redus, 
practic, la o simplă şoaptă. Un suflet îngrozit într-un trup 
maltratat era imaginea pe care şi-o formă despre ea în 
acest moment. Nu mai conta cât se străduise, plasa în care 
era prinsă se închidea mereu în jurul ei. 

— Sebastian în America şi eu în Europa, răspunse Huni 
Thor şi-şi ridică sticla în semn de noroc. 

Sonja şi-o ridică şi ea, ducând sticla la gură, însă fără să 
bea din ea. 

— Sebastian a zis că, dacă o fac, voi fi liberă. Complet. 

Chiar şi ea îşi simţea suspiciunea din cuvinte. 

— Jocurile tale ne-au cauzat atâtea probleme, încât aş fi 
extrem de încântat să scap de tot de tine. Adam zicea că 
omul tău de la vamă i-a prins pe oamenii lui la Keflavik. Şi, 
pe deasupra, ţi-ai pus iubita să aranjeze ca Adam să ajungă 
după gratii. Chiar au fost nişte mişcări geniale din partea 
ta, trebuie să recunosc! 

Sonja se întrebă cu ce parte să înceapă. Care era 
adevăratul rol al lui Huni Thór în toate astea? Ce voise să 
spună cu faptul că Agla aranjase ca Adam să fie arestat? Şi 
cum de ştiau ei despre Bragi? 

— Îmi poţi garanta că Adam mă lasă în pace după asta? 
zise ea, căci asta era chestiunea cea mai presantă: 
siguranţa lui Tomas - şi a ei. Şi poţi aranja ca el să-mi dea 
custodia lui Tómas? 

— Nicio problemă, răspunse Huni Thór, terminându-şi 
berea. Numai să ne anunţi dacă mai ai nevoie şi de altceva. 

Sonja se simţea tot mai slăbită şi genunchii îi deveneau 
tot mai moi. Se lăsă greoi pe canapeaua de piele. Asta ar fi 
putut fi soluţia. Dacă individul acela chiar avea puterea pe 
care lăsa să se înţeleagă că o are şi îşi putea respecta 
promisiunile, atunci însemna că are în mâini soluţia 
tuturor problemelor ei. Câştigarea libertăţii depindea doar 
de ea, numai de ea. Ideea parcă o îngrozea. 

— De ce crezi că sunt capabilă să fac asta? întrebă 
Sonja, adresând întrebarea atât pentru ea, cât şi pentru 
Huni Thór. 

— Eşti dură ca fierul, răspunse el. Ştiu că tu eşti cea 
care l-a omorât pe domnul José. Am văzut filmarea. Nimic 
nu pare să te sperie. 

„Dacă ai şti tu!”, îşi zise Sonja în sinea ei, încercând să 
nu tremure când îşi aduse aminte de scena aceea: domnul 
Jose, într-o baltă de sânge, în timp ce bestia flămândă 
răgea în pivniţă. 

— Eu nu apar pe filmare omorându-l, ci doar ajutând-o 
pe Nati să facă curat acolo după ce altcineva îl omorâse. 

— Aşa zici tu, spuse Huni Thor cu un surâs maliţios şi 
făcându-i cu ochiul. 

103. 


Tómas simţi cum se înroşeşte în obraji când vecina lor îl 
ciupi de unul şi îi spuse ce băieţel drăguţ e. El şi mama lui 
bătuseră la uşa ei ca să i-l arate pe Teddy şi ca s-o întrebe 
dacă e în regulă să-l ţină cu ei. Mama zisese că regula 
spunea că trebuie să îţi întrebi vecinii dacă îi deranjează să 
ţii un animal în clădire. 

— Mie-mi spui, îi zisese vecina mamei. Lighioanele astea 
au devenit parte din familie. 

Tómas voia să se bage şi el în vorbă. Voia să îi explice că 
Teddy era practic fratele lui, astfel încât ea să fie 
incapabilă să-i refuze, însă nu mai era nevoie să zică nimic. 

— E mai mult decât bine-venit din punctul meu de 
vedere, adăugă bătrâna, deci trebuie că era o persoană 
cumsecade. 

Ea mereu avusese ceva frumos de spus pentru Tómas ori 
de câte ori se întâlneau pe scări, iar uneori, când el venea 
în vizită, ea le bătea la uşă pentru a-i aduce ceva gătit în 
casă. Tomas îi zâmbi femeii, mama îi mulţumi şi ea, şi 
parcă şi Teddy zâmbea la rândul lui, cu limba atârnându-i 
într-o parte. Era un câine atât de bine-crescut, încât stătea 
cuminte ca un animal împăiat ori de câte ori i se cerea să 
şadă. 

— Rămâne permanent cu tine de-acum încolo? şopti 
vecina către mamă, iar Tomas ştia că n-ar fi trebuit să 
audă, pentru că vorbeau despre el, nu despre câine. 

— Spre asta se pare că se îndreaptă lucrurile, răspunse 
mama pe un ton la fel de coborât. Fostul meu e momentan 
în arest, aşteaptă judecata. 

Nu mai era nevoie să şoptească, dat fiind că Tómas 
cunoştea deja situaţia. Mama îi explicase că tata crease 
nişte probleme la bancă, aşa că lucrurile aveau să fie grele 
o bucată de timp de aici înainte. 

— Fără îndoială că da, adăugă vecina. Oamenii ca el o 
iau mereu razna. Mie-mi spui? 

Tómas habar n-avea ce ar fi trebuit să mai adauge, însă 
era pe deplin conştient că tatăl lui dăduse cu adevărat de 

bucluc. Nu era bine ca o persoană să ajungă la închisoare. 
Simţi o compasiune profundă la gândul că tatăl său stătea 
închis într-o mică celulă cu gratii la fereastră, însă făcu ce 
îi spusese mama să facă ori de câte ori se simţea trist: se 
gândi repede la altceva. Mai bine să nu se gândească prea 
mult la asta. Mult mai amuzant era să se gândească la 
Teddy, care acum tropăia în sus pe scări, către celălalt 
vecin. Tómas era extrem de bucuros să se afle aici, cu 
câinele şi cu mama lui. 


104. 


Maria urca furioasă treptele spre uşa casei lui Finnur. 
Încercase să-l sune de vreo două ori, după ce se întorsese, 
tare nedumerită, la tribunalul districtual pentru a anula 
cererea de mandat pentru interceptarea apelurilor lui 
Ingimar, însă acesta nu-i răspunsese. Se ridicase de mai 
multe ori în seara precedentă de pe locul ei din faţa 
televizorului ca să încerce să-l sune, însă fără niciun 
rezultat. Singurul lucru care-i mai rămăsese de făcut 
fusese să se cuibărească lipită de Maggi şi să încerce să 
uite de ce zi de tot rahatul avusese parte. 

Ba chiar fusese cea mai de rahat zi dintre toate zilele de 
tot rahatul, iar cea de azi nu începuse nici ea prea bine. 
Finnur nu-şi făcuse apariţia la muncă şi Procurorul Special 
se uitase cam ciudat la ea când se întorsese de dimineaţă 
la el în birou şi-l întrebase de nenumărate ori dacă e sigur 
că nu-şi aminteşte să fi discutat în prealabil cu Finnur 
despre anchetă. 

— Maria, eşti sigură că te simţi bine? o întrebase 
bărbatul, dar ea nu-i răspunsese, din moment ce era tare 
departe de-a fi sigură că se simte într-adevăr bine. 

Nu mai aşteptă să-i răspundă Finnur, ci apăsă direct 
clanţa şi întredeschise uşa holului de la intrare. 

— Alo? strigă ea, iar în clipa următoare Finnur îşi făcu 
apariţia în hol. 

Era îmbrăcat cu un palton, avea un fular la gât şi era 
încălţat cu nişte adidaşi albi, pe care şi-i potrivise la 

costum, ceea ce-l transforma într-o apariţie tare ciudată. 
Lângă uşă aştepta o valiză. 

— Ai fost plecat din ţară? întrebă Maria, uşurată că 
putea exista o explicaţie foarte simplă pentru faptul că nu-i 
răspunsese la telefon. g 

— Nu, acum plec din ţară, replică scurt Finnur. Intr-o 
binemeritată vacanță. O foarte binemeritată vacanță. 

— Trebuie să stăm de vorbă, zise María. 

— Nu, gemu Finnur. Ceea ce nu trebuie noi să facem 
este să stăm de vorbă, o corectă el. De fapt, mă deranjează 
tare mult faptul că eşti aici. 

María îl privi de sus până jos. Bărbatul nu trăda semne 
de enervare sau că încerca în vreun fel să se joace cu ea, 
în schimb avea impresia că e pur şi simplu îngrozit. 

— Ce se petrece? îl întrebă. 

— Nimic, răspunse el şi desprinse un set de chei de 
maşină dintr-un cui. 

María păşi înăuntru şi închise uşa în urma ei. 

— Simt că am tot dreptul să aflu şi eu ce se petrece, 
adăugă ea. 

Finnur oftă adânc, slăbindu-şi niţel fularul din jurul 
gâtului. 

— Credeam că m-am exprimat foarte clar când am zis că 
asta rămâne doar între tine şi mine şi că tu n-ai să discuti 
cu nimeni altcineva în afară de mine, spuse el. Iar tu îl 
amesteci şi pe Procurorul Special în asta, apoi mergi la 
tribunalul districtual ca să obţii un mandat de 
interceptare? 

— Eu am înţeles că mi-ai încredinţat această sarcină 
pentru ca, mai apoi, să o pot transforma într-o anchetă 
oficială. Şi exact pasul ăsta îl făceam, insistă Maria. 

— Noi, cei care lucrăm la anchete criminalistice, pornim 
de la suspiciuni sau indicii, zise Finnur. lar țelul nostru e 
mereu acela de a ne confirma sau infirma bănuielile. Toţi 
recunoaştem că aproape de fiecare dată ne dorim ca 
ancheta să dovedească ce-am bănuit. Asta face lucrurile 
interesante, ne entuziasmează şi pe noi; e energia care ne 
propulsează să facem ceea ce facem. Dar uneori, dragă 

Maria, doar uneori, e un lucru foarte, foarte rău când ceea 
ce ai bănuit iniţial se dovedeşte adevărat. lar asta e una 
dintre acele ocazii. 

— Finnur, chiar nu înţeleg despre ce este vorba aici. 

Maria încerca să-şi menţină vocea sub control, să o 
împiedice să se ascută sau să cedeze din pricina stresului 
pe care-l simţea. 

— De ce mi-ai încredinţat această sarcină, dacă era ceva 
ce n-ar fi trebuit investigat? 

— Pentru că întotdeauna speri să dai peste ceva solid, 
peste ceva în privinţa căruia să nu ai absolut nicio îndoială. 
Însă trebuie să o faci în secret, fără să afle şi altcineva. De 
aceea singurii de care te poţi atinge în ţara asta sunt peştii 
mici - escrocii de rând. Adevăraţii infractori, peştii cei 
mari, sunt protejaţi. Iar lucrul ăsta ar trebui să începi să-l 
înţelegi şi tu. 

Finnur îşi ridică valiza, îşi făcu loc pe lângă Maria şi 
deschise uşa. Maria păşi afară şi Finnur o urmă imediat. 
Bărbatul închise uşa, făcând să se audă un clic, după care 
porni iute în jos pe scări. 

— Cine este acest Ingimar Magnússon şi ce pune la 
cale? strigă ea în urma lui. 

Finnur se răsuci spre ea şi o aţinti cu arătătorul, exact 
ca un profesor sever. 

— Trebuie să uiţi de toată treaba asta şi să-ţi îndrepţi 
atenţia spre altceva. Uită tot! Imediat! 


105. 


Agla se afla deja în restaurantul de lângă baia termală 
Nauthólsvík şi comandase o salată de pui pe care o 
începuse, când Maria sosi şi ea, un pic un mai târziu decât 
spusese că o va face. 

— Nu, rosti brusc când Agla se pregătea să-i întindă 
meniul, aşezându-se în schimb pe scaun. Nu sunt aici ca să 
mănânc cu tine. 

— Chiar aşa? 

Agla se şterse la gură cu un şerveţel şi o măsură din 

priviri pe Maria. 

Nu mai era la fel de elegantă şi de stăpână pe sine ca de 
obicei. Bluza îi era şifonată, arăta ca şi cum îşi legase părul 
fără să-i acorde o prea mare importanţă şi uitase cu totul 
de machiaj. 

— Eşti cel mai groaznic soi de gangster bancar, şuieră 
Maria, atât de furioasă, încât abia mai putea să respire 
cum trebuie. 

Agla îşi lăsă jos furculiţa şi sorbi din paharul cu apă. 

— Şi asta e ceva nou? rosti ea calm. Mi se pare că te-am 
mai auzit spunând-o, în timp ce mă chestionai. 

— Am răspunsul la întrebarea pe care mi-o tot pun de 
foarte mult timp, zise Maria. Întrebarea de unde au venit 
banii de la bun început. 

Agla ridică furculiţa, o înfipse în salată şi luă o gură 
zdravănă. Era mai bine să mănânce în vreme ce vorbea 
Maria. În felul ăsta nu mai avea cum să spună nimic. 

— Şi am o teorie în această privinţă, continuă Maria. 
Teoria mea e că tu, directorul-executiv, Johann, şi Adam aţi 
uneltit să găsiţi o cale de-a trimite bani afară din ţară 
pentru o anumită fabrică de aluminiu, aşa încât aceasta să 
poată trimite profitul peste hotare şi să scape astfel de 
plata taxelor în Islanda. 

„Şi pentru a obţine costuri mai scăzute pentru energie”, 
adăugă Agla în gând, mai luând o gură de salată. Scăderea 
tarifelor la energie era o parte a contractului făcut cu 
guvernul, atât timp cât fabrica mergea în pierdere. Însă 
normal că Maria nu ştia aşa ceva, întrucât contractele erau 
secrete. 

— Deci bănuiesc că voi trei, mahării de la bancă, aţi 
uneltit să luaţi grămada secretă de bani a fabricii şi să o 
trimiteţi într-un tur în jurul lumii, lăsând-o să reapară apoi 
sub formă de investiţie străină în bancă, pentru a putea 
creşte preţul acţiunilor acesteia. 

„Destul de corect, numai că nu am luat noi banii. l-am 
împrumutat, cu permisiunea lui Ingimar”, cugetă Agla în 
timp ce mesteca, însă nu zise nimic cu glas tare. 

— Apoi s-a dus dracului totul şi banii au dispărut, 

concluzionă Maria şi schiţă un rânjet ca o strâmbătură, 
care probabil voia să treacă drept zâmbet. lar asta l-a 
transformat pe Ingimar, regele aluminiului, într-un individ 
tare nefericit. 

„Eşti mai isteaţă decât mi te-am închipuit”, chibzui Agla, 
în vreme ce mai lua o gură şi mesteca răbdătoare, 
aşteptând-o pe Maria să continue. 

— Însă acum, după criza financiară şi fără nicio 
posibilitate de-a mai spăla bani trimiţându-i afară din ţară 
prin metodele voastre obişnuite de dinainte, i-aţi făcut lui 
Ingimar o favoare inventând o datorie pentru un împrumut 
care n-a fost niciodată contractat. 

Agla tresări. Tuşi şi luă o înghiţitură de apă. Chiar nu 
bănuise că Maria avea colții atât de aproape de călcâiele 
ei. 

— Piper, mi-a rămas în gât, se scuză ea. 

Însă Maria pufni ironic. 

— lar acum, toate profiturile fabricii se duc în 
străinătate, direct în cuferele firmei-mamă, iar firma asta 
gigantică nu plăteşte nicio taxă în Islanda, pentru că 
micuța noastră fabrică de aluminiu, care înghite aproape 
toată cota de emisii a ţării, merge într-o pierdere creată 
artificial. De bună seamă că eşti tare mândră de tine, Agla. 
Chiar eşti o adevărată comoară naţională! 

Maria se ridică şi se pregăti să plece, dar agăţă piciorul 
scaunului, care se prăbuşi zgomotos pe podea. Urmară 
câteva clipe de tăcere, când toţi clienţii din restaurant se 
opriră din vorbă ca să se uite la ele două. Maria se aplecă, 
ridică scaunul şi se îndepărtă. Aglăi îi părea rău pentru ea. 
Îşi pusese toate cărţile pe masă, însă nu aruncase şi un atu 
la final. Nu avea nicio dovadă, niciun martor, niciun caz de 
anchetat. 

Agla adună resturile de salată din castron şi le termină 
şi pe acestea. Obrajii îi ardeau, iar ruşinea care existase 
întotdeauna înlăuntrul ei îşi făcu simțită prezenţa ca o 
iritaţie usturătoare în obraji, ca şi cum tocmai fusese 
pălmuită. Însă alungă degrabă senzaţia. Nu avea niciun 
motiv să-i fie ruşine - aşa se făceau afacerile în prezent, iar 

o mulţime de teoreticieni se străduiseră să le înţeleagă. 
Ţara stătea larg deschisă - toate resursele îi erau scoase la 
vânzare la preţuri derizorii, iar dacă n-ar fi profitat ea de 
situaţie, ar fi făcut-o altcineva. Aşa era viaţa. Nu avea 
niciun motiv de regret şi nici nu făcea ceva pe care 
altcineva nu l-ar fi făcut. 

Dacă Maria ar fi ştiut că ei trei mai datoraseră, chiar 
imediat după criza financiară, alte câteva sute de milioane 
unui sindicat al crimei plin de indivizi duri şi că abia ieri 
plătise datoria prin contul lui Adam din Tortola, atunci, 
probabil, Agla chiar ar fi avut un motiv întemeiat să îi fie 
ruşine. 


106. 


La rugămintea Sonjei, se întâlniră la biblioteca 
orăşenească, întrucât nu voise ca el să vină acasă la ea cât 
timp Tómas se afla acolo. Acum, că îl vedea, ştiu din prima 
că făcuse alegerea corectă. Sosise direct de la închisoare. 
Purta pe el nişte pantaloni de trening boţiţi, era 
nepieptănat şi barba începea deja să-i crească. Nu i se mai 
părea bărbatul pe care îl ştia. Ba chiar stătea şi un pic 
cocoşat în vreme ce se apropia de locul ocupat de ea în 
sala de lectură, lângă uşa principală. 

— Ai adus hârtiile? întrebă el, aşezându-se vizavi de ea. 

Sonja încuviinţă din cap, întinzându-i actele, iar el le 
aruncă o privire, luă pixul de la ea şi le semnă. 

— Vor fi şi weekenduri cu tata? întrebă el. 

Sonja încuviinţă din nou din cap. 

— Normal că vor fi şi weekenduri cu tata. Eu nu sunt la 
fel de ticăloasă ca tine. 

Regretă că vorbise cu o asemenea cruzime încă din clipa 
în care cuvintele îi ieşiră de pe buze şi, în mod atipic, nici 
din partea lui Adam nu veni vreo replică plină de venin. El 
doar gemu neauzit, ca şi cum era de acord cu ea. 

— Poate că am putea începe după o lună sau ceva de 
genul, după ce se termină cu declaraţiile şi toate celelalte, 
şi când poate o să fie mai puţin probabil să fiu închis din 

nou. 

— Bine, zise Sonja. O să-i spun şi lui Tómas. 

— Ce explicaţie i-ai dat? întrebă Adam, ridicând pentru 
prima oară privirea pentru a o întâlni pe-a ei. 

— l-am spus că ai făcut o greşeală la bancă. 

— O greşeală? 

Adam părea uşurat. 

Poate că se aşteptase ca ea să-i fi spus lui Tómas vreo 
poveste de groază despre el, însă ei nici prin cap nu-i 
trecuse o asemenea idee. Pentru că, deşi Tómas încă mai 
era furios pe tatăl său, ea nu simţea deloc imboldul să 
pună paie pe focul acelei furii, ştiind prea bine că n-ar fi 
făcut decât să-l rănească şi mai rău pe băiat. 

— Exact. O greşeală, zise Sonja, sperând în sinea ei ca el 
să-i mulţumească. 

Insă el renunţă la autocompătimire şi arboră un surâs 
ironic. 

— Cum merge cu câinele? o întrebă. 

Sonja nu se putu abţine să-i imite surâsul. 

— Nu strică deloc să avem prin preajmă un câine care 
poate adulmeca droguri, răspunse ea, deşi, dacă totul avea 
să funcţioneze cum trebuie, era puţin probabil să aibă cu 
adevărat nevoie de talentele câinelui. 

Rolul lui Teddy era doar acela de simplu animal de 
companie. Dacă planurile aveau să decurgă întocmai, iar 
ea avea să se ridice la înălţimea aşteptărilor lui Sebastian 
şi ale lui Huni Thor, atunci în casa ei nu avea să se mai 
întâmple nimic care să aibă vreo treabă cu drogurile sau 
altceva asemănător. 

Sonja luă hârtiile şi se ridică. 

— Adio, Adam! 

— Pa! răspunse Adam şi, pentru prima dată, ea chiar avu 
senzaţia că-şi ia cu adevărat adio de la el şi că, după ce 
avea să iasă din bibliotecă, Adam chiar urma să devină 
doar o parte a trecutului ei. 

Ajunsă pe stradă, formă numărul lui Thorgeir şi îi 
ascultă răspunsul somnoros. Deja şi-l închipuia purtând 
acelaşi halat ponosit de data trecută. 

— Îmi poţi face rost de nişte Rohypnol? îl întrebă ea, 
apoi repetă întrebarea auzindu-l atât de uimit. Imi poţi 
face rost de o doză suficient de mare de Rohypnol ca să 
scoată din joc până şi-un elefant şi pe care să mi-o laşi în 
cutia poştală? 

— Da, nicio problemă, replică Thorgeir. Cât de repede îţi 
trebuie? 

— Cât mai curând posibil, răspunse ea în schimb. 

— Nu ştiam că voi, lesbienele, recurgeţi şi la chestii de 
genul ăsta, adăugă el, după care încheie apelul. 


107. 


Nici urmă de Vocea Adevărului. În schimb, doi indivizi 
laţi în umeri şi îmbrăcaţi în salopete albastre şi având la 
gură măşti contra prafului cărau afară tot ce se aflase în 
apartamentul lui de pe Grettisgata. 

Maria se apropie de intrare, însă păstră o distanţă 
rezonabilă, întrucât duhoarea de data trecută părea să se 
fi amplificat acum din cauza chestiilor care umpleau 
aproape complet cel mai mare container pentru gunoaie de 
care putuseră face rost. 

— Marteinn e pe aici, pe undeva? îl întrebă ea pe unul 
dintre bărbaţii în albastru. 

Acesta lăsă sacul negru jos din mână şi-şi ridică masca 
de pe faţă. 

— Nu. E iar la nebuni. Aşa că profităm de ocazie ca să 
scăpăm de toate căcaturile astea. 

Maria tresări. El îi spusese că, dacă va ajunge închis la 
nebuni, va fi din vina ei. Însă ea nu avea de ce să fie 
considerată responsabilă. Judecând după gunoiul cărat 
afară, individul chiar era complet dus cu pluta. 

— Există cumva rude sau prieteni de-ai lui? 

— Noi suntem doar prestatori de servicii. Însă aş putea 
încerca să sun la autorităţile oraşului şi să încerc să-ţi fac 
rost de un contact, dacă e important. 

— Nu, refuză Maria. Voiam doar să-i înapoiez ceva ce 
mi-a împrumutat. 

Ridică dosarul cu informaţiile lui despre fabrica de 
aluminiu. 

— Bănuiesc că l-ai putea arunca şi pe ăsta la gunoi. 
Oricum aruncăm tot ce-a adunat în casă, zise bărbatul în 
albastru. 

— Tot? 

— Da. S-a împrăştiat mucegaiul peste tot sau aşa mi s-a 
spus, şi pretutindeni sunt lepisme. Trebuie să afumăm 
toată casa, aşa că ni s-a spus să aruncăm tot. Pentru 
sănătatea mediului înconjurător. 

— Înţeleg, zise Maria şi zâmbi, în timp ce bărbatul dădea 
aprobator din cap şi-şi punea masca la loc pentru a se 
reapuca de treabă. 

Femeia rămase tulburată pe trotuar, fără să fie în stare 
să decidă dacă să ia sau nu dosarul înapoi cu ea, când îi 
sună telefonul. 

— Bună! 

— Bună! replică Procurorul Special şi apoi începu să 
tuşească. Se pare că s-a ajuns în punctul în care trebuie să 
facem ceva, o anunţă el într-un final. 

Părea stingherit, iar Maria aproape că-l vedea cu ochii 
minţii cum patrulează în sus şi-n jos prin birou, aşa cum 
făcea ori de câte ori trebuia să se concentreze. 

— Ce a ajuns? 

— Termină cu prostiile, Maria! Ştii prea bine la ce mă 
refer. 'Toate eforturile astea individuale ale tale. 

— N-a fost vorba de niciun efort individual, îl contrazise 
Maria. Pur şi simplu duceam cu bună-credinţă la 
îndeplinire o sarcină, ceva de care Finnur mi-a cerut să mă 
ocup, şi, din ceea ce ştiam eu, era cu ştiinţa ta. 

Nu mai adăugă că avusese tot timpul îndoieli în această 
privinţă. Avusese o senzaţie ciudată încă de la bun început, 
însă şi-o ţinuse în frâu, pentru că îşi dorea ancheta. Cedase 
în faţa acelei părţi rebele a ei pe care încercase din 
răsputeri să o ţină sub control. Îşi lăsase fostul eu să preia 
conducerea. 

— E ridicol ce spui şi insist să nu mai amintim niciodată 
de acest aspect. Te sun acum ca să te anunţ că eşti în 

concediu. 

— In concediu? 

— Da. Cu plată, bineînţeles. 

— Cât timp? 

— Păi, să spunem că pe termen nedefinit. Vor prelua 
alţii cazul de evaziune fiscală la care lucrai tu, pe lângă 
cazul de manipulare a pieţei ivit între timp, cel legat de 
Adam. Vom vedea dacă acesta se va mai limpezi niţel în 
săptămânile şi lunile care urmează, însă voi înţelege, 
desigur, dacă vei începe să îţi cauţi alt job între timp. 

— Deci până la urmă să înţeleg că mă concediezi? Asta 
vrei să spui de fapt? 

— Nu merită să o iei în nume personal. Celor care se 
ocupă de astfel de lucruri li se poate întâmpla adesea... să- 
şi piardă direcţia. 

Maria încheie apelul. Era de la sine înţeles că el nu ar 
concedia-o niciodată. Ar fi fost mult prea teatral şi ar fi 
atras atenţia. Concedierea cuiva trebuia să fie justificată. 
Însă trimiterea cuiva în concediu pe termen nedefinit în 
timpul unei anchete în aşteptare era mai dubioasă şi crea o 
problemă mult mai mare pentru ea. 

„Să-şi piardă direcţia” spusese el, şi poate că asta era de 
fapt problema. Poate că într-adevăr îşi pierduse controlul 
şi ajunsese să comită o greşeală; o greşeală din care nu 
mai exista nicio cale de scăpare. 

Merse la containerul de gunoi şi azvârli în el dosarul 
Vocii Adevărului. Unul dintre bărbaţii în albastru se ivi 
imediat în urma ei, ţinând un coş de plastic plin cu hârtii 
pe care îl goli în container, îngropând astfel dosarul sub 
ele. Acest gest lipsit de importanţă i se păru, brusc, 
simbolic. Dosarul dispăru înghiţit de restul gunoaielor, 
amestecându-se şi făcându-se una cu el, aşa încât devenise 
imposibil să-l mai distingi în grămadă. 

Maria se simţi brusc epuizată, ca şi cum abia ar fi 
coborât de pe o bicicletă la capătul unei călătorii extrem 
de lungi. Se lăsă jos pe trotuar. Lângă locul în care asfaltul 
se întâlnea cu bordura se afla o crăpătură, în care unul 
dintre vestitorii primăverii - o mică păpădie - îşi făcuse loc 


e 241 œ» 


cu forţa. Avea două frunze şi femeia vedea că se pregătea 
deja să se desfacă: o mică floare galbenă, plăpândă, se iţea 
în capătul de sus al plantei. Întinse mâna şi se pregăti să o 
smulgă, însă se răzgândi. Buruienile cresc mereu la loc. Au 
rădăcini foarte adânci. 


108. 


Bragi mai rămase o vreme în maşină în faţa casei, 
urmărind ambulanţa şi maşina de poliţie parcate pe alee. 
Niciun motiv să fie pornite girofarurile sau să se grăbească 
cineva, întrucât chiar nu e nevoie să te grăbeşti atunci 
când o bătrână bolnavă îşi ia adio de la viaţă. 

Conducea pe Reykjanesbraut, întorcându-se spre casă, 
când Amy îl sunase plângând ca să îi spună că nu o mai 
putuse trezi pe Valdís după somnul de după-amiază. El 
rămăsese calm, sunase la ambulanţă şi abia apoi îşi dăduse 
seama că se pregătise din timp pentru acest moment. 

Acum, că stătea în maşină în faţa casei, era o adevărată 
uşurare că se întâmplase aşa cum trebuia să se întâmple, 
în casa lor, în care locuiseră mai bine de un sfert de veac, 
şi în cel mai bun mod cu putinţă. Era dorinţa fiecărui 
vârstnic ca moartea să vină rapid şi în somn. Dar nu se 
aşteptase să se întâmple chiar atât de repede. Işi 
închipuise că se va întâmpla abia peste câteva luni, chiar 
un an, şi îşi închipuise tot timpul că avea să fie alături de 
ea. 

Genunchii aproape că-l lăsară în vreme ce parcurgea 
scurta distanţă până la uşa din faţă. Durerea parcă se 
amplificase cumva, ca şi cum însăşi existenţa lui Valdis 
fusese panaceul, iar acesta dispăruse acum. 

— Ţi-ar plăcea să mai stai o vreme cu ea înainte să o 
preia cei de la pompe funebre? îl întrebă un poliţist amabil 
pe Bragi, după ce acesta o îmbrăţişase pe Amy, care 
continua să plângă în linişte, şi acceptă o ceaşcă de cafea 
de la ofiţerul care avusese prezenţa de spirit să o 
pregătească. 

— Da, răspunse el. Ar trebui să-mi iau la revedere. 

Merse în sufragerie şi cobori patul de spital al lui Valdis 
la nivelul cel mai de jos, astfel încât să se poată aşeza în 
pat lângă ea. Nu exista niciun indiciu care să-i dea de 
înţeles că ea nu dormea de fapt foarte adânc, în afară de 
nuanţa albăstruie a buzelor şi faptul că silueta ei plăpândă 
părea să se fi împuţinat şi mai mult. Întinse mâna după 
peria de păr de pe noptieră, îi desfăcu buclele împletite şi 
începu să-i perie părul cu blândeţe. Acest păr argintiu 
fusese odată de un auriu luminos în soarele din timpul lunii 
de miere petrecute în Italia, iar el îşi umplea încântat 
mâinile cu el în vreme ce se zbenguiau în patul de hotel, 
atunci făcându-l pe primul lor copil. Inima îi tresăltă în 
piept. Mai devreme sau mai târziu, trebuia să îi sune şi pe 
copii. Îi aştepta drum lung tocmai din Australia. 

Preţ de o clipă, parcă îi păru un pic rău pentru timpul 
îndelungat care se scursese de când îşi văzuseră mama 
ultima oară, însă alungă degrabă gândul. Oricum trecuse 
foarte mult timp de când ea mai recunoscuse pe cineva, iar 
ei oricum erau ocupați să-şi vadă de vieţile lor. Aveau şi ei 
copii la rândul lor, într-o altă ţară. 

Bragi îi pieptănă părul până ce valuri argintii acoperiră 
cu totul perna. După care se ridică şi o sărută; mai întâi pe 
frunte, apoi pe fiecare obraz, iar în final, pe buzele 
albăstrui. 

— Adio, Valdis a mea! şopti şi-şi şterse o lacrimă de la 
ochi. Îţi mulţumesc pentru tot! Ne vedem în partea 
cealaltă! 

Aşa spera, măcar. Dacă viaţa de apoi, în care Valdis 
credea cu o asemenea tărie, exista de-adevăratelea, atunci 
faptul că izbutise toată viaţa să fie un om cinstit poate că 
era suficient ca să compenseze pentru târzia şi scurta lui 
carieră de delincvent. Măcar era sigur că Valdis a lui avea 
să pună o vorbă bună pentru el în faţa Atotputernicului. 


109. 


— Vreau pizza! ceru Tómas şi arătă spre un rând de pe 
meniul pentru copii. Pizza margarina. 

Sonja zâmbi. Nu-l corectă deloc, dat fiind că i se părea 
cel mai dulce băiat din lume atunci când spunea 
„margarina” în loc de „margherita”. După ce băiatul 
anunţă ce doreşte, se ridică şi plecă la toaletă. Băuse deja 
un pahar mare cu suc acidulat, aşa că aveau să mai 
urmeze câteva vizite în următoarea oră. Agla se uita la 
Sonja cu o expresie visătoare, aşa cum făcea de fiecare 
dată în ultimele zile, de când o găsise prăbuşită pe jos, 
bătută măr şi neajutorată. Părea că în sfârşit se hotărâse 
ce doreşte de fapt de la ea, care era rolul ei în viaţa Sonjei: 
acela de protector. Având în vedere starea în care o găsise, 
nu putea strica s-o şi răsfeţe puţin. 

— Să iau ceva şi pentru tine? întrebă Agla, arătând spre 
salata din care Sonja se servise deja mai mult decât 
generos. 

— Nu, mersi! O să aştept friptura, răspunse ea şi îi 
zâmbi Aglăi, care îi răspunse la fel. 

Abia de curând începuse şi ea să zâmbească: era ceva cu 
care Sonja trebuia să se obişnuiască. Se priviră o vreme 
ochi în ochi, iar Agla o ciupi de picior pe sub masă. 

— Care dintre noi e tipul? chicoti ea. 

Era limpede că asta urma să devină o glumă obişnuită a 
lor. Agla o pomenea mereu ori de câte ori era bine-dispusă, 
adică suficient de bine-dispusă ca să se lase tachinată. 

— Tu eşti tipul, răspunse Sonja sigură pe ea. 

— Chiar? 

Nu era nicio diferenţă în privinţa răspunsului dat de 
Sonja, Agla tot nu era niciodată mulţumită. 

— Da, replică Sonja şi se aplecă mai aproape de ea ca 
să-i şoptească: De obicei stai deasupra, ştii, când 
terminăm. Deci tu eşti tipul. 

— Dar, dacă mă gândesc mai bine, am senzaţia că nu eu 
sunt tipul, zise Agla. 

— Tu îţi dai seama că asta e ca şi cum ai întreba două 
beţişoare chinezeşti care dintre ele e furculiţa? 

— Poftim? făcu Agla, holbându-se la ea nedumerită, dar 
nu mai avu ocazia să insiste, întrucât Tómas se întoarse de 
la toaletă şi îşi reluă locul. 

Data viitoare când Agla avea să pună întrebarea, Sonja 
avea să-i răspundă că ea e tipul, iar după aceea se va 
răzgândi iar, şi vor continua tot aşa până ce pe Agla o va 
cuprinde exasperarea şi poate chiar îşi va da seama că 
întrebările stupide merită răspunsuri stupide. 

— Am decis să renunţ la serviciul meu. 

— Afacerea cu calculatoarele? 

— Exact. M-am săturat de calculatoare. Nu mai pot face 
drumurile astea nesfârşite în străinătate, acum, că Tómas 
locuieşte cu mine. 

În mintea ei, Sonja îşi pregătise deja un discurs despre 
reţele de servere şi sisteme de organizare a datelor şi 
servicii de software. Mereu făcea asta când Agla încerca să 
afle cu ce se ocupă ea mai exact, făcând-o astfel să renunţe 
la întrebări; aşa cum şi ea renunţa de fiecare dată când 
Agla începea să vorbească despre chestii legate de bancă. 
Însă de data asta nu mai avu nevoie de discurs, din 
moment ce pe figura Aglăi apăru o expresie de nerăbdare. 

— Cred... începu Agla. Cred că e o chestie de bun-simţ. 
Aşa cum ţi-am mai spus de-atâtea ori, e ridicol că trebuie 
să munceşti atât de mult când eu sunt... da, păi, cum să mă 
exprim? În poziţia în care sunt. 

Sonja ştia prea bine că Agla numai la asta visase, să o 
întreţină, să o deţină. 

— S-ar putea să fie nevoie să accept un ajutor din partea 
ta, adăugă Sonja, dacă voi renunţa la serviciu. 

— Ştii bine că te-aş ajuta cu mare drag, Sonja. Aşa cum 
ţi-am mai spus de-atâtea ori. 

Era evident că Agla abia reuşea să-şi ascundă 
entuziasmul, în vreme ce gândurile i-o luaseră deja razna. 

— i-ar plăcea să cumpăr o casă? Şovăi, apoi completă: 
Pentru... noi? 

— Poate, răspunse Sonja. Să ne mai gândim puţin. 

Un surâs se întinse de la o ureche la alta pe faţa Aglăi. 

— Dar asta nu înseamnă că sunt proprietatea ta, adăugă 
Sonja, iar Agla clătină din cap şi îşi ridică şi mâinile în faţă. 

— Ştiu, ştiu. 

— Mai pot lua nişte Sprite? întrebă Tómas, iar înainte ca 

Sonja să apuce să răspundă, Agla deja chemase un chelner 
şi dăduse comanda. 

Sonja zâmbi văzând atât bucuria lui Tomas când îşi 
primi băutura acidulată, cât şi, în aceeaşi măsură, expresia 
de mulţumire a Aglăi. Încercă să şi-l ascundă, însă parcă 
simţi cum inima i se înmoaie preţ de o clipă, nu datorită 
intensității iubirii pe care o simţea sau a vreunui soi de 
anticipare, ci mai degrabă datorită faptului că o fericire 
ceva mai domoală, mai dulce, începea să i se strecoare 
treptat prin vene, asemenea gheții care se topeşte 
primăvara, căutând să-şi sape un canal prin pământ. 

Îşi simţi telefonul vibrând în buzunar. Fericirea cea 
blândă îi cedă locul unui junghi de teamă şi de încordare 
ce-i prinse inima strâns ca un pumn rece ca gheaţa atunci 
când se uită la ecran şi văzu că mesajul era de la Nati. 

Londra. Sâmbătă. Nava-melc gata. 

— Poţi avea tu grijă de Tómas în weekend? întrebă 
Sonja. 

— Poftim? 

Era limpede că întrebarea o surprinsese pe Agla mai 
mult decât răspunsul la întrebarea „cine e tipul?” 

— Trebuie să plec câteva zile. E ultima mea călătorie în 
străinătate acum, că am hotărât să închid firma. 

— Dar eu nu ştiu cum să am grijă de copii, protestă Agila. 

— O să-ţi arăt eu cum să ai grijă de mine, zise Tómas, cu 
o expresie de nerăbdare pe faţă, dat fiind că el anticipa 
deja weekendul de huzur care îl aştepta, cu dulciuri şi 
jocuri non-stop. 

— Bun, atunci, rosti Agla. O să fim în regulă. 


110. 


Prima oară când Sonja stătuse în faţa acestei uşi din 
lemn masiv închis la culoare, casa o făcuse să se înfioare 
toată. După ce făcuse cunoştinţă cu persoanele care 
locuiau înăuntru şi cu bestia pe care o ţineau închisă în 
pivniţă, îi fusese teamă să se aventureze înăuntru, însă 
acum groaza aceea o încremenea practic în loc, fiindu-i 

imposibil să se mişte. Chestiile pe care le făcuse în această 
casă - curăţarea a ceea ce i se păruse un ocean de sânge, 
îndesarea unui cadavru într-o ladă frigorifică, pregătirea 
ca acesta să fie tăiat cu fierăstrăul în bucăţi şi servit pe 
post de mese pentru tigru -, toate i se păreau acum o 
simplă joacă de copil prin comparaţie cu motivul pentru 
care venise aici. Indiferent ce se întâmpla astăzi, avea să 
fie ultima dată când mai intra pe această uşă. Ziua de azi îi 
hotăra soarta. 

Amadou deschise uşa şi balamalele scârţâiră atât de 
puternic, încât Sonja se întrebă încă o dată când anume 
domnul Jose şi Nati se hotărâseră să neglijeze dinadins să 
le ungă pentru a transforma acest loc într-o experienţă şi 
mai înfiorătoare. Nu-i zise nimic lui Amadou, însă privirile 
li se întâlniră o clipă atunci când îşi scuturară mâinile şi ea 
îi dădu apoi drumul. Pachetul cu Rohypnol rămase în 
palma lui Amadou. 

— Sonja! Mi amor! Bun venit! chiui Nati când intră în 
hol. 

Veni şi o îmbrăţişă pe Sonja, sărutând-o pe gură cu nişte 
buze umede. Sonja surâse stingherită şi îşi întoarse faţa 
într-o parte, însă Nati refuză să accepte un răspuns 
negativ din partea ei şi îi strânse faţa în mâini, ţinând-o 
bine până ce o mai sărută de câteva ori. Data trecută, când 
nu avusese încotro şi se văzuse nevoită să accepte să 
rămână peste noapte, Sonja constatase că lui Nati nu-i 
displăcea absolut deloc să întâmpine o oarecare rezistenţă. 
Ba, dimpotrivă, chiar îi făcea plăcere. 

Camera părea să fi fost iarăşi decorată: acum, pe jos se 
afla un covor alb foarte gros, iar peste tot erau împrăştiate 
piese de mobilier masive, cu un aspect retro de ani 
şaptezeci. 

— Foarte elegant! aprecie Sonja, privind în jur. 

Lauda fu în mod evident pe placul lui Nati. 

— Mereu mi-am dorit să devin designer de interior, i se 
destăinui ea. Poate că ar trebui să fac nişte cursuri. 
Niciodată nu e prea târziu să te educi. 

Se lăsă să cadă înapoi pe canapeaua adâncă şi Sonja se 

aşeză pe un scaun în faţa ei. Era mai înalt decât canapeaua 
şi încordarea pe care o simţea în corp era atât de 
puternică, încât pur şi simplu nu se simţea în stare să se 
aşeze pe ceva atât de moale şi de confortabil. 

— Niciodată nu e prea târziu, se arătă de acord Sonja, 
izbutind să afişeze un zâmbet. 

Dacă planul lui Sebastian, care acum era şi planul ei, 
avea să funcţioneze, atunci categoric era prea târziu. 
Ecoul stârnit de mârâiturile tigrului de jos, din pivniţă, 
păru să adauge şi mai multă putere gândurilor din mintea 
ei. 

Amadou aduse cafea şi o aşeză pe măsuţa dintre ele. 
Nati turnă şi Sonja îşi luă ceaşca, ridicând-o la gură fără să 
bea din ea. 

Nati luă o înghiţitură prelungă din a ei şi îşi drese 
glasul. 

— Nava-melc e aici, însă garniturile de cauciuc nu sunt 
etanşe, aşa că va mai dura două zile pentru a fi reparate, 
spuse ea şi începu să râdă în hohote. Aş vrea să-i văd 
picioarele tipului care se ocupă acum de ea. 

Râsul ei dădea senzaţia că poate tăia prin carne şi prin 
oase. 

Trupul Sonjei reacţionă încălzindu-se brusc şi simţi cum 
pe buza de sus îi apar broboane de sudoare, ca şi cum 
intuia deja că acest râs anticipa ceva cu mult mai rău. Nati 
râsese o grămadă în noaptea petrecută de Sonja alături de 
ea. 

— Şi mai am şi un instructor de scufundări pentru tine. 
O să faci mâine cunoştinţă cu el, la centrul acvatic. 

Sonja privi de jur-împrejurul încăperii, ca şi cum voia să 
admire noile decoraţiuni, aruncând când şi când câte un 
ochi spre Nati. Aceasta părea să fi băut deja jumătate din 
ceaşca de cafea. 

Amadou îşi iţi discret capul pe uşă pentru a doua oară, 
iar Sonja speră că Nati nu băgase de seamă. Aşa cum 
spusese şi Sebastian, bărbatul era mult prea tulburat ca să 
poată face totul singur, şi-n plus mai avea şi doar o singură 
mână. 

Nati îşi termină ceaşca şi o lăsă jos. Sonja o văzu cum se 
uită la ceaşca sa şi cum observă că nu se atinsese de ea, 
iar preţ de o clipă, pe chipul ei apăru o expresie 
întrebătoare. Sonja se hotări să-i abată atenţia de la acest 
aspect. 

— Cunoşti un tip pe nume Huni Thor? întrebă ea şi văzu 
că mersese drept la ţintă. 

Fără îndoială că Nati îl cunoştea pe Huni Thor şi că nu-i 
plăcea deloc subiectul. 

— De ce întrebi? rosti ea pe un ton aspru. 

Sonja ridică din umeri. 

— Mă întrebam doar ce legătură ar putea avea el cu 
toate astea, răspunse ea. A mers la şcoală cu Adam. 

— Huni Thor e unul dintre acei oameni cărora le e greu 
să accepte o femeie pe post de şef, zise Nati, striîimbându- 
şi buzele dezgustată. 

— Chiar aşa? 

— Da. Nu a avut niciodată vreo problemă să facă ce-i 
spunea José, însă, de când am preluat eu controlul, se pare 
că şi-a luat mult prea multe libertăţi. 

Sonja surâse. Îi confirma exact ce bănuise: era o luptă 
pentru putere. 

— Scuză-mă o clipă, zise Sonja, ridicându-se în picioare 
şi ieşind pe hol, unde se încuie apoi în baia rezervată 
oaspeţilor. 

Inima îi bubuia năvalnic în piept, aşa încât se aşeză pe 
vasul de toaletă şi trase de câteva ori aer adânc în piept, 
ca să zorească fluxul de oxigen către creier. Acum mai 
trebuia să aştepte un sfert de oră. În mintea ei, enumeră 
avantajele pe care le avea de obţinut, toate lucrurile cu 
care avea să se aleagă după această misiune: siguranță, 
libertate, linişte pentru minte, Tomas. Siguranţă, libertate, 
linişte pentru minte, Tomas. 

După ce trase apa şi dădu drumul apoi la robinetul 
chiuvetei, lăsându-l deschis aşa o vreme, mai inspiră adânc 
de câteva ori, după care ţopăi în sus, cu picioarele lipite 
unul de altul, în vreme ce număra până la o sută, ca să se 
încălzească pentru eforturile ce aveau să urmeze. La final, 

deschise uşa şi ieşi pe hol. 

Amadou nu se vedea pe nicăieri şi din sufragerie nu 
răzbătea niciun sunet. Merse tiptil până la uşă şi aruncă o 
privire înăuntru, gata de acţiune, aproape ca şi cum se 
aştepta ca tigrul să umble furios pe-acolo. Insă un alt 
mârâit de dedesubt îi confirmă că bestia rămăsese la locul 
ei, închisă bine în cuşca aia din pivniţă. Nu avea alt motiv 
de nelinişte decât propriile ei temeri. 

— Depinde dacă eşti iepure sau lup, îi spusese Sebastian 
atunci când schiţase planul pentru ea. Iar iepurii nu rezistă 
mult în această afacere. 

Sonja intră hotărât în sufragerie, cu toţii nervii întinşi la 
maximum şi simţurile mai în alertă decât fuseseră 
vreodată. Ea nu era un iepure. Era un animal mai mare, 
gata să-şi rupă în bucăţi duşmanii ca să-şi protejeze 
odrasla. Era mai puternică decât un lup şi mai 
înfricoşătoare decât un tigru. 

Era un urs al gheţurilor. 


111. 


Nati era tot pe canapea, însă alunecase pe o parte şi un 
firicel de salivă transparentă îi cursese din colţul gurii şi i 
se oprise în părul negru şi lucios. 

Sonja se apropie de ea cu precauţie, fiind urmărită de 
privirea lui Nati. Sonja rămase surprinsă să vadă cât de 
limpede era privirea femeii, care era în mod evident 
complet trează, pe deplin conştientă, chiar dacă tot corpul 
îi era paralizat. 

Sonja scoase coarda de nailon din buzunar, formă o 
buclă cu ea şi o înfăşură în jurul gâtului lui Nati. Aceasta 
căscă ochii larg şi Sonja simţi nevoia să spună ceva, să-i 
explice lui Nati de ce se pregăteşte să îi ia viaţa, însă 
niciun cuvânt pe lumea asta nu putea explica aşa ceva. Era 
ce era: o crimă. 

Se aşeză pe canapea, lângă Nati, şi-i strânse coarda în 
jurul gâtului. Nati murmură ceva neinteligibil, dar nu făcu 
nicio mişcare până ce Sonja nu smuci de coardă cu toată 

forţa. O serie de tremurături străbătură trupul lui Nati. 
Sonja îşi pironi privirea în tavan şi strânse cât putu de 
coardă. 

Siguranţă, libertate, linişte pentru minte, Tomas, rosti 
ea în gând, evitând să privească în ochii lui Nati sau la 
mâinile ei paralizate care se mai încleştau când şi când, în 
încercarea zadarnică de a se agăța de vreun colac de 
salvare, de o fărâmă de speranţă. 

La acele mâini care-i făcuseră Sonjei, în felul lor viclean 
şi liniştit, mai mult rău decât îi făcuseră vreodată nişte 
pumni duri ca piatra. 

Un val de ură îi învălui inima, care fu urmat apoi de unul 
de oboseală. Puterea ursului polar pe care o avusese mai 
devreme se evaporă subit, forţa o părăsi cu totul şi ochii i 
se umplură de lacrimi. Dădu drumul corzii şi, când o făcu, 
Nati tuşi şi plămânii i se luptară pentru aer. Sonja nu 
putea omori pe cineva. Viaţa din acest corp paralizat era 
mai puternică decât toată teama ei acumulată până acum; 
mai puternică decât ura. 

— Nu pot s-o fac. Nu îmi pot aduna curajul să fac aşa 
ceva, se smiorcăi ea, în vreme ce Amadou veni în 
sufragerie şi rămase uitându-se cum Nati trăgea guri 
lacome de aer, iar chipul lui închis la culoare se umplu de 
disperare. 


112. 


Nu-şi ziseră nimic. Era ca şi cum privirile lor puteau 
vorbi în locul lor. Sonja se făcu ghem pe jos, nesimţindu-se 
în stare să rămână aproape de Nati, care rămăsese, 
paralizată şi tuşind, pe jumătate atârnând pe canapea, pe 
jumătate pe jos. Cumva, izbuti să se împingă cu picioarele 
departe, tot mai departe, cât mai departe de Nati şi de 
ochii aceia care-o urmăreau întruna, nici acuzatori, nici 
înspăimântați, ci imploratori. Cu spatele lipit de peretele 
din celălalt colţ al camerei, reuşi într-un final să-şi 
recapete pe deplin controlul şi urlă cu toată forţa pe care i- 
o dădea bruma de energie rămasă în ea. Nu mai avea 

control asupra vocii, iar teama şi durerea ţâşniră deodată 
afară din ea. Simţi şi o eliberare în acest urlet, o uşurare 
fizică, iar ţipetele ei continuară până ce Amadou se ghemui 
peste Nati pe canapea, apucând apoi de coardă cu o mână 
şi strângând cu toată puterea. 

Mult după ce Nati încetase să se mai zbată şi ochii îi 
rămaseră fixând, goi, tavanul, stătură amândoi tăcuţi în 
sufragerie - Sonja tot pe podea, în timp ce Amadou se 
chinuia cu cadavrul lui Nati, rămas cu coarda strânsă în 
jurul gâtului. Sudoarea se uscase pe faţa bărbatului, 
făcându-i mat tenul întunecat, în vreme ce luminile 
galbene de afară se trezeau la viaţă şi strălucirea lor îl 
ilumina şi pe el. 

— Sunt liber, şopti el cu prudenţă, ca şi cum nici măcar 
nu îndrăznea să o creadă. Şi la fel sunt şi copiii mei. 

— Nati îşi înfipsese ghearele şi în copiii tăi? 

— Ghearele ei sunt înfipte în copiii tuturor. Am încercat 
şi eu să-i găsesc pe-ai ei pentru Sebastian, însă îi ţine doar 
la şcoli cu internat şi îi mută în mod regulat, ca să fie în 
siguranţă. Însă ea ştie întotdeauna unde se află copiii 
celorlalţi şi îmi spunea tot timpul că ar putea pune oricând 
mâna pe copiii mei. 

Sonja închise ochii. Acum era şi ea liberă. Scăpase, în 
sfârşit. În clipa în care ieşea afară din această casă, lăsa în 
urma ei şi ultimii doi ani şi se putea întoarce să devină o 
persoană complet banală, ducând o viaţă complet banală, 
cu Tomas şi, poate, şi cu Agla. lar acum îi putea acorda 
chiar şi Aglăi o şansă adevărată. 

— Lada frigorifică şi tigrul? întrebă Amadou. 

— Da, răspunse Sonja. Şi să nu te tenteze să păstrezi 
capul! 

Amadou chicoti şi îi aruncă Sonjei o privire, iar râsul lor 
dădu năvală afară. Rămaseră privindu-se în ochi unul pe 
altul şi zguduindu-se de-atâta râs. Era şi-un pic de nebunie 
în veselia lor, iar Sonja tot mai avea senzaţia că deasupra 
ei atârna un nor negru care o împiedica să-şi pună toate 
gândurile în ordine. Se tot uita de la Amadou la cadavrul 
lui Nati şi înapoi, râzând în vreme ce lacrimile îi curgeau în 

jos pe obraji. Nu pentru Nati sau pentru soarta ei plângea, 
ci din regret pentru acea părticică din persoana ei care se 
pierduse pentru totdeauna. 


113. 


— Parmezan sau caşcaval obişnuit? întrebă Agla. 

— Obişnuit. Copiilor le place caşcavalul obişnuit, replică 
Tómas pe tonul matur, profesoral aproape, pe care-l 
folosise tot weekendul ori de câte ori ea nu ştia ceva şi 
trebuia îndrumată. 

Agla nu o făcuse niciodată pe dădaca în adolescenţă, la 
fel ca prietenele ei, însă îşi petrecuse majoritatea orelor de 
după şcoală în preajma xeroxului unei mari firme de 
contabilitate. Acolo învățase o mulţime de lucruri citind 
rapoarte anuale ale multor firme mari. Însă nu deprinsese 
îşi închipuiau că e un lucru pe care femeile se nasc ştiindu- 
l deja. 

Presără parmezan pe propria ei felie de pâine şi 
caşcaval obişnuit pe a lui Tomas. 

Weekendul decursese foarte bine. Ea ştia destule despre 
băieţi şi îşi dăduse cu uşurinţă seama ce-i plăcea lui să 
facă, astfel încât urmăriseră amândoi fotbal la televizor, 
scoseseră câinele la plimbare de vreo două ori şi jucaseră 
mai întâi snap, după care gin rummy şi apoi se întorseseră 
la jocul de snap. El petrecuse ore întregi pe podea cu 
piesele de Lego, aşa încât ea avusese parte de linişte şi 
pace ca să se ocupe de conturile din străinătate şi să 
verifice site-uri imobiliare. Descoperise câteva case la care 
îşi închipuia că ar merita să se uite şi Sonja. 

Stăteau faţă în faţă la mica masă de sub geamul din 
bucătărie când sună soneria şi câinele începu să latre ca să 
răspundă cineva la uşă. 

Tomas se opri din mestecat şi o expresie de teamă îi 
apăru pe chip. 

— Cine e? întrebă el, uitându-se la Agla, cu gura 
deschisă şi încă plină cu mâncare. 

— Nu ştiu, răspunse Agla, ridicându-se ca să răspundă la 
uşă. 

În hol stătea o femeie mai în vârstă, având pe ea un 
pardesiu bej şi o eşarfă care-i acoperea părul cu totul, de 
zici că fusese propulsată aici direct din anii şaptezeci. 
Teddy îi tot dădea roată şi îi adulmeca interesat pantofii. 

— Sunt mama Sonjei, zise femeia. Am venit să-l iau pe 
Tomas. 

Agla rămase nemişcată câteva clipe, uitându-se la 
femeia care-i arunca o privire urâtă. Se vedea limpede că 
seamănă cu Sonja: o femeie foarte frumoasă, dar ale cărei 
buze rămâneau strâns lipite şi adânc crăpate, lucru pe 
care rujul nu făcea decât să-l scoată şi mai abitir în 
evidenţă. 

— Vă pot servi cu o ceaşcă de cafea? întrebă Agla. Doar 
ce am făcut. 

Femeia şovăi, în mod evident nesigură ce să facă în 
continuare, dar în cele din urmă clătină din cap. 

— Nu. Am venit doar să-l iau pe băiat. 

Agla o măsură de sus până jos. Sub nicio formă nu avea 
de gând să i-l dea pe copil acestei femei. Sonja nu i-ar fi 
iertat-o niciodată. Dar nici nu-i putea trânti uşa în nas, 
întrucât chiar nu simţea nevoia să înrăutăţească şi mai 
mult relaţiile dintre mamă şi fiică. Ultimul lucru pe care şi- 
l] dorea era să amplifice şi mai mult umbra care se ivea pe 
chipul Sonjei ori de câte ori era adusă în discuţie mama ei. 
Aşa că Agla se hotărî să apeleze la tacticile cunoscute de 
negociere care o ajutaseră atât de mult la bancă: un 
amestec de fermitate şi flexibilitate care-i aducea într-un 
final victoria mult căutată, fără ca partea cealaltă să-şi dea 
vreodată seama ce se întâmplase. 

— Sonja nu mi-a zis nimic că va veni cineva să îl ia, aşa 
că va trebui să o sun. Dar intraţi şi salutaţi-l pe Tómas. 

— Bună, bunico! zise Tómas din spatele Aglăi, iar 
expresia femeii se înmuie şi buzele ei strâns lipite se 
desfăcură într-un zâmbet. Avem cafea aici, adăugă el, 
luându-şi bunica de mână şi trăgând-o după el înăuntru. 

Agla îi turnă o ceaşcă de cafea şi o aşeză pe masa din 

bucătărie, alături de o cutie de lapte. 

— Serviţi-vă, vă rog! o îndemnă ea, făcându-i semn 
femeii să ia loc. 

Aceasta părea să ezite, privind suspicios în jur. Agla se 
aşeză pe scaun cu un calm mimat, apoi îşi luă telefonul şi 
selectă numărul Sonjei, ştiind prea bine că va intra direct 
căsuţa vocală. 

— Sonja nu răspunde, anunţă ea apoi. E în avion spre 
casă. Eu şi Tomas vom merge mai târziu la aeroport ca să 
o luăm. 

— Mai bine nu vă stau în drum, zise femeia, fără să se 
aşeze. Tómas, va trebui să vii cu bunica ta. 

Tómas se uita nedumerit de la o femeie la cealaltă şi, 
fără să o facă în mod conştient, se apropie de Agla, iar ea 
simţi cum o apucă zdravăn de bluză şi o ţine strâns. Preţ 
de o secundă, inima ei crescu peste măsură. Gestul acela 
mărunt de apropiere era extrem de important - faptul că el 
căuta siguranţă în spatele ei îi aprinse un foc călduţ în 
inimă. 

— Tómas, ce-ar fi să mergi la tine în cameră şi să aduci 
de-acolo monstrul pe care l-ai făcut din Lego ca să i-l arăţi 
bunicii tale? îi propuse Agla, iar el se repezi imediat într- 
acolo, bucuros să scape din această situaţie tensionată. 

Agla se ridică în picioare şi făcu un pas spre femeie, 
care făcu, instinctiv, unul în spate. 

— Tómas nu o să plece nicăieri fără permisiunea Sonjei, 
rosti ea cu un glas coborât. Acum, că a obţinut custodia, va 
trebui să negociezi cu ea dacă vrei să-l vezi pe Tómas. 

— Nu poţi negocia cu cineva care îşi lasă copilul cu o 
persoană de teapa ta, mârâi femeia. 

Era util să accepte punctul de vedere al persoanei din 
faţa ei, cel puţin pentru moment. 

— Înţeleg că ţi-ai putea face griji, adăugă Agla. Normal, 
faţa mea a apărut în toate ziarele, iar descrierile de acolo 
au fost mai mult decât neplăcute. De fapt, acelaşi lucru e 
valabil şi pentru ginerele tău, tatăl lui Tómas. Să înţeleg că 
ai auzit şi despre el? 

— De asta mă şi aflu aici! scuipă bătrâna. Tómas are 

nevoie ca o persoană capabilă să aibă grijă de el, dat fiind 
că tatăl lui a renunţat la el din cauza problemelor pe care 
le are pe cap. 

Acum era momentul unei abordări mai blânde, pentru a 
sfărâma cu totul opinia adversarului. 

— Sonja îşi iubeşte fiul mai mult decât orice pe lume, iar 
acest lucru e valabil şi din partea lui. Tomas îşi iubeşte 
mama, aşa cum fac toţi copiii, iar copiii ar trebui să 
rămână alături de părinţii lor. 

— Da, alături de părinţii lor! Şi ce face în schimb aşa- 
zisul părinte? Îl lasă în urmă cu o infractoare şi o hoaţă 
fără scrupule! 

— Am izbutit să am destul de bine grijă de el, zise Agla. 
Merge devreme la culcare şi i-am pus caşcaval obişnuit 
peste feliile de pâine. 

Acum Tómas stătea în prag, ţinând construcţia lui din 
Lego de care se arătase tare mândru de dimineaţă, când 
anunţase că e un monstru. 

— Ia loc, te rog, şi lasă-l pe Tómas să-ţi arate ce a 
construit el de dimineaţă din Lego! 

Tómas se apropie de bunica lui şi îi întinse construcţia, 
în vreme ce femeia se aşeza pe scaun. 

— Bea-ţi cafeaua cât e fierbinte! adăugă Agla. 

Nu mai avea nimic de făcut. Câştigase. Înfrângerea era 
vizibilă în atitudinea femeii. Acum avea să plece liniştită, 
poate chiar simțind că reuşise şi ea ceva. Ba poate că 
ceaşca aceea de cafea, pe care o bea la masa din 
bucătărie, reprezenta un pas către împăcarea dintre mamă 
şi fiică. 

— Cum trăiţi aici... murmură femeia, aruncându-i Aglei o 
privire piezişă, nu pe deplin dispusă să se recunoască 
înfrântă, însă Agla se hotări să-i interpreteze comentariul 
ca pe o observaţie asupra proastei utilări a apartamentului 
Sonjei. 

— Încerc să cumpăr o casă, zise Agla, zâmbindu-i cu 
căldură. 

Reykjanes era colorat mai mult în cenuşiu şi galben, 
chiar dacă primăvara sosise deja, astfel încât se vedeau 
totuşi petice de iarbă verde-deschis cum coborai spre 
mare. Câmpurile de lavă care umpleau peninsula, 
acoperite de un strat fin de muşchi, nu păreau să se 
schimbe prea mult de la un anotimp la altul. 

Sonja stătea la geam în vreme ce avionul se apropia de 
sol, cu capul rezemat de sticlă şi bucurându-se de 
priveliştea oferită de peisaj din avion. lar pentru prima 
oară - nici nu mai ştia de când - nu mai avea nimic de 
livrat. Era liberă. 

Însă libertatea îi oferea o senzaţie un pic altfel decât s-ar 
fi aşteptat. Simţea o ciudată letargie în corp, dar şi 
încântare, totodată, ca şi cum aceste două emoţii erau ca 
uleiul şi oţetul într-o sticlă, două lichide diferite pe care 
foarte greu le puteai amesteca - şi chiar şi atunci, tot nu 
aveai garanţia care gust avea să fie mai puternic. Asta îi 
spusese Sebastian în acea micuță anticameră a 
mausoleului din Mexic: 

— Nu o să mai fii niciodată aceeaşi persoană. Se 
schimbă totul atunci când omori pe cineva. lar ăsta-i preţul 
libertăţii. 

La momentul respectiv, ea nu dăduse mare atenţie 
spuselor lui, întrucât era mult prea preocupată de 
aspectele tehnice ale propunerii. 

— Eşti singura pe care o lasă să stea atât de aproape de 
ea fără un bodyguard, continuase el. 

— Cu excepţia lui Amadou. Îl poţi pune pe Amadou să o 
facă, spusese ea. 

— Amadou e inutil. O să fie atât de stresat după aia, 
încât o să se îmbete şi o să dea toată povestea pe goarnă. 
Şi nu are decât o singură mână. N 

Fără îndoială că Sebastian îl subestimase pe Amadou. În 
mod clar existase o incredibilă putere în acel unic braţ al 
lui atunci când strânsese ştreangul în jurul gâtului lui Nati. 
Sonja alungă iute imaginea din minte. Chipul lui Nati în 

spasmele morţii venise iar s-o bântuie, aşa că se strădui 
din răsputeri să se gândească la ceva mai vesel, înainte ca 
întunericul acelei amintiri să pună cu totul stăpânire pe ea. 
Acum era în siguranţă şi liberă, şi trebuia să-şi 
reamintească permanent aceste lucruri. Nădăjduia că 
timpul avea să lucreze în favoarea ei. Avea să gândească 
lucrurile astfel încât să-şi spună că atunci când Agla avea 
să meargă la închisoare avea să ispăşească o condamnare 
pentru amândouă. Ea însăşi ispăşise deja o condamnare 
mult prea lungă, chiar dacă a ei nu fusese una oficială, 
delimitată de zidurile unei închisori. 

De acum înainte avea să îşi plătească taxele la timp, să 
nu parcheze niciodată în faţa unui hidrant şi să nu cedeze 
niciodată tentaţiei să treacă printr-o intersecţie pe roşu. Şi 
apoi, treptat, spera că viaţa avea s-o ierte până la urmă. 

— Totul e în interesul afacerilor, continuase Sebastian. 
Există o înţelegere între mine şi islandez de-a împărţi 
lucrurile între noi după ce Nati e scoasă din joc. El are 
grijă de afaceri în Europa şi eu mă ocup de America. 
Domnul Jose îmi promisese mie America şi eu am propriile 
mele rute, dar apoi Nati l-a convins să înceapă legătura cu 
Islanda, aşa că s-a ales praful de afacerea mea. După care 
ea l-a omorât pe barosan şi şi-a pus în gând să înceapă să 
folosească nave-melc pentru tot soiul de lucruri! 

— L-a omorât pe barosan? Nati l-a omorât pe domnul 
José? 

Asta o luase pe Sonja complet prin surprindere, aşa 
încât nici nu mai apucase să întrebe cine era acest islandez 
pomenit de el, presupunând pur şi simplu că era vorba 
despre Adam, nu despre Huni Thor. Ba nici măcar la ce se 
referise el prin nave-melc nu se mai gândise decât câteva 
ore mai târziu. 

Roţile avionului atinseră pista şi Sonja îşi deschise 
telefonul. Acesta scoase un ţiuit de alertă, anunţând-o că 
are un mesaj. Cu toate că îşi dădu imediat seama că nu 
putea fi de la Bragi, dat fiind că el era în concediu după 
moartea soţiei, tot se simţi alarmată, însă inima i se topi de 
mândrie când citi mesajul. Agla şi Tómas veneau să o ia de 

la aeroport. Peste câteva minute avea să treacă prin 
terminal fără să mai simtă nici cea mai mică reţinere faţă 
de vameşi şi fără să se mai gândească măcar vreun pic la 
transportul de cocaină care încă aştepta undeva sub falsul 
tavan din toaleta de pe coridorul aeroportului. O simplă 
asigurare, în caz că va avea vreodată nevoie de ea. 

În faţa aeroportului, Agla şi Tómas aveau să pună un CD 
cu ABBA în maşină. lar ea avea să le dea câte un pupic 
fiecăruia - ba poate chiar şi unele sărutări mai zdravene -, 
după care aveau să cânte tot drumul pe Reykjanesbraut. 

Sonja avea să aleagă primul cântec, dat fiind că ea era 
cea care sosise din străinătate. 

Nici nu era nevoie să se gândească foarte mult. Avea să 
aleagă, ca de fiecare dată: 

„What's the Name of the Game?” 1° 


| VIRTUAL > 


| PROJET 


10 În traducere, „Care e numele jocului?” (n. red.). 

Lilja Sigurðardóttir 


„— Spune-mi, Duncan! Unde s-au dus? 

Duncan arătă în direcţia pădurii care se intindea intre parcul de 
rulote și plajă. 

— Care-i treaba? strigă mama lui Duncan din scaunul ei pliant, 
insă Sonja nu maizăbovi ca să-i răspundă. 

Sprintă spre plajă, gândurile alergându-i nebunește prin cap. 
Imaginea gheții pe plajă, geamătul sloiurilor pe care valurile le 
impingeau pe nisip ṣi frigul pe care stratul alb îl aducea odată cuelii 
incețoșaseră mintea, ca și cum visul devenea deja realitate. Se 
blestemă în gând pentru că nu cumpărase pistolul pe care îl văzuse 
în talciocul din weekend, 

Nu e niciodată de bine când un islandez visează o mare de 
gheață, cugetă ea. Asta inseamnă că vine o iarnă grea, iar gheața 
aducecusineurșii.” 

Lilja Sigurðardóttir — Capcana 


„O carte dură, tulburătoare, care nu face compromisuri.” 
Val McDermid 


„Tensionat și alert, amestecul interesant de crime birocratic și prafuri 
albe poate fi savurat de sine stătător, dar vă recomand să citiți mai 
întâi excelentul volum anterior, Latul” 

acer AN fu The Guardian 


„Cu personaje pe care, deşi nu vrei, e imposibil să nu le simpatizezi, 
Sigurðardóttir îl poartă pe cititor într-o călătorie care-ţi tale 
răsuflarea... Unromanstilat, compact și captivant.” 


Jon Coates, Daily Express 

